
Nei vieno šios knygos veikėjo paveikslas ne- 
turi nieko bendro su tikrais žmonėmis. Geografinė 
veiksmo aplinka vaizduojama, remiantis ta Vakarų 
Afrikos dalimi, kuri man pačiųm pažįstama,— tai 
neišvengiama. Tačiau norėčiau pabrėžti, kad mano 
knygoje nerasite jokio nei buvusio, nei esamo šios 
kolonijos gyventojo. Net ir įsivaizduojama kolonija 
negali apsieiti be pareigūnų, pavyzdžiui, policijos 
komisaro ar kolonijos sekretoriaus; bet dėl tam 

nimis, nes su didžiausiu dėkingumu prisimenu, ko- 
kie malonūs ir atidūs man buvo kolonijos sekreto- 
rius, policijos komisaras bei jų tarnybos, kai 1942 — 
1943 metais aš dirbau šioje kolonijoje. 

Vilsonas sėdėjo Bedfordo viešbučio balkone, raus- 
vus glotnius savo kelius įbedęs į kaldintą turėklą. Buvo 
sekmadienis, ir katedros varpas skambino ankstyvosioms 
mišioms. Kitoje Bondo gatvės pusėje, ant mokyklos pa- 
langių, sėdėjo jaunos negriukės tamsiai mėlynais gim- 
nastikos kostiumais ir mėgino sugarbanoti savo šiurkščius 
kaip vielos plaukus. Vilsonas glostinėjosi pradedančius 
želti ūsus ir svajojo, laukdamas atnešant džino su toniku. 

Šitaip sėdėdamas Bondo gatvėje, jis buvo atsisukęs 
į jūrą. Iš blyškaus veido galėjai spėti, jog uoste jis buvo 
išlipęs visai neseniai, tą patį liudijo ir visiškas abejin- 
gumas mergaitėms ant palangių. Jis buvo nelyginant 
vėluojančio barometro rodyklė, įstrigusi ties „Giedra“, 
kai jo kaimynas seniai jau rodė „Audrą“. Apačioje į 
šventorių rinkosi juodaodžiai klerkai, tačiau jų žmonos 
puikiomis mėlynomis ir vyšninėmis suknelėmis Vilsono 
akies netraukė. Balkone jis buvo vienas, neskaitant barz- 
doto indo su turbanu, ką tik mėginusio išpranašauti jam 
ateitį: baltųjų šituo dienos metu nesimatė — jie visi buvo 
paplūdimyje už penketo mylių, o Vilsonas neturėjo auto- 
mobilio. Jis jautėsi beveik nepakeliamai vienišas. Namų 
stogai abipus mokyklos leidosi jūros link, o gofruota 
skarda Vilsonui virš galvos skimbčiojo ir bildėjo — ten 
nutūpė grifas. 

Nuo krantinės pusės pasirodė trejetas prekybos lai- 
vyno karininkų iš stovinčių uoste konvojaus laivų. Juos 
beregint apspito berniūkščiai mokyklinėmis kepuraitė- 
mis. Jų balseliai Vilsono ausyse skambėjo lyg vaikiškos 
dainelės refrenas: „Kapitonas nori krest krest, mano 
sesuo graži mergaitė mokytoja, kapitonas nori krest 
krest“. Barzdotasis indas, suraukęs kaktą, tyrinėjo kaž- 
kokius painius skaitmenis antroje voko pusėje — horos- 

kopą ar pragyvenimo išlaidas? Kai Vilsonas vėl pažvelgė 
ir šie dabar susispietė aplink vieną pirmos klasės jūrinin- 
ką: išdidžiai lyg į vaikų kambarį nulydėjo jį į viešnamį, 
stovintį greta policijos nuovados. 

Juodaodis padavėjas atnešė Vilsonui džino, ir šis 
labai pamažu ėmė siurbčioti — vis tiek neturėjo daugiau 
ką veikti, nebent būtų grįžęs į savo prišutusį purviną 
kambarį paskaityti kokio romano ar eilėraščio. Vilsonas 
dievino poeziją, tačiau mėgavosi ja paslapčiom, nely- 
ginant narkotikais. Jis visur gabenosi su savimi „Aukso 
lobyną“, tačiau skaitydavo jį naktimis po mažą porciją — 
žiupsnelis Longfelou, Makolėjaus Mengeno: „Dabar pa- 
sakyk, jėgas kaip iššvaistęs, išduotas draugų ir meilės 
apviltas...“ Mėgo romantiką. Viešai pasirodyti gerai tiko 
Volesas. Vilsonas atkakliai stengėsi iš pažiūros niekuo 
nesiskirti nuo kitų: nešiojo ūsus lyg klubo kaklaraištį — 
tai buvo svarbiausias jo visuomeniškumo atributas, ta- 
čiau jį išduodavo akys — rudos šuns akys, seterio akys, 
dabar liūdnai žvelgiančios į Bondo gatvę. 

— Atleiskite,— pratarė kažkieno balsas,— ar jūs 
kartais ne Vilsonas? 

Pakėlęs galvą, jis išvydo vidutinio amžiaus vyriškį 
tipiškais chaki spalvos šortais ir išvargusiu papilkėjusiu 
veidu. , 

— Taip, tai aš. 

— Ar galiu prisėsti? Mano vardas Haris. 

— Labai malontū, ponas Hari. 

— Jūs būsit naujasis Afrikos kompanijos buhal- 
teris? 

— Taip. Gal norit išgerti? 

— Jei jūs nieko prieš, norėčiau limonado. Negaliu 
gerti vidury dienos. 

Indas pakilo nuo staliuko ir pagarbiai priėjo artyn: 

— Jūs pamenat mane, ponas Hari? Gal papasako- 
tumėt savo draugui, ką aš sugebu, ponas Hari? Gal jis 
norėtų paskaityti mano rekomendacinius laiškus,— jis 
atkišo sutrintų vokų pluoštą, — juos parašė žinomi žmo- 
nės. 

— Atstok. Dink iš čia, senas sukčiau! — metė Haris. 


Ja 


— Kaip jūs sužinojot mano vardą? — paklausė 
Vilsonas. 

— Perskaičiau telegramoje. Aš cenzūruoju telegra- 
mas, — atsakė Haris.— Na ir darbas! Na ir vietelė! 

— Aš jau matau, ponas Hari, kad jūsų likimas ge- 
rokai pasikeitęs. Jei trumpam užeitumėm į vonią... 

— Dink iš čia, Ganga Dinai. 

— Kodėl į vonią? — pasiteiravo Vilsonas. 

— Jis visuomet ten pranašauja ateitį. Gal tai vie- 
nintelė privati patalpa, į kurią galima užeiti. Man niekad 
nešovė į galvą paklausti. 

— Jūs seniai čia? 

— Jau aštuoniolika mėnesių. 

— Greit vyksit namo? 

Žvelgdamas virš skardinių stogų į uosto pusę, Ha- 
ris pasakė: 

— Visilaivai plaukia ne ten. Bet jei jau aš parsirasiu 
namo, tai niekad manęs čia nebematysit.— Jis nuleido 
balsą ir apmaudžiai iškošė į limonado stiklą: — Nekenčiu 
šito krašto. Nekenčiu žmonių. Nekenčiu tų prakeiktų ni- 
gerių. Beje, jų geriau šitaip nevadinti. 

— Mano tarnas visai neblogas. 

— Tarnai visi neblogi. Jie yra tikri nigeriai. Bet 
šitie — jūs tik pažiūrėkit į juos, pažiūrėkit į aną su 
plunksnų boa apačioj! Jie net nėra tikri nigeriai. Paprasti 
vakarų indai, o viešpatauja pakrantėje. Prekybininkai, 
miesto tarybos nariai, valdininkai, juristai — o Dieve! 
Ir šitaip visame protektorate. Aš nieko prieš tikrą nigerį 
neturiu. Odos spalva yra iš Dievo. Bet šitie — o Dieve! 
Vyriausybė jų bijo. Policija jų bijo. Pažiūrėkit tenai,— 
rodė Haris,— pažiūrėkit į Skobį. 

Grifas, suplasnojęs spranais, perskrido ant skardi- 
nio stogo. Vilsonas pažvelgė į Skobį. Žiūrėjo be susido- 
mėjimo, tiesiog nusileisdamas svetimai valiai, nesuvok- 
damas, kuo gi galėtų būti įdomus šis kresnas vyras pilkais 
plaukais, vienas pats žingsniuojantis Bondo gatve. Ne- 
pasakytum, kad tai būtų buvusi kokia neužmirštama aki- 
mirka — tiesiog atmintin įsirėžė -nedidelis brūkšnelis, 
žaizdelė, kurią ims mausti, kai tik susidurs keletas tų. 
pačių dalykų: džino skonis vidurdienį, balkono gėlių kva- 

pas, gofruotos skardos bildesys, bjauraus paukščio sparnų 
plasnojimas virš galvos. 

— Jis juos taip myli,— tarė Haris,— net miega 
su jų moterim, 

— Ar čia policijos uniforma? 

— Taip. Mūsų šaunioji policija. Jei kas pradingo, 
niekad nesuras — kaip tam eilėrašty. 

— Aš neskaitau poezijos,— pasakė Vilsonas, sek- 
damas akimis Skobį, einantį saulės užlieta gatve. Šis 
stabtelėjo tarti keleto žodžių juodaodžiui su balta panama; 
pro šalį ėjęs negras policininkas šauniai atidavė pagarbą. 
Skobis žengė toliau. 

— Jei atvirai, tai jis, ko gero, ir kyšius ima iš sirų. 

— Iš sirų? 

— Čia tikras Babelio bokštas, — dėstė Haris.— Va- 
karų indai, afrikiečiai, tikri indai, sirai, anglai, škotai 
iš Darbo tarnybos, airiai kunigai, prancūzai kunigai, ku- 
nigai iš Elzaso. 

— O ką veikia sirai? 

— Kala pinigą. Jiems priklauso visos parduotuvės 
šalies gilumoje ir dauguma pakrantėje. Be to, jie speku- 
liuoja deimantais. 

— "Tikriausiai šito gero netrūksta. 

— Vokiečiai labai daug moka. 

— Ar jo žmona irgi čia? 

— Kieno? A, Skobio. Taip, jis turi žmoną. Jei aš 
turėčiau tokią žmoną, ko gero, irgi miegočiau su nigerėm. 
Netrukus su ja susipažinsit. Tai miesto intelektualė. Mėgs- 
ta meną, poeziją. Surengė parodą sudužusių laivų jūrei- 
viams. Jūs gi žinot, kas tai per daiktas — lakūnų eilė- 
raščiai apie tremtį, kūrikų akvarelės, išdeginti paveiks- 
liukai iš misijos mokyklų. Vargšas senis Skobis. Norit 
dar džino? 

— Taip, mielai, — atsakė Vilsonas. 

Skobis pasuko Džeimso gatve pro sekretoriatą, kuris 
savo ilgais balkonais jam visuomet primindavo ligoninę. 
Penkiolika metų jis stebėjo čionai atvykstančius pacien- 

tus; praėjus aštuoniolikai mėnesių kai kurie jų, pageltę 
ir nervingi, būdavo išsiunčiami namo, jų vietą užimdavo 
kiti — kolonijos sekretoriai, žemės ūkio valdininkai, iž- 
dininkai bei viešųjų darbų direktoriai. Jis matydavo kiek- 
vieno jų temperatūros kreivę: pirmas beprasmio pykčio 
proveržis, per didelis gėrimas, staigus principingumo 
priepuolis po tylaus paklusnumo metų. Juodaodžiai kler- 
kai koridoriuose buvo panašūs į gydytojus prie ligonio 
lovos: linksmai ir pagarbiai nukęsdavo bet kokį įžeidimą. 
Pacientas visuomet teisus. 

Už kampo, priešais seną medvilnės krūmą, kur pir- 
mieji kolonistai rinkdavosi pačią pirmąją nesvetingame 
krante praleistą dieną, stūksojo teismo rūmai ir policijos 
nuovada — didžiulis pilkas pastatas, nelyginant be saiko 
pasipūtęs nevykėlis. Tų milžiniškų sienų viduje žmonės 
barškėjo koridoriais lyg sausi kauliukai. Niekas neatitiko 
tokios retoriškos rūmų koncepcijos. Gilyn nuo fasado 
tebuvo tik vienas kambarys. Tamsiuose ir siauruose už- 
pakaliniuose koridoriuose, tardymo kambaryje ir kame- 
rose Skobis visuomet užuosdavo žmogaus niekšybės ir 
prievartos kvapą — dvokė zoologijos sodu, pjuvenomis, 
išmatomis, amoniaku, nelaisve. Nors kasdien viską šveis- 
davo, to kvapo negalėjo išnaikinti. Jo lyg cigarečių dūmų 
prisigerdavo kalinių bei policininkų drabužiai. 

Skobis užlipo didžiaisiais laiptais ir pasuko užtam- 
sintu išoriniu koridoriumi dešinėn į savo kabinetą: stalas, 
pora virtuvinių kėdžių, spintelė, keletas surūdijusių ant- 
rankių, lyg sena skrybėlė kabančių ant vinies,— ir visas 
apstatymas. Pašaliniam žmogui kambarys būtų pasirodęs 
tuščias ir nepatogus, bet Skobiui tai buvo namai. Dau- 
guma žmonių kuria sau namus pamažu kaupdami: nau- 
jas paveikslas, vis daugiau knygų, keistos formos pres- 
papjė, dievaižin kokia proga per kažkokią šventę nusi- 
pirkta peleninė... Skobis kūrė namus nuolat ko nors at- 
sisakydamas. Iš pradžių, prieš penkiolika metų, jis turėjo 
kur kas daugiau: žmonos nuotrauką, pirktines šviesios 
odos pagalvėles, krėslą, didžiulį spalvotą uosto žemėlapį 
ant sienos. Žemėlapi pasiskolino jaunesni darbuotojai, 
Skobiui jo nebereikėjo — visą kolonijos pakrantę mokėjo 
atmintinai: nuo Kufos įlankos iki Medlio buvo jo patru- 

liavimo rajonas. Jis netruko suvokti, kad tokie patogu- 
mai, kaip pagalvėliai su krėslu, troškiame miesto ore 
tiesiog šutina. Kur tik kūnas liečiamas ar spaudžiamas, 
jis ima prakaituoti. Galų gale nebereikėjo ir žmonos nuo- 
traukos, nes ji pati buvo čia. Žmona atvyko pas jį vos 
prasidėjus karui, o dabar nebegalėjo išvykti: povande- 
ninių laivų keliamas pavojus laikė ją čia kaip vinis tuos 
antrankius ant sienos. Be to, tai buvo labai sena nuotrau- 
ka, ir jis nebenorėjo, kad ji primintų nesusiformavusius 
bruožus, romią ir švelnią nepatyrusio žmogaus veido iš- 
raišką, lūpas, klusniai besišypsančias, kad įtiktų foto- 
grafui. Penkiolika metų suformuoja veidą, patirtis užgožia 
švelnumą — jis visada jautė už tai atsakomybę. Juk tai 
jis vedė ją tuo keliu, ir jai tekusi patirtis buvo jo pasirink- 
ta. Tai jis suformavo jos veidą. 

Skobis atsisėdo prie tuščio stalo, ir jo seržantas 
mendas tuoj kaukštelėjo kulnais tarpdury. 

— Sahe? 

— Turite ką pranešti? 

— Komisaras kviesti jus, sahe. 

— Ar ką nors suėmė? 

— Du juodieji muštis turguje, sahe. 

— Dėl mergų? 

— Taip, sahe. 

— Kas dar? 

— Panelė Vilberfos norėti jus matyti, sahe. Aš 
sakyti jai, kad jūs bažnyčioj ir ji ateiti vėliau, bet ji už- 
sispirti. Ji sakyti niekur nesijudinti. 

— Kuri čia panelė Vilberfos, seržante? 

— Nežinau, sahe. Ji ateiti iš Šarptauno, sahe. 

— Gerai, priimsiu ją, grįžęs iš komisaro. Bet dau- 
giau nieko, aišku? 

— Klausau, sahe. 

Eidamas pas komisarą, Skobis pastebėjo vienišą 
mergaitę, sėdinčią pasienyje ant suoliuko, tačiau ne- 
atkreipė į ją dėmesio: tik trumpam akyse šmėstelėjo tam- 
sus jaunos afrikietės veidas, šviesi medvilninė suknelė, 
bet viskas čia pat išgaravo iš galvos, ir Skobis ėmė svars- 
tyti, ką pasakys komisarui. Tas dalykas jau savaitę ne- 
davė jam ramybės. 

— Sėskit, Skobi.— Komisaras buvo senas penkias- 
dešimt trejų metų vyras — amžius čia būdavo skaičiuo- 
jamas pagal kolonijoje ištarnautus metus. Komisaras 
tarnavo jau dvidešimt trečiuosius ir buvo čia vyriausias, 
o štai gubernatorius tebuvo šešiasdešimtmetis paauglys 
palyginti su bet kuriuo apylinkės policininku, turinčiu 
penkerių metų stažą. 

— Po šios apžiūros aš einu į atsargą, Skobi,— 
pasakė komisaras. 

— Žinau. 

— Ko gero, jau visi žino. 

— Girdėjau vyrus apie tai kalbant. 

— O aš jums tik antrajam pasakiau. Ar girdėjot, 
kas užims mano vietą? 

Skobis atsakė: 

— Jie žino, kas neužims. 

— Tai velniškai neteisinga, — pareiškė komisaras. — 
Bet aš daugiau nieko nebegaliu padaryti, Skobi. Jūs tie- 
siog nuostabiai mokate įsigyti priešų. Kaip Aristidas 
Teisingasis. 

— Aš visai nelaikau savęs tokiu jau teisingu. 

— Man rūpi, ką jūs ketinate daryti? Iš Gambijos 
bus atkeltas toks Beikeris. Jis už jus jaunesnis. Ar jūs 
noriteatsistatydinti, eiti į atsargą, persikelti kitur, Skobi? 

— Aš noriu pasilikti, — atsakė Skobis. 

— Jūsų žmonai tai nepatiks. 

— Aš per ilgai čia esu, kad išvykčiau.— O pats 
sau pamanė: vargšė Luiza, jei būčiau leidęs jai spręsti, 
kur mes dabar būtume? Turėjo išsyk sutikti, jog būtų 
tikrai ne čia — greičiau kur kas geresnėje vietoje, su svei- 
kesniu klimatu, geresne alga, aukštesne padėtimi. Ji būtų 
išnaudojusi kiekvieną progą ką nors pagerinti: žvaliai 
stūmusi jį aukštyn tarnybos laiptais ir nekiršinusi gyva- 
čių. Tai per mane ji čia atsidūrė, — mąstė Skobis su keista 
kaltės nuojauta. Kaltės jausmas jį persekiojo nuolatos, 
tartum jis būtų buvęs atsakingas už kažką, ko netgi ne- 
galėjo numatyti. Garsiai pasakė: — Jūs žinot, kad man 
čia patinka. 

— Žinau. Tik nesuprantu, kodėl. 

— Vakarais čia nuostabu,— tarstelėjo Skobis. 

— Ar žinot paskutines sekretoriato paskalas apie 
save? 

— Turbūt šneka, kad imu kyšius iš sirų. 

— Taip toli jie dar nenuėjo — tai dar bus vėliau. 
Ne, kad miegat su juodukėmis. Žinot, Skobi, jums reikėtų 
paflirtuoti su kieno nors žmona. Jie jaučiasi įžeisti. 

— O gal man reikėtų permiegoti su įjuoduke? Tada 
jiems nebetektų dar ko nors išgalvoti. 

— Jūsų pirmtakas miegojo su dešimtimis, — pasakė 
komisaras, — bet niekam dėl to galvos neskaudėjo. Apie 
jį šnekėjo visai ką kita. Kad jis slapčia geria. Tada patys 
galėjo smagiau jaustis, gerdami viešai. Kokie jie vis dėlto 
kiaulės, Skobi! 

— Vyriausiasis kolonijos sekretoriaus padėjėjas — 
neblogas vyras. 

— Taip, vyriausiasis kolonijos sekretoriaus padė- 
jėjas šaunus, — nusijuokė komisaras.— Jūs baisus žmo- 
gus, Skobi. Skobis Teisingasis. 

Skobis grįžo koridoriumi atgal. Mergaitė tebesėdėjo 
prieblandoje. Basos suglaustos jos kojos atrodė kaip mu- 
ziejaus eksponatai, neturintys nieko bendro su dailia, 
šviesia medvilnine suknele. 

— Ar jūs — panelė Vilberfos? — paklausė Skobis. 

— Taip, sere. , 

— Bet jūs juk ne čia gyvenate? 

— Ne! Aš gyvenu Šarptaune, sere. 

— Gerai, užeikit.— Jis pirmas įėjo į kabinetą ir 
atsisėdo už stalo. Neradęs po ranka pieštuko, ištraukė 
stalčių. Tai buvo vienintelė vieta, kur kaupėsi daiktai: 
laiškai, trintukai, nutrūkęs rožančius. Pieštuko nebuvo.— 
Kas atsitiko, panele Vilberfos? — Jo akys užkliuvo už 
nuotraukos, darytos per maudynių iškylą Medlio paplū- 
dimyje: jo žmona, kolonijos sekretoriaus žmona ir švie- 
timo skyriaus vedėjas laiko į negyvą žuvį panašią kolo- 
nijos iždininko žmoną. Balti kūnai atrodo tartum albinosų 
sambūryje, visi kvatojasi. 

Mergaitė prabilo: 

— Mano šeimininkė... ji vakar nusiaubė mano na- 
mus. Ji atėjo sutemus, išgriovė visas pertvaras ir pavogė 
mano dėželę su visais daiktais. 

— Laikėt daug nuomininkų? 

— Tik tris, sere. 

Jis puikiai žinojo tokius dalykus: nuomininkas moka 
už vieno kambario lūšnele penkis šilingus per savaitę, 
pastato joje kelias plonytes pertvaras ir išnuomoja šituos 
vadinamuosius kambarius po pusę kronos — horizontali 
nuoma. Tokių kambarių apstatymą sudaro dėžutė su ke- 
liom lėkštėm ir stikline, „padovanota“ darbdavio arba 
iš jo pavogta, iš senų dėžių suramstyta lova ir lempa su 
gaubtu. Tų lempų stiklai neilgai telaikydavo, o atviros 
liepsnelės taip ir tykojo gauti kokį lašą žibalo — tuoj 
puldavo laižyti fanerines pertvaras, sukeldamos daugybe 
gaisrų. Retsykiais šeimininkė įsiverždavo į namelį, iš- 
griaudavo pavojingąsias pertvaras, o kartais pavogdavo 
nuomininkų lempas, ir tada lempų vagysčių banga imdavo 
sklisti lyg ratilai vandenyje, kol pasiekdavo europiečių 
kvartalą ir tapdavo klubo paskalų objektu. „Negausi 
lempos nei už meilę, nei už pinigus“. 

Skobis griežtai tarė mergaitei: 

— Jūsų šeimininkė sako, kad per jus vienos bėdos: 
daug nuomininkų, daug lempų. 

— Ne, sere. Aš lempų nepardavinėju. 

— Pati parsidavinėjate? Jūs nedora mergiūkštė! 

— Ne, sere. 

— Kodėl atėjot čia? Ko nesikreipėt į kapralą La- 
miną Sarptaune? 

— Jis mano šeimininkės brolis, sere. 

— Nejaugi? Vieno tėvo ir vienos motinos? 

— Ne, sere. Vieno tėvo. 

Pokalbis buvo panašus į kunigo ir patarnautojo 
ritualą. Skobis puikiai žinojo, kas atsitiktų, jei vienas iš 
jo vyrų imtųsi tirti šį reikalą. Seimininkė pasakytų, jog 
liepusi nuomininkei išardyti pertvaras, o kai ši nepaklau- 
siusi, tekę pačiai. Ji neigtų, jog apskritai buvusi dėžutė 
su indais. Kapralas tai patvirtintų. Paaiškėtų, kad šeimi- 
ninkei jis visai ne brolis, kad jų santykiai kažkokie ne- 
aiškūs — gal net nekeltini viešumon. Sen ten šmėstelėtų 
kyšiai, pagarbiai vadinami dovanomis; iš pažiūros tokia 
nuoširdi pykčio ir nuoskriaudos banga atslūgtų, pert- 
varos vėl būtų atstatytos, dėžutės niekas nebeminėtų, 

o keletas policininkų praturtėtų pora šilingų. Tarnybos 
pradžioje Skobis stačia galva puldavo į tokius tardymus, 
nelyginant koks kovotojas remdavo, kaip pats manė, varg- 
šus nekaltus nuomininkus prieš nedorus turtuolius šei- 
mininkus. Bet netruko pastebėti, kad kaltė ir nedorybė 
tokie pat reliatyvūs dalykai, kaip ir turtas. Nuskriaus- 
tasis nuomininkas irgi pasirodydavo besantis turtuolis 
kapitalistas, iš kiekvieno kambario kas savaitę gaunantis 
po penkis šilingus pelno ir pats nemokantis nuomos. Paskui 
jis mėgindavo užgniaužti tokias bylas pačioje užuomaz- 
goje: pasikalbėjęs ieškovei įteigdavo, kad tardymas nieko 
nepadės ir būtinai kaštuos jai laiko ir pinigų, o kartais 
netgi tiesiai atsisakydavo jį pradėti. Dėl tokio neveiklumo 
jam būdavo akmenimis daužomi mašinos langai ir bado- 
mos padangos, o vienos ilgos liūdnos kelionės metu jam 
prilipo Blogo žmogaus pravardė — karštyje ir drėgmėje 
tai kažkodėl kėlė nerimą, jis nepajėgė į tai užmerkti akių. 
Jam jau norėjosi pelnyti šių žmonių pasitikėjimą ir meilę. 
Tais metais jis susirgo juoduoju drugiu ir vos neišėjo iš 
rikiuotės. 

Mergaitė kantriai laukė jo sprendimo. Šie žmonės 
pasižymėjo neišsenkama kantrybe, jei jos prireikdavo, 
lygiai kaip ir jų nekantra nepaisė jokių padorumo ribų, 
jeigu jos dėka jie tikėdavosi ką nors išpešti. Jie galėdavo 
kiaurą dieną tyliai ištupėti užpakaliniame baltojo namų 
kieme, kad paprašytų ko nors, ko šis neįstengdavo duoti, 
bet imdavo spiegti, muštis ir plūstis vien tam, kad parda- 
vėjas jį aptarnautų anksčiau už kaimyną. Skobis pagal- 
vojo: kokia ji graži. Keista, bet prieš penkiolika metų jis 
nebūtų pastebėjęs jos grožio: mažų stačių krūtų, plony- 
čių riešų, jaunų apvalių klubų. Ji būtų niekuo nesiskyrusi 
nuo kitų tokių pat juodaodžių. Tais laikais graži jam buvo: 
tik žmona. Tuomet balta oda dar neprimindavo albinoso. 
Vargšė Luiza. Jis tarė: 

— Atiduokit šį raštelį budinčiam seržantui. 

— Ačiū, sere. 

— Tiek to,— nusišypsojo jis.— Ir pasistenkit jam 
nemeluoti. 

Jis žiūrėjo, kaip ji eina iš tamsaus kabineto — lyg 
penkiolika veltui praėjusių metų. 

Skobį apmovė amžinajame kare dėl namų. Paskuti- 
nįkart išvykdamas atostogų, jis paliko savo bungalą Keip 
Steišn, pagrindiniame europiečių kvartale, vyresniajam 
sanitarijos inspektoriui, vardu Felouvas, ir pasijuto iš- 
grūstas į kvadratinį dviejų aukštų namą, pastatytą sirų 
pirkliui žemumoje — nusausintame sklype, kuris vėl at- 
virsdavo į pelkę, vos tik prasidėdavo liūtys. Namo langai 
žvelgė tiesiai į jūrą, virš kreolų namukų virtinės, anapus 
kelio, karinio transporto aikštelėje, pirmyn atgal zujo 
sunkvežimiai, o pulko sąvartyne lyg kalakutai vaikšti- 
nėjo grifai. Aukščiau stūksojo žemų kalvų grandinė, jose 
pro pažeme slenkančius debesis matėsi gyvenvietės bun- 
galai; ten virš bufetų kiaurą dieną degdavo lempos, o 
batai apsitraukdavo pelėsiais, — bet vis dėlto tai buvo 
namai jo padėties žmonėms. O moterims juk taip svarbu 
didžiuotis — savimi, savo vyrais, savąja aplinka. Jam 
atrodė, kad jos retai didžiuojasi neapčiuopia mais dalykais. 

— Luiza,— šūktelėjo jis, — Luiza! 

Šaukti nebuvo jokio reikalo: jei jos nėra svetainėje, 
kurgi dar ji galėtų būti, jei ne miegamajame (virtuvė 
tebuvo paprasčiausia pašiūrė kieme, priešais užpakalines 
duris), tačiau jis buvo įpratęs šaukti ją vardu — tas įpro- 
tis susiformavo meilės ir rūpesčio laikais. Kuo mažiau 
jam reikėjo Luizos, tuo aiškiau suvokė esąs atsakingas 
už jos laimę. Jis šaukė jos vardą nelyginant Kanutas prieš 
užplūstantį potvynį — jos nusivylimo ir melancholijos 
potvynį. 

Anksčiau ji atsiliepdavo, tačiau įpročiai jai netu- 
rėjo tokios reikšmės — ji nemokėjo apsimesti, kaip jis kar- 
tais sakydavo sau. Švelnumas, gailestis neįveikdavo, ji 
niekad nebūtų galėjusi suvaidinti jausmo, kurio iš tiesų 
nejautė, ir kaip gyvūnas visiškai pasiduodavo staigiai 
negaliai ir taip pat staiga nuo jos pasveikdavo. Kai rado 
ją miegamajame po tinkleliu nuo moskitų, ji pasirodė 
panaši į šunį ar katiną — visiškai „atsijungusi“. Plaukai 
susivėle, akys užmerktos. Jis stovėjo tyliai lyg žvalgas 
svetimoje teritorijoje — ir tikrai buvo įžengęs į svetimą 
teritoriją. Jeigu jam namai reiškė atsisakymą ligi mielo 

nesikeičiančių daiktų minimumo, tai jai namai reiškė 
kaupimą. Tualetinis staliukas buvo nukrautas niekučiais 
ir nuotraukomis: jis pats su keista paskutiniojo karo laikų 
uniforma; teismo pirmininko žmona, kurią ji pastaruoju 
metu laikė savo drauge; jų vienturtė dukrytė, mirusi 
prieš trejetą metų Anglijos mokykloje,— smulkutis pa- 
maldus devynerių metų vaiko veidelis, padabintas baltu 
pirmosios komunijos muslinu; daugybė pačios Luizos fo- 
tografijų — kartu su auklėtojomis, admirolo baliuje Med- 
lio paplūdimyje, Jorkšyro viržynuose drauge su Tedžiu 
Bromliu ir jo žmona. Atrodė, lyg ji kauptų įrodymus, kad 
irgi turi draugų visai kaip kiti žmonės. Jis stebėjo žmoną 
pro muslino tinklelį. Jos veidas nuo atabrino buvo įgavęs 
dramblio kaulo atspalvį, kadaise medaus spalvos plau- 
kai — patamsėję ir sulipe nuo prakaito. Tokiomis bjau- 
rumo akimirkomis jis ją mylėdavo — gailestis ir atsako- 
mybės jausmas pakildavo ligi aistros. Būtent gailestis 
spyrė jį išeiti: būtų nežadinęs ir baisiausio savo priešo, 
nekalbant apie Luizą. Pirštų galais jis išslinko iš kam- 
bario ir nusileido laiptais. (Daugiau niekur šiame bun- 
galų mieste, išskyrus Vyriausybės rūmus, vidinių laiptų 
nebuvo; ir ji mėgino paversti juos pasididžiavimo cbjektu, 
klodama kilimus ir kabindama ant sienos paveikslus.) 
Svetainėje stovėjo spinta, pilna jos knygų, grindis dengė 
patiesalai, kabėjo čiabuvių kaukė iš Nigerijos ir dar ke- 
letas nuotraukų. Knygas reikėjo kasdien valyti, kad ap- 
saugotum nuo drėgmės. Luizai ne itin pavyko po gėlėto- 
mis užuolaidomis paslėpti maisto spintą, kurios visos 
keturios kojos stovėjo emaliuotose vonelėse su vandeniu, 
kad nelįstų skruzdės. Tarnas dengė priešpiečių stalą vie- 
nam žmogui. 

Tarnas buvo nedidukas ir kresnas su plačiu, negra- 
žiu, bet maloniu temno veidu. Jo basos kojos šlepsėjo 
grindimis lyg tuščios pirštinės. 

— Kas atsitiko poniai? — paklausė Skobis. 

— Skrandis,— atsakė Ali. 

Skobis pasiėmė iš lentynos mendų kalbos grama- 
tiką — nugrūstą kuo giliau, kad ne taip kristų į akis ap- 
driskęs viršelis. Viršutinėse lentynose rikiavosi plonyčiai 
Luizos mėgstami autoriai: ne pirmos jaunystės šiuolai- 

kiniai poetai, Virdžinijos Vulf romanai. Jis negalėjo susi- 
kaupti: buvo per karšta, o žmonos nebuvimas lyg plepus 
pašnekovas nuolat primindavo jo atsakomybę. Sakutė 
nukrito ant grindų, ir Skobis matė, kaip Ali vogčiomis 
šluosto ją sau į rankovę,— žvelgė į jį su prieraišumu. 
Jie drauge jau penkiolika metų, metais daugiau negu su 
žmona,— tai ilgas laikas tarnui. Iš pradžių jis tarnavo 
„berniuku“, paskui, kai jau laikė ketvertą tarnų, buvo 
ūkvedžio padėjėjas, o dabar tarnas pats tvarkė namus. 
Po kiekvienų atostogų Ali laukdavo jo krantinėje, pasi- 
rengęs imtis bagažo su ketvertu apdriskusių nešikų. Kai 
Skobis būdavo išvykes, daugelis mėgindavo nusivilioti 
paslaugųjį Ali, bet jis visuomet jo sulaukdavo — išskyrus 
vieną sykį, kai buvo pakliuvęs į kalėjimą. Tai nebuvo jokia 
negarbė — šio nemalonumo niekam nepavykdavo visiškai 
išvengti. 

— Tiki, — pasigirdo aimana, ir Skobis iškart atsi- 
stojo.— Tiki! — Jis užlipo laiptais. 

Jo žmona sėdėjo po moskitų tinkleliu, ir akimirksnį 
jam pasirodė, lyg matytų pridengtą gabalą skerdienos. 
Tačiau gailestis išsyk puolė tą žiaurų vaizdą ir nuvijo 
jį šalin. 

— Ar geriau jautiesi, brangioji? 

Luiza tarė: 

— Buvo atėjusi ponia Kastl. 

— Ji gali bet kam įvaryti ligą, — atsakė Skobis. 

— Ji man papasakojo apie tave. 

— Ką gi? — Jis žvelgė į ją su apsimestine nerū- 
pestinga šypsena. Didžiulė gyvenimo dalis — tai mėgi- 
nimas nustumti nelaimę. Vilkinimas negali pakenkti. 
Jis miglotai nujautė, kad jei žmogus delsia labai ilgai, 
tai galų gale jam iš rankų viską išplėšia mirtis. 

— Ji sako, kad komisaras atsistatydina, o tu apei- 
namas. 

— Jos vyras per daug kalba sapnuodamas, 

— Ar tai tiesa? ; 

— Taip, aš jau kelios savaitės šitą žinojau. Bran- 
gioji, tai tikrai neturi jokios reikšmės. 

Luiza pareiškė: 

— Aš niekuomet nebegalėsiu klube akių parodyti. 

— Nėra dar taip prastai. Tu pati žinai — šitaip 
būna. 

— "Tu atsistatydinsi, tiesa, Tiki? 

— Nemanau, kad galėčiau taip padaryti, brangioji. 

— Ponia Kastl už mus. Ji pasipiktinusi. Ji sakė, 
kad visi apie tai šneka ir skleidžia apkalbas. Mielasis, juk 
tu neimi kyšių iš sirų, tiesa? 

— Ne, brangioji. 

— Aš taip nusiminiau, kad išėjau iš Kišiii nesu- 
laukusi pabaigos. Tai žema iš jų pusės, Tiki. Tu negali 
taip palikti šito reikalo. Privalai pagalvoti apie mane. 

— Taip, aš galvoju. Visą laiką galvoju.— Jis pri- 
sėdo ant lovos, pakišo plaštaką po tinklu ir paėmė jos 
ranką. Joms susilietus pasirodė maži prakaito lašeliai. 
Jis tarė: — Aš tikrai galvoju apie tave, brangioji. Bet 
aš jau penkiolika metų čia. Kitur jausčiausi ne vietoj, net 
jei ir gaučiau darbą. Žinai, nelabai gera rekomendacija, 
Jei tave apeina. 

— Mes galim atsistatydinti. 

— Iš pensijos nepragyvėnsi. 

— Aš tikrai galėčiau uždirbti rašydama. Ponia 
Kastl sako, kad turėčiau tapti profesionalia rašytoja. 
Su tokia patirtim, — kalbėdama Luiza žiūrėjo pro baltą 
užuolaidą į tualetinį staliuką: žvilgsnis susidūrė su ki- 
tomis akimis iš baltu muslinu papuošto veido, ir ji nu- 
sisuko. Snekėjo toliau: — Kad tik galėtume persikelti į 
Pietų Afriką! Nepakenčiu čionykščių žmonių. 

— Gal ir galėsiu suorganizuoti tau kelionę. Pasta- 
ruoju metu toje pusėje nedaug laivų paskendo. Tau rei- 
kėtų pailsėti. 

— Kadaise tu irgi norėjai atsistatydinti. Metus 
skaičiuodavai. Planavai, ką veiksim — visi. 

— Ai, žmogus keitiesi,— tarė Skobis. 

Ji negailestingai kirto: 

— Tada dar nemanei, kad liksi vienas su manimi. 

Prakaituota jo ranka spūstelėjo jos delną. 

— Nekalbėk kvailysčių, brangioji. Tau reikėtų at- 
sikelti ir truputį užvalgyti... 

— Tu nieko nemyli, Tiki, vien tik save? 

— Taip, aš myliu tik save. Dar Ali. Pamiršau Ali. 

Aišku, jį irgi myliu. O tavęs ne,— jis mechaniškai bėrė 
senas pašaipas, glostė jos ranką, šypsojosi, ramino... 

— O Ali seserį? 

— Argi jis turi seserį? 

— Jie juk visi turi seseris, tiesa? Kodėl šiandien 
neatėjai mišių? 

— Rytą man reikėjo budėti, brangioji. Tu gi žinai. 

— Galėjai pasikeisti. Tu ne itin pamaldus, tiesa, 
Tiki? 

— Tu pamaldi už mus abu, brangioji. Eime, už- 
valgysi. 

— Tiki, man kartais atrodo, kad kataliku tu pasi- 
darei tik tam, kad galėtum vesti mane. Tau tai visai ne- 
turi reikšmės, tiesa? 

— Klausyk, brangioji, tu nori nulipti žemyn ir 
užvalgyti. Paskui norėsi pasivažinėti automobiliu į pajūrį 
ir pakvėpuoti tyru oru. 

— Kokia nepaprasta šiandien būtų buvusi diena, — 
prabilo Luiza, stebeilydama iš po tinklelio, — jei tu būtum 
grįžęs namo ir pasakęs: „Brangioji, aš būsiu komisaru“. 

Skobis iš lėto tarė: 

— Žinok, brangioji, karo metu tokioje vietoje kaip 
mūsų reikalingas jaunesnis: svarbus uostas, anapus sie- 
nos — Viši prancūzai, deimantų kontrabanda iš protek- 
torato, — pats netikėjo nei vienu savo žodžiu. 

— Aš apie tai negalvojau. 

— Tai vienintelė priežastis. Niekas dėl to nekaltas. 
Karas. 

— Tas karas viską gadina, tiesa? 

— Jis teikia progų jaunesniems. 

— Brangusis, gal aš nulipsiu žemyn ir suvalgysiu 
kąsnelį šaltos mėsos. 

— Gerai, brangioji, — jis patraukė ranką: nuo jos 
varvėjo prakaitas.— Pasakysiu Ali. 

Apačioje jis šūktelėjo Ali pro užpakalines duris. 

— Masa? 

— Padenk dviem. Misus geriau. 

Nuo jūros pusės pro krūmus ir kreolų lūšneles at- 
skriejo pirmas silpnas vėjo gūsis. Grifas sunkiai suplakė 
sparnais ant skardinio stogo ir nusileido į gretimą kiemą. 

Skobis giliai įkvėpė — jautėsi išsekęs, bet laimėjęs per- 
galę: įtikino Luizą suvalgyti kąsnelį mėsos. Jo pareiga 
visuomet buvo sergėti laime tų, kuriuos mylėjo. Viena 
dabar buvo amžinai saugi, o antroji rengėsi valgyti prieš- 
piečius. 


4 


Vakarais uostas kokiam penketui minučių tapdavo 
nuostabus. Laterito keliai, atrode tokie bjaurūs ir molini 
dieną, dabar nusidažydavo švelniai rožine spalva. Tai 
buvo palaimos valanda. Žmonės, visiems laikams palikę 
šį uostą, retsykiais kokį drėgną, ūkanotą Londono vakarą 
prisimins tą grožį ir švytėjimą, sutirpdavusį per akimirką; 
tuomet jie stebėsis, už ką nekentė tos pakrantės, ir ilgėsis 
jos, siurbčiodami taurelę. 

Gkobis sustabdė savo morisą viename iš aukštyn 
kylančio kelio vingių ir pažvelgė atgai, Jis truputį pavė- 
lavo. Gėlė virš miesto spėjo nuvysti; skardį žymintys 
balti kelkraščio akmenys švietė užkrituzioje prieblandoje 
lyg žvakės. 

— Įdomu, ar bus ten kas nors, Tiki? 4 

— Turi būti. Juk bibliotekos vakaras. 

— Paskubėk, brangusis. Mašinoje taip karšta. Kaip 
bus gera, kai užeis liūtys. 

— Gera? 

— Būių, jei palytų tik koki mėnesį ar du ir nustotų. 

Skobis pataikė atsakyti. Jis niekuomet nesiklausy- 
davo, ką šneka žmona. Garsų sraute jis ramiausiai dirb- 
davo, bet, vos tik pasigirsdavo skausmo gaida, išsyk su- 
klusdavo. Nelyginant radistas, skaitydamas romaną, jis 

Gralėdavo praleisti pro ausis viską, išskyrus laivo šauki- 
nius ir SOS signalą. Jam netgi geriau sekdavosi dirbti, 
kai ji kalbėdavo, negu tada, kai nutildavo, nes kol jo 
ausies būgnelis registruodavo tą tylų čiauškėjimą — klubo 
paskalas, pastabas apie tėvo Renko pamokslą, naujo ro- 
mano turinį, netgi nusiskundimus dėl oro, — jis žinodavo, 
kad viskas gerai. Dirbti jam trukdydavo tyla, kurioje, 
pakėlęs akis, išvysdavo susikaupusias ir jo dėmesio lau- 
kiančias ašaras. 

— Žmonės šneka, kad pereitą savaitę paskendo visi 
refrižeratcriai. 

Jai kalbant, Skobis svarstė, ką daryti su portugalų 
laivu, turėjusiu atplaukti, vos tik rytą bus pakelta už- 
karda: Kas dvi savaitės atvykstantys neutralūs laivai 
buvo tikra pramoga jaunesniesiems karininkams: maisto 
paįvairinimas, pora tikro vyno taurių, o dar proga laivo 
krautuvėl'ėje nupirkti kokį dailų niekuti merginai. Už 
tai jie viso labo turėjo padėti kranto apsaugos tarnybai 
patikrinti pasus ir iškrėsti įtariamųjų kajutes. Visą sunkų 
ir nemalonų darbą atlikdavo pati kranto apsauga: triume 
persijodavo ryžių maišus, ieškodami komercinių deiman- 
tų, prišutusioje virtuvėje išgraibydavo taukų skardines 
ir išversdavo kimštus kalakutus. Tie mėginimai surasti 
keletą deimantų penkiolikos tūkstančių tonų laineryje 
buvo absurdiški — jokioje pasakoje piktoji pamotė nebūtų 
sugalvojusi Pelenei sunkesnio darbo, tačiau vos tik turė- 
davo atplaukti laivas, pasipildavo šifruotos telegramos: 
„Toks ir toks, plaukiantis pirmąja klase, įtariamas dei- 
mantų kontrabanda. Išvardintieji laivo komandos nariai 
įtariami...“ Niekas nieko nėra suradęs. Skobis sumetė: 
dabanyHario eilė tikrinti laivą, su juo eis Fraseris. Aš per 
senas tokioms iškyloms. Tegu vyrukai pasismagina. 

— Aną kartą pusė knygų atėjo sudraskytos. 

— Tikrai? 

Sprendžiant pagal automobilius, pamanė Skobis, 
klube žmonių dar nedaug. Jis išjungė šviesas ir lūkuriavo, 
kol Luiza išlips, bet ji sėdėjo nejudėdama, ir prietaisų 
švieselės apšvietė ios sugniaužtus kumščius. 

— Na, brangioji, atvažiavom,— prabilo jis tuo pa- 
kiiu tonu, kurį svetimi laikydavo kvailumo požymiu. 
Luiza tarė: 

— Kaip manai, ar jie jau žino? 

— Ką žino? 

— Kad tu apeinamas. 

— Aš maniau, brangioji, kad tas pokalbis baigtas. 
Pagalvok, kiek generolų negavo peaukštinimo nuo-1940- 
ųjų. Kam čia galvoj komisaro padėjėjas? 

Ji tarė: | 

— Bet jie manęs nemėgsta. 

Vargšė Luiza,— pamanė Skobis,— kaip baisu, kai 
tavęs nemėgsta. Jis prisiminė savo tarnybos pradžią, 
kada juodieji badė jam padangas ir ant automobilio tep- 
liojo keiksmažodžius. 

— Tu tiesiog kvailystes kalbi, brangioji. Nežinau, 
kas turėtų daugiau draugų.— Kalbėjo neįtikinamai, bet 
varė toliau: — Ponia Halifaks, ponia Kastl...— staiga 
nusprendė verčiau nevardinti. 

— Jie visi ten laukia,— pasakė Luiza.— Tiesiog 
laukia, kada aš įeisiu... Aš visai nenoriu šįvakar į klubą. 
Grįžkim namo. 

— Negalima. Štai ponia Kastl atvažiuoja,— jis 
bandė juoktis.— Pakliuvom, Luiza! — Jis matė, kaip 
atsileidžia ir vėl gniaužiasi jos kumštis, sudrėkusi pudra 
lyg sniegas sluoksniuojasi ant pirštų. 

— Oi, Tiki, Tiki, — atsiduso jinai, — juk tu manęs 
nepaliksi, tiesa? Aš neturiu jokių draugų — nė vieno 
nuo tada, kai išvyko Barlouvai. 

Jis paėmė drėgną ranką ir pabučiavo į delną, — 
jautėsi sukaustytas jos patetiško nepatrauklumo. 

Petys į petį, tartum du budintys policininkai, jiedu 
įžengė į svetainę, kur ponia Halifaks skirstė bibliotekos 
knygas. Jei ko nors labai bijai, dažnai paaiškėja, jog 
visai be reikalo: neatrodė, kad apie juos būtų buvę kal- 
bama. 

— Sveiki, sveiki, — šūktelėjo jiems ponia Hali- 
faks,— gavom naują Klemensą Deiną. 

Tai buvo pati nepavojingiausia moteris mieste; ne- 
šiojo ilgus išsitaršiusius plaukus ir į bibliotekos knygas 
prikaišiodavo segtukų, žymėdama skaitomą vietą. Skobis 
O i kad su ja visai saugu palikti žmoną — ponia Hali- 

aks neturėjo piktų kėslų ir visai nesugebėjo liežuvauti: 
jos atmintis buvo tokia prasta, kad nieko nepajėgė ilgiau 
išlaikyti, ir ponia Halifaks vis iš naujo skaitydavo tuos 
pačius romanus, jų neprisimindama. 

Skobis verandoje prisijungė prie vyrų. Sanitarijos 
inspektorius Felouvas kažką karštai įrodinėjo vyriausia- 


karininkui, pavarde Brigstokas. 

— Galų gale juk čia klubas,— šaukė jis,— o ne 
stoties užkandinė! 

Nuo tada, kai Felouvas užgrobė jo namą, Skobis 
iš paskutiniųjų stengėsi pamėgti šį vyruką: tai buvo viena 
iš jo gyvenimo taisyklių — mokėk pralošti. Bet tarpais 
jam būdavo baisiai sunku simpatizuoti Felouvui. Karšta 
pavakarė neišėjo pastarajam į naudą: retučiai sulipę 
rusvi plaukai, maži dygūs ūsiukai, išsprogusios akys, 
įraudę skruostai, senas Lansingo kaklaraištis. 

— Teisingai,— burbtelėjo truputį  svyrinėjantis 
Brigstokas. 

— Kas atsitiko? — paklausė Skobis. 

— Jis mano, kad mes nepakankamai išrankūs,— 
paaiškino Reitas. Jis kalbėjo su lengva ironija, kaip žmo- 
gus, kuris kitados buvo toks išrankus, kad prie savo stalo 
protektorate nepaliko nieko, tik save vieną. Felouvas 
karštai pridūrė: 

— Viskam yra ribos, — ir, kad būtų įtikimiau, pa- 
sitaisė Lansingo kaklaraištį. 

— Teisybė,— sutiko Brigstokas. 

— Aš žinojau, kad taip bus,— kalbėjo Felouvas,— 
žinojau nuo tada, kai mes padarėm garbės nariais visus 
čionykščius karininkus. .Anksčiau ar vėliau jie turėjo 
imti vedžiotis pašalinius. Aš ne snobas, bet tokioje vietoje 
kaip ši būtina įvesti apribojimus — dėl moterų. Mes juk 
ne namie. 

— Bet kas gi nutiko? — nesuprato Skobis. 

— Garbės nariams,— dėstė  Felouvas,— reikėtų 
uždrausti kviestis svečių. Jau anąsyk vienas atsivedė 
draugą. Armija gali sau būti demokratiška, jei nori, bet 
tik ne mūsų sąskaita. Čia kitas dalykas, gėrimų ir taip 
trūksta, o dar tie vyrukai! 

— Tai svarbiausia,— pridūrė Brigstokas dar smar- 
kiau svyruodamas. 

— Vis tiek nesuprantu, apie ką eina kalba,— tarė 
Skobis. 

— Dantistas iš 49-ojo pulko atsivedė civilį, vardu 
Vilsonas, ir tas Vilsonas nori įstoti į klubą. Mes pakliūnam 
į keblią padėtį. 

— O kuo jis netinka? 

— Tai vienas iš Afrikos kompanijos klerkų. Jis 
gali stoti į Sarptauno klubą. Kodėl gi įsigeidė į mūsiškį? 

— Anas klubas neveikia, — tarė Reitas. 

— O kuo mes čia dėti? 

Pro sanitarijos inspektoriaus petį Skobio žvilgsniui 
atsiskleidė juoda nakties begalybė. Kalvos šlaite šen bei 
ten švysčiojo jonvabaliai, ir patrulinio laivo žibintą ties 
pakrante galėjai atskirti tik todėl, kad jis nemirkčiojo. 

— Metas užtemdyti langus, — pasakė Reitas.— Ge- 
riau eime į vidų. 

— Kuris čia Vilsonas? — paklausė jį Skobis. 

— Štai tas. Atrodo vienišas, nenaudėlis. Jis čia tik 
keletas dienų. 

Vilsonas stypsojo vienas pats tarp daugybės fotelių, 
jautėsi nepatogiai, tad apsimetė tyrinėjas žemėlapį ant 
sienos. Išblyškęės jo veidas švytėjo ir drėko lyg tinkas. 
Tropikų kostiumą aiškiai buvo pirkęs iš laivo krautuvi- 
ninko, ir tas įbruko jam netikusį — keistais geltonais 
dryžiais. 

— Jūsų pavardė Vilsonas, ar ne? — paklausė Rei- 
tas. — Mačiau jus įrašytą kolonijos sekretoriaus knygoje. 

— Taip, tai aš, — atsakė Vilsonas. 

— Mano pavardė Reitas. Aš esu vyriausiasis ko- 
lonijos sekretoriaus padėjėjas. Čia Skobis, komisaro pa- 
dėjėjas. 

— Mačiau jus šįryt prie Bedfordo viešbučio, sere, — 
tarė Vilsonas. Skobiui pasirodė, kad jo laikysena kažkokia 
bejėgiška: stovėjo, laukdamas žmonių draugiškumo arba 
priešiškumo, ir neatrodė, kad tikėtųsi vieno labiau negu 
kito. Buvo panašus į šunį. Jo veide dar niekas neirėžė 
žmogiškų bruožų. 

— (Gal išgerkim, Vilsonai? 

— Mielai, sere. ) 

— Čia mano žmona,— tarė Skobis.— Luiza, tai 
ponas Vilsonas. 

— Aš jau daug girdėjau apie jus, ponas Vilsonai,-—- 
šaltai atsakė Luiza. 

— Matot, jūs garsus, Vilsonai,— pajuokavo Sko- 
bis.— Žmogus iš miesto, o veržte įsiveržėt į Keip Steišn 
klubą. 

— Aš nepagalvojau, kad elgiuosi netinkamai. Mane 
pakvietė majoras Kuperis. 

— Kaip tik prisiminiau, — šūktelėjo Reitas,— man 
reikia užsirašyti pas Kuperį. Atrodo, turiu pūlinį,— ir 
smuko šalin. 

— Kuperis man papasakojo apie biblioteką, — šne- 
kėjo Vilsonas,— ir aš pamaniau, gal... 

— Jūs mėgstat skaityti? — paklausė Luiza. Skobis 
lengviau atsiduso, supratęs, kad ji bus maloni vargšui 
nenaudėliui. Dėl Luizos niekad negalėjai būti tikras. 
Kartais ji būdavo baisiausia miesto snobė, ir Skobis liūd- 
nai pagalvojo, kad tikriausiai dabar ji jaučiasi negalinti 
tokia būti. Luiza džiaugėsi kiekvienu nauju žmogumi, 
kuris dar „nežinojo“. 

— Taip,— numykė Vilsonas, karštligiškai pešio- 
damas plonyčius ūselius,— taip...— Atrodė, lyg kauptų 
jėgas kokiam svarbiam prisipažinimui ar didelei apgzaulei. 

— Detektyvus? — paklausė Luiza. 

— Taip, ir detektyvus, — nenoriai sutiko Vilsonas. — 
Nors ne visus. 

— O aš mėgstu poeziją, — pareiškė Luiza. 

— Taip, poeziją, — pritarė Vilsonas. Jis galų gale 
liovėsi čiupinėjęs ūsus, o veidas nušvito tokiu šunišku 
dėkingumu ir viltim, kad Skobis laimingas pagalvojo: 
negi būsiu suradęs jai draugą? 

— Aš irgi mėgstu poeziją,— pasakė Vilsonas. 

Skobis pasuko prie baro. Nuo krūtinės jam nusirito 
dar vienas akmuo. Vakaras nežuvo: ji grįš namo laimin- 
ga, nueis gulti laiminga. Per naktį nuotaika nespės pabjur- 
ti, ir laimė truks, kol jis išeis į tarnybą. Jis galės išsimie- 
goti... 

Bare pamatė savo jaunesniųjų karininkų būrelį. 
Ten buvo Fraseris, Todas ir naujokas iš Palestinos baisiai 
keistu vardu — Timblerigas'. Skobis sudvejojo: jie sma- 
giai linksminasi ir neapsidžiaugs, išvydę vyresnįjį kari- 
ninką. 

— Prakeiktas akiplėša,— išgirdo sakant Todą. Tik- 


'Timblerigas — azartinis žaidimas; kai kas nors slepia 
žirnį po vienu iš trijų puodelių, o kiti stengiasi atspėti (vert. past.). 

riausiai jie kalbėjosi apie vargšą Vilsoną. Paskui nespė- 
jusį apsigręžti Skobį pasiekė Fraserio balsas: 

— Jis atsiims už tai — jau pakliuvo į nagus litera- 
tūrinei Luizai. 

Timblerigas kliuktelėjo iš juoko, ant jo putlių lūpų 
iššoko džino burbulas. 

Skobis paskubomis grįžo į svetainę. Krito į fotelį 
ir sėdėjo nejudėdamas. Vaizdas akyse sutrūkčiojo, prakaito 
lašas nukrito į dešiniąją akį. Brūkštelėjo per ją dreban- 
čiais lyg girtuoklio pirštais. Kartojo sau: būk atsargus. 
Šis klimatas jausmams netinka. Jame puikiai veša niek- 
šybė, pyktis, snobizmas, tačiau iš neapykantos ar meilės 
žmogus netenka proto. Jis atsiminė, kaip buvo išsiųstas 
namo Bauersas, per pokylį smogęes kumščiu gubernato- 
riaus adjutantui, kaip Čislhersto pamišėlių namuose baigė 
dienas misionierius Meikinas. 

— Velniškai karšta,— tarstelėjo Skobis kažkokiai 
žmogystai, dunksančiai greta. 

— Prastai atrodot, Skobi. Gal išgertumėt? 

— Ne, ačiū. Dar turiu apvažiuoti vakarinį patik- 
rinimą. 

Prie knygų lentynų Luiza laiminga šnekėjosi su 
Vilsonu, bet Skobis jautė, kaip aplinkinių snobizmas ir 
pyktis nelyginant vilkai slankioja aplink ją. Pagalvojo, 
kad jie netgi nenori jai leisti mėgautis savo knygomis, ir 
jo ranka vėl ėmė drebėti. Eidamas artyn, išgirdo ją sakant 
mėgstama labdaringos ledi maniera: 

— Ateikite kurią dieną pas mus pietų. Aš turiu dau- 
gybę knygų, galbūt jus sudomins. 

— Mielai, — atsakė Vilsonas. 

— Skambtelkit mums, manau, susitarsim. 

Skobis mąstė: o ko jau anie verti, kad jiems užtenka 
įžūlumo tyčiotis iš kito žmogaus? Jis žinojo visus jos 
trūkumus. Ne sykį susigūždavo, matydamas globėjišką 
jos elgesį su svetimais žmonėmis. Atpažindavo kiekvieną 
frazę, kiekvieną intonaciją, kuri atstumdavo kitus. Kar- 
tais jam norėdavosi perspėti žmoną: nesivilk šitos suk- 
nelės, nebekartok šitų žodžių, — kaip motina patartų duk- 
teriai, tačiau turėdavo tylėti, nors širdį geldavo, iš anksto 
žinant, kad ji praras draugus. Blogiausia būdavo pajutus 

ypatingą kolegų draugiškumą, panašų į gailestį. Tuomet 
jam norėdavosi sušukti: kokią jūs turite teisę ją smerkti? 
Tai mano darbas. Tai per mane ji tokia pasidarė. Kadaise 
ji buvo visai kitokia. 

Skobis staiga priėjo prie jų ir tarė: 

— Brangioji, man reikia patikrinti postus. 

— Jau? 

— Taip, deja. 

„ — Aš dar pabūsiu, brangusis. Ponia Halifaks par- 
veš mane namo. 

— Aš norėčiau, kad tu važiuotum su manimi. 

— Ką? Tikrinti postų? Aš gi taip seniai nesu buvusi. 

— Todėl ir noriu, kad važiuotum. 
jis skelbė visam klubui, kad niekas neturi jo gailėtis, kad 
jis myli savo žmoną ir jie yra laimingi. Tačiau niekas iš 
svarbesnių asmenų šito nepastebėjo: ponia Halifaks triūsė 
prie knygų, Reitas seniai buvo dingęs, Brigstokas sėdėjo 
bare, Felouvas taip karštai šnekėjosi su ponia Kastl, kad 
nieko aplink nematė,— niekas nepastebėjo, tiktai Vil- 
sonas. 

Luiza tarė: 

— Kitąkart nuvažiuosiu, brangusis. Ponia Hali- 
faks ką tik prižadėjo užvežti poną Vilsoną pas mus. Noriu 
paskolinti jam vieną knygą. 

Skobis pajuto Vilsonui begalinį dėkingumą. 

— Puiku,— šūktelėjo jis,— puiku! Pabūkit ilgiau, 
išgerkit ko nors ir luktelėkit manęs — parvešiu jus namo 
į Bedfordą. Pasistengsiu neužtrukti.— Uždėjęs ranką 
Vilsonui ant peties, Skobis be garso meldėsi: „Neleisk 
jai pulti jo globoti, neleisk pridaryti kvailysčių — tegul 
išsaugo bent vieną draugą“.— Aš neatsisveikinu,— pri- 
dūrė, — tikiuosi rasti jus sugrįžęs. 

— Jūs labai malonus, sere. 

— Nevadinkit manęs seru. Jūs juk ne policininkas, 
Vilsonai. Ir dėkokit Dievui už tai. 

Skobis užtruko ilgiau, nei tikėjosi, mat susidūrė 
su Jusefu. Leisdamasis nuo kalvos, pusiaukelėje išvydo 

Jusefo mašiną, stovinčią kelkraštyje, o pats Jusefas ra- 
miai miegojo ant užpakalinės sėdynės. Skobio automo- 
bilio žibintai apšvietė didžiulį papurtusį veidą, ant kaktos 
užkritusią žilų plaukų sruogą, šviesa slystelėjo ligi mil- 
žiniškų šlaunų, aptemptų ankštomis balto tiko kelnėmis. 
Jusefo marškiniai buvo prasegti ties kaklu, ir juodi krū- 
tinės plaukai raitėsi aplink sagas. 

— Kuo galiu padėti? — nenoromis paklausė Skobis. 
Jusefas pramerkė akis, ir brolio dantisto sudėti auksiniai 
dantys sušvito tamsoje. Skobiui šmėstelėjo mintis: jei 
dabar pro šalį važiuotų Felouvas — tai bent būtų isto- 
rija! Komisaro padėjėjas naktį slapta susitinka su krau- 
tuvininku Jusefu. Padėti sirui buvo beveik taip pat pa- 
vojinga, kaip ir priimti jo pagalbą. 

— A, majoras Skobis,— prabilo Jusefas,— draugą 
bėdoje pažinsi. 

— Ar galiu kuo padėti? 

— Aš čia įstrigęs jau pusvalandį, — dėstė Juse- 
fas.— Mašinos važiuoja pro šalį, tai, manau sau, kada gi 
pasirodys Gailestingasis samarietis? 

— Bet aš neturiu atliekamo tepalo tavo žaizdoms, 
Jusefai. 

„— Cha, cha, majore Skobi. Gerai pasakyta. Tai 
gal galėtumėt pavėžėti mane į miestą... 

Jusefas įsitaisė morise ir ištiesė gigantišką šlaunį 
link stabdžių. 

— Jūsų tarnas gali lipti į galą. 

— Tegul lieka,— atsakė Jusefas.— Jis pataisys 
mašiną, jei žinos, kad tik taip gali nusigauti į lovą.— 
Pasidėjęs ant kelių didžiules putlias plaštakas, Jusefas 
tesė: — Jūsų automobilis puikus, majore Skobi. Tikriau- 
siai kainavo keturis šimtus svarų. 

— Simtą penkiasdešimt,— atsakė Skobis. 

— O aš jums sumokėčiau keturis. 

— Jis neparduodamas, Jusefai. Iš kur aš kitą 
gaučiau? 

— Ne dabar, bet gal prieš išvykdamas. 

— Aš niekur neišvykstu. 

— O aš girdėjau, kad jūs atsistatydinat, majore 
Skobi. 

— Ne. 

— Mes, krautuvininkai, vis ką nors išgirstam, bet 
dažniausiai tai būna tušti plepalai. 

— Kaip einasi prekyba? 

— A, neblogai. Bet ne kažin kaip. 

— O aš sirdėjau, kad per karą jūs susikrovėt ne- 
mažą sumelę. Aišku, tušti plepalai. 

— Ai, majore Skobi, jūs juk pats viską žinot. Mano 
parduotuvė S Ss nes aš Li ten būnu a 

aaa: nes ten mano sesuo. Bet iš Soo Darbano 
ir Bondo gatvėse — gryni nuostoliai. Mane nuolat ap- 
mauna. Aš, kaip ir visi mano tėvynainiai, neraštingas, 
ir kiekvienas gali mane apdumti. 

— Žmonės šneka, kad jūs atsimenat kiekvieną prekę 
savo parduotuvėse. 

Juzefas nušvito ir sukikeno patenkintas: 

— Atmintim nesiskundžiu. Tik ji man naktį trukdo 
užmigti, maiore Skobi. Jeigu gerai nepatraukiu viskio, 
tai vis galvoju apie Darbano gatvę, Bondo gatvę ir Ma- 
kolėjaus gatvę. 

— Į kurią man jus dabar vežti? 

— O, dabar man reikia namo, į lovą, majore sišbi: 
Mano namai Šarptaunėe, jei jums nesunku. Gal užeitumėt 
išgerti viskio? 

— Ačiū, bet aš tarnyboje, Jusefai. 

— Jūs labai malonus, majore Skobi, kad pavėžėjot 
mane. Gal leistiumėt man iš dėkingumo nusiųsti poniai 
Skobi šilko rietimą? 

— Kaip tik tai man labai nepatiktų, Jusefai. 

— Taip, taip, žinau. Tos apkalbos tokios bjaurios. 
Ir vis dėl to, kad yra tokių sirų kaip Talitas. 

— Jums labai norisi atsikratyti Talitu, ar ne, Ju- 


sefai? 

— Taip, majore Skobi. Tai būtų tik į naudą ir man, 
ir jums. 

— Pernai jūs įbrukot jam keletą Betikrų deimantų, 
ką? 

— Oi, majore Skobi, jūs juk netikit, kad aš galėčiau 
ką nors šitaip apgauti. Kai kurie vargšai sirai smarkiai 


29 


nukentėjo per tuos deimantus, majore Skobi. Būtų tiesiog 
gėda šitaip mulkinti saviškius. 

— O kam jie pirko tuos deimantus, pažeisdami 
įstatymą? Kai kuriems net užteko įžūlumo skųstis po- 
licijai. 

— Ai, jie tokie tamsūs, vargšeliai. 

— Bet jūs gi ne tamsuolis, tiesa, Jusefai? 

— Jei jau norit žinoti, majore Skobi, tai vis Talitas. 
Kitaip kam jam reikėjo meluoti, kad aš pardaviau jam 
deimantų? 

Skobis važiavo palengva. Gatvė buvo duobėta ir 
pilna žmonių. Blankioje mašinos žibintų šviesoje tamsūs 
liekni kūnai šmėkščiojo lyg ilgakojai vorai. 

— Ar ilgai dar stigs ryžių, Jusefai? 

— Jūs žinot tiek pat, kiek ir aš, majore Skobi. 

— Žinau, kad šitie bėdžiai negali nusipirkti ryžių 
nustatyta kaina. 

— Girdėjau, majore Skobi, kad jie negali gauti 
jiems paskirtos dalies, jei neduoda kyšio policininkui prie 
vartų. 

Tai buvo gryna teisybė. Sioje kolonijoje kiekvieną 
kaltinimą galėjai atremti — visada atsirasdavo dar bjau- 
resnio kyšininkavimo atvejis, į kurį ir bakstelėdavai 
pirštu. Sekretoriato liežuvautojai darė gerą darbą — jie 
palaikė nuostatą, kad niekuo negalima pasitikėti. Vis 
geriau negu ramybė ir pasitenkinimas. Ir kurių galų, spė- 
liojo Skobis, sukdamas aplink suvažinėtą šunį, aš taip 
myliu šitą kraštą? Gal todėl, kad žmogaus prigimtis čia 
dar nespėjo pasislėpti po kauke? Niekas niekuomet čia 
nekalbėjo apie rojų žemėje. Rojus turėjo deramą vietą 
aname pasaulyje, o šiame klestėjo neteisybė, žiaurumas, 
niekšybė — kitur žmonės išmoningai sugebėdavo juos 
pridengti. Čia buvo galima mylėti žmones taip, kaip Die- 
vas juos myli — žinant blogiausia. Mylėti ne pozą, ne 
dailų apdarą, ne gudriai suvaidintą jausmą. Skobis staiga 
pajuto simpatiją Jusefui ir tarė: 

— Dvi neteisybės tai dar ne tiesa. Vieną dieną, 
Jusefai, ir jūs pajusit mano batą savo stora sėdyne. 

— Gali būti, majore Skobi, o gal mudu imsim ir 
susidraugausim. Aš šito labiau už viską norėčiau. 

Jie privažiavo Jusefo namus Šarptaune, ir tarnas 
išbėgo su deglu jam pašviesti. 

— Majore Skobi,— pasakė Jusefas,— man būtų 
toks malonumas pavaišinti jus stiklu viskio. Ko gero, 
galėčiau jums labai pasitarnauti. Aš didelis patriotas, 
majore Skobi. 

— Ar todėl slepiat medvilnės atsargas — jei įsiverš 
Viši, gausit daugiau nei tie angliški svarai, teisybė? 

— Rytoj atplaukia Esperanca, ar ne? 

— Turbūt. 

— Kokia gaišatis krėsti tokį didelį laivą, ieškant 
deimantų! Nebent iš anksto tiksliai žinotumėt, kur jie 
suslėpti. Matot, laivui grįžus į Angolą, jūrininkai praneša, 
kur jūs ieškojot. Persijosit visą cukrų triume. Patikrinsit 
visus taukus virtuvėje, nes kažkas sykį pasakė kapitonui 
Driusui, kad deimantą galima įlydyti į taukų skardinę. 
Aišku, patikrinsit kajutes, ventiliatorius ir spinteles. 
Dantų pastos tūbeles. Ir tikitės vieną gražią dieną rasti 
nors kokį mažytėlaitį deimantą? 

— Ne, 

— Aš irgi ne. 

Ties kiekvienu medinių dėžių piramidės kampu 
švietė žibintai. Juodo, vangiai teliūškuojančio vandens 
plote matėsi plaukiojančios jūrų bazės kontūrai — tai 
buvo nebenaudojamas laineris, įstrigęs, kaip manoma, 
ant tuščių viskio butelių rifo. Skobis kurį laiką stovėjo 
nejudėdamas, traukdamas į save jūros orą. Už pusmylio 
visa laivų vilkstinė buvo išmetusi inkarą, tačiau jis tega- 
lėjo įžvelgti ilgą bazės šešėlį ir išsibarsčiusius žiburėlius 
tarytum naktinėje gatvėje; iš jūros pusės girdėjosi vien 
vandens pliuškenimas į molą. Jis visuomet juto šios vietos 
magiją: tai buvo pats paslaptingojo kontinento pakraštys. 

Kažkur tamsoje susipeikštė dvi žiurkės. Šioje pak- 
rantėje žiurkės būdavo triušio didumo. Čionykščiai gy- 
ventojai vadino jas paršais ir kepdavosi maistui; šis pa- 
vadinimas skyrė jas nuo uosto žiurkių — tos priklausė 
prie žmonių giminės. Eidamas palei tuščią geležinkelį, 

Skobis pasuko link prekyvietės ir ties sandėlio kampu 
susidūrė su dviem policininkais. 

— Turit ką pranešti? 

— Ne, sahe. 

— Buvot ten nuėję? 

— O taip, sahe, mes ką tik iš ten. 

Jie aiškiai melavo: niekad nebūtų ryžęsi patys vieni 
eiti į aną prieplaukos galą — dvikojų žiurkių teritoriją, 
nebent lydimi baltojo karininko. Tos žiurkės buvo bai- 
lios, bet pavojingos: maždaug šešiolikos metų vaikėzai, 
apsiginklavę skustuvais ir butelių šukėmis, šlaistėsi ap- 
linkui sandėlius, nudžiaudami vieną kitą prastai užkaltą 
dėžę, lyg musės apspisdami kokį girtą jūreivį, pasipai- 
niojusį jiems ant -kelio, retsykiais perpjaudami gerklę 
policininkui, kuris neįtiko kam nors iš begalinės daugybės 
jų giminaičių. Prieplaukos vartai jiems nekliudė: atplauk- 
davo tiesiai iš Krutauno arba žvejų pakrančių. 

— Eime,— tarė Skobis,— dar sykį pažiūrėsim. 

Abu policininkai kantriai ir iš lėto vilkosi jam iš 
paskos — pusmylis į ten, pusmylis atgal. Prieplaukoje 
girdėjosi tik paršų krebždėjimas ir vandens pliuškenimas. 
Vienas policininkas patenkintu balsu pratarė: 

— Naktis rami, sahe. 

Pabrėžtinai uoliai jiedu švysčiojo žibintais į abi 
puses, išplėšdami iš tamsos seną mašinos važiuoklę, tuš- 
čią sunkvežimį, brezento kampą, palmės lapais užkimštą 
butelį, stovintį palei sandėlio sieną. Skobis paklausė: 

— Kas čia? 

Vienas iš tarnybinių jo košmarų buvo padegamoji 
bomba. Ją buvo taip lengva padaryti: žmonės iš Viši pusės 
atvarydavo kontrabandinių galvijų — jiems niekas ne- 
trukdė, nes reikėjo apsirūpinti mėsa. Šiapus sienos buvo 
ruošiami vietiniai diversantai galimam įsiveržimui — tik- 
riausiai anoje pusėje irgi? 

— Parodykit,— pareikalavo Skobis, bet nei vienas 
policininkas nėjo artyn prie butelio. 

— Čiabuvių vaistai, sahe,— atsainiai nusišaipė 
vienas iš jų. 

Skobis paėmė butelį. Tai buvo pilvotas Haigas, o 
ištraukus palmės lapus, į nosį trenkė baisi šuns šlapimo, 

sumišusio su kažkokiais puvėsiais, smarvė. Skobį apėmė 
staigus pyktis. Nei iš šio, nei iš to atmintyje iškilo įraudęs 
Fraserio veidas ir Timblerigo kikenimas. Nuo smarvės 
pasidarė šleikštu, pajuto išsitepęs rankas palmės lapais. 
Jis sviedė butelį skersai prieplaukos, ir alkani vandens 
nasrai riaugtelėję jį prarijo, tačiau turinys išsilaistė pa- 
keliui, jo smarvė tebesisklaidė ore — viskas aplinkui dvokė 
rūgštimi ir amoniaku. Policininkai tylėjo — Skobis jautė, 
kad jam nepritaria. Būtų turėjęs palikti butelį kur rado: 
jis buvo ten padėtas vienu tikslu, skirtas vienam žmogui, 
o dabar, išleidus jo turinį, atrodė, lyg blogio dvasia būtų 
likusi aklai klaidžioti ore,— ko gero, apsės visai niekuo 
dėtą. 

— Labos nakties,— tarė Skobis ir staigiai apsi- 
gręžė. Dar nebuvo nuėjęs nei dvidešimt jardų, kai išgirdo 
skubų kojų trepenimą — policininkai stengėsi kuo grei- 
čiau dingti iš pavojingosios vietos. 

Pito gatve Skobis nuvažiavo į policijos nuovadą. 
Palei viešnamį iš kairės ant grindinio sėdėjo merginos, 
kvėpuodamos nakties oru. Nuovados viduje, už aptemdytų 
langų, beždžionių narvo kvapas naktį buvo pasidaręs 
dar sodresnis. Tardymo kambaryje budintis seržantas 
nukėlė kojas nuo stalo ir atsistojo. 

— Turit ką pranešti? 

— Penki girtuokliai triukšmavo, sahe. Uždariau į 
didžiąją kamerą. 

— Kas dar? 

— Du prancūzai, sahe, be pasų. 

— Juodieji? 

— Taip, sahe. 

— Kur juos sulaikė? 

— Pito gatvėj, sahe. 

— Apklausiu juos iš ryto. Kaip kateris, ar gerai 
plaukia? Aš ruošiuosi vykti į Esperancą. 

— Sugedęs, sahe. Ponas Fraseris mėgina pataisyti, 
bet jis vis tiek neveikia. 

— Kada ponas Fraseris ateis budėti? 

— Septintą, sahe. 

— Pasakykit, kad jam nereikės plaukti į Esperanęą. 

Aš plauksiu pats. Jei katerio nepataisys, plauksiu su 
kranto apsauga. 

— Klausau, sahe. 

Lipdamas atgal į mašiną ir užvesdamas tingų star- 
terį, Skobis pagalvojo, kad žmogus turi teisę atkeršyti. 
Kerštas būtinas charakteriui ugdyti: iš jo kyla atlaidu- 
mas. Švilpaudamas jis grįžo per Krutauną. Buvo beveik 
laimingas: o, jei dar žinotų, kad jam išvykus klube nieko 
neatsitiko, kad šiuo metu, 10.55 vakaro, Luiza linksma 
ir patenkinta. Jis jau buvo pasiruošęs sutikti ateinančią 
valandą. 

Prieš eidamas vidun, Skobis apėjo namą iš jūros 
pusės ir patikrino langų užtemdymą. Viduje monotoniškai 
sruveno Luizos balsas: ji tikriausiai skaitė poeziją. Skobis 
pagalvojo: Dieve, kokią teisę turi tas kvailas pienburnis 
Fraseris ją už tai niekinti? Ir jo pyktis vėl lyg elgeta 
nuslinko šalin, pamanius, koks nusivylimas rytą laukia 
Fraserio: nei vizito pas portugalus, nei dovanos geriausiai 
merginai, vien dienos tvankas ir nuobodulys kontoroje. 
Nenorėdamas degti žibinto, Skobis grabaliojo užpaka- 
linių durų rankenos ir į lentos atplaišą susižeidė dešinę 
ranką. 

Įėjęs į apšviestą kambarį, išvydo nuo rankos lašantį 
kraują. 

.  — Oi, ką tu pasidarei, brangusis? — aiktelėjo Luiza 
ir užsidengė veidą. Ji negalėjo žiūrėti į kraują. 

— Jums padėti, sere? — paklausė Vilsonas. Jis pa- 
mėgino atsistoti, tačiau sėdėjo ant mažos kėdutės prie 
Luizos kojų, o jo keliai buvo užversti knygomis. 

— Niekai,— tarė Skobis,— mažas įdrėskimas. Pats 
susitvarkysiu. Liepk Ali atnešti butelį vandens. 

Dar neužlipęs laiptais, vėl išgirdo jos balsą. Luiza 
pasakė: 

— Nuostabus eilėraštis apie piloną. 

Skobis įėjo į vonios kambarį ir pabaidė žiurkę, kuri 
buvo įsitaisiusi ant vėsaus vonios pakraščio lyg katė ant 
antkapio. 

Skobis atsisėdo ant vonios krašto ir nuleido ranką, 
kad kraujas lašėtų į drožles tualete. Pasijuto esąs namie — 
visai kaip savo kabinete. Luiza su visu savo išradingumu 
ne kažin ką tegalėjo padaryti šiam kambariui: subraižyta 
emaliuota vonia su vienu vieninteliu čiaupu, kuris visuo- 
met sugesdavo, baigiantis sausros sezonui, skardinis ki- 
birėlis po išviete, išpilamas sykį per dieną, pritvirtinta 
kriauklė su kitu nenaudojamu čiaupu, plikos grindų lentos, 
dukslios žalios užtemdymo užuolaidos. Vienintelės nau- 
jovės, kurias Luiza galėjo įvesti, buvo kamštinis kilimėlis 
ties vonia ir balta spintutė vaistams. 

Likusi vonios kambario dalis priklausė jam. Tai 
buvo nelyginant jaunystės liekana, gabenama iš vienų 
namų į kitus. Lygiai taip pat buvo ir pirmajame jo name 
dar prieš vedybas. Šiame kambaryje jis visuomet būdavo 
vienas. 

Įėjo Ali, rausvomis pėdomis šlepsėdamas į grindis, 
ir atnešė butelį vandens iš filtro. 

— Įsidrėskiau į užpakalines duris, — paaiškino Sko- 
bis. Jis laikė ranką virš dubens, o Ali plovė žaizdą, užjau- 
čiamai caksėdamas liežuviu. Jo rankos buvo švelnios kaip 
mergaitės. Kai Skobis nekantraudamas pareiškė, kad už- 
teks, Ali nekreipė į jį jokio dėmesio. 

— Labai purvina, — pastebėjo. 

— Dabar patepk jodu. 

Šiame krašte mažiausias įdrėskimas negydomas 
pažaliuodavo per valandą. 

— Dar,— paliepė Skobis,— pilk ant žaizdos,— ir 
krūptelėjo iš skausmo. Iš tylaus balsų srovenimo apačioje 
išsiskyrė žodis „grožis“, bet ir vėl nugrimzdo pašnekesio 
tėkmėje. 

— Dabar pleistro. 

— Ne,— paprieštaravo Ali,— geriau aptvarstyti. 

— (Gerai, tvarstyk. 

Prieš daugelį metų jis išmokė Ali tvarstyti; dabar 
šis galėjo aprišti tvarstį ne blogiau už daktarą. 

— Labanakt, Ali. Eik gulti. Man tavęs nebereikės. 

— Misus nori išgerti. 

— Aš pats pasirūpinsiu gėrimais. Eik gulti. 

Likęs vienas, jis vėl atsisėdo ant vonios krašto. 

Žaizda jį truputį erzino, o ir šiaip nesinorėjo lipti žemyn, 
nes jo buvimas varžytų Vilsoną. Joks vyras negali klau- 
sytis, kaip moteris skaito poeziją, jei yra pašalinių. „Ge- 
riau jau būsiu kačiuku ir tyliai miauksiu...“ — bet jis 
taip nemanė. Jis neniekino — paprasčiausiai nepajėgė 
suprasti tokių intymių jausmų demonstravimo. Be to, jis 
čia jautėsi laimingas: sėdėjo anos žiurkės vietoje, pas- 
kendęs savo pasaulyje. Ėmė galvoti apie Esperancą ir ryt- 
dienos darbą. 

— Kaip jautiesi, brangusis? — iš apačios šūktelėjo 
Luiza.— Ar galėsi parvežti poną Vilsoną namo? 

— Aš galiu pats pareiti, ponia Skobi. 

— Nesąmonė. 

— Tikrai galiu. | 

„„ — Einu,— atsiliepė Skobis.— Aišku, aš jus par- 
vešiu. 

Kai jis nulipo žemyn, Luiza švelniai suėmė apriš- 
tąją ranką. 

— Vargšė rankelė,— atsiduso ji.— Skauda? 

Balto tvarsčio ji nesibaimino: ranka buvo panaši 
į ligonį, iki pat kaklo užsitraukusį paklodę. Lankytojai 
galėjo nešti jam vynuoges, net neįsivaizduodami, kaip 
atrodo skalpelio padaryta žaizda. Luiza priglaudė lūpas 
prie tvarsčio — ant jo liko nedidelė oranžinių lūpų dažų 
žymė. 

— Viskas gerai, — tarė Skobis. 

— Tikrai, sere, aš galiu pats pareiti. 

— Jūs jokiu būdu neisite pats. Lipkit. 

Prietaisų švieselės apšvietė keisto Vilsono kostiumo 
lopą. Jis persisvėrė iš mašinos ir sušuko: 

— Labanakt, ponia Skobi! Vakaras buvo nuostabus. 
Nežinau, kaip bedėkoti. 

Jo žodžiuose girdėjosi nuoširdumo gaida, tai teikė 
jiems svetimos kalbos atspalvį — anglų kalbos, kuria 
kalbama Anglijoje. Čia intonacijos pasikeisdavo per kelis 
mėnesius: balsas darydavosi aukštas ir nenuoširdus arba 
tylus ir pasalūniškas. Buvo aišku, kad V::sonas ką tik 
iš namų. 

— Jūs turite netrukus vėl apsilankyti, — tarė Sko- 
bis jiems važiuojant Bensaido keliu į Bedfordo viešbutį. 
Akyse jam stovėjo laimingos Luizos veidas. 

Veriantis rankos skausmas pažadino Skobį antrą 
valandą nakties. Jis gulėjo pačiam lovos pakrašty, susi- 
rietęs lyg laikrodžio spyruoklė, stengdamasis neprisiliesti 
prie Luizos: kur tik jų kūnai susiglausdavo — nors tebūtų 
tik pirštai susikryžiavę, — imdavo sunktis prakaitas. Net 
tarpe tarp jųdviejų virpėte virpėjo karštis. Mėnesiena, 
krintanti ant tualetinio staliuko, atrodė vėsi, ji apšvietė 
losjono buteliukus, kremo indelius, nuotraukos rėmelį. 
Skobis iškart ėmė klausytis Luizos kvėpavimo. 

Jis buvo nelygus, trūkčiojantis. Ji nemiegojo. Skobis 
ištiesė ranką ir palietė karštus, sudrėkusius plaukus — 
Luiza nesukrutėjo, tarytum būtų saugojusi kokią pas- 
laptį. Apmirusia širdimi, jau žinodamas, ką ras, jis per- 
braukė pirštais jos vokus. Ji verkė. Skobis pasijuto mir- 
tinai pavargęs, tačiau prisivertė imti ją guosti. 

— Brangioji,— tarė, — aš tave myliu. 

Jis visada taip pradėdavo. Guodimas, kaip ir meilės 
aktas, buvo virtęs rutina. 

— Žinau,— atsakė ji,— žinau. 

Ji visada taip atsakydavo. Jis ėmė kaltinti save 
beširdiškumu, nes į galvą šovė mintis, kad dabar antra 
valanda: visa tai gali užtrukti keletą valandų, o šeštą jam 
reikėjo pradėti darbą. Jis nubraukė plaukus jai nuo kak- 
tos ir tarė: 

— "Tuoj prasidės lietūs. Tau bus geriau. 

— Aš gerai jaučiuosi,— ir ji ėmė raudoti. 

— Kas yra, pasakyk, brangioji? — Jis nurijo sei- 
les. — Pasak+k Tikiui. 

Skobis neapkentė šito jos išgalvoto vardo, tačiau 
jis visuomet padėdavo. Ji atsiduso: 

— Oi Tiki, Tiki. Aš nebegaliu. 

— Man pasirodė, kad šįvakar tu buvai laiminga. 

— Taip, bet pagalvok — būti laimingai dėl to, kad 
tau buvo malonus Afrikos kompanijos klerkas! Tiki, ko- 
dėl jie manęs nemėgsta? 

— Nekalbėk kvailysčių, brangioji. Per tą kaitrą 
tu visko prisigalvoji. Jie visi tave mėgsta. 

— Tiktai Vilsonas,— jos balse pasigirdo neviltis 
ir gėda. Ji vėl ėmė raudoti. 

— Vilsonas visai neblogas. 

— Jo nenorėjo įsileisti į klubą. Jis ten įsiveržė su 
dantistu. Dabar ims tyčiotis iš jo ir iš manęs. Oi Tiki, 
Tiki, leisk man išvažiuoti ir pradėti viską iš naujo. 

— Žinoma, brangioji, — atsakė jis, — žinoma. 

Pro tinklelį ir langą buvo matyti rami patvinusi 
jūra. 

— Kur tu norėtum? 

— Galėčiau važiuoti į Pietų Afriką ir palaukti, 
kol tu atvyksi. Tiki, tu greit atsistatydinsi. Aš tau įrengsiu 
namus, Tiki. 

Jis truputį loštelėjo į šalį, bet išsigandęs, kad ji 
pastebės, paskubomis čiupo drėgną jos ranką ir pabučiavo 
į delną. 

— Baisiai daug kainuos, brangioji. 

Nuo minties apie atsistatydinimą jo nervai įsitempė 
ir ėmė trūkčioti: jis visada svajojo numirti anksčiau. 
Su tokia viltim pasirašė ir gyvybės draudimą, kuris tu- 
rėjo būti apmokėtas tik po mirties. Pabandė įsivaizduoti 
namus, nuolatinius namus: žavios žaismingos užuolai- 
dos, lentynos, pilnos Luizos knygų, daili, plytelėmis iš- 
klota vonia, niekur jokio kabineto — dviejų žmonių namai 
ligi pat mirties, ir jokių permainų, kol apgaubs amžinybė. 

— Tiki, aš nebegaliu ilgiau čia ištverti. 

— Man reikia pagalvoti, brangioji. 

— Pietų Afrikoj Etelė Meiburi ir Kolinzai. Mes 
turim draugų Pietų Afrikoje. 

— Kainos tokios aukštos. 

— Galėtum atsisakyti keleto savo senų kvailų drau- 
dimų. Be to, Tiki, be manęs tu taupiau verstumeisi. Galė- 
tum valgyti valgykloje ir apsieiti be virėjo. 

— Jis ne kažin kiek kainuoja. 

— Grašis prie grašio, Tiki. 

— Aš tavęs pasiilgsiu,— tarė jis. 

— Ne, Tiki, nepasiilgsi,— atsakė ji, nustebindama 
jį tokiu giliu ir skaudžiu supratingumu. Ir pridūrė: — 
Galų gale, juk neturime kam taupyti. 

Jis švelniai pasakė: 

— Aš pamėginsiu ką nors sugalvoti. Tu juk žinai, 
dėl tavęs aš padaryčiau viską, kas įmanoma. Viską. 

— Tiki, ar tu ne šiaip sau sakai, kad mane nura- 
mintum, nes dabar jau antra valanda nakties? Tu tikrai 
ką nors padarysi? 

— Taip, brangioji. Kaip nors susisuksiu. 

Jis net nustebo, kaip greit ji užmigo — lyg pavar- 
gęs nešikas, pagaliau nusimetęs krovinį. Dar jam nespėjus 
užbaigti sakinio, ji jau miegojo, lyg vaikas įsikibusi į jo 
pirštą ir lygiai kvėpuodama. O našta gulėjo greta jo, ir 
jis pasiruošė ją nešti. 


Antras skyrius 


1 


Aštuntą valandą ryto eidamas link molo, Skobis 
užsuko į banką. Valdytojo kabinete tvyrojo vėsi prieblan- 
da, ant seifo stovėjo stiklinė vandens su ledu. 

— Labas rytas, Robinsonai. 

Robinsonas buvo aukštas, įdubusia krūtine vyriš- 
kis, amžinai nepatenkintas, nes negavo tarnybos Nigeri- 
joje. Jis tarė: 

— Kada gi pasikeis tas prakeiktas oras? Jau turėjo 
prasidėti lietūs. 

— Protektorate prasidėjo. 

— O Nigerijoje,— pažymėjo Robinsonas,— visuo- 
met žinai, kur esi. Kuo galiu būti naudingas, Skobi? 

— Ar galima prisėsti? 

— Žinoma. Aš pats prieš dešimtą niekad nesisėdu. 
Stovėti labai sveika virškinimui. 

Jis nuolatos žirgliojo po kabinetą savo ilgomis ko- 
jomis, retkarčiais siurbtelėdamas vandens su ledu ir su- 
siraukdamas, lyg tai būtų buvę vaistai. Ant stalo Skobis 
pastebėjo knygą „Šlapimo sistemos ligos“, atverstą ties 
spalvota iliustracija. 


— Kuo galiu būti naudingas? — pakartojo Robin- 
sonas. 


— Duokit man du šimtus penkiasdešimt svarų, — 
su apsimestiniu nerūpestingumu paprašė Skobis. 

— Ir kodėl žmonės mano, jog bankas padarytas 
iš pinigų,— mechaniškai pajuokavo Robinsonas.— Kiek 
jums iš tiesų reikia? 

— Trijų penkiasdešimt. 

— Koks jūsų dabartinis balansas? 

— Manau, bus apie trisdešimt svarų. Mėnesio pa- 
baiga. | 

— Geriau patikrinkim. 

Belaukdamas pakviesto klerko, jis nesustodamas 
žirgliojo po kambarėlį: šeši žingsniai ligi sienos ir šeši 
AE Suvaikštai į ten ir atgal šimtą septyniasdešimt 
šešis kartus, — dėstė jis, — išeina mylia. Iki priešpiečių 
stengiuosi nueiti tris mylias. Labai sveika. Nigerijoje 
eidavau pusantros mylios į klubą pusryčiauti, tada pus- 
antros mylios atgal į darbą. O čia nėra kur vaikščioti, — 
pridūrė, apsisukdamas ant kilimo. Klerkas padėjo ant 
stalo popieriaus blanką. Robinsonas prisikišo jį prie pat 
akių, lyg būtų norėjęs pauostyti. 

"— Dvidešimt aštuoni svarai, penkiolika šilingų ir 
septyni pensai,— tarė jis. 

— Norėčiau išsiųsti žmoną į Pietų Afriką. 

— Taip, taip. 

— Manau,— tęsė Skobis,— kad galėčiau išsiversti 
ir su mažiau. Bet iš savo algos ne kažin kiek galėsiu jai 


duoti. Ę | 
— Bet aš tikrai neįsivaizduoju, kaip... 


— Maniau, kad tikriausiai galiu viršyti kreditą, — 
miglotai samprotavo Skobis.— Juk daugybė žmonių vir- 
šija, tiesa? Žinot, man taip pasitaikė tik vieną sykį — 
maždaug penkiolika svarų kelioms savaitėms. Ir man tai 
nepatiko. Buvo nejauku: jaučiausi, tarsi būčiau skolin- 
gas banko valdytojui. 

— Matot, Skobi,— pasakė Robinsonas,— mes ga- 
vom nurodymus sugriežtinti kreditą. Pats žinot — karas. 
Niekas nebegali pateikti vertingiausios garantijos — 
savo gyvybės. 

— Taip, suprantu. Bet mano gyvybė saugi, aš ne- 
ketinu iš čia išvykti. Povandeniniai laivai man negresia. 
Ir darbas saugus, Robinsonai,— jis vis taip pat bevil- 
tiškai mėgino dėtis nerūpestingas. 

— Komisaras atsistatydina, ar ne? — paklausė Ro- 
binsonas, priėjęs prie seifo kambario gale ir sukdamasis 
grįžti. 

— Taip, bet aš ne. 

— Malonu girdėti, Skobi. Žmonės šneka... 

— Manau, jog vieną gražią dieną turėsiu atsista- 
tydinti, bet ji dar negreit ateis. Man labiau patiktų mirti 
savo vietoje. Be to, juk jūs turit mano gyvybės draudimo 
polisą, Robinsonai. Gal jis gali būti garantija? 

— Prieš trejetą metų jūs atsisakėt vienos dalies 
gyvybės draudimo. 

— Tais metais Luiza važiavo namo operuotis. 

— Nemanau, kad už kitas dvi dalis labai daug su- 
mokėta. 

— Bet to juk užtektų atlyginti jums nuostolius 
mano mirties atveju? 

— Jei jūs toliau mokėsite draudimo įnašus. Juk 
mes neturime jokių garantijų. 

— Taip, neturite, — tarė Skobis, — aišku. 

— Man labai gaila, Skobi. Tai nėra asmeninis da- 
lykas, tai banko politika. Jei jums reikėtų penkiasdešimt 
svarų, aš pats paskolinčiau. 

— Tiek to, nesvarbu, Robinsonai,— tarė Skobis ir 
pabandė nusijuokti.— Vyrukai iš sekretoriato pasakytų, 
kad visuomet galiu tuos pinigus susirinkti iš kyšių. Kaip 
jaučiasi Moli? 

— Labai gerai, ačiū. Kad aš taip jausčiausi! 

— Jūs per daug skaitot knygų apie ligas, Robin- 
sonai. 

— Reikia žmogui žinoti, kas jam darosi. Būsit šį- 
vakar klube? 

— Turbūt ne. Luiza blogai jaučiasi. Žinot, kaip 
būna prieš liūtis. Atleiskit, kad sutrukdžiau, Robinsonai. 
Turiu eiti į uostą. 

Išėjes iš banko, jis skubiai pasileido pakalnėn, pa- 
narinęs galvą. Jautėsi taip, lyg būtų buvęs sučiuptas 
darant kokį nedorą darbą: paprašė pinigų ir negavo. 
Luiza daugiau nusipelnė. Skobiui atrodė, kad jis tikriau- 
siai buvo nepakankamai vyriškas. 

Driusas pats atvyko į Esperancą, lydimas būrio 
kranto apsaugos vyrų. Ant tiltelio laukęs tarnas pakvietė 
į kapitono kajutę stiklui portveino. Jūrų apsaugos kari- 
ninkas ten jau sėdėjo. Tai buvo įprasta kas dvi savaites 
vykstančios procedūros dalis: draugiškumo pareiškimas. 
Priimdami kapitono vaišingumą, jie tarytum stengėsi 
neutralizuoti nemalonų kratos įspūdį; tikrintojų komanda 
po tilteliu ir be jų puikiai atliks savo darbą. Kol bus pa- 
tikrinti pirmosios klasės keleivių pasai, kranto apsaugos 
būrys apieškos jų kajutes. Kiti jau buvo triume ir ėmėsi 
įkyraus, beviltiško darbo — sijoti ryžius. Kaip sakė Ju- 
sefas: „Ar radot bent vieną deimantėlį? Manot, jog kada 
nors rasit?“ Po keleto minučių, kai išgėrus nusistovės 
pakenčiami santykiai, Skobiui teks imtis nemalonios mi- 
sijos — patikrinti paties kapitono kajutę. Saltą ir nerišlų 
pokalbį palaikė daugiausia laivyno leitenantas. 

Nusišluostęs riebų pageltusį veidą, kapitonas tarė: 

— Žinoma, širdyje aš be galo žaviuosi anglais. 

— Mums irgi šitas darbas visai nepatinka, — pa- 
sakė leitenantas. — Prastai būti neutraliam. 

— Mano širdis, — tęsė portugalas kapitonas, — skli- 
dina susižavėjimo jūsų didvyriška kova. Joje nėra vietos 
įžeidimui. Kai kas iš maniškių piktinasi, o aš — ne.— Jo 
veidu sroveno prakaitas, akių obuoliai atrodė nesveiki. 
Jis vis minėjo savo širdį, tačiau Skobiui atrodė, kad pri- 
reiktų rimtos chirurginės operacijos jai surasti. 

— Labai malonu iš jūsų pusės, — tarė leitenantas. — 
Mes vertinam jūsų požiūrį. 

— Dar stiklą portveino, džentelmenai? 

— Mielai. Krante nieko panašaus negausi. O jūs, 
Skobi? 

— Ne, ačiū. į 

— Tikiuosi, jūs neketinat mūsų čia laikyti per naktį, 
majore? 

Skobis atsakė: 

— Nemanau, kad jums pavyks išplaukti ligi ryt- 
dienos pietų. 

— Žinoma, mes pasistengsim,— pridūrė leitenantas. 

— Džentelmenai, padėjęs ranką ant širdies galiu 
pasakyti, kad visi mano keleiviai dori žmonės. Ir koman- 
da — aš juos visus pažįstu. 

Driusas tarė: 

— Tai formalumas, kapitone, bet mes privalom jį 
įvykdyti. 

— Prašom cigarą,— pasiūlė kapitonas.— Meskit 
tą cigaretę. Štai ypatinga dėžutė. 

Driusas prisidegė cigarą, bet tas ėmė spragsėti ir 
kibirkščiuoti. Kapitonas sukikeno: 

— Tai pokštas, džentelmenai, visai nekalta išdaiga. 
Laikau tą dėžutę savo draugams. Anglai turi nuostabų 
humoro jausmą. Žinau, kad nesupyksit. Vokietis supyktų, 
o anglas — ne. Juk smagu, tiesa? 

— Labai,— rūgščia mina burbtelėjo Driusas, mes- 
damas cigarą į peleninę, kurią jam padavė kapitonas. 
Matyt, kapitonui spūstelėjus, iš peleninės pasigirdo skambi 
melodija. Driusas vėl krūptelėjo: jis buvo likęs be atos- 
togų, todėl nervai pašliję. Kapitonas šypsojosi ir pra- 
kaitavo. 

— Šveicariška,— tarė jis.— Nuostabi tauta. Jie irgi 
neutralūs. 

Vienas iš kranto apsaugos vyrų įėjo į kajutę ir 
įteikė Driusui raštelį. Sis padavė jį perskaityti Skobiui: 
„Tarnas, kurį rengiamasi atleisti, pranešė, kad kapitonas 
vonioje slepia laiškus“. 

Driusas tarė: 

— Einu į apačią ir paskubinsiu juos. Eime, Evan- 
sai! Labai dėkui už portveiną, kapitone. 

Skobis liko vienas su kapitonu. Šitos darbo dalies 
jis visuomet neapkentė. Šie žmonės nebuvo nusikaltėliai: 
tiesiog jie nesilaikė apribojimų, kuriuos laivybos kompa- 
nijoms primetė navicerto sistema“. Pradėdamas tikrinti 
niekad nežinojai, ką rasi. Žmogaus miegamasis yra jo 
asmeninio gyvenimo dalis. Rausdamasis stalčiuose aptik- 
davai žeminančių dalykų; smulkios ydelės buvo nukištos į 


ŽNavicertas— jūrų apsaugos liudijimas, kad laive nėra 
karinės kontrabandos. 

pašalius lyg nešvarios nosinės. Po baltinių krūva galėjai 
aptikti paslėptą širdgėlą, kurią šeimininkas žūtbūt sten- 
gėsi pamiršti. Skobis švelniai tarė: 

— Atleiskit, kapitone, turiu pasižvalgyti aplinkui. 
Tai formalumas. 

— Jūs privalote atlikti pareigą, majore,— atsakė 
portugalas. 

Skobis greitai ir vikriai apžiūrėjo kajutę: pajudinęs 
kokį daiktelį, dailiai padėdavo į tą pačią vietą — sukosi 
nelyginant gera namų šeimininkė. Kapitonas stovėjo nu- 
gara į Skobį ir žvelgė į tiltelį — tartum stengėsi netruk- 
dyti svečiui atlikti nemalonią pareigą. Skobis baigė pa- 
tikrinimą: užvožė prancūziškų laiškų dėžutę ir tvarkingai 
padėjo į viršutinį spintelės stalčių prie nosinių, įmantrių 
kaklaraiščių ir mažyčio nešvarių nosinių ryšulėlio. 

— Jau baigėte? — mandagiai pasiteiravo kapi- 
tonas ir atsigręžė. 

— O kas už anų durų? — paklausė Skobis. 

— "Ten tik vonia ir tualetas. 

— Norėčiau patikrinti. 

— Prašom, majore, bet vargu ar galima ten ką 
nors paslėpti. 

— Jei jūs neprieštaraujate... 

— Ką jūs, ne. Tai jūsų pareiga. 

Vonios kambarys buvo skurdus ir nešvarus kaip 
reta. Vonios pakraščiai aplipę pilku sudžiūvusiu muilu, 
po kojomis žlegsėjo balos. Svarbiausia dabar — greitai 
rasti reikiamą vietą. Jis negalėjo ilgai čia užtrukti — 
būtų išsidavęs, kad gavo specialios informacijos. Patik- 
rinimą reikėjo atlikti pagal visus formalumus — nei per 
daug atmestinai, nei per daug kruopščiai. 

— Pasistengsiu neužtrukti,— linksmai tarė Skobis, 
išvydęs skutimosi veidrodėlyje atsispindint riebų ir ramų 
veidą. Pranešimas, aišku, gali būti klaidingas — gal tar- 
nas paprasčiausiai norėjo iškirsti šunybe. 

Skobis pravėrė spintutę ir ėmė tikrinti jos vidų: 
atsuko pastos tūbelę, atidengė skustuvų dėžutę, kyšte- 
lėjo pirštą į skutimosi kremą. Nesitikėjo ką nors ten rasiąs, 
tačiau per tą laiką galėjo pagalvoti. Priėjęs prie vonios, 
atsuko vandenį, kyštelėjo pirštą į čiaupus. Žvilgtelėjo į 

grindis — buvo neįmanoma ką nors po jomis pakišti. 
Ventiliacijos anga: jis apžiūrėjo didžiuosius varžtus, pa- 
judino vidinį gaubtą. Kiekvienąkart atsigręžęs išvysdavo 
kapitono veido atspindį veidrodyje: ramų, kantrų, savimi 
pasitikintį. Jis tarsi vaikų žaidime auga! kartojo: „Šal- 
ta, šalta“. 

Ir pagaliau tualetas. Skobis kilstelėjo medinį dangtį: 
tarp jo ir klozeto nieko nebuvo. Jis suėmė už tualeto gran- 
dinėlės, ir veidrodyje pirmąsyk išvydo atsispindint įtam- 
pa: rudos akys nebežiūrėjo jam į veidą — jų žvilgsnis 
sustojo ties kažkuo kitu, ir jį pasekęs Skobis pamatė savo 
paties ranką, gniaužiančią grandinėlę. 

Gal bakelyje nėra vandens? Patraukė: ūždamas ir 
gurgėdamas vamzdžiais pasipylė vanduo. Jis grįžtelėjo, 
ir portugalas, nepajėgdamas nuslėpti pasitenkinimo, 
tarė: 

— Na matot, majore. 

Ir tą akimirką Skobis tikrai pamatė. „Darausi ne- 
rūpestingas“, — pagalvojo jis. Kilstelėjo bako dangtelį: 
jame, priklijuotas lipnia juostele, kad nepasiektų vanduo, 
gulėjo laiškas. 

Žvilgtelėjo į adresą: frau Grioner, Fridrichštrasė, 
Leipcigas. Skobis pakartojo: 

— Man labai gaila, kapitone.— Bet šis neatsakė, 
ir Skobis pamatė, kad ašaros plauna prakaitą nuo įkai- 
tusių riebių jo skruostų.— Privalau jį paimti ir praneš- 
ti...— pridūrė Skobis. 

— O, šitas karas, — sudejavo kapitonas, — kaip aš 
nekenčiu šito karo! 

— Mes irgi turim už ką jo nekęsti, — atsakė Skobis. 

— Žmogus turi pražūti vien todėl, kad parašė duk- 
teriai. 

— Dukteriai? 

— Taip. Frau Grioner — mano duktė. Atplėškit ir 
perskaitykit. Pats pamatysit. 

— Neturiu teisės. Privalau perduoti jį cenzūrai. 
Bet kodėl jūs negalėjote luktelėti ir parašyti iš Lisabonos, 
kapitone? 

Pastarasis užsikvempė ant vonios krašto, lyg jo 
pečius būtų slėgusi nebepakeliama našta. Jis vis šluos- 

tėsi akis atgalia ranka lyg vaikas— negražus, nutukęs 
mokinukas. Gražiems, protingiems ir šauniems galima 
paskelbti negailestingą karą, bet kaip kovosi su negra- 
žiais? Iškart lyg akmuo užgula krūtinę. Skobis žinojo, 
kad turi paimti laišką ir eiti: gailestis čia nieko nepadės. 
Kapitonas sudejavo: 

— Jei pats turėtumėt dukterį, suprastumėt mane. 
Jūs neturit dukters! — pareiškė jis tokiu tonu, lyg tai 
būtų buvęs nusikaltimas. 

— Ne. 

— Ji taip manimi rūpinasi, taip mane myli,— 
aiškino jis, atgręžęs apsiašarojusį veidą, lyg būtų įrodi- 
nėjęs neįmanomą dalyką.— Ji myli mane,— liūdnai pa- 
kartojo dar sykį. 

— Bet kodėl negalėjot parąšyti iš Lisabonos? — 
vėl paklausė Skobis.— Kam 'aip rizikuoti? 

— Aš vienišas. Neturi: žmonos,— prisipažino ka- 
pitonas.— Kiek gali iš:+erti nepasipasakojęs? O Tisabo- 
noje, patys žinot,— drougai, vynas. Ten aš turiu tokią 
moteriškaitę, kuri pavyduliauja netgi mano dukteriai. 
Mes baramės, o laikas eina. Po savaitės vėl turėsiu iš- 
plaukti. Ligi šiol viskas būdavo taip lengva. 

Skobis juo patikėjo. Ta istorija buvo per daug iracio- 
nali, kad būtų išgalvota. Netgi karo metu retsykiais verta 
pamankštinti sugebėjimą tikėti žmonėmis, jei nenori, kad 
jis galutinai atrofuotųsi. Jis tarė: 

— Man labai gaila, bet niekuo negaliu padėti. Gal 
jums ir nieko neatsitiks. 

— Jūsų valdžia įtrauks mane į juoduosius sąra- 
šus, — atsakė kapitonas.— Pats žinot, ką tai reiškia. Kon- 
sulas neduos leidimo nei vienam laivui, jei aš būsiu kapi- 
tonas. Turėsiu pastipti iš bado krante. 

— Tokiais atvejais pasitaiko visokių apsirikimų,— 
pastebėjo Skobis.— Dingsta bylos. Gali būti, kad ir jūs 
daugiau nieko apie tai neišgirsit. 

— Aš melsiuos, kad taip būtų, — beviltiškai atsi- 
duso kapitonas. 

— Kodėl ne? — pritarė Skobis. 

— Jūs anglas. Jūs netikit maldomis. 

— Aš irgi katalikas, — atsakė Skobis. 

Riebusis veidas staiga įsistebeilijo į jį. 

— Katalikas?! — viltingai šūktelėjo kapitonas. Ir 
pirmąsyk ėmė maldauti. Atrodė lyg žmogus, svetimame 
žemyne susitikęs tėvynainį. Puolė paskubom pasakoti 
apie savo dukterį Leipcige; susiradęs riebaluotą užrašų 
knygelę, ištraukė pageltusią nuotrauką, vaizduojančią 
jauną apkūnią portugalę, tokią pat negražią, kaip ir jis. 
Ankštoje vonioje tvyrojo nepakeliamas karštis, o kapi- 
tonas vis kartojo: „Jūs turite suprasti“. Jis staiga pa- 
matė, kiek daug tarp jųdviejų bendra: gipsinės statulos 
ir kardai, smingantys į kraujuojančią širdį; šnibždesys 
prie klausyklos grotelių; šventieji rūbai ir paslaptingas 
vyno virtimas krauju; šoninių koplyčių prieblanda ir 
painios apeigos — ir kažkur už viso to slypinti meilė 
Dievui. 

— O  Lisabonoje,— kalbėjo kapitonas, — manęs 
lauks jinai, parsiveš namo, paslėps mano kelnes, kad nie- 
kur vienas negalėčiau išeiti; kasdien nesibaigiantis gėri- 
mas ir barniai, kol ateina laikas gulti į lovą. Jūs turite 
suprasti. Aš negaliu rašyti dukrai iš Lisabonos. Ji mane 
taip myli ir taip laukia.— Pamindžikavęs storomis ko- 
jomis, jis pridūrė: — Ta meilė tokia skaisti, — ir pra- 
pliupo raudoti. Bendra jiedviem buvo visa atgailos ir 
ilgesio erdvė. 

Šis bendrumas suteikė kapitonui drąsos pamėginti 
kitaip. Jis tarė: 

— Aš nesu turtuolis, bet pinigų turiu pakankamai... 

Jam niekad nebūtų šovę į galvą papirkinėti anglo: 
tuo jis išreiškė nuoširdžiausią pagarbą bendram jųdvie- 
jų tikėjimui. 

— Atleiskite,— tarė Skobis. 

— Aš turiu angliškų svarų. Duosiu jums dvidešimt 
angliškų svarų... penkiasdešimt, — maldavo jis,— šimtą... 
Tai visos mano santaupos. 

— Tai neįmanoma,— nukirto Skobis. Jis greitai 
įsikišo laišką į kišenę ir apsisuko eiti. Ties kajutės durimis 
atsigręžė ir pamatė kapitoną, daužantį galvą į bakelį. 
Jo skruostų raukšlėmis ritosi ašaros. Eidamas pas Driusą 
į saloną, Skobis jautė, koks akmuo slegia jo krūtinę. Kaip 
aš nekenčiu šito karo,— pagalvojo jis kapitono žodžiais. 


47 


5 


Vienintelis penkiolikos vyrų aštuonias valandas tru- 
kusio triūso rezultatas buvo laiškas dukteriai į Leipcigą ir 
pluoštelis korespondencijos, rastos virtuvėje. Dieną galė- 
jai laikyti vidutiniška. Grįžęs į policijos nuovadą, Skobis 
užsuko pas komisarą, bet rado jo kabinetą tuščią, tad 
atsisėdo savo kambaryje po antrankiais ir pradėjo rašyti 
raportą. 

„Ypatingai kruopščiai patikrintos jūsų telegramose 
nurodytų keleivių kajutės ir daiktai... Tačiau be rezul- 
tatų“. Greta ant stalo gulėjo laiškas dukteriai į Leipcigą. 
Lauke buvo tamsu. Pro durų apačią sunkėsi kamerų tvai- 
kas, o gretimame kabinete Fraseris traukė tą pačią dai- 
nelę, kaip ir kas vakaras nuo tada, kai paskutinįsyk grįžo 
iš atostogų: 


Nejaugi mums rūpės, 
Kodėl ir kas, už kiek, 
Kai mes abu, kai aš ir tu, 
Padėsim šaukštą po pietų? 


Skobiui atrodė, kad gyvenimas neapsakomai ilgas. 
Argi žmogui išmėginti neužtektų trumpesnio laiko? Juk 
galėtume pirmąkart smarkiai nusidėti būdami septynerių, 
pražudyti save iš meilės ar neapykantos dešimties metų, 
o penkiolikos jau gulėti mirties patale ir melsti atleidimo? 
Jis rašė: „Tarnas, atleistas dėl nesugebėjimo atlikti pa- 
reigas, pranešė, kad kapitonas vonioje slepia korespon- 
denciją. Apieškojęs radau čia pridedamą laišką, adresuotą 
frau Grioner į Leipcigą, paslėptą po tualeto bako dang- 
teliu. Reikėtų išplatinti instrukciją dėl šios slaptavietės, 
kadangi anksčiau mums ji nebuvo žinoma. Laiškas buvo 
pritvirtintas juostele aukščiau vandens paviršiaus...“ 

Jis sėdėjo įbedęs akis į popierių, o galvoje viskas 
maišėsi, nors klausimas iš tiesų jau prieš kelias valandas 
buvo išspręstas, kai, Driuso paklaustas: „Radot ką 
nors?“ — jis tik gūžtelėjo pečiais, palikdamas Driusui 
aiškintis, ką šis gestas reiškia. Tartum būtų norėjęs pa- 
sakyti: „Įprastinė privati korespondencija, kaip visada“. 


48 


Driusas suprato, jog atsakymas yra: „Ne“. Skobis pri- 
glaudė ranką prie kaktos, ir jį nukrėtė drebulys — pro 
pirštus sunkėsi prakaitas. Pagalvojo: ar tik ne karštligė 
man prasideda? Gal dėl pakilusios temperatūros jautėsi 
stovįs ant naujo gyvenimo slenksčio. Šitaip žmogus jau- 
čiasi prieš pasiūlydamas ranką ir širdį arba rengdamasis 
įvykdyti pirmą nusikaltimą. 

Skobis paėmė laišką ir atplėšė. Tai buvo neatitai- 
somas veiksmas, nes šitame mieste niekas neturėjo teisės 
atplėšti slapto laiško. Voko suklijavime galėjo būti pas- 
lėpta mikrofotografija. Jis pats nepajėgtų perprasti nei 
paprasčiausio žodinio kodo: silpnas portugalų kalbos mo- 
kėjimas leido suvokti tik paviršinę prasmę. Kiekvienas 
surastas laiškas — kad ir koks nekaltas atrodytų — pri- 
valėjo būti išsiųstas Londono cenzoriams neatplėštas. 
Skobis, laužydamas griežčiausius draudimus, mėgino 
spręsti pats. Jis svarstė: jei laiškas pasirodys įtartinas, 
nusiųsiu raportą. Kaip nors paaiškinsiu, kodėl vokas 
atplėštas. Kapitonas būtinai norėjo atplėšti ir parodyti, 
kas jame rašoma. Tačiau, jeigu taip parašytų, neteisingai 
apkaltintų kapitoną: kokį geresnį būdą jis būtų radęs 
mikrofotografijai sunaikinti? Reikia ką nors sumeluoti, 
mąstė Skobis, tačiau buvo nepratęs meluoti. Atsargiai 
laikydamas laišką virš balto biuvaro, kad pastebėtų, jei 
kas nors iš jo iškris, jis nusprendė parašyti išsamų ra- 
portą apie viską, kas įvyko, taip pat ir apie savo veiksmus. 

Mielas piniginis voriuk,— prasidėjo laiškas,— tavo 
tėtis, kuris myli tave labiau už viską pasaulyje, pasistengs 
šįsyk tau atsiųsti truputį daugiau pinigų. Žinau, kaip 
tau sunku, ir man gelia širdį. Mielas piniginis voriuk, 
kaip norėčiau pajusti tavo ranką ant savo skruosto! Kaip 
keista, kad toks didelis storas tėtis kaip aš turi tokią dailią 
ir gražią dukterį. Dabar, mažasis voriuk, papasakosiu 
tau viską, kas man nutiko. Mes išplaukėme iš Lobito prieš 
savaitę, tik ketvertą dienų išstovėję uoste. Vieną naktį 
praleidau su senjoru Aranchuesu ir išgėriau daugiau 
vyno, negu leidžia mano sveikata, bet kalbėjau vien apie 
tave. Uoste visą laiką gerai elgiausi, kaip buvau paža- 
dėjęs savo mažajam voriukui, nuėjau išpažinties ir priė- 
miau komuniją, kad jei kas nors atsitiktų, grįžtant į Li- 

saboną,— nes ką gali žinoti šiais baisiais laikais? — man 
netektų visą amžinybę praleisti be savo mažojo voriuko. 
Kai išplaukėm iš Lobito, oras visą laiką geras. Net kelei- 
viai jūros liga neserga. Ryt vakare, kai Afrika pagaliau 
liks užpakaly, surengsim laivo koncertą, ir aš truputį 
pašvilpausiu. Kiekvienąkart per tokius pasirodymus prisi- 
menu laikus, kai mano piniginis voriukas sėdėdavo man 
ant kelių ir klausydavosi. Mieloji mano, aš senstu, po kiek- 
vienos kelionės grįžtu vis storesnis: nesu geras žmogus 
ir kartais man baisu, kad mano siela šitame milžiniškame 
mėsos korpuse yra ne didesnė už žirnelį. Tu nežinai, kaip 
lengvai toks žmogus kaip aš pasiduoda nedovanotinai 
nevilčiai. Tokiais atvejais aš galvoju apie savo dukterį. 
Kadaise manyje užteko gėrio, kad atsirastum tu. Žmona 
perima per daug vyro nuodėmių, kąd meilė galėtų išlikti 
tobula. Bet duktė pajėgs jį išgelbėti. Melskis už mane, 
voriuk. Tavo tėtis, mylintis tave labiau už gyvybę. 

Mais gue a vida“. Skobis nė kiek neabejojo laiško 
nuoširdumu. Šie žodžiai parašyti ne Keiptauno gynybinių 
įtvirtinimų schemai ar mikrofotografijai su Darbano bū- 
rių judėjimu paslėpti. Jis žinojo, kad reikia patikrinti, ar 
nevartotas nematomas rašalas, apžiūrėti laišką pro mik- 
roskopą, ištyrinėti voko vidų. Slaptas laiškas turėjo būti 
patikrintas labai kruopščiai. Tačiau Skobis buvo linkęs 
patikėti. Jis suplėšė laišką bei savo raportą ir išnešė skiau- 
tes į kiemą, kur buvo krosnis šiukšlėms deginti — benzino 
skardinė, pastatyta ant dviejų plytų, su pradurtais šonais 
traukai. Kai jis įžiebė degtuką popieriui uždegti, kieme 
pasirodė Fraseris. „Nejaugi mums rūpės, kodėl ir kas, 
už kiek?“ Viršuje lyg tyčia gulėjo pusė užsienietiško voko: 
netgi galėjai perskaityti dalį adreso: Frichdrichštrasė. Kol 
Fraseris plačiu jaunatvišku žingsniu drožė per kiemą, 
Skobis paskubom kyštelėjo degtuką prie tos viršutinės 
skiautės. Ji užsiplieskė ir liepsna atidengė ant kitos skiau- 
tės užrašytą vardą — Grioner. Fraseris linksmai pa- 
klausė: 

— Deginat įkalčius? — ir pažvelgė į skardinę. Var- 
das jau buvo pajuodęs, tad jis nieko negalėjo pamatyti — 


* Na ir gyvenimas! (Pranc., port.) 

nebent rudą voko trikampį, kuris Skobiui atrodė akivaiz- 
džiai užsienietiškas. Trinktelėjęs pagaliu, jis sugrūdo po- 
pierių į miltus ir pažvelgė į Fraserį — ar nepamatys jo vei- 
de nuostabos arba įtarimo. Tačiau tame beminčiame veide 
nieko nesimatė — tuščias lyg mokyklinė skelbimų lenta 
per atostogas. Tiktai jo paties širdies dūžiai bylojo Sko- 
biui, kad jis nusikalto — įsiliejo į paperkamų policijos 
pareigūnų gretas drauge su Beiliu, kuris laikė seifą kita- 
me mieste, Kreišou, kurį sučiupo su deimantais, Boistonu, 
prieš kurį nieko tikro negalėjo įrodyti ir jis buvo atleistas 
iš tarnybos dėl sveikatos būklės. Juos papirko pinigais, 
o jį — jausmais. Jausmai buvo net pavojingesnis dalykas, 
nes negalėjai nustatyti jų kainos. Kyšiai pavojingi, tik 
kai jie pakankamai dideli, o jausmas apraizgo širdį, pri- 
siminus vardą, nuotrauką ar netgi kvapą. 

— Kaip praėjo diena, sere? — paklausė Fraseris, 
stebeilydamas į pelenų saują. Tikriausiai galvojo, kad 
ši diena turėjo tekti jam. 

— Kaip paprastai, — atsakė Skobis. 

— O kaip kapitonas? — teiravosi Fraseris, žvelg- 
damas į benzino skardinę ir vėl imdamas niūniuoti savo 
įkyrią dainelę. 

— Kapitonas? — paklausė Skobis. 

— Taip, Driusas man sakė, kad kažkoks tipas jį 
apskundė. 

— Senos istorijos, — tarė Skobis.— Atleistas tarnas 
išgiežė apmaudą. Argi Driusas nesakė, kad mes nieko ne- 
radom? 

— Ne,— atsakė Fraseris,— regis, jis nebuvo dėl 
to visai tikras. Labanakt, sere. Man metas paskubėti į 
valgyklą. 

— Timblerigas budi? 

— "Taip, sere. 

Skobis žiūrėjo, kaip jis eina. To žmogaus nugara 
buvo tokia pat bereikšmė, kaip ir veidas: nieko negalėjai 
išskaityti. Skobis mąstė: koks aš kvailys. Koks kvailys. 
Jam reikėjo rūpintis Luiza, o ne nutukusiu, sentimen- 
taliu portugalu škiperiu, kuris laužo savo paties kom- 
panijos taisykles dėl tokios pat kaip ir jis negražios duk- 
ters. Štai kur aš suklupau — dėl dukters. O dabar, gal- 

vojo Skobis, man reikia grįžti namo: paliksiu mašiną ga- 
raže, ir Ali ateis su žibintu pašviesti man ligi durų. Ji 
sėdės įsitaisiusi skersvėjyje, kad būtų vėsiau, o veide per- 
skaitysiu viską, ką galvojo per dieną. Ji tikisi, kad viskas 
bus sutvarkyta, kad aš pasakysiu: „Užrašiau tave kelionei 
į Pietų Afriką“,— tačiau bijo, kad mudviejų niekad ne- 
ištiks šitoks džiaugsmas. Ji lauks, ką aš pasakysiu, o aš 
šnekėsiu kas pakliuvo, kad tik uždelsčiau jos kančią, kuri 
virpės lūpų Kampučiuose, kol apims visą veidą. Jis iki 
smulkmenų žinojo viską, kas atsitiks: tai jau tiek sykių 
yra buvę. Kol grįžo į kabinetą, užrakino stalą ir nulipo 
prie mašinos, pakartojo kiekvieną žodį. Žmonės mėgsta 
šnekėti apie pasmerktųjų drąsą, einant į egzekucijos vie- 
tą, bet kartais reikia ne menkesnės drąsos einant su sava 
našta į nuolatinę kito kančią. Jis užmiršo Fraserį, užmiršo 
viską, išskyrus jo laukiančią sceną: įeisiu į vidų ir pasa- 
kysiu: „Labas vakaras, brangioji!“ — o ji atsakys: „La- 
bas vakaras, mielasis. Kaip praėjo diena?“ Tada aš imsiu 
kalbėti, kalbėsiu be galo be krašto, visą laiką žinodamas, 
jog artėja akimirka, kai turėsiu paklausti: „O kaip tu, 
mieloji?“ — ir paleisti valion jos kančią. 

— O kaip tu, mieloji? 

Jis greitai nusigręžė į šalį pripilti dar dviejų stiklų 
džino. Jųdviejų buvo be žodžių nutarta, jog „alkoholis 
padeda“; bet su kiekvienu stiklu, užuot palengvėję, darėsi 
vis blogiau. 

— Juk iš tiesų tu visai nenori nieko apie mane žinoti. 

— Aišku, noriu, mieloji. Kaip praleidai dieną? 

— Tiki, kodėl tu toks bailys? Kodėl nepasakai, kad 
nieko neišėjo? 

— Kas neišėjo? 

— Tu gi žinai, apie ką aš kalbu,— kelionė. Vos tik 
grįžai, tu nenutildamas šneki apie Esperancą. Portugalų 
laivai atplaukia kas dvi savaitės. Tu šitaip nekalbi kiek- 
vieną sykį. Aš juk ne maža, Tiki. Kodėl nepasakai tiesiai — 
„tu neplauksi“? 

Jis liūdnai šyptelėjo žiūrėdamas į taurę, kurią su- 

kinėjo rankose, teliūskuodamas į kraštus angosturą. Pas- 
kui tarė: 

— Tai netiesa. Aš rasiu būdą. 

Nenoromis jis griebėsi neapkenčiamos pravardės. 
Jei ir tai negelbės, kančia dar pasmarkės ir truks per visą 
trumpą naktį — o jam reikėjo išsimiegoti. Jis tarė: 

— Pasitikėk Tikiu. 

Atrodė, jog gyslos jo galvoje sutrūkinės iš įtampos. 
Jei tik galėčiau atidėti tą kančią ligi ryto, — galvojo jis. 
Naktį kančia baisesnė: telieka žiūrėti į žalias užtemdymo 
užuolaidas, valdiškus baldus, ant stalo pribirusius skrai- 
dančių skruzdėlių sparnelius; už kelių šimtų metrų kaukė 
ir amsėjo valkataujantys kreolų šunys. 

— Žiūrėk, koks bėdžius, — jis parodė į naminį drie- 
žą, kuris visada maždaug tokiu metu išlįsdavo ant sienos 
medžioti naktinių drugių ir tarakonų. Skobis tęsė: 

— Pereitą naktį mes tik sugalvojom, ką daryti. 
Tokiam dalykui įvykdyti reikia laiko. Reikia pasukti gal- 
vą, pasukti galvą, — su apsimestiniu linksmumu kartojo 
1 Tu buvai banke? 

— Taip,— patvirtino jis. 

— Ir negavai pinigų? 

— Ne. Jie negalėjo jų duoti. Nori dar džino su to- 
nikuų, brangioji? 

Be garso raudodama, ji ištiesė savo stiklą; nuo ašarų 
veidas paraudo, ir ji paseno dešimčia metų,— atrodė lyg 
pamesta pusamžė moteris — į jį klaikiai padvelkė ateitim. 
Jis priklaupė greta ir pakėlė džiną jai prie lūpų, lyg tai 
būtų buvę vaistai. 

— Brangioji, — ramino, — aš ką nors sugalvosiu. 
Išgerk gurkšnelį. 

— Tiki, aš nebegaliu čia ilgiau ištverti. Žinau, kad 
jau esu tau sakiusi, bet dabar tikrai nebegaliu. Aš išsi- 
kraustysiu iš proto. Tiki, aš visiškai viena. Aš visai neturiu 
draugų, Tiki. 

— Pasikvieskim rytoj Vilsoną. 

— Dėl Dievo, Tiki, nustok amžinai kaišioti tą Vil- 
soną. Prašau, prašau tave padaryti ką nors. 

— Žinoma, padarysiu. Pakentėk truputį, brangioji. 
Tam reikia laiko. 

— Ką tu darysi, Tiki? 

— Aš turiu daugybę planų,— pavargęs atsakė jis. 
(Na ir dienelė!) — Tegu tik jie truputį išryškės. 

— Pasakyk man vieną, bent vieną planą. 

Jis žiūrėjo, kaip medžioja driežas; paskui iškrapštė 
iš taurės skruzdės sparnelįi ir dar gurkštelčėjo. Galvojo 
pats sau: aš tikras kvailys, kad nepaėmiau tų šimto svarų. 
Veltui suplėšiau laišką. O juk rizikavau. Geriau būčiau... 
Luiza tarė: 

— Aš seniai žinau. Tu manęs nemyli. 

Ji kalbėjo ramiai. Jis pažinojo tą ramybę — jiedu 
pasiekė tylųjį audros centrą: šioje vietoie ir maždaug 
tokiu metu jie imdavo vienas kitam sakyti tiesą. Jis gal- 
vojo: tiesa iš tikrųjų niekad ir niekam nebuvo svarbi — 
tai paprasčiausiai simbolis, viliojantis matematikus ir fi- 
losofus. Žmonių santykiuose švelnumas ir melas verti 
daugiau nei tūkstantis tiesų. Jis ėmėsi bergždžio darbo — 
visuomet tai žinojo — ginti melą. 

— Nekalbėk nesąmonių, brangioji. Ką gi aš, tavo 
manymu, myliu, jei ne tave? 

— Nieko nemyli. 

— Ir todėl esu tau toks blogas? — Bandė suteikti 
savo žodžiams linksmumo, bet jam pačiam tai nuskambėjo 
dirbtinai. 

— Vis tavo sąžinė,— pasakė ji,— tavo pareigos 
jausmas. Tu nieko nemylėjai nuo tada, kai mirė Katrin. 

— Aišku, išskyrus save. Tu visuomet sakai, kad 
aš myliu save. 

— Ne, nemyli. 

Jis išsisukinėjo. Šitame ciklono centre buvo neįma- 
noma paguosti melu. 

— Ašvisą laiką stengiuosi, kad tu būtum laiminga. 
Stengiuosi iš paskutiniųjų. 

— Tiki, tu net negali pasakyti, kad mane myli. 
Na, pasakyk nors kartą. 

Jis karčiai žvilgtelėjo į ją pro džino stiklą — aki- 
vaizdus jo pralaimėjimo įrodymas: oda pageltusi nuo 
atabrino, akys paraudusios nuo ašarų. Niekas negali pa- 
žadėti amžinos meilės, tačiau jis prieš keturiolika metų 
Ilinge, per tas klaikiai elegantiškas ir kuklias iškilmes, 

tarp kaspinų.ir žvakių prisiekė sau, jog pasistengs, kad 
bent jinai visada būtų laiminga. 

— Tiki, aš nieko neturiu, tik tave, o tu — beveik 
viską. 

Driežas švystelėjo per sieną ir vėl sustingo, mažy- 
čiuose krokodilo nasruose laikydamas drugį. Skraidančios 
skruzdės tyliai daužėsi į lempos stiklą. 

— O vis dėlto tu nori mane palikti,— tarė jis. 

— Taip, — atsakė ji.— Žinau, kad ir tu nelaimingas. 
Be manęs bent jau turėsi ramybę. 

Šito jis niekuomet nesugebėdavo įvertinti — jos 
pastabumo. Jis turi beveik viską, išskyrus ramybę. Vis- 
kas — tai darbas, įprasta kasdieninė rutina mažyčiame 
plikame kabinete, metų laikų kaita mylimame žemės kam- 
pelyje. Kaip dažnai žmonės gailėdavosi jo dėl bjauraus 
darbo, skurdaus atlyginimo. Tačiau Luiza jį perprato kur 
kas geriau. Jeigu jis vėl būtų buvęs jaunas, būtų pasi- 
rinkęs kaip tik tokį gyvenimą; tiktai šį kartą nebūtų no- 
rėjęs su kitu žmogumi dalintis nei žiurkės vonioje, nei 
driežo ant sienos, nei viesulo, pirmą valandą nakties atplė- 
šiančio langus, nei paskutinių blyškių saulėlydžio spin- 
dulių laterito keliuose. 

— Nekalbėk kvailysčių, brangioji, — tarė jis ir vėl 
ėmė maišyti tą nelaimingą džiną su toniku. Galvoje vėl 
tvinkčiojo nervas; skausmas plito nepakeičiamu savo 
keliu: iš pradžių ji kenčia, o jis beviltiškai mėgina palikti 
viską neišsakyta, paskui ji ramiai pasako tiesą, nors geriau 
būtų meluoti, galų gale jis nebesusivaldo ir lyg kokiam 
priešui bloškia jai teisybę atgal į akis. Pasiekęs ši etapą, 
su virpančia rankoj taure jis staiga suriko: 

— Tu negali man duoti ramybės! 

Ir jau žinojo, kas po to seks: susitaikymas ir švelnus 
melas iki kitos scenos. 

— O ką aš sakau,— patvirtino ji,— tu turėsi ra- 
mybę, jeigu aš išvažiuosiu. 

— Tu neturi jokio supratimo, kas yra ramybė,— 
niršo jis, tarsi ji būtų nepagarbiai išsitarusi apie jo mylimą 
moterį. Juk jis dieną naktį svajojo apie ramybę. Kartą 
sapne ji pasirodė jam lyg didelis spindintis mėnulio ragas, 
išnyrantis pro langą tarsi ledkalnis, šaltas ir grėsmingas, 

turintis atsitrenkti į žemę; dieną jis stengdavosi nuvogti 
keletą akimirkų ramybės, įsitaisęs užrakintame kabinete 
po surūdijusiais antrankiais ir skaitydamas pranešimus 
iš postų. Jam atrodė, jog tai gražiausias žodis žmonių 
kalboje. Gyvenkite ramybėje, ramybė jums; Dievo Avinėli, 
kuris naikini pasaulio nuodėmes, suteik mums ramybę. 
Per mišias jis užspausdavo rankomis akis, kad sulaikytų 
ašaras. 

Luiza švelniai kaip kadaise tarė: 

— Vargšeli mano, tu norėtum, kad ir aš būčiau 
mirusi kaip Katrin. Norėtum likti vienas. 

Jis atkakliai pakartojo: 

— Norėčiau, kad tu būtum laiminga. 

Ji nuvargusiu balsu papyašė: 

— Tai pasakyk, kad mane myli. Truputį padeda. 

Jis šaltai ir blaiviai mąstė: šįvakar jau viskas, scena 
baigta ir praėjo gana lengvai, šiąnakt gAlėsim pamie- 
goti. Pasakė jai: 

— Žinoma, myliu tave, brangioji. Ir sutvarkysiu 
dėl tos kelionės, pamatysi. 

Net jei ir būtų žinojęs, kas iš viso to išeis, vis tiek 
būtų žadėjęs. Jis visuomet buvo pasirengęs atsakyti už 
savo veiksmus, ir nuo tada, kai davė sau tą baisų įžadą, 
jog ji turi būti laiminga, beveik žinojo, kur šis veiksmas 
gali jį nuvesti. Iškėlęs sau nepasiekiamą tikslą, sumoki 
už tai neviltim. Sakoma, jog tai neatleistina nuodėmė, 
tačiau nedorėliai ar parsidavėliai niekad ja nenusideda. 
Jie visuomet turi vilties. Jie niekad nepasiekia stingdan- 
čio suvokimo, jog visiškai pralaimėta. Tik geranoriai 
žmonės nešiojasi širdyje tą amžiną prakeikimą. 

ANTROJI DALIS 
Pirmas skyrius 


1 


Vilsonas niūrus stovėjo palei savo lovą Bedfordo 
vešbutyje ir stebėjo tropinę juostą, susirangiusią lyg 
įerzinta gyvatė, kambarėlio oras buvo tiesiog įkaitęs 
nuo jųdviejų susirėmimo. Per sieną girdėjosi, kaip Haris 
šiandien jau penktą sykį valosi dantis. Haris labai rūpinosi 
dantų higiena. „Tik todėl, kad valau dantis prieš kiekvieną 
valgį ir po jo, aš dar visai pakenčiamai laikausi šitame 
prakeiktame klimate“,— sakydavo jis, pakėlęs blyškų 
sunykusį veidą nuo limonado stiklinės. Dabar jis skalavo 
gerklę — gargaliavo lyg vamzdis. 

Vilsonas atsisėdo ant lovos krašto pailsėti. Duris 
buvo palikęs atdaras, kad būtų vėsiau, todėl kitame ko- 
ridoriaus gale matė vonią. Ant jos krašto sėdėjo indas — 
su visais rūbais ir turbanu. Paslaptingai pažvelgęs į Vil- 
soną, jis nusilenkė ir šūktelėjo: 

— Valandėlę, sere! Jei tik užeitumėt čia... 

Vilsonas piktai užtrenkė duris. Tada vėl pabandė 
susidoroti su juosta. 


Kadaise buvo matęs filmą — regis, jis vadinosi 
„Bengalijos karys“ — tai ten juosta buvo nepaprastai 
klusni. Tarnas laikė jos ritinį, o šaunusis karininkas su- 
kosi lyg vilkutis, ir juosta lygiai, tvirtai prigludo prie 
jo liemens. Kitas tarnas laikė gėrimą su ledais, antra- 
jame plane kilojosi. didžiulė vėduoklė. Be abejo, su tokiais 
daiktais Indijoje geriau tvarkomasi. Vilsonas pamėgino 
dar kartą ir šiaip taip privertė tą bjaurią juostą apsivy- 
nioti aplinkui save. Ji veržė ir raukšlėjosi, o galas buvo 
užkištas priekyje ir matėsi iš po švarko. Vilsonas su liūde- 
siu žvelgė į savo atvaizdą šukėje — tiek bebuvo likę iš 
veidrodžio. Kažkas pabeldė į duris. 

— Kas ten? — riktelėjo Vilsonas. Akimirką jam 
pasirodė, kad indui bus užtekę įžūlumo brautis... Tačiau 


07 


duris pravėrė tiktai Haris: indas tebesėdėjo ant vonios 
krašto koridoriaus gale, įknibęs į savo rekomendacinius 
laiškus. 

— Išeini, seni? — nusivylęs paklausė Haris. 

— Taip. 

— Šįvakar visi kažkur eina. Gausiu vienas kara- 
liauti prie stalo.— Jis liūdnai pridūrė: — Be to, šiandien 
pietums kari. 

— Taip. Gaila, kad negausiu. 

— Tu juk nevalgei jo kiekvieną ketvirtadienį dvejus 
metus iš eilės, seni. — Jis pamatė juostą.— Šitaip negerai, 
seni. 

— Žinau, kad negerai, bet geriau nemoku. 

— Aš jos niekad nenešioju. Matai, skrandžiui ne- 
sveika. Sako, ji sugeria prakaitą, bet aš ne toj vietoj pra- 
kaituoju, seni. Geriau dėvėti petnešas, bet guma greitai 
yra, tai man gana ir odinio diržo. Aš ne snobas. Kur pie- 
tausi, seni? 

— Pas Talitą. 

— Kaip tu su juo susipažinai? 

— Jis buvo vakar užėjęs pas mus apmokėti sąs- 
kaitų ir Aakvietė mane pietų. 

— Nereikia pustytis, einant pas sirą, seni. Nusi- 
vilk visą šitą. 

— Tikrai? 

— Žinoma! Tai visai nebūtina ir netgi netinka.— 
Patylėjęs pridūrė: — Gausi gerus pietus, bet atsargiai 
su saldumynais. Kad liktum gyvas, reikia būti budriam. 
Įdomu, ko jam iš tavęs reikia? — Hariui šnekant, Vil- 
sonas ėmė rengtis iš naujo. Jis mokėjo klausyti. Jo sme- 
genys buvo panašios į rėtį, kiaurą dieną sijojantį viso- 
kiausią šlamštą. Su apatinėmis sėdėdamas ant lovos, jis 
girdėjo Harį sakant: — Žiūrėk, atsargiai su žuvim — 
aš jos niekad nevalgau, — tačiau leido jo žodžius pro ausis. 
Tempdamasis ant glotnių kelių balto tiko kelnes, jis min- 
tyse deklamavo: ( 

„nelaiminga dvasia 
Už kaltes savąsias pasmerkta 
Kentėti kūne lyg kape. 


Kaip visada prieš pietus, jo pilvas urzgė ir gurgėjo. 


Iš tavęs jis tedrįsta maldauti 
Už rūpestį, liūdesį, skausmą 
Vien šypsenos šiandien, vien juoko rytoj. 


Žvelgdamas į veidrodį, Vilsonas perbraukė pirštais 
glotnią, pernelyg glotnią odą. Matė savo beviltiškai raus- 
vo, sveiko ir putlaus veido atspindį. Haris smagiai pliurpė 
toliau: 
> — Aš sakiau kartą Skobiui,— ši sakinio dalis kaip- 
mat įstrigo Vilsono rėtyje. Jis balsu pagalvojo: 

— Nesuprantu, kaip jis sugebėjo ją vesti. 

— Niekas nesupranta, seni. Skobis juk neblogas 


vyras. 7 
— Jinai jam per gera. 


— Luiza? — apstulbo Haris. 

— Taip, o kas daugiau? 

— Dėl skonio nesiginčijama. Eik ir nugalėk, seni. 

— Man laikas. 

— Atsargiai su saldumynais,— vėl puolė guviai 
aiškinti Haris.— Dievas mato, ir aš mielai sutikčiau ko 
nors sergėtis, užuot valgęs tą ketvirtadieninį kari. Ar 
šiandien tikrai ketvirtadienis? 

— Taip. 

Išėję koridoriun, jie vėl pakliuvo į indo stebėjimo 
lauką. 

— Tave jis irgi anksčiau ar vėliau priveiks, seni, — 
pasakė Haris.— Jis visus priveikia. Neturėsi ramybės, 
kol nenusileisi. 

— Aš netikiu pranašystėm,— pamelavo Vilsonas. 

— Ir aš ne, bet jis savo amatą išmano. Pakliuvau 
jam pačią pirmą savaitę, vos čia atsidūręs. Jis man 
pasakė, jog būsiu čia daugiau nei dvejus su puse metų. 
Tada maniau, jog po aštuoniolikos mėnesių išvyksiu. Da- 
bar geriau žinau. 

Indas išdidus stebeilijo iš vonios. 

— Aš turiu Žemės ūkio departamento vedėjo reko- 
mendaciją,— pasakė jis.— Ir komisaro padėjėjo Parkso. 

— Gerai,— tarė Vilsonas, — pradėk, bet tik greitai. 

— Aš verčiau dingstu, seni, kol neišaiškėjo kokia 
nors paslaptis. 

— Man nesvarbu,— atsakė Vilsonas. 

— Gal prisėstumėt ant vonios, sere? — mandagiai 
pasiūlė indas ir paėmė Vilsono ranką.— Labai įdomi 
ranka, sere,— tarsi abejodamas pasakė jis ir ėmė kiloti 
ją aukštyn žemyn. 

— Kiek tu imi? 

— Pagal rangą, sere. Iš tokio žmogaus kaip jūs, 
sere, prašyčiau dešimties šilingų. 

— Sakyčiau, brangoka. 

— Iš jaunesniųjų karininkų — penki. 

— Aš geriau priklausysiu penkių šilingų luomui,— 
pareiškė Vilsonas. 

— Ką jūs, sere! Žemės ūkio departamento vedėjas 
davė man svarą. 

— Aš gi tik buhalteris. 

— Kaip liepsit, sere. Komisaro padėjėjas ir majoras 
Skobis davė man po dešimt šilingų. 

— A, tiek to,— nusileido Vilsonas. — Še tau dešimt. 
Pradėk. 

— Jūs čia jau savaitę ar dvi, — tarė indas.— Jums 
būna labai neramu naktimis. Manot, kad per lėtai stu- 
miatės į priekį. 

— Su kuo? — paklausė Haris, įstrigęs tarpduryje. 

— Jūs didelis garbėtroška. Jūs svajotojas. Mėgstat 
poeziją. 

Haris sukikeno, o Vilsonas, pakėlęs akis nuo piršto, 
vedžiojančio linijas jo delne, susirūpinęs pažvelgė į pra- 
našautoją. 

Indas nesustodamas kalbėjo toliau. Jo turbanas 
lingavo po pačia Vilsono nosimi ir trenkė priplėkusiu 
maistu — galbūt jo klostėse buvo slepiami atliekami kąs- 
neliai. Indas šnekėjo: 

— Jūsslapukas. Nepasakojat apie savo poeziją drau- 
gams — tiktai vienam. Tik vienam,— pakartojo jis.— 

Jūs labai drovus. Turėtumėt būti drąsesnis. Jūsų labai 
ryški linija, rodanti sėkmę. 

— Eik ir nugalėk, seni, — pakartojo Haris. 

Aišku, visa tai — grynas kuvizmas': jei kuo nors 
labai patikėsi, tai ir išsipildys. Drovumą pavyks įveikti. 
O klaidą — nuslėpti. 

— Tu man nepasakei už dešimt šilingų, — pareiškė 
Vilsonas.— Šita pranašystė verta tik penkių. Pasakyk ką 
nors tikro, kas iš tiesų turi įvykti. 

Jis nepatogiai pasimuistė ant aštraus vonios krašto 
ir pažvelgė į tarakoną, lyg kraujo pūslė prikepusį prie 
sienos. Indas pasilenkė prie abiejų rankų ir tarė: 

— Matau didelę sėkmę. Valdžia bus labai patenkinta 
jumis. 

Haris pasakė: 

— Il pense“, kad tu esi un bureaucrat“. 

— O kodėl valdžia bus manim patenkinta? — kvotė 
Vilsonas. 

— Jūs pagausit savo žmogų. 

— A,— šūktelėjo Haris,— jis tikriausiai mano, 
kad tu esi naujas policininkas. 

— Panašu,— sutiko Vilsonas.— Neverta daugiau 
gaišti laiko. 

— Jums ir asmeniniame gyvenime labai pasiseks. 
Užkariausite savo širdies damą. Išplauksit iš čia. Viskas 
bus puiku. Jums,— pridūrė jis. 

— Tikra pranašystė už dešimtį šilingų! 

— Labanakt,— pasakė Vilsonas.— Jis pasikėlė 
nuo vonios krašto, ir tarakonas spruko šalin.— Negaliu 
pakęsti šitų padarų,— pridūrė Vilsonas, šonu smukda- 
mas pro duris. Atsidūręs koridoriuje, dar kartą tarė: 
— Labanakt. 

— Ir aš vos tik atvykęs negalėjau, seni. Užtat susi- 
dariau sistemą. Užsuk pas mane, parodysiu. 


* Emilis Kuė (Ėmile Couė — 1857 —1926) — prancūzų vaisti- 
ninkas ir psichoterapeutas, tyrinėjo įtaigos ir hipnozės reiškinius. Nansi 
klinikoje taikė savitaigos metodus. 

> Jis mano (pranc.). 

* Biurokratas (pranc.). 

— Man reikia eiti. 

— Pas Talitą niekas neateina laiku.— Haris pra- 
vėrė savo kambario duris, ir Vilsonas droviai nusuko 
akis pamatęs, kokia ten netvarka. Savo kambario jis 
niekad šitaip neapjaukdavo: nešvari stiklinė dantims 
skalauti, ant lovos padriektas rankšluostis. 

— Žiūrėk, seni. 

Su palengvėjimu jis nukreipė žvilgsnį į sieną, kur 
pieštuku buvo įbrėžti kažkokie simboliai: raidė H, o po 
ja skaičių stulpelis ir datos — visai kaip kasos knygoje. 
Paskui ėjo raidės ŽV, 0 po jomis — vėl skaičiai. 

— Čia mano tarakonų sporto rezultatai, seni. Vakar 
buvo vidutinė diena — keturi. Mano rekordas — devyni. 
Šitaip imi džiaugtis tais bjaurybėm. 

— O ką reiškia ŽV? 

— Žemyn vamzdžiu, seni. Čia tie, kuriuos numušu 
į kriauklę ir jie nugarma nutekamuoju vamzdžiu. Juk 
būtų neteisinga priskaičiuoti juos prie užmuštųjų, tiesa? 

— Taip. 

— Neverta savęs apgaudinėti. Iškart pasidarytų 
neįdomu. Tik bėda, kad tarpais nusibosta žaisti pačiam 
su savim. Gal surengiam varžybas, seni? Žinai, tam rei- 
kia įgudimo. Jie puikiai girdi, kai eini artyn, o greiti — 
kaip žaibas. Aš vakarais tykinu prie jų su žibintu. 

— Aš mielai pamėginčiau, bet dabar man reikia 
eiti. 

— Žinai ką, aš nepradėsiu medžioklės, kol tu negrįši 
iš Talito. Tada mes prieš miegą penketą minučių paspor- 
tuosim. Tik penkias minutes. 

— (Gerai, jei nori. 

— Aš irgi lipų žemyn. Užuodžiu kari. Žinai, vos 
neprapliupau kvatoti, kai tas senas kvėša sumaišė tave 
su nauju policijos karininku. 

— Jis beveik vienas nesąmones pliurpė, tiesa? — 
tarė Vilsonas.— Kad ir apie poeziją. 

Talito svetainė pirmąsyk ją matančiam Vilsor:i:i 
pasirodė panaši į kaimo šokių salę. Palei visas sienas ri- 

kiavosi baldai — kieti krėslai aukštomis nepatogiomis 
atkaltėmis; o kampuose buvo įsitaisę kompanionai — 
senutės juodo šilko sukniomis — ištisi jardai juodo šil- 
ko! — ir sukriošęs senukas su šlike. Nepratardami nė 
žodžio, jie įdėmiai stebėjo Vilsoną, ir šis, vengdamas jų 
žvilgsnių, žvalgėsi po plikas sienas — tiktai kampuose 
kabėjo sentimentalūs prancūziški atvirukai, išpuošti kas- 
pinais: jaunuoliai, uostantys alyvas, viliojantys vyšnių 
rausvumo pečiai, aistringas bučinys. 

Be savęs, Vilsonas pastebėjo tik dar vieną svečią — 
katalikų kunigą tėvą Renką, dėvintį ilgą sutaną. Jie sė- 
dėjo priešinguose kambario kampuose tarp kompanionų, 
kurie, kaip paaiškino tėvas Renkas, buvo Talito seneliai, 
tėvai, du dėdės, turbūt kokia prosenelės sesuo ir pusseserė. 
Talito žmona kažkur ruošė užkandžius, o jaunesnysis 
brolis ir sesuo nešiojo juos svečiams. Niekas, išskyrus Ta- 
litą, nemokėjo angliškai, ir Vilsonas jautėsi nepatogiai, 
klausydamas, kaip tėvas Renkas garsiai per visą kambarį 
aptarinėja šeimininką ir jo šeimą. 

— Ačiū, ne,— kartojo tėvas Renkas, purtydamas 
pilkus susitaršiusius gaurus, kai atsisakydavo saldumy- 
nų.— Patarčiau jų pasisaugoti, ponas Vilsonai. Talitas — 
šaunus vyras, bet visai neišmano, kas tinka vakariečio 
skrandžiui. Šitų senių skrandžiai kaip stručių. 

— Kaip įdomu,— pasakė Vilsonas ir, sugavęs mo- 
čiutės iš kito kambario galo žvilgsnį, linktelėjo jai ir nu- 
sišypsojo. Močiutė aiškiai pamanė, kad jis nori dar saldu- 
mynų, ir piktai suriko savo anūkei.— Ne, ne, — bergždžiai 
gynėsi Vilsonas, purtydamas galvą ir šypsodamasis šimta- 
mečiui seniui. Senis išsiviepė, rodydamas tuščias dan- 
tenas, ir ėmė įnirtingai moti jaunesniajam Talito broliui, 
kuris puolė prie Vilsono su kita lėkšte. 

— Šitie nė kiek nepavojingi, — šūktelėjo tėvas Ren- 
kas, — tiktai cukrus, glicerinas ir žiupsnelis miltų. 

O jiems į taures vis pylė ir pylė viskį. 

— (Gal išpažintum man, kur tu gauni tokio viskio, 
Talitai, — šelmiškai pasiūlė tėvas Renkas, o Talitas, švy- 
tėdamas iš džiaugsmo, guviai sukosi po kambarį, tarda- 
mas kokį žodį čia Vilsonui, čia tėvui Renkui. Vilsonui jis 
atrodė panašus į jauną baleto šokėją — baltomis kelnė- 

mis, prilaižytais juodais plaukais, pilkšvu blizgančiu sve- 
timtaučio veidu ir stikline lyg lėlės akimi. 

— Vadinasi, Esperanca išplaukė,— per visą kam- 
barį šaukė tėvas Renkas.— Kaip manot, ar jie rado ką 
nors? 

— Darbe girdėjau šnekant apie kažkokius deiman- 
tus, — tarė Vilsonas. 

— Deimantus, kurgi ne! — supurkštė tėvas Ren- 
kas.— Jie niekad neras jokių deimantų. Jie gi nežino, kur 
ieškoti, ar ne, Talitai? — Ir ėmė aiškinti Vilsonui: — 
Deimantai — Talito skaudžioji vieta. Pernai jam įbruko 
netikrų. Tai Jusefas tave apmovė, a, Talitai, sukčiau tu? 
Nelabai smagu, ką? Tu gi katalikas, o leidiesi apmulki- 
namas musulmono! Sprandą tau būčiau nusukęs! 

— Jis pasielgė labai blogai,— pasakė Talitas, sto- 
vėdamas pusiaukelėje tarp Vilsono ir kunigo. 

— Aš čia tik kelios savaitės, — tarė Vilsonas,— o 
jau visi baigia man ausis išūžti apie Jusefą: kad jis par- 
davinėja netikrus deimantus ir spekuliuoja tikrais, pre- 
kiauja prasta degtine, slepia medvilnę, laukdamas pran- 
cūzų įsiveržimo, veda iš doros kelio karo ligoninės seseles. 

— Jis yra nususęs šuo, — kažkaip keistai pasisko- 
nėdamas pareiškė tėvas Renkas.— Bet niekad negalima 
tikėti viskuo, ką čia išgirsti. Kitaip ims atrodyti, kad visi 
gyvena su svetimom žmonom, o kiekvienas policininkas, 
kuris negauna kyšių iš Jusefo, yra parsidavęs Talitui. 

Talitas pasakė: 

— Jusefas labai blogas žmogus. 

— Tai kodėl valdžia jo nesuima? 

— Aš čia jau dvidešimt dveji metai,— tarė tėvas 
Renkas,— bet nesu girdėjęs, kad būtų pavykę ką nors 
tikro įrodyti prieš sirą. O, kiek sykių aš mačiau policinin- 
kus patenkintais juokdarių veidais, susirengusius ką nors 
sučiupti, ir vis pagalvodavau: ar verta vargintis ir klau- 
sinėti, koks reikalas,— vis tiek liks tuščiom rankom. 

— Jums reikėtų būti policininku, tėve. 

— Ak,— atsiduso tėvas Renkas,— ką gali žinoti? 
Sako, kad šitame mieste daugiau policininkų, nei iš pirmo 
žvilgsnio atrodo. 

— Kas taip sako? 

— Atsargiau su saldumynais,— tarė tėvas Ren- 
kas, — jie nepavojingi, jei nepadaugini, bet jūs jau keturis 
suvalgėt. Klausyk, Talitai, ponas Vilsonas, regis, alka- 
nas. Gal nešk kepsnius? 

— Kepsnius? 

— Puotausim,— šūktelėjo tėvas Renkas. 

Linksmas jo balsas skambėjo kambaryje kažkaip 
dirbtinai. Dvidešimt dvejus metus jis juokėsi ir juokavo, 
linksmai niukindamas žmones per lietų ir per sausrą. Ar 
kada nors jo linksmybė padėjo bent vienai sielai? Ar pa- 
dėjo jam pačiam? — klausė save Vilsonas. Tai buvo pa- 
našu į aidą, atsimušantį į viešųjų pirčių plyteles: karš- 
tuose garuose besitaškančių svetimų žmonių juokas. 

— Žinoma, tėve Renkai. Tuojau pat, tėve Renkai. 

Be jokio kvietimo tėvas Renkas pakilo nuo kėdės 
ir įsitaisė prie stalo, taip pat pristumto prie sienos, kaip 
ir krėslai. Ten buvo padengta vos keliems žmonėms, ir 
Vilsonas sudvejojo. 

— Eikšekit, sėskitės, ponas Vilsonai. Su mumis 
valgys tik seniai ir, aišku, Talitas. 

— Jūs minėjot kažką apie gandus? — paklausė 
Vilsonas. 

— Mano galva dūzgia nuo jų kaip avilys, — atsakė 
tėvas Renkas, linksmai ir beviltiškai skėstelėdamas ran- 
komis.— Jei žmogus man ką nors papasakoja, tai aš pa- 
galvoju, jog jis norėjo, kad aš tą dalyką perduočiau ki- 
tiems. Žinot, tokiais laikais kaip dabar, kai viskas laikoma 
oficialioje paslaptyje, labai naudinga priminti žmonėms, 
kad jų liežuviai sutverti kalbėti, o tiesą reikia pasakyti. 
Štai, pažvelkit į Talitą,— parodė tėvas Renkas. Talitas, 
pakėlęs užtemdymo užuolaidos kampą, žvalgėsi po tamsią 
gatvę.— Kaip laikosi Jusefas, sukčiau nematytas? — 
paklausė Renkas.— Jusefas turi didžiulį namą anapus 
gatvės, kurio nori Talitas, tiesa, Talitai? Kurgi pietūs, 
Talitai, mes išalkom! 

— Tuoj tuoj, tėve, tuoj pat, — atsakė šis, pasitrauk- 
damas nuo lango. Jis tyliai atsisėdo greta šimtamečio 
senio, o sesuo ėmė nešti valgius. 

— Pas Talitą visada gauni gerai pavalgyti, — pa- 
sakė tėvas Renkas. 

— Pas Jusefą šįvakar irgi yra svečių. 

— Kunigui nedera būti išrankiam,— kalbėjo tėvas 
Renkas,— bet man tavo pietūs atrodo geriau virškina- 
mi,— po kambarį pasklido dirbtinis jo juokas. 

— Ar taip jau negerai lankytis pas Jusefą? 

— Labai negerai, ponas Vilsonai. Jei aš jus ten 
pamatyčiau, tarčiau sau: „Jusefui būtinai reikia suži- 
noti naujienas apie medvilnę — kiek jos importuos kitą 
mėnesį, arba, pavyzdžiui, kas ruošiasi atplaukti į uostą; 
ir jis gerai sumokės už žinias“. O jei pamatyčiau užeinant 
merginą, man būtų gaila, labai gaila.— Jis pasmeigė 
gabalą mėsos ir vėl nusijuokė.— Bet jeigu Talitas užeitų, 
laukčiau, kada pasigirs pagalbos klyksmas. 

— O jei pamatytumėt policijos karininką? — pa- 
klausė Talitas. 

— Nepatikėčiau savo akimis, — tarė kunigas.— Jie 
ne tokie kvaili po to, kas atsitiko Beiliui. 

— Aną naktį policijos mašina parvežė Jusefą na- 
mo,— pasakė Talitas.— Aš iš čia puikiai mačiau. 

— Kuris nors vairuotojas nutarė prisidurti prie 
algos, — tarė tėvas Renkas. 

— Man regis, mačiau majorą Skobį. Jis buvo at- 
sargus ir neišlipo. Aišku, aš nesu visai tikras. Atrodė 
panašus į majorą Skobį. 

— Negaliu suvaldyti liežuvio, — pasakė kunigas.— 
Esu kvailas plepys. Jei ten tikrai buvo Skobis, aš per daug 
sau galvos nekvaršinčiau.— Jis apmetė žvilgsniu kam- 
barį ir pridūrė: — Ne tik nekvaršinčiau, bet ir galėčiau 
lažintis iš visos sekmadienio rinkliavos, kad viskas gerai, 
kuo puikiausiai,— ir vėl pasigirdo jo juokas, didelio 
tuščiavidurio varpo skambesys: ho ho ho — lyg raupsuo- 
tasis būtų skelbęs savo nelaimę. 

Kai Vilsonas grįžo į viešbutį, Hario kambaryje te- 
bedegė šviesa. Jis buvo išvargęs ir susirūpinęs, tad bandė 
prasmukti ant pirštų galų, tačiau Haris išgirdo. 

— Aš tavęs laukiau, seni, — tarė jis ir mostelėjo 
elektriniu žiebtuvėliu. Viršum pižamos buvo apsiavęs 
batais nuo moskitų ir atrodė lyg naktinio aliarmo pakeltas 
sargybinis. 

— Jau vėlu. Maniau, kad miegosi. 

— Negalėjau užmigti, kol mudu nepamedžiojom. 
Ta idėja mane tiesiog apsėdo, seni. Galim įsteigti mėnesini 
prizą. Man regis, ateis metas, kai ir kiti įsigeis prisidėti. 

Vilsonas pašaipiai metė: 

— Gal tai bus sidabrinė taurė? 

— Yra buvę ir keistesnių dalykų, seni. Tarakonų 
čempionatas! 

Jis žengė pirmas, atsargiai statydamas kojas ant 
grindų, kol pasiekė kambario vidurį; virš geležinės lovos 
kabojo papilkėjęs tinklas, stovėjo fotelis atlenkiamu atlo- 
šu ir tualetinis staliukas, nukreiktas Picture Post nume- 
riais. Vilsoną dar sykį nukrėtė šiurpas supratus, kad gali 
būti dar niūresnių kambarių negu jo paties. 

— Kas antrą naktį keisim kambarį, seni. 

— Kokį man imti ginklą? 

— Gali pasiskolinti mano šlepetę.— Po Vilsono 
kojomis sugirgždėjo lenta, ir Haris atsisuko jo perspėti: — 
Jų ausys kaip žiurkių, — tarė jis. 

— Aš truputį pavargęs. Gal kitąsyk?.. 

— "Tik penkias minutes, seni. Negaliu užmigti ne- 
pamedžiojęs. Žiūrėk — va vienas, virš tualetinio staliuko. 
Pirmas šūvis tavo, — tačiau vos tik šlepetės šešėlis slys- 
telėjo per tinką, vabzdys spruko šalin. 

— Šitaip nieko neišeis, seni. Žiūrėk, kaip aš. 

Haris nusėlino prie aukos. Tarakonas buvo užro- 
pojęs ligi sienos vidurio, ir Haris, ant pirštų galų tykin- 
damas girgždančiomis grindimis, ėmė švysčioti virš jo 
žiebtuvėliu. Tada staigiai tvojo, ir ant sienos liko kraujo 
dėmelė. 

— Vieno nėr,— tarė jis.— Juos reikia užhipnoti- 
zuoti. 

Jiedu blaškėsi po kambarį, švysčiojo žiebtuvėliais, 
trankėsi batais, kartkarčiais pamesdavo galvą ir lyg lau- 
kiniai puldavo į kampą: medžioklės aistra apėmė ir Vil- 
soną. Iš pradžių jie vienas su kitu elgėsi „sportiškai“, 
šūkčiojo: „Geras smūgis!“ — ar: „Kaip gaila!“ — tačiau 
vieną sykį susidūrė prie panelio, abu puldami tą patį 
tarakoną, o rezultatas buvo lygus,— ir atmosfera ėmė 
kaisti. 

— Kokia prasmė medžioti tą patį paukštį, seni? — 
tarė Haris. 

— Aš pirmas jį pamačiau. 

— Tu saviškį paleidai, seni. Šitas mano. 

— Tai tas pats. Jis apibėgo ratą. 

— Na jau ne! 

— Galų gale aš irgi medžiosiu tą patį. Tu man jį 
atvijai. Pats kaltas! 

— Taisyklės neleidžia,— atkirto Haris. 

— "Turbūt tik tavo taisyklės. 

— Po velnių,— riktelėjo Haris,— žaidimą sugal- 
vojau aš! 

Tarakonas tupėjo ant rudo muilo gabalo prie kriauk- 
lės. Vilsonas pastebėjo jį ir paleido batu iš šešių pėdų 
atstumo. Batas smagiai trenkėsi į muilą, ir tarakonas 
nuspriegė kriauklėn. Haris, atsukęs čiaupą, nuplovė jį 
žemyn. 

— Geras šūvis, seni, — įsiteikdamas pagyrė jis.— 
Vienas ŽV. 

— Eik velniop su savo ŽV! — įširdo Vilsonas.— 
Jis jau buvo negyvas, kai tu atsukai čiaupą. 

— Iš kur tu žinai?! Galėjo būti tik be sąmonės — 
kontūzytas. Pagal taisykles tai ŽV. 

— Vėl tavo taisyklės! 

— Mano taisyklės — tai Kvinsberio įstatymas 
šitame mieste. 

— Neilgai taip bus,— pagrasino Vilsonas. Išeida- 
mas jis taip trenkė durimis, kad net jo paties kambario 
sienos sudrebėjo. Širdis daužėsi iš įniršio i7 nuo nakties 
karščio, pažastys buvo permirkusios prakaitu. Tačiau 
stovėdamas prie savo lovos ir žvelgdamas į tokią tikslią 
Hario kambario kopiją — kriauklė, stalas, pilkas tinklas 

nuo moskitų, netgi prie sienos prilipęs tarakonas,— jis 
pajuto, kad pyktis slūgsta, užleisdamas vietą vienatvei. 
Tarsi būtų susikivirčijęs su savo paties atvaizdu veidro- 
dyje. „Kvailystė,— pagalvojo.— Ir kurių galų aš šitaip 
išlėkiau? Praradau draugą“. 

Tą naktį jis ilgai negalėjo užmigti, o užmigęs su- 
sapnavo, kad padarė nusikaltimą, ir pabudo vis dar tebe- 
slegiamas kaltės jausmo. Eidamas pusryčių, stabtelėjo 
prie Hario durų. Ten buvo tylu. Pabeldė, bet niekas neat- 
siliepė. Truputį pravėręs duris, šiaip taip įžiūrėjo drėgną 
Hario lovą po pilku tinklu. 

— Tu pabudęs? 

— Kas yra? 

— Atleisk man, Hari, už vakarykščią. 

— Čia aš kaltas, seni. Truputį karščiuoju. Dėl to 
bjauriai jaučiuosi ir pasidariau irzlus. 

— Ne, tai aš kaltas. Tavo teisybė. Ten buvo ŽV. 

— Galėsim mesti burtus, seni. 

— Aš šįvakar užeisiu. 

— Gerai. 

Tačiau po pusryčių, užsigalvojęs apie kitus dalykus, 
jis visai pamiršo Harį. Pakeliui į miestą užsuko pas ko- 
misarą, o išeidamas susidūrė su Skobiu. 

— Sveiki, — pasisveikino Skobis,— ką čia veikiat? 

— Buvau pas komisarą leidimo. Šitame mieste 
žmogui reikia tiek leidimų, sere. Norėjau gauti leidimą 
į uostą. 

— Kada vėl mus aplankysit, Vilsonai? 

— Nenoriu jums įkyrėti, sere. 

— Ką įūs! Luizai labai patiktų dar paplepėti apie 
knygas. Aš gi jų neskaitau, Vilsonai. 

— Turbūt neturit laiko. 

— O, laiko tokiame krašte per akis, — atsakė Sko- 
bis.— Tiesiog nemėgstu skaityti, ir viskas. Užeikim pas 
mane į kabinetą, paskambinsiu Luizai. Ji labai apsi- 
džiaugs jus pamačiusi. Būtų puiku, jei galėtumėt su ja 
pasivaikščioti. Ji per mažai juda. 

— Mielai, — sutiko Vilsonas ir staiga paraudo prie- 
temoje. Apsižvalgė aplink: tai štai koks Skobio kabinetas. 
Jis tyrinėjo jį kaip generolas mūšio lauką, tačiau sunku 

buvo žiūrėti į Skobį kaip į priešą. Skobis atsilošė nuo 
stalo surinkti telefono numerio, ir ant sienos skimbtelėjo 
surūdiję antrankiai. 

— Ar šįvakar jūs laisvas? 

Pajutęs, kad Skobis jį stebi, Vilsonas greit atsipei- 
kėjo; truputį išsprogusios ir paraudusios akys žvelgė į 
jį, tarsi kažką svarstydamos. 

— Nesuprantu, kaip jūs čia pakliuvot,— pasakė 
Skobis.— Jūs visiškai kitoks. 

AA Kartais aplinkybės priverčia,— pamelavo Vil- 

— Manęs ne,— atsakė Skobis.— Aš viską susipla- 
nuoju. Matot, aš net už kitus planuoju.— Pradėjus kal- 
bėti telefonu, jo balso intonacija pasikeitė: atrodė, lyg 
jis vaidintų vaidmenį, reikalaujantį švelnumo ir kantry- 
bės, vaidmenį, atliekamą taip dažnai, kad akyse virš 
kalbančios burnos nebeliko jokios išraiškos. Padėjęs ra- 
gelį, jis tarė: — Puiku. Vadinasi, sutarta. 

— Man šitas planas labai patinka,— pasakė Vil- 
sonas. 

— Mano planai visada gerai prasideda,— atsakė 
Skobis.— Judu eisit pasivaikščioti, o kai grįšit, pavaišin- 
siu jus gėrimais. Pasilikit pietų, — primygtinai pakvietė 
jis.— Mes labai džiaugsimės jūsų draugija. 

Išleidęs Vilsoną, Skobis nuėjo pas komisarą: 

— Aš kaip tik ėjau pas jus, sere, bet susitikau Vil- 
soną,— tarė jis. 

— A, taip, Vilsoną,— atsiliepė komisaras.— Jis 
buvo užėjęs pasikalbėti apie vieną lichterininką. 


— Šit kaip. 

Kabineto užuolaidos buvo nuleistos nuo ryto sau- 
lės. Įėjo seržantas, kartu su aplanku atsinešdamas zoolo- 
gijos sodo kvapą. Diena buvo tvanki — niekaip negalėjo 
pratrūkti lietus, ir jau pusę devynių ryto per kūną sruvo 
prakaitas. Skobis tarė: 

— Jis man sakė, kad jam reikėjo leidimo. 

— A, taip, — atsakė komisaras,— ir leidimo.— 
Jis pasikišo sugeriamojo popieriaus lapą po riešų, kad 
sugertų prakaitą rašant.— Taip, Skobi, jis minėjo kažką 
iėl leidimo. 

Antras skyrius 

Ponia Skobi rodė kelią. Ji leidosi link tilto per upę, 
ant kurio dar buvo likę seno geležinkelio pabėgių. 

— Pats niekuomet nebūčiau radęs šito tako, — Vil- 
sonas buvo truputį uždusęs dėl savo tuklumo. 

Luiza Skobi atsakė: 

— Čia mano mėgstamiausias kelias pasivaikščioti. 

Virš tako, prie sausame dulkėtame šlaite stovinčios 
lūšnelės durų, sėdėjo senis ir nieko neveikė. Aukštyn link 
jų lipo mergaitė mažomis pusmėnulio formos krūtimis, 
nešdama ant galvos kibirą vandens; plikas vaikas su rau- 
donų karoliukų vėriniu aplink liemenį žaidė dulkiname 
kieme tarp viščiukų; per tiltą po dienos darbo grįžo dar- 
bininkai su kirviais. Tai buvo palyginti vėsus ir ramus 
dienos metas. 

— Juk nė neįtartumėt, kad čia pat už mūsų — mies- 
tas, tiesa? — paklausė ponia Skobi.— O keli šimtai metrų 
aukščiau, ant kalvos, tarnai kaip sykis padavinėja gė- 
rimus. 

Takas raitėsi kalvos šlaitu. Apačioje Vilsonas matė 
plytintį didžiulį uostą. Šiapus užkardos rinkosi konvojus; 
maži laiveliai lyg musės zujo tarp didžiųjų; aukščiau 
apdulkėję medžiai ir išdegę krūmokšniai slėpė gūbrio 
viršūnę. Vilsonas pora sykių kluptelėjo, užkliuvęs už 
pabėgio briaunos. 

Luiza Skobi tarė: 

— Taip ir maniau, kad čia viskas šitaip atrodys. 

— Jūsų vyrui čia patinka, ar ne? 

— Ai, man kartais atrodo, kad jo regėjimas ypa- 
tingas: jis mato tik tai, ką nori matyti. Tartum nepaste- 
bėtų snobizmo, negirdėtų apkalbų. 

— Jis mato jus, — tarė Vilsonas. 

— Ačiū Dievui ne, nes aš susigriebiau ligą. 

— Jūs — ne snobė. 

— O taip, aš snobė. 

— Jūs priėmėt mane, — pasakė Vilsonas ir paraudo, 
iš paskutiniųjų mėgindamas apsimesti atsainiai švilpau- 

jąs. Tačiau iš švilpavimo nieko neišėjo: putlios lyg žuvies 
jo lūpos tiktai pūtė orą. 

— Dėl Dievo meilės, — šūktelėjo Luiza,— tik nesi- 
kuklinkit. 

— Aš anaiptol nesu kuklus, — prisipažino Vilsonas. 
Jis pasitraukė į šalį, praleisdamas darbininką.— Turiu 
nežabotų ambicijų. 

— Po poros minučių, — tarė Luiza, — mes prieisim 
pačią geriausią vietą: iš ten nesimato nei vieno namo. 

— Kaip malonu, kad jūs man parodėt...— sumur- 
mėjo Vilsonas, vėl užkliūdamas už pabėgio. Jis nemokėjo 
šiaip sau plepėti: su moterimis jis pajėgė būti tiktai ro- 
mantiškas. 

— Štai žiūrėkit, — tarė Luiza, bet jis dar nespėjo 
aprėpti reginio — stačių žaliuojančių šlaitų, smingančių 
į didžiulę, ramią ir spinduliuojančią įlanką,— o ji jau vėl 
norėjo eiti: tuo pačiu keliu grįžti atgal. — Tuoj turėtų 
parsirasti Henris, — pasakė ji. 

— Koks Henris? 

— Mano vyras. 

— Nežinojau, kuo jis vardu. Girdėjau, jūs kažkaip 
kitaip jį vadinote — lyg ir Tikiu. 

— Vargšas Henris,— tarė Luiza,— kaip jis neken- 
čia tos pravardės. Kitiems girdint, aš stengiuosi jo taip 
nevadinti, bet vis pamirštu. Eime. 

— Ar negalėtume dar truputėlį paėjėti — ligi ge- 
ležinkelio stoties? 

— Aš norėčiau persirengti prieš sutemstant,— 
atsakė Luiza.— Sutemus išlenda žiurkės. 

— Grįždami visą kelią leisimės žemyn. 

— Tai paskubėkim,— paragino Luiza. Jis nusekė 
jai iš paskos. Liesa ir nevikri, ji atrodė jam turinti kaž- 
kokio undinės grožio. Buvo jam maloni, pakentė jo drau- 
giją, ir sieloje savaime, pirmojo moters švelnumo įžiebta, 
gimė meilė. Jis nesugebėjo palaikyti draugiškų ar lygia- 
teisių santykių. Į romantiką, nusižeminimą, ambicijas 
linkusi jo dvasia pajėgė įsivaizduoti tik ryšį su padavėja, 
kino teatro bilietininke, Batersio dvarininkės dukterimi 
arba karaliene — ši buvo karalienė. Sekdamas jai įkandin 
akmenuotu taku, jis vėl ėmė murmėti: „Kaip gera“, o 

pats duso, apvalūs keliai daužėsi vienas į kitą. Staiga 
žemė aplinkui nušvito kitokia šviesa: laterito šlaitai, 
besileidžiantys į ramius įlankos vandenis, nusidažė skaid- 
ria rožine spalva. Regis, toje vakaro šviesoje slypėjo 
kažkoks laimingas atsitiktinumas — tartum jos nebūtum 
galėjęs iš anksto nuspėti. 

— Štai, matote, — tarė Luiza, ir jiedu atsirėmė į 
medinę apleistos stotelės sieną dar sykį atsipūsti ir pasi- 
žiūrėti tos šviesos, blykštančios taip pat greitai, kaip 
ir atsirado. 

Pro atdaras stoties duris — gal ten buvo laukia- 
masis ar viršininko kabinetas? — pirmyn ir atgal lan- 
džiojo vištos. Dulkės ant langų atrodė lyg prieš minutę 
pralėkusio traukinio paliktas garas. Ant visiems laikams 
uždaryto langelio kažkas buvo nutepliojęs nepadorų pie- 
šinį. Vilsonas pamatė jį virš kairiojo Luizos peties, kai ji 
atsirėmė atsikvėpti. 

— Aš čia ateidavau kasdien,— pasakė Luiza, — bet 
jie man ir tai sugadino. 

— Jie? 

Ji tarė: 

— Ačiū Dievui, greitai manęs čia nebus. 

— Kodėl? Negi jūs išvykstat? 

— Henris išsiųs mane į Pietų Afriką. 

— O Dieve! — sušuko Vilsonas. Žinia buvo tokia 
netikėta, kad jį pervėrė skausmas, jo veidas persikreipė. 

Jis pamėgino nuslėpti tą absurdišką atsivėrimą. 
Niekas geriau už jį patį nežinojo, kad jo veidas nėra su- 
tvertas kančiai ar aistrai reikšti. Jis paklausė: 

— Ką jis darys be jūsų? 

— Kaip nors išsivers. 

— Jis jausis labai vienišas.— Vilsonas vis kartojo: 
jis, jis, jis, — viduje tarsi apgaulingą aidą girdėdamas: 
aš, aš, aš. 

— Jam bus geriau be manęs. 

— Negali būti. 

— Henris nemyli manęs, — jos balsas buvo švelnus, 
lyg mokant mažą vaiką ir stengiantis kuo paprastesniais 
žodžiais paaiškinti sudėtingą dalyką, supaprastinti jį... 
Ji atlošė galvą, atsirėmė į langelį ir nusišypsojo jam tarsi 
sakydama: iš tiesų, tai visai nesunku, kai pripranti.— 

Jam bus geriau be manęs, — pakartojo ji. Nuo rąsto jai 
ant kaklo užlipo skruzdėlė. Jis pasilenkė jos nubraukti — 
daugiau jokių ketinimų neturėjo. Kai atitraukė nuo jos 
lūpų savąsias, skruzdėlė buvo ten pat. Jis prikišo pirštą, 
ir ji nuropojo juo. Lūpų dažų skonis atrodė jam visai ne- 
pažįstamas, amžinai išliksiantis atmintyje. Jam rodėsi, 
jog šitas poelgis bus aukštyn kojom apvertęs pasaulį. 

— Nekenčiu jo,— pasakė Luiza, toje pačioje vie- 
toje atnaujindama nutrūkusį pokalbį. 

— Neišvykite,— maldavo jis. Prakaito karoliukas 
nuriedėjo jam į dešiniąją akį, ir jis brūkštelėjo per ją; 
žvilgsnis vėl užkliuvo už nepadorios terlionės ant lan- 
gelio ties Luizos petimi. 

— Būčiau jau anksčiau išvažiavusi, mano vargšeli, 
bet neturėjome pinigų. Jis privalo jų gauti. 

— Iš kur? 

— Tai vyrų reikalas, — iššaukiamai metė Luiza, 
ir jis dar sykį ją pabučiavo; jų lūpos susiglaudė lyg mo- 
liusko geldelės, bet staiga ji atšlijo, ir jis išgirdo baisų jį 
tėvo Renko juoką, atsklindantį taku iš apačios. 

— Labas vakaras, labas vakaras! — sušuko tėvas 
Renkas. Eidamas pro šalį, jis sulėtino žingsnį, įsipainiojo 
į sutaną ir vos nepargriuvo.— Ateina audra, — perspėjo 
jis. — Reikia paskubėti,— ir jo „ho ho ho“ nudundėjo 
išilgai senojo geležinkelio, nepaguosdamas nė vienos sielos. 

— Jis nepastebėjo, kas mes tokie,— tarė Vilsonas. 

— Aišku, pastebėjo. Na ir kas? 

— Jis didžiausias miesto liežuvautojas. 

— Tik jeigu reikalas svarbus, — atsakė ji. 

— O tai nesvarbu? 

— Aišku, ne,— tarė ji. — Kodėl turėtų būti svarbu? 

— Aš myliu jus, Luiza, — liūdnai pasakė Vilsonas. 

— Mes tik antrą kartą matomės. 

— Koks skirtumas! Ar aš jums patinku, Luiza? 

— Aišku, patinkat, Vilsonai. 

— Nevadinkit manęs Vilsonu. 

— O jūs turit kitą vardą? 

— Edvardas. 

— Norit, kad vadinčiau jus Tedžiu? Ar Meškiuku?" 


' Teddy-bear — žaislinis meškiukas. 

Tokie dalykai užklumpa greičiau, nei spėji susigaudyti. 
Imi ir pakrikštiji ką nors Meškiuku arba Tikiu, tikrieji 
vardai pasidaro blankūs, formalūs, ir staiga pamatai, 
kad tavęs už ta pravardę jau neapkenčia. Geriau vadinsiu 
Vilsonu. 

— Kodėl jūs jo nepaliekate? 

— Paliksiu. Jau sakiau: vykstu į Pietų Afriką. 

— Aš myliu jus, Luiza,— pakartojo jis. 

— Kiek jums metų, Vilsonai? 

— Trisdešimt dveji. 

— Jūs — trisdešimt dvejų metų jaunuolis, o aš — 
trisdešimt aštuonerių senė. 

— Tai nesvarbu. 

— Jūs skaitote pernelyg romantišką poeziją, Vil- 
sonai. Tai svarbu. Daug svarbiau už meilę. Meilė nėra 
faktas, o amžius arba tikėjimas — taip. 

Anapus įlankos pasirodė debesys, virš Bulomo jie 
susitelkė į juodą tumulą ir ėmė kilti aukštyn, nusidriek- 
dami per padangę; vėjas priplojo juos abu atgal prie sto- 
ties sienos. 

— Viskas,— tarė Luiza,— pakliuvom. 

— Kiek tai užtruks? 

— Pusvalandį. 

Vėjas tėškė jiems į veidus pirmą lietaus šuorą, ir 
pasipylė liūtis. Jiedu stovėjo stoties viduje ir klausėsi, 
kaip ant stogo garma vanduo. Aplink buvo tamsu, po 
kojomis painiojosi viščiukai. 

— Niūroka,— ištarė Luiza. 

Jis norėjo paimti jos ranką, bet palietė petį. 

— Ak, dėl Dievo, Vilsonai,— pasakė ji,— tik ne- 
reikia meilių glamonių! — Ji beveik šaukė, kad perrėktų 
vandens dundesį ant skardinio stogo. 

— Atleiskit... Aš nenorėjau... 

Jis išgirdo, kaip ji pasitraukė į šalį, ir apsidžiaugė, 
kad tamsa slepia jo pažeminimą. 

— Jūs man patinkat, Vilsonai,— šnekėjo ji,— bet 
aš juk ne ligoninės seselė, kad tikėčiausi būti paimta, vos 
tik atsidūrusi tamsoje su vyriškiu. Jūs nesat atsakingas 
už mane, Vilsonai. Aš jūsų nenoriu. 

— Aš myliu jus, Luiza. 

— Taip, taip, Vilsonai. Jau sakėt. Kaip manot, 
ar čia yra gyvačių... arba žiurkių? 

— Nežinau. Kada jūs išplaukiat į Pietų Afriką, 
Luiza? 

— Kai Tikiui pavyks gauti pinigų. 

— Baisiai daug kainuos. Galbūt jums nepasiseks 
išvykti. 

— Jis ką nors sugalvos. Jis pažadėjo. 

— Gyvybės draudimas? 

— Ne, jis jau bandė. 

— Aš taip norėčiau jums paskolinti! Bet esu vargšas 

kaip Kažksčios pelė. 


— Neminėkit pelių tokioje vietoje. Tikis ką nors 
sugalvos. 


Jis pradėjo tamsoje įžvelgti jos veidą — liesą, pilkš- 
vą, išsekusį, — tarsi mėgindamas atgaivinti atmintyje 
pažįstamus seniai prarasto draugo bruožus. Stengėsi at- 
kurti juos vieną po kito: nosis, paskui — labai susitel- 
kus — antakiai; akių prisiminti nesisekė. 

— Jis viską dėl manęs padarytų. 

Vilsonas apmaudžiai tarė: 

— Ką tik sakėt, kad jis jūsų nemyli. 

— Ak,— atsiduso ji,— bet jis turi siaubingą atsa- 
komybės jausmą. 

Vilsonas sukrutėjo, ir ji piktai užriko: 

— Apsiraminkit! Aš jūsų nemyliu. Aš myliu Tikį. 

— Ašgi tik svorį ant kitos kojos perkėliau,— atsakė 
jis. Luiza prapliupo kvatoti. 

— Kaip juokinga! — sušuko ji.— Man taip ilgai 
nebuvo atsitikę nieko juokingo! Ištisus mėnesius prisi- 
minsiu! 

O Vilsonui rodėsi, kad jis visą gyvenimą prisimins 
jos juoką. Vėjas blaškė jo šortų klešnes, ir jis pagalvojo: 
„Kentėti kūne lyg kape“. 

Kol Luiza su Vilsonu perėjo per tiltą ir pasiekė 
Bensaidą, buvo jau visai tamsu. Priekiniai policijos sunk- 
vežimio žibintai apšvietė atlapotas duris, pirmyn ir atgal 
zujo ryšuliais nešinos figūros. 

— Kasčia darosi? — sušuko Luiza ir pasileido bėgti 
keliu. Vilsonas nupūškavo paskui. Iš namų išėjo Ali, ant 
galvos nešdamas skardinę vonią, sulankstomą kėdę ir į 
seną rankšluostį susuktą ryšulį. 

— Po galais, kas atsitiko, Ali? 

— Masa eina į žygį, — atsakė šis ir patenkintas 
išsiviepė žibintų šviesoje. 

Skobis sėdėjo svetainėje su taure rankoje. 

— Džiaugiuosi, kad sugrįžot,— tarė jis.— Maniau, 
jog reikės palikti raštelį. — Vilsonas pastebėjo, kad jis 
jau buvo pradėjęs rašyti. Iš sąsiuvinio išplėštame lape 
stambia, nedailia rašysena buvo išvedžiota pora eilučių. 

— Po galais, kas atsitiko, Henri? 

— Man reikia nuvažiuoti į Bambą. 

— Ar negali palaukti ketvirtadienio traukinio? 

— Ne. 

— Ar galima man važiuoti su tavim? 

— Šį kartą ne. Man labai gaila, brangioji. Aš tu- 
rėsiu pasiimti Ali, tau paliksiu berniuką. 

— Kas atsitiko? 

— Jaunajam Pembertonui nelaimė. 

— Kas nors rimto? 

— Taip. 

— Jis šitoks kvaiša! Beprotybė buvo palikti jį ten 
komisaro padėjėju. 

Skobis išgėrė viskį ir tarė: 

— Atleiskit, Vilsonai. Įsipilkit pats. Pasiimkit iš 
ledo dėžės butelį sodos. Tarnai užsiėmę — krauna daiktus. 

— Ar ilgai užtruksi, brangusis? 

— A, jei šiek tiek pasiseks, poryt grįšiu. Gal per- 
sikraustyk pas ponią Halifaks? 

— Man ir čia bus gerai, brangusis. 

— Aš galėčiau pasiimti berniuką, o tau palikti 
Ali, bet berniukas nemoka virti. 

— Tau bus geriau su Ali, mielasis. Galėsi prisi- 
minti senus gerus laikus, kol manęs dar nebuvo. 

— Aš turbūt eisiu, sere, — tarė Vilsonas.— At- 
leiskit, kad taip sugaišinau ponią Skobi. 

— O aš visai nesirūpinau, Vilsonai. Buvo atėjęs 
tėvas Renkas ir pasakė, kad jūs prisiglaudėt senojoje 

stotyje. Labai protingai padarėt. Jis buvo kiaurai per- 
mirkęs. Geriau irgi būtų likęs — tokiame amžiuje ne- 
verta susigriebti karštinės. 

— Gal įpilti jums, sere? O paskui eisiu. 

— Henris niekad daugiau kaip vieną negeria. 

— Tiek to, išgersiu. Bet jūs neišeikit, Vilsonai. Pa- 
būkit truputį, palaikysit kompaniją Luizai. O aš išgeriu 
šitą ir važiuoju. Siąnakt neteks miegoti. 

— Kodėl negali važiuoti kas nors iš jaunesnių? 
Tu per senas tokiems dalykams, Tiki. Kiaurą naktį ant 
ratų! Kodėl neišsiuntei Fraserio? 

— Komisaras mane paprašė važiuoti. Tokiais atve- 
jais reikia takto ir atidos, negalima leisti jauniklių. — 
Jis dar išgėrė viskio ir, Vilsono stebimas, niūriai nusuko 
akis. — Reikia eiti. 

— Niekad Pembertonui šito nedovanosiu. 

Skobis griežtai tarė: 

— Nekalbėk kvailysčių, mieloji. Daugumą dalykų 
galima dovanoti, jei žinai faktus. — Jis nenoromis nusi- 
šypsojo Vilsonui.— Policininkas turi būti atlaidžiausias 
žmogus pasaulyje, jei tik surenka teisingus faktus. 

— (Gal galėčiau kuo nors padėti, sere? 

— (Galite. Pasilikit, išgerkit truputį su Luiza, pa- 
linksminkit ją. Ji retai gauna progą pasišnekėti apie 
knygas. 

Jam paminėjus knygas, Vilsonas pamatė, kaip su- 
sičiaupė jos lūpos, — lygiai taip prieš minutę buvo paste- 
bėjęs, kaip suvirpėjo Skobis, išgirdęs Tikio vardą. Vilsonas 
pirmasyk suvokė, kiek neišvengiamo skausmo slypi žmo- 
nių santykiuose — skausmo, kurį patiri ir kurį suteiki 
kitam. Kaip kvaila bijoti vienatvės! 

— Sudiev, brangioji. 

— Sudiev, Tiki. 

— Pasirūpink Vilsonu. Žiūrėk, kad jam netrūktų 
išgerti. Neliūdėk. 

Jai bučiuojant Skobį, Vilsonas stovėjo tarpduryje 
su stikline rankoje ir mąstė apie seną stotį aukštai ant 
kalvos, apie lūpų dažų skonį. Lygiai pusantros valandos 
jo lūpos buvo paskutinės, bučiavusios ją. Jis nejuto pa- 
vydo, tik apmaudą — kaip žmogus, bandantis parašyti 

svarbų laišką ant sudrėkusio popieriaus lapo, kuriame 
išskysta raidės. 

Jie stovėjo greta ir žiūrėjo, kaip Skobis eina skersai 
kelią prie policijos sunkvežimio. Jis buvo išgėręs daugiau 
viskio nei paprastai, matyt, todėl netvirtai laikėsi ant kojų. 

— Jiems reikėjo pasiųsti jaunesnį, —-pasakė Vil- 
sonas. 

— Niekad nesiunčia. Komisaras juo vienu pasi- 
tiki. — Jie matė, kaip sunkiai jis ropščiasi į mašiną. Luiza 
liūdnai tęsė: — Argi ne tipiškas vykdytojas? Jam visuo- 
met kliūva visas vargas: 

Juodaodis policininkas už vairo užvedė variklį ir, 
neatleidęs stabdžių, bandė įjungti bėgį. 

— Net gero vairuotojo jam neduoda,— kalbėjo 
ji. — Gerasis tikriausiai nuvežė Fraserį ir kitus į klubą 
pasišokti. 

PE Mašina trinksėdama iššliaužė iš kiemo. Luiza pri- 
2 Štai taip, Vilsonai. 

Ji paėmė raštelį, kurį Skobis buvo ketinęs jai pa- 
likti, ir garsiai perskaitė: „Mieloji, turėjau važiuoti į 
Bambą. Niekam nesakyk: atsitiko baisus dalykas. Varg- 
sšas Pembertonas...“ 

— Vargšas Pembertonas! — įsiutusi pakartojo ji. 

— Kas tas Pembertonas? 

— Dvidešimt penkerių metų pienburnis. Spuoguo- 
tas pagyrūnas. Jis dirbo Bamboje jaunesniuoju komisaro 
padėjėju, o kai susirgo Batevortas, liko jo vietoje. Iš pat 
pradžių buvo aišku, jog reikia laukti bėdos. O kai jau ji 
užgriūva, tai tada, žinoma, Henriui per naktį kratytis... 

— Gal man geriau išeiti? — paklausė Vilsonas. — 
Jūs norėsit persirengti. 

— O taip, žinoma, eikit — kol visi aplink nesuži- 
nojo, kad jis išvykęs, o mudu penkioms minutėms vieni 
pasilikom name, kuriame yra lova. Aišku, vieni, neskai- 
tant berniuko, virėjo, jų giminių ir draugų. 

— Gal galėčiau kuo nors pagelbėti? 

— Galėtumėt,— atsakė ji.— Užlipkit į viršų ir 
pažiūrėkit, ar miegamajame nėra žiurkių. Nenoriu, kad 
berniukas žinotų, kokia aš nervinga. Ir uždarykit langą. 
Jos pro jį sulenda. 

— Jums bus labai karšta. 

— Nieko. 

Įėjęs į vidų, Vilsonas stabtelėjo ir negarsiai suplojo 
rankomis, bet žiurkių nesigirdėjo. Tada greitai, vogčio- 
mis, lyg nebūtų turėjęs teisės ten įžengti, perėjo kam- 
barį ir uždarė langą. Miegamajame švelniai dvelkė pud- 
ra — Vilsonui tas kvapas pasirodė pats neužmirštamiau- 
sias pasaulyje. Prie durų jis vėl sustojo, bandydamas įsi- 
dėmėti visą kambario vaizdą: mergaitės nuotrauką, kremo 
indelius, suknelę, Ali paruoštą vakarui. Vilsonas buvo 
gerai ištreniruotas įsiminti, pastebėti svarbias detales, 
rinkti reikalingus įkalčius, tačiau darbdaviai jo neper- 
spėjo, kokioje keistoje šalyje jam teks atsidurti. 


TREČIOJI DALIS 
Pirmas skyrius 
1 


Prie perkėlos policijos mašina stojo į ilgą karinių 
sunkvežimių eilę. Naktį jų šviesos atrodė lyg nedidelio 
kaimelio žiburiai. Iš abiejų pusių augo medžiai, kve- 
piantys kaitra ir lietum, kažkur kolonos gale dainavo 
vairuotojas — monotoniškas, nykus jo balsas ūkė lyg vė- 
jas pro rakto skylutę. Skobis tai užmigdavo, tai vėl pa- 
busdavo. Pabudęs imdavo galvoti apie Pembertoną ir 
svarstyti, kaip jaustųsi jo tėvo, senyvo banko valdytojo, 
kurio žmona mirė, gimdydama Pembertoną, vietoje; ta- 
čiau užmigęs vėl panirdavo į nepaprastos laimės ir 
laisvės sapną. Sapnavo, kad eina plačia vėsia pieva, 
Ali seka iš paskos — aplinkui nė gyvos dvasios, o Ali 
neprataria nė žodžio. Aukštai virš galvos skrenda paukš- 
čiai, o jam prisėdus ant žolės, iš jos išnyra maža žalia 
gyvačiukė, drąsiai užsirango ranka aukštyn ir, prieš nus- 
lysdama ant žemės, šaltu liežuvėliu draugiškai lyžteli 
skruostą. 

Kartą vėl praplėšęs akis, šalia savęs išvydo Ali, 
laukiantį, kada jis atsibus. 

— Masa gulti lova, — švelniai ir tvirtai pareiškė 
Ali, rodydamas į sudedamą lovelę, ištiestą pakelėje, su 
moskitų tinklu, priraišiotu prie krūmų.— Dvi trys valan- 
dos,— pridūrė Ali, — daug mašinų. 

Skobis pakluso, atsigulė ir kaipmat vėl atsidūrė 
toje tykioje lankoje, kur nieko niekada neatsitinka. Kai 
dar sykį pabudo, vėl pamatė Ali — dabar jau su puodeliu 
arbatos ir lėkšte biskvitų. 

— Viena valanda,— pasakė Ali. 

Pagaliau atėjo policijos sunkvežimio eilė. Raudono 
laterito šlaitu nusileidę ant kelto, pėda už pėdos jie ėmė 
stumtis skersai tamsios lyg Stiksas upės, anoje pusėje 
dunksančio miško link. Du keltininkai, traukiantys virvę, 
dėvėjo tik juostas ant strėnų, tarsi drabužius būtų pali- 
kę krante, kur baigėsi gyvenimas, o trečiasis mušė jiems 

taktą, šioje dviejų pasaulių sankirtoje daužydamas tuščią 
sardinių dėžutę. Iš paskos girdėjosi nykus nenutylančio 
giedoriaus balsas. 

Ši perkėla buvo pirmoji iš trijų, kurias jiems reikėjo 
įveikti, o prie kiekvienos rikiavosi eilė. Skobiui nebepa- 
vyko dar sykį užmigti, nuo mašinos kratymo ėmė skaudėti 
galvą; jis prarijo šiek tiek aspirino ir vylėsi, kad padės. 
Toli nuo namų jam nesinorėjo susigriebti karštinės. Da- 
bar jis jaudinosi nebe dėl Pembertono — tegul mirusieji 
laidoja savo mirusiuosius, — o dėl pažado, duoto Luizai. 
Du šimtai svarų juk taip mažai. Skaudančioje galvoje 
skaičiai keitėsi vietomis, dzingsėdami kaip varpeliai: 200 
002 020, jis irzo, kad niekaip neranda ketvirtosios kom- 
binacijos: 002 200 020... 

Jie pravažiavo namukus skardiniais stogais ir ap- 
griuvusias medines kolonistų lūšneles. Dabar pro šalį 
slinko džiunglių kaimeliai, trobelės juose buvo nukrėstos 
iš molio ir apdengtos nendrėmis; niekur nesimatė jokio 
žiburėlio, visos durys buvo uždarinėtos, langai — uždang- 
styti, tik viena kita ožka spoksojo į pravažiuojančių maši- 
nų žibintus. 020 002 200 200 002 020. Ali, įsitaisęs sun- 
kvežimio kėbule, ištiesė jam per petį ranką su karštos 
arbatos puodeliu: jis kažkaip įsigudrino šokinėjančioje 
mašinoje išvirti dar vieną katiliuką. Luiza buvo teisi — 
viskas kaip seniau. Jei būtų jautęsis jaunesnis ir nes- 
legiamas tos 200 020 002 problemos, būtų buvęs laimin- 
gas. Vargšo Pembertono mirtis nebūtų jo sujaudinusi — 
tarnyboje šitaip pasitaiko, be to, Pembertono jis niekad 
nemėgo. 

— Galvą skauda, Ali. 

— Masa gerti daug aspirino. 

— Ar atsimeni, Ali, aną dviejų šimtų 002 žygį 
palei sieną, prieš dvylika metų? Sugaišom dešimt dienų, 
ir du nešikai susirgo... 

Vairuotojo veidrodėlyje pamatė linksintį nušvitusį 
Ali veidą. Skobis nusprendė, kad meilės ir draugystės 
tik tiek ir tereikia. Jo laimei šito visai užteko: tratanti 
mašina, karštos arbatos puodelis, tvanki miško drėgmė, 
netgi skaudanti galva ir vienatvė. Jei tik galėčiau pir- 
miausia padaryti, kad ji būtų laiminga,— galvojo jis, 

nakties sumaištyje kuriam laikui pamiršęs, ką žinojo iš 
patirties: nei vienas žmogus nesugeba visiškai suprasti 
kito ir niekas negali padaryti, kad kitas būtų laimingas. 

— Dar viena valanda,— pasakė Ali, ir Skobis pa- 
matė, kad truputį švinta. 

— Duok dar puodelį arbatos, Ali, ir įpilk į ją viskio. 

Mašinų kolonos nebebuvo — policijos sunkvežimis 
atsiskyrė nuo jos prieš ketvirtį valandos, iš pagrindinio 
kelio nusukęs į krūmais apaugusį šunkelį. Skobis užsi- 
merkęs pabandė nukreipti mintis nuo šokinėjančios skai- 
čių eilės ir susitelkti prie nemalonių darbo reikalų. Bam- 
boje tebuvo likęs tik tenykštis policijos seržantas, o jam 
norėjosi išsiaiškinti, kas įvyko, dar prieš gaunant seržan- 
to pakeverzotą raportą. Skobis nenoromis nusprendė, jog 
geriausia bus iš pradžių nueiti į misiją pas tėvą Klejų. 

Tėvas Klejus buvo atsikėlęs ir laukė jo niūrokame 
europietiškame pastate, sumūrytame iš laterito plytų, 
kuris tarp molio lūšnelių atrodė panašūs į Viktorijos laikų 
presbiteriją. Zibalinė lempa apšvietė trumpus rudus ku- 
nigo plaukus ir jauną liverpuliečio veidą, nusėtą straz- 
danomis. Jis negalėjo ramiai išsėdėti daugiau kaip kelias 
minutes — vis pašokdavo ir imdavo lakstyti po savo ma- 
žytį kambarėlį: nuo bjauraus oleografinio paveikslo iki 
gipsinės statulėlės ir atgal. 

— Aš taip retai jį matydavau, — patetiškai sušuko 
jis ir iškėlė rankas, tarsi būtų stovėjęs prie altoriaus.— 
Jam rūpėjo vien kortos ir gėrimas. Aš negeriu ir niekad 
nelošiau kortomis — išskyrus demoną, žinot, demonas — 
tai pasiansas. Tai siaubinga, siaubinga! 

— Jis pasikorė? 

— Taip. Vakar pas mane atbėgo jo tarnas. Jis ne- 
buvo jo matęs nuo užvakar vakaro, bet čia nieko nuosta- 
baus — žinot, kai užgeria. Liepiau jam eiti į policiją. 
Teisingai, ar ne? Ką aš galėjau padaryti? Nieko. Jis jau 
buvo mires. 

— Visai teisingai. Gal galėtumėt duoti man stiklinę 
vandens ir aspirino? 

— Aš jums ištirpinsiu aspiriną. Žinot, majore Sko- 
bi, čia ištisomis savaitėmis ir mėnesiais nieko nevyksta. 

Aš vaikščioju sau pirmyn atgal, pirmyn atgal, ir staiga 
lyg perkūnas iš giedro dangaus... Siaubinga! 

Jo akys buvo paraudusios nuo nemigos; Skobiui 
jis pasirodė esąs vienas iš tų žmonių, kurie visiškai ne- 
prisitaikę gyventi vieniši. Nesimatė jokių knygų, tik ma- 
ža lentynėlė su brevijoriumi ir keletu religinių traktatų. 
Šis žmogus neturėjo jokių gyvybinių išteklių. Jis vėl 
pradėjo lakstyti pirmyn atgal, bet staiga, atsisukęs į 
Skobį, susijaudinęs paklausė: 

— Ar nėra vilties, kad jis buvo nužudytas? 

— Vilties? 

— Savižudybė,— atsiduso tėvas Klejus,— perne- 
lyg baisu. Tokiam žmogui nėra pasigailėjimo. Aš apie 
tai kiaurą naktį mąsčiau. 

— Jis nebuvo katalikas. Gal tai turi reikšmės: jis 
tiesiog nieko nežinojo, ką? 

— Ir aš stengiuosi taip galvoti. — Pusiaukelėje tarp 
paveikslo ir statulėlės jis staiga krūptelėjo ir žengė į šalį, 
tarsi būtų kažką kitą sutikęs mažytėje savo pasivaikščio- 
jimų aikštelėje. Tada greitai žvilgtelėjo iš padilbų, ar 
Skobis matė jo judesį. 

— Kaip dažnai nuvažiuojate į uostą? — paklausė 
Skobis. 

— Buvau vieną vakarą prieš devynis mėnesius. O 
kodėl klausiate? 

— Visiems reikia prasiblaškyti. Ar daug čia nauja- 
krikštų? 

— Penkiolika. Bandau save įtikinti, kad jaunasis 
Pembertonas suspėjo — žinot, prieš mirdamas suspėjo 
suprasti... 

— Kai dūsti, sunku blaiviai mąstyti, tėve.— Jis 
gurkštelėjo aspirino, ir rūgščios vaistų kruopelės įstrigo 
gerklėje.— Jeigu tai žmogžudystė, jūs paprasčiausiai tu- 
rėsit kitą mirtiną nusidėjėlį, tėve,— jo bandymas pajuo- 
kauti kažkaip užgeso tarp šventojo paveikslo ir švento- 
sios statulos. 

— Žudikas turi laiko...— prabilo tėvas Klejus. Ir 
susimąstęs nostalgiškai pridūrė: — Aš kartais lankyda- 
vausi Liverpulio kalėjime. 

— Ar nenumanot, kodėl jis taip padarė? 

— Per menkai jį pažinojau. Mes nelabai sutarėme, 

— O buvot čia vieninteliai baltieji. Gaila. 

— Jis siūlėsi paskolinti man knygų, bet aš visai 
nenorėjau tokių skaityti — romanai apie meilę... 

— O ką jūs skaitote, tėve? 

— Apie šventuosius, majore Skobi. Labiausiai ža- 
viuosi šventąja Terese. 

— Jis smarkiai gėrė, tiesa? O iš kur gaudavo? 

— Iš Jusefo krautuvės tikriausiai. 

— Taip. Turbūt turėjo skolų? 

— Nežinau. Tai siaubinga, siaubinga! 

Skobis baigė gerti aspiriną. 

— Ką gi, man metas. 

Buvo jau visai išaušę, bet saulė dar nepatekėjo, ir 
diena spindėjo nepaprastai tyra, maloni, giedra ir gaivi. 

— Aš eisiu su jumis, majore Skobi. 

Policijos seržantas buvo įsitaisęs šezlonge prie ko- 
misaro padėjėjo bungalo. Atsistojęs jis negrabiai atidavė 
pagarbą ir iškart ėmė dusliu, gomuriniu balsu pilti ra- 
portą: „Vakar pusę keturių nakties, sahe, mane pažadino 
komisaro padėjėjo tarnas ir pranešė, kad komisaro padė- 
jėjas Pembertonas, sahe...“ 

— Gerai, seržante. Aš einu į vidų pasižiūrėti. 

Vyresnysis klerkas laukė jo viduje, prie durų. 

Svetainė kadaise, matyt, Batevorto laikais, aiškiai 
buvo komisaro padėjėjo pasididžiavimas. Baldai dvelkė 
elegancija ir savininko orumu — jie nebuvo iš valdiškų 
tiekimų. Ant sienų kabojo aštuonioliktojo amžiaus graviū- 
ros, vaizduojančios senąją koloniją, o knygų spintoje 
stovėjo Batevorto palikti tomai. Skobis pastebėjo keletą 
pavadinimų ir autorių: Meitlendo „Valstybės istorija“, 
seras Henris Meinas, Braiso „Šventoji Romos imperija“, 
Hardžio eilėraščiai ir privačiai atspausti „Mažojo Viting- 
tono pasakojimai apie Paskutinį teismą“. Tačiau Pember- 
tonas visur buvo įspaudęs ir savo žymę: neskoningas 
odinis vadinamojo namų darbo pufas, cigaretėmis apde- 
gintos kėdės, krūva knygų, kurios taip nepatiko tėvui 
Klejui — Somersetas Moemas, Edgaras Volesas, du Hor- 
lerio romanai ir ant sofos atskleistas detektyvas „Mirtis 

juokiasi iš visų užraktų“. Kambaryje buvo pilna dulkių, 
Batevorto knygas ėdė pelėsis. 

— Kūnas miegamajame, sahe,— pranešė seržantas. 

Skobis pravėrė duris ir įžengė vidun, lydimas tėvo 
Klejaus. Lavonas gulėjo ant lovos, veidas buvo uždengtas. 
Pakėlęs užtiesalą, Skobis pasijuto taip, lyz žiūrėtų į 
ramiai miegantį vaiką su naktiniais marškinėliais: paau- 
glystės spuogais nusėtame veide nesimatė jokių subren- 
dimo žymių, išskyrus klasėse ir futbolo aikštėse įgytą 
patirtį. 

— Vargšas berniukas,— ištarė Skobis. Pamaldžios 
tėvo Klejaus aimanos jį erzino. Jam atrodė, kad tokios 
jaunos būtybės, be abejo, bus pasigailėta. Skobis trum- 
pai paklausė: — Kaip jis tai padarė? 

Seržantas parodė kablį paveikslui, kruopščiai įmon- 
tuotą Batevorto — joks valdiškas tiekėjas nebūtų apie tai 
pagalvojęs. Paveikslas, vaizduojantis kažkokį senovės 
afrikiečių valdovą, karališkoje pavėnėje priimantį mi- 
sionierius, buvo atremtas į sieną, o ant varinio kablio 
tebekarojo užmazgyta virvė. Kas galėjo tikėtis, kad ši- 
toks trapus įtaisas atlaikys? Jis tikriausiai buvo labai 
lengvas, — pagalvojo Skobis ir prisiminė vaikiškus kaule- 
lius, plonus ir trapius kaip paukščio. Jo kojos turėjo 
karoti tik per kokius penkiolika colių nuo grindų. Skobis 
paklausė klerką: 

— Ar jis paliko kokių popierių? Tokie paprastai 
juk palieka. Žmonės, susirengę mirti, būna linkę išlieti 
sielą. 

— Taip, sahe, kabinete. 

Jau iš pirmo žvilgsnio buvo aišku, kad kabinetas 
vai ant stalo užversti apdulkėjusiais netvarkytais popie- 
riais. Klerkas aiškiai sekė savo šefo pavyzdžiu. 

— Štai, sahe, bloknote. 

Rašysena buvo tokia pat vaikiška, kaip ir veidas, — 
tikriausiai visame pasaulyje šitaip keverzojo šimtai tos 
pačios laidos mokinių. Skobis perskaitė: Brangus tėti! 
Atleisk už visą šį vargą. Kitos išeities nematau. Gaila, 
kad aš ne armijoje — tada gal būčiau nušautas. Negrą- 
žink pinigų, kuriuos aš skolingas, — tas niekšas šito ne- 

vertas. Tikriausiai juos bandys iš tavęs išlupti, kitaip 
to nė neminėčiau. Tau visa tai bus labai nemalonu, bet 
ką padarysi. Tavo mylintis sūnus. Ir parašas: „Dikas“. 
Panašu į mokinio pasiaiškinimą dėl blogo pažymio. 

Skobis padavė laišką tėvui Klejui. 

— Tik jau nesakykit, tėve, kad tai mirtina nuo- 
dėmė. Jeigu jūs arba aš taip pasielgtume, tai būtų pada- 
ryta iš nevilties ar ko tik norite. Mes būtume pasmerkti, 
nes mes žinotume, ką darome, tačiau jis juk nieko neiš- 
manė. 

— Bažnyčia moko... 

— Netgi bažnyčia man neįrodys, jog Dievas nesi- 
gaili jaunų...— nutraukė jį Skobis.— Seržante, pasirūu- 
pinkit, kad duobę iškastų greitai, kol saulė neėmė kepinti. 
Ir suraskite visus jo vekselius. Man reikia su kai kuo apie 
tai pasikalbėti. — Skobis grįžtelėjo į langą, ir šviesa jį 
apakino. Užsidengęs ranka akis, jis sušnibždėjo: — Duok 
Dieve, kad mano galva...— jį nukrėtė drebulys.— Mane 
paties karštinė, jeigu kaip nors jos nesustabdysiu. Ar 
neprieštarautumėt, tėve, jeigu Ali paklotų man lovą pas 
jus? Pamėginsiu išprakaituoti. 

Jis išgėrė didelę dozę chinino ir plikas susisuko į 
antklodes. Saulei kylant, jam tarpais atrodydavo, kad 
akmeninės mažo lyg celė kambariuko sienos šerkšnija 
nuo šalčio, tarpais — kad spirga iš karščio. Durys buvo 
atdaros, Ali kiūtojo palei jas ant laiptelio ir drožinėjo 
medgalį. Retkarčiais jis nugindavo šalin kaimiečius, 
įsitriukšmavusius pernelyg arti ligonio kambario. Sko- 
bio kaktą slėgė peine forte et dure“, tarpais jį numarin- 
davo miegas. 

Tačiau užmigęs jis nesusapnuodavo nieko malonaus. 
Pembertonas ir Luiza rodėsi kažkaip keistai susiję. Jis 
vis skaitė ir skaitė laišką, prirašytą vien skaičiaus 200 
variacijų, o parašas gale kartais būdavo „Dikas“, o kar- 
tais — „Tikis“; jis jautė, kaip eina laikas ir koks nejudrus 
jo kūnas po antklodėmis,— jam reikėjo kažką daryti, 
kažką gelbėti: Luizą, Diką ar Tikį,— bet jis negalėjo 
pasikelti iš vietos, o kaktą slėgė kažkas sunkaus, pana- 


š Nuožmus ir negailestingas skausmas (pranc.). 

šiai kaip prispaudžiami popieriai, kad nepasimestų. Kartą 
prie durų buvo atėjęs seržantas, bet Ali jį nuvijo, kitąkart 
ant pirštų galų įtipeno tėvas Klejus pasiimti iš lentynos 
kažkokio traktato, o sykį — bet jis turbūt sapnavo — 
tarpdury buvo pasirodęs Jusefas. 

Jis pabudo apie penktą valandą vakaro, nustojęs 
karščiuoti ir prakaituoti, bet jausdamasis silpnas, ir 
pašaukė Ali. 

— Sapnavau, kad mačiau Jusefą. 

— Jusefas ateiti jūsų aplankyti, sahe. 

— Pašauk jį dabar. 

Jautėsi išsekęs, o kūnas buvo tarsi sudaužytas. Jis 
pasisuko į sieną ir tuoj pat užmigo. Sapnavo, kad greta 
jo tyliai kūkčioja Luiza; ištiesė ranką ir vėl palietė mūro 
sieną: „Viskas bus gerai. Viskas. Tikis pažada tau“. 
Pabudęs šalia savęs išvydo Jusefą. 

— Jūs karščiuojat, majore Skobi. Man labai gaila, 
kad matau jus taip sergantį. 

— (O man labai gaila, kad aš jus iš viso matau, Ju- 
sefai. 

— Ak, jūs visada iš manęs šaipotės. 

— Sėskit, Jusefai. Kokių reikalų turėjot su Pem- 
bertonu? 

Jusefas patogiau įtaisė savo milžiniškas kulšis ant 
kietos kėdės ir pajutęs, kad atlapai išsiskėtė, bandė juos 
sutvarkyti didžiule gauruota letena. 

— Jokių, majore Skobi. 

— Labai įdomus atsitiktinumas — jūs čia atsiradot 
kaip sykis tada, kai jis nusižudė. 

— Aš manau, kad tai Apvaizdos pirštas. 

— Kiek suprantu, jis buvo jums skolingas? 

— Jis buvo skolingas mano krautuvininkui. 

— Kuo jūs jam grasinot, Jusefai? 

— Jūs, majore, įpratot visus šunis ant manęs karti. 
Jei komisaro padėjėjas užsimano pirkti mano parduotu- 
vėj, tai kaip gali mano krautuvininkas jam neparduoti? 
Kas bus, jeigu jis taip padarys? Anksčiau ar vėliau kils 
baisus skandalas. Viską sužinos kolonijos komisaras ir 
padėjėją išsiųs namo. O kas gi bus, jei krautuvininkas 
ir toliau pardavinės jam prekes? Padėjėjas pasirašinės 

vekselius vieną po kito. Krautuvininkas, bijodamas ma- 
nęs, pareikalaus sumokėti — ir vėl bus skandalas. Kai 
komisaro padėjėjo vietoj sėdi toks vargšas jauniklis kaip 
Pembertonas, skandalo neišvengsi, kad ir ką bedarytum. 
O siras visuomet liks kaltas. 

— Jūsų žodžiuose yra dalis tiesos, Jusefai.— Skaus- 
mas vėl atsinaujino.— Duokit man viskio su chininu, 


Jusefai. 
— Ar ne per daug chinino geriat, majore Skobi? 


Pagalvokit apie drugį. 

— Neketinu čia įstrigti kelioms dienoms. Reikia 
užgniaužti ligą, kol ji neįsismagino. Per daug darbo 
turiu. 

— Kilstelkit truputį, majore, aš išpurensiu jums 
pagalves. 

— Jūs neblogas vyras, Jusefai. 

Jusefas atsakė: 

— Jūsų seržantas ieškojo vekselių ir nieko nerado. 
O čia štai skolos raštai — iš mano krautuvininko seifo.— 
Pluošteliu popierių jis paplekšnojo sau per šlaunį. 

— Aišku. Ką ruošiatės su jais daryti? 

— Sudeginsiu,— tarė Jusefas iš išsitraukęs žieb- 
tuvėlį, užkūrė popierių kampus.— Na štai,— pridūrė 
jis.— Vargšas berniukas juos apmokėjo. Nėra reikalo 
varginti jo tėvo. 

— Ko jūs čia atvykot? 

— Mano krautuvininkas labai nerimavo. Būčiau 
siūlęs susitarti. 

— Gerai sakoma: neik su velniu obuoliauti. Taip 
ir su jumis, Jusefai. 

— Mano priešai ryžtasi, o draugai — ne. Dėl jūsų, 
majore Skobi, aš kažin ką padaryčiau. 

— Kodėl jūs vis vadinat mane savo draugu, Ju- 


sefai? 
— Majore Skobi,— prabilo Jusefas, palenkdamas 


priekin savo didžiulę, žilą, plaukų aliejumi tvoskiančią 
galvą,— draugystė yra sielos būsena, tai, ką žmogus 
jaučia. Ji neatsiranda mainais už ką nors. Pamenat, kaip 
jūs prieš dešimtį metų iškėlėt man bylą? 

— Taip, taip, — Skobis nusisuko nuo plieskiančios 
pro duris šviesos. 

— Tąsyk jūs kad kiek būtumėt mane pričiupęs, 
majore Skobi. Pamenat, kalba ėjo apie muitus. Jūs galėjot 
mane zrigriebti, jei būtumėt liepęs savo policininkui liu- 
dyti truputėlį kitaip. Majore Skobi, aš tiesiog žado nete- 
kau iš nuostabos: sėdžiu teisme ir girdžiu — policininkai 
sako teisybę! Jūs turbūt gerokai vargo turėjot, kol išsi- 
aiškinot tiesą ir privertėt juos sakyti ją. Tąsyk aš tariau 
sau: Jusefai, kolonijos policiją aplankė Danielis“. 

„ — Mažiau plepėkit, Jusefai. Jūsų draugystė man 
nerūpi. 

— Jūsų žodžiai šiurkštesni už širdį, majore Skobi. 
Aš noriu paaiškinti, kodėl sielos gilumoje visuomet laikiau 
jus savo draugu. Jūs davėt man galimybę saugiai jaustis. 
Jūs neapkaltinsit manęs nebūtais dalykais. Jums reikia 
faktų, o aš neabejoju, kad faktai visuomet bylos mano 
naudai.— Jis nusipurtė pelenus nuo savo baltų kelnių. 
Ant jų liko dar viena pilka dėmė.— Štai jums faktai. 
Sudeginau visus skolos raštus. 

— Galbūt man vis dėlto pavyks susekti, kokį susi- 
tarimą jūs ketinot pasiūlyti Pembertonui. Šis postas kon- 
troliuoja vieną iš pagrindinių kelių per sieną, einantį iš... 
velniai griebtų, negaliu prisiminti pavadinimų su šitokia 


galva! " į sa , 
— Galvijų kontrabanda. Galvijai manęs nedomina. 


— Atgal grįždami jie gali pergabenti ir ką kita. 

— Jums vis dar vaidenasi deimantai, majore Skobi. 
Nuo tada, kai prasidėjo karas, visi iš proto kraustosi dėl 
deimantų. | 

— Ar jūs toks jau visai tikras, kad aš nieko nerasiu 
apieškojęs Pembertono kabinetą? 

— Visiškai, majore Skobi. Jūs gi žinot, kad aš ne- 
raštingas. Nieko nesižymiu popieriuose, viską nešiojuosi 
galvoje.— Jusefui šnekant, Skobis užsnūdo — nugrimz- 
do į negilų akimirkos snaudulį, tetrunkantį tik tiek, kad 
atspindėtų paskutiniuosius žmogaus įspūdžius. Luiza ėjo 
prie jo, ištiesusi rankas ir šypsodama — tokios šypsenos 
jos veide jis nebuvo matęs jau keletą metų. Ji tarė: „Aš 
tokia laiminga, tokia laiminga!“ — jis atsibudo ir išgirdo 


*" Matyt, turimas omenyje Ugarito tekstuose aprašytas teisėjas 
ir karžygis, kurio išmintis ir teisingumas buvo tapę patarle. 

lygiai dudenantį Jusefo balsą: — Jumis nepasitiki tiktai 
jūsų draugai, majore Skobi. Aš jumis pasitikiu. Net ir tas 
nenaudėlis Talitas jumis pasitiki. 

Skobis ne išsyk įžiūrėjo Jusefo veidą. Gelianti galva 
šiaip taip perėjo nuo frazės „tokia laiminga“ prie „nepa- 
sitiki“. Jis paklausė: 

-- Apie ką jūs čia, Jusefai? 

Jis jautė, kaip girgžda, traška, džeržgia jo smegenų 
mechanizmai, kaip nesueina jų ratukų krumpliai,— tai 
kėlė baisų skausmą. 

— Visų pirma, toji komisaro vieta. 

— Jiems reikia jauno žmogaus, — mechaniškai at- 
sakė jis ir pagalvojo: jeigu ne karštinė, niekad tokių 
dalykų Jusefu neaptarinėčiau. 

— Alntra, jie atsiuntė iš Londono specialų žmogų... 

;— Jums teks ateiti vėliau, Jusefai, kai man galvo- 
je prašviesės. Visai nesuprantu, apie ką jūs šnekat, velniai 
+griebtų. 4 

— Iš Londono atsiuntė specialų žmogų ištirti padė- 
ties su deimantais — visi iš proto kraustosi dėl deimantų. 
Apie jį žino tiktai komisaras, daugiau nei vienas karinin- 
kas neprivalo žinoti, netgi jūs. 

— Niekus pliurpiat, Jusefai. Nėra tokio žmogaus. 

— Išskyrus jus, visi įtaria, kad yra. 

— Nesąmonė. Neverta tikėti paskalomis, Jusefai. 

— Ir trečias dalykas. Talitas visur skalambija, kad 
jūs lankotės pas mane. 

— Talitas! Kas gi patikės Talito plepalais? 

— Visi ir visur tiki tuo, kas bloga. 

— Eikit sau, Jusefai. Kurių galų įsigeidėt neduoti 
man dabar ramybės? 

— Aš tiktai noriu, kad jūs suprastumėt, majore 
Skobi, jog galite manim pasikliauti. Savo širdyje jaučiu 
jums draugiškumą. Tai tiesa, majore Skobi, tai tiesa.— 
Jam pasilenkus prie lovos, dar labiau pakvipo plaukų 
aliejum. Gilios rudos Jusefo akys buvo drėgnos — regis, 
jose spindėjo jausmo kibirkštėlė.— Leiskit, išpurensiu 
pagalve, majore Skobi. 

— Dėl Dievo, eikit lauk, — atšovė Skobis. 

— Aš žinau, kaip jums einasi, majore Skobi, ir 
jei galėčiau padėti... Aš žmogus pasiturintis. 

— Man kyšių nereikia, Jusefai,— vangiai atsakė 
Skobis ir nusisuko, kad nebeužuostų kvapo. 

— Ne kyšį aš jums siūlau, majore Skobi. Paskolą — 
bet kuriuo metu, su pakenčiamomis palūkanomis: keturi 
procentai per metus. Jokių sąlygų. Galėsit bet ką suimti 
kad ir rytojaus dieną, jei tik surinksit faktus. Aš noriu 
būti jūsų draugas, majore Skobi. O jums nebūtina tapti 
mano draugu. Vienas sirų poetas rašė: „Kur yra dvi 
širdys, viena iš jų — visuomet karšta, kita — visuomet 
šalta; šaltoji širdis vertingesnė už deimantą, o karštoji — 
niekam verta, tad ir nereikalinga“. 

— Man regis, prastas eilėraštis. Tačiau ąš ne ką 
teišmanau. | 

— Man labai pasisekė, kad mudu drauge čia atsi- 
dūrėm. Mieste visuomet per daug pašalinių akių. O čia 
aš tikrai galiu būti jums naudingas, majore Skobi. Gal 
atnešti dar antklodžių? 

— Ne, nereikia, palikite mane ramybėj. 

— Negaliu žiūrėti, kai su tokiu žmogum kaip jūs, 
majore Skobi, nedorai elgiamasi. 

— Nemanau, jog kada nors išauš diena, kai aš pasi- 
gesiu jūsų užuojautos, Jusefai. Jei jau taip norit padaryti 
ką nors gero, eikit sau ir duokit man miegoti. 

Tačiau užmigus vėl ėmė sapnuotis košmarai. An- 
trame aukšte verkė Luiza, o jis sėdėjo prie stalo ir rašė 
atsisveikinimo laišką: „Tau visa tai bus labai bjauru, bet 
ką padarysi. Tavo mylintis vyras Dikas“. Tačiau ėmęs 
dairytis šautuvo ar virvės, jis staiga suprato, jog šito 
niekuomet nepajėgs padaryti. Savižudybė visada bus ne 
jo jėgoms — jis negali savęs amžinai pasmerkti, — nėra 
pasaulyje tokio dalyko, dėl kurio būtų verta. Jis suplėšė 
laišką ir puolė laiptais aukštyn pasakyti Luizai, jog galų 
gale juk viskas gerai, bet ji buvo liovusis verkti ir miega- 
majame tvyrojo grėsminga tyla. Jis stumtelėjo duris — 
užrakintos. Jis sušuko: „Luiza, viskas gerai! Užsakiau 
tau bilietą!“ — bet niekas neatsiliepė. Jis dar sykį sušu- 
ko: „Luiza!“ Tada girgžtelėjo raktas, durys iš lėto prasi- 
vėrė, ir jis pajuto įvykus nepataisomą nelaimę; ant slen- 

ksčio išniro tėvas Klejus ir tarė: „Bažnyčia moko, kad...“ 
Skobis vėl nubudo mažame lyg karstas mūriniame kam- 
barėlyje. 

Jis sugaišo visa savaitę: tris dienas, kol liovėsi 
karščiuoti, ir dar dvi, kol tiek sustiprėjo, kad pajėgtų ke- 
liauti. Jusefo daugiau nebematė. 

Miestą pasiekė jau po vidurnakčio. Mėnesienoje na- 
mai barkšojo balti lyg kaulai; bežadės gatvės tįsojo į abi 
puses tartum skeleto rankos, ore sklaidėsi vos juntamas 
salsvas gėlių kvapas. Jis žinojo, kad jei būtų turėjęs 
grįžti į tuščius namus, būtų jautęsis patenkintas. Buvo 
išvargęs ir visai neturėjo noro šnekėti, — tačiau negalėjo 
tikėtis, jog ras Luizą miegančią, negalėjo tikėtis, jog 
viskas kaip nors susitvarkė, kol jo nebuvo, ir jis pamatys 
ją smagią, laimingą — tokią, kaip vienąsyk sapnavo. 

Berniukas ant slenksčio švysčiojo žibintu, krūmuo- 
se kurkė varlės, valkataujantys šunys kaukė prieš mėnulį. 
Jis grįžo namo. Luiza jį apkabino, stalas buvo padengtas 
vėlyvai vakarienei, tarnai zujo pirmyn ir atgal su jo dėžė- 
mis, jis šypsojosi, kalbėjo, dalyvavo visuotiniame sujudi- 
me. Papasakojo apie Pembertoną, tėvą Klejų, paminėjo 
Jusefą, tačiau žinojo, kad anksčiau ar vėliau privalės 
pasiteirauti apie ją. Bandė valgyti, bet buvo toks išvar- 
gęs, kad nejautė maisto skonio. 

— Vakar sutvarkiau jo kabinetą, parašiau rapor- 
tą — ir baigta.— Jis patylėjo.— Tai ir visos mano nau- 
jienos,— paskui nenoromis pridūrė: — O kaip tu laikai- 
si? — Jis paskubomis žvilgtelėjo į jos veidą ir vėl nusuko 
akis. Vienas šansas iš tūkstančio, kad ji nusišypsos ir 
atsakys: „Neblogai“,— o tada ims kalbėti apie ką nors 
kita. Tačiau iš jos lūpų išraiškos suprato, kad šitokio 
džiaugsmo tikėtis neverta. Buvo dar kažkas atsitikę. 

Tačiau protrūkis — kad ir koks jis būtų, — kažkur 
užkliuvo. Ji atsakė: 

— O, Vilsonas buvo labai rūpestingas. 

— Šaunus vaikinas. 

— Per daug protingas tokiam darbui. Niekaip ne- 

suprantu, kurių galų jis čia tarnauja paprastu klerku. 

— Jis sakė, kad aplinkybės privertė. 

— Nepamenu, kad būčiau dar su kuo nors kalbė- 
jusis nuo tada, kai tu išvykai, išskyrus berniuką ir virė- 
ją.. A, dar ponia Halifaks,— kažkas jos balse jam sakė, 
jog pavojingoji akimirka atėjo. Jis visada beviltiškai 
mėgindavo jos išvengti. Pasirąžęs tarė: 

— Oi Dieve, kaip pavargau! Po karštinės jaučiuosi 
suglebęs kaip mazgotė. Turbūt eisiu miegoti. Jau beveik 
pusė dviejų, o aštuntą turiu būti nuovadoj. 2 

Ji paklausė: 

— Tiki, ar tu iš viso ką nors darei? 

— Apie ką tu, brangioji? 

— Apie kelionę. 

— Nesirūpink. Ką nors sugalvosiu, brangioji. 

— Tai dar nesugalvojai? 

— Ne. Turiu keletą idėjų, reikės patikrinti. Nenu- 
sprendžiau, iš ko skolintis.— 200, 020, 002 skambėjo 
galvoje. 

— Vargšelis,— tarė Luiza,— nesirūpink.— Ji per- 
braukė ranka jam per skruostą.— Tu pavargęs. Persirgai 
karštine. Aš tavęs nekamuosiu.— Jos ranka, jos žodžiai 
vertė niekais visą jo gynybą. Jis tikėjosi ašarų, tačiau 
dabar pajuto jas kaupiantis savo paties akyse.— Eik mie- 
goti, Henri, — tarė ji. 

— O tu neisi? 

— Noriu dar kai ką padaryti. 

Jis gulėjo po tinklu ant nugaros ir laukė jos ateinant. 
Staiga suprato tai, apie ką metų metais net nepagalvojo: 
kad jinai jį myli. Vargšelė, jinai jį myli. Ji irgi gyvas 
žmogus su savo atsakomybės jausmu, o ne vien jo rūpini- 
mosi ir švelnumo objektas. Vis geriau suvokė savo pra- 
laimėjimą. Visą kelią iš Bambos mėgino susitaikyti su 
tuo, kad visame mieste yra tik vienas žmogus, kuris 
gali ir nori jam paskolinti du šimtus svarų, tačiau iš to 
žmogaus skolintis negalima. Kur kas saugiau būtų buvę 
priimti kyšį iš portugalų kapitono. Jis iš lėto, sunkiai ap- 
sisprendė pasakyti jai, jog paprasčiausiai nėra iš kur 
gauti pinigų, ir ji privalo pasilikti dar bent šešis mėnestus, 
kol jis gaus atostogų. Jei nebūtų jautęsis toks išvargęs, 

būtų pasakęs, kai ji paklausė, ir dabar jau būtų po visko, 
tačiau jis nesiryžo, o ji pasirodė švelni, ir dabar ją nuvilti 
bus dar sunkiau. Visame namelyje nesigirdėjo nė garso, 
tik lauke inkštė ir vampsėjo išbadėję valkataujantys šu- 
nys. Jis pasirėmė ant alkūnės ir sukluso. Vienas pats gulė- 
damas lovoje ir laukdamas ateinant Luizos, jautėsi keis- 
tai vienišas. Ji visuomet guldavo pirmoji. Jis pasijuto 
nejaukiai, apėmė bloga nuojauta, staiga prisiminė savo 
sapną: kaip klausėsi prie durų, beldė, bet niekas neatsakė. 
Išlindo iš po tinklo ir basas nubėgo žemyn. 

Luiza sėdėjo už stalo, priešais pasidėjusi bloknotą 
užrašams, bet buvo parašiusi tik kreipinį. Į lempą plakėsi 
skraidančios skruzdės, jų sparneliai biro ant stalo. Luizos 
galva buvo apšviesta, ir jis pastebėjo žilų plaukų. 

— Kas yra, brangusis? 

— Buvo taip tylu,— atsakė jis,— aš išsigandau, 
ar ko neatsitiko. Vieną naktį sapnavau apie tave negerą 
sapną. Mane slegia Pembertono savižudybė. 

— Kokia kvailystė, brangusis! Mums nigko pana- 
šaus negali atsitikti. 

— Taip, žinoma. Tiesiog norėjau tave pamatyti, — 
tarė dėdamas ranką jai ant galvos. Pro Luizos petį jis 
perskaitė vienintelius jos parašytus žodžius: „Mieloji po- 
nia Halifaks...“ 

— Tu basas, — pastebėjo ji, — prisisegs erkių. 

— Tiesiog norėjau tave pamatyti, — pakartojo jis 
spėliodamas, kas tie lašai ant popieriaus — prakaitas ar 
ašaros? 

— Klausyk, brangusis, — tarė ji, — tau nebėra rei- 
kalo rūpintis. Aš visai tave nukamavau. Žinai, tai panašu 
į karštinę. Užeina ir praeina. Dabar kuriam laikui praėjo. 
Aš suprantu — tu negali gauti pinigų. Ir tu nekaltas. 
Jei ne ta nelemta operacija... Tiesiog taip išėjo, Henri. 

— (O kuo čia dėta ponia Halifaks? 

— Ji su tokia moterimi užsisakė dvivietę kajutę 
artimiausiame laive, bet ta kita moteris neplaukia. Tai 
ponia Halifaks pamanė, kad aš galėčiau prasmukti į jos 
vietą... jos vyras pakalbėtų su agentu. 

— Tai bus po dviejų savaičių, — pasakė jis. 

— Brangusis, nebevark daugiau. Neverta. Vis tiek 

rytoj turiu atsakyti poniai Halifaks. Dabar pranešiu jai, 
kad neplaukiu. 

Jis greitai išpylė — kad tai pasidarytų nebeatšau- 
kiama: 

— Parašyk, kad plauksi. 

— Tiki, — prabilo ji, — ką tu kalbi? — Jos sčidas 
sustingo.— Tiki, prašau tave, nežadėk neįmanomų da- 
lykų. Aš žinau, tu pavargęs ir nenori scenos. Bet scenos 
nebus. Aš negaliu apgaudinėti ponios Halifaks. 

— Ir neapgausi. Aš žinau, iš ko pasiskolinti pinigų. 

— Kodėl iškart nepasakei sugrįžęs? 

— Norėjau įteikti tau si ir padaryti staig- 
meną. 

Ji nudžiugo kur kas mažiau, nei jis tikėjosi: ji 
visuomet pasirodydavo įžvalgesnė, negu jis ' manė. 

— Ir tu daugiau nebesirūpini? — paklausė ji. 

— Aš daugiau nebesirūpinu. Tu laiminga? 

— O, taip,— suglumusi atsakė ji.— Aš laiminga, 
brangusis. 

Laineris atplaukė šeštadienio vakare; pro miega- 
mojo langą buvo matyti, kaip ilgas pilkas jo korpusas 
slenka pro užtvarą už palmių. Virpančiomis širdimis 
jiedu žiūrėjo į jį — laimė niekad nedžiugina taip kaip 
pastovumas. Stovėdami petys petin jie stebėjo, kaip įlan- 
koje meta inkarą jų išsiskyrimas. 

— Ką gi,— prabilo Skobis,— vadinasi, ryt per 
pietus. 

— Brangusis,— tarė ji,— kai baigsis šitas laiko 
tarpas, aš vėl būsiu tau gera. Tiesiog nebegalėjau ilgiau 
tverti tokio gyvenimo. 

Apačioje pasigirdo bildesys: Ali, kuris irgi matė 
laivą, ėmė tempti dėžes ir lagaminus. Atrodė, kad visi 
namai virsta aukštyn kojom. Barškindami gofruotą skar- 
dą, nuo stogo nulėkė grifai — lyg irgi būtų pajutę, kaip 
virpa sienos. Skobis pasiūlė: 

— Kol tu viršuje susirinksi daiktus, aš supakuosiu 
tavo knygas. 

Atrodė, tarsi pastarąsias dvi savaites jiedu vaidino 
neištikimybę, o dabar staiga pasijuto įsukti į skyrybų 
verpetą: gyvenimas skilo pusiau, reikėjo dalytis varganą 
mantą. 

— Ar palikti tau šitą nuotrauką, Tiki? 

Akies krašteliu žvilgtelėjęs į vaiko veidelį per pir- 
mąją komuniją, jis atsakė: 

— Ne. Pasiimk sau. 

— Aš tau paliksiu šitą, kur mes su Bromliais. 

— Gerai, palik. 

Kurį laiką jis žiūrėjo, kaip ji dėlioja drabužius, 
paskui nulipo žemyn. Iš eilės ėmė knygas ir valė jas su 
skuduru: Oksfordo poezijos tomą, Vulf romanus, naujųjų 
poetų rinkinius. Lentynos paliko beveik tuščios: jo paties 
knygos užėmė labai mažai vietos. 

Kitą dieną jie drauge nuėjo į ankstyvąsias mišias. 
Suklaupę greta vienas kito priimti komunijos, jie tarsi 
norėjo parodyti, jog čia ne išsiskyrimas. Skobis mąstė: 
aš taip troškau ramybės ir štai — ją gaunu. Kokiu baisiu 
būdu išsipildė mano troškimas! Galėjo būti kaip nors 
geriau — juk aš pakankamai už tai sumokėjau. Jiems 
grįžtant atgal, jis susirūpinęs paklausė: 

— Ar tu laiminga? 

— Taip, Tiki. O tu? 

— Aš laimingas, kad tu laiminga. 

— Viskas bus gerai, kai įlipsiu į laivą ir įsikursiu 
kajutėje. Ko gero, šįvakar truputį išgersiu. Gal pasi- 
kviestum ką nors, Tiki? 

— Ai, geriau pabūsiu vienas. 

— Rašyk man kas savaitę. 

— Be abejo. 

— Tiki, tik nenustok vaikščioti mišių! Ar lankysi 
jas, kai manęs nebus? 

— Be abejo. 

Grįždami jie susitiko Vilsoną. Jo veidas blizgėjo 
nuo prakaito ir susirūpinimo. Jis sušuko: 

— Tai jūs tikrai išplaukiate? Buvau užėjęs, ir Ali 
man pasakė, kad per pietus jūs lipsite į laivą. 

— Luiza išplaukia, — atsakė Skobis. 

— Kodėl jūs man nesakėt, kad išvykstate šitaip 
greitai? 

— Pamiršau,— pareiškė Luiza,— buvo daugybė 
reikalų. 

— Aš netikėjau, kad jūs tikrai išplauksit. Ir būčiau 
nieko nežinojęs, bet agentūroje susitikau Halifaksą. 

— Ką gi,— atsiduso Luiza, — judu su Henriu gausit 
prižiūrėti vienas kitą. 

— Neįtikėtina,— kartojo Vilsonas, mindžikuoda- 
mas kelio dulkėse. Įstrigęs tarp jų ir namo, jis nė neketino 
pasitraukti į šalį. Dar pridūrė: — Aš juk nieko čia ne- 
pažįstu, tik jus... ir, žinoma, Harį. 

— "Teks susipažinti, — atsakė Luiza.— O dabar mes 
labai atsiprašom. Turim dar begales reikalų. 

Jie apėjo aplinkui, kadangi Vilsonas nepajudėjo, 
ir Skobis atsigrįžęs maloniai jam pamojavo — ant to 
duobėto kelio vyrukas atrodė toks vienišas ir beglobis. 

— Vargšas Vilsonas,— tarė jis,— man regis, jis 
tave įsimylėjo. 

— Jam taip atrodo. 

— Jam pasisekė, kad tu išvažiuoji. Tokie žmonės 
šitame klimate darosi tiesiog nepakenčiami. Aš jį pa- 
globosiu, kol tavęs nebus. 

— Tiki, — įspėjo ji, — neverta per dažnai su juo 
matytis. Aš juo nepasitikiu. Jis kažkoks klastingas. 

— Jis jaunas ir romantiškas. 

— Pernelyg romantiškas. Jis meluoja. Kurių galų 
jam sakyti, kad nieko nepažįsta? | 

— Turbūt tikrai nepažįsta. 

— Jis pažįsta komisarą. Aną vakarą mačiau jį ten 
užeinant per pietus. 

— Vadinasi, tik šiaip sau pasakė. 

Per priešpiečius nei vienas iš jų neturėjo apetito, 
tačiau virėjas tokia proga pasistengė ir priruošė begalę 
kari — vos ne prausiamas dubuo kūpsojo ant stalo, o 
aplinkui stovėjo lėkštės su įvairiausiais priedais: kepti 
bananai, raudonieji pipirai, žemės riešutai, papajų vaisiai, 
apelsinų skiltelės, indiškas uždaras. Jiedu jautėsi tarytum 
sėdėdami per mylių mylias vienas nuo kito, atskirti dau- 
gybės nereikalingų patiekalų. Valgiai aušo lėkštėse, o 

jie nesusigriebė ką viens kitam pasakyti, kalbėjo tik 
visokius niekus apie maistą: 

— Nenoriu valgyti. 

— Užkąsk truputį. 

— Nė kąsnelio nenurysiu. 

— "Turi gerai prisikirsti išvažiuodama. 

Ali patarnavo prie stalo. Jis čia įeidavo, čia išeidavo 
iš kambario — nelyginant figūrėlė ant laikrodžio, kuri 
juda, mušant valandas. Abiem buvo baisu, kad jie taip 
nekantrauja greičiau išsiskirti: kai šis skaudus atsisvei- 
kinimas pagaliau baigsis, jie galės pereiti prie kitokio 
gyvenimo, ir vėl nebebus jokių permainų. 

— Ar tu nieko nepamiršai? 

Tai buvo dar vienas būdas sėdėti prie stalo nieko 
nevalgant, tik retsykiais krimstelint ką nors lengvai 
nuryjamo: aptarti visus daiktus, kuriuos ji galėjo pa- 
miršti. 

— Gerai, kad turim tik vieną miegamąjį. Tau leis 
pasilikti namą. 

— Gali būti, kad gausiu jį užleisti kokiai šeimai. 

— Rašysi kas savaitę? 

— Be abejo. 

Praėjo pakankamai laiko, ir buvo galima įtikinti 
save, kad jie pavalgė. 

— Jeigu daugiau nebevalgai, tai važiuokim. Ser- 
žantas su nešikais laukia uoste. 

Dabar jie jau pajėgė kalbėti tik apie formalius 
dalykus, visi judesiai atrodė gaubiami netikrumo ūko. 
Nors dar galėjo paliesti vienas kitą, jautėsi taip, lyg būtų 
buvę atskirti visos žemyno pakrantės; žodžiai liejosi ne- 
natūralūs, lyg nevykusio laiško sakiniai. 

Kai atsidūrė laive nebe vieni, jiems palengvėjo. 
Ponas Halifaksas, viešųjų darbų departamento tarnau- 
tojas, trykšte tryško apsimestiniu geraširdiškumu. Jis 
krėtė dviprasmiškus juokelius ir patarinėjo moterims 
gerti kuo daugiau džino: 

— Labai geras vaistas nuo ožių lupimo,— aiškino 
jis. — Baisiausia laive yra tai, kad tenka lupti ožius. 
Gerkit kuo daugiau džino iš vakaro, o ryte — dar už 
šešis pensus. 

Moterys nulipo apžiūrėti savo kajutės. Stovėjo ten 
prieblandoje tarytum urve ir kalbėjosi pusbalsiu, kad 
neišgirstų vyrai: jos buvo jau nebe žmonos, o seserys, 
kilusios iš kitos giminės. 

— Mūsų čia nebereikia, seni, — pareiškė Halifak- 
sas.— Dabar jos susitvarkys. Plaukiu į krantą. 

— Aš su jumis. 

Lig šiol viskas atrodė netikra, bet staiga pervėrė 
geliantis skausmas — atėjo mirties akimirka. Tartum 
kalinys jis nesuvokė tardymo — atrodė, lyg sapnuotų; 
nuosprendis ir kelionė į mirtį taip pat buvo lyg per sapną, 
bet staiga jis pasijuto bestovįs prie plikos sienos ir viskas 
pasirodė besą tikrovė. Reikėjo kietai laikytis iki pabaigos. 
Palikę Halifaksus kajutėje, jiedu paėjo ligi koridoriaus 
galo. 

— Sudiev, brangioji. 

— Sudiev, Tiki, rašyk kas... 

— (Gerai, brangioji. 

— Aš taip niekingai bėgu. 

— Ne, ne. Tau čia ne vieta. 

— Jeigu tave būtų paskyrę komisaru, viskas būtų 
buvę kitaip. 

— Aš atvažiuosiu per atostogas. Jei ligi to laiko 
pritrūktum pinigų, pranešk. Aš viską sutvarkysiu. 

— Tu visada viską tvarkai už mane. Tiki, tau pa- 
lengvės, kai nebebus scenų. 

— Ką tu kalbi. 

— Tu myli mane, Tiki? 

— O kaip tu manai? 

— Pasakyk. Taip malonu išgirsti — net jeigu tai 
netiesa. 

— Aš tave myliu, Luiza. Ir tai, žinoma, tiesa. 

— Jeigu neištversiu ten viena, tai grįšiu, Tiki. 

Jie pasibučiavo ir užlipo ant denio. Iš čia uostas 
visuomet atrodydavo nuostabus: siaurutis namų ruoželis 
lyg kvarcas žėrėdavo saulėje arba glūdėdavo aukštų 
žaliuojančių kalvų šešėlyje. 

— "Turit gerą palydą,— tarė Skobis. 

Minininkai ir korvetės tarsi sarginiai šunys laikė 
apspitę laivą, mirgėjo signalinės vėliavėlės, žybčiojo 

heliografas. Įlankos platybėse plūduriavo žvejų laiveliai, 
lyg plaštakės sparnus išskleidę rudas bures. 

— Tausok save, Tiki. 

Paskui juos triukšmingai užsiropštė Halifaksas. 

— Kas plaukia į krantą? Jūs su policijos kateriu, 
Skobi? Meri kajutėje, ponia Skobi. Šluostosi ašaras ir 
pudruojasi prieš bendrakeleivius. 

— Sudie, brangioji. 

— Sudie. 

Tai buvo paskutinis sudie: rankų paspaudimas Hali- 
fakso ir kelių smalsių anglų keleivių akivaizdoje. Kateriui 
pajudėjus, ji beveik iš karto pranyko: tikriausiai nuėjo 
į kajutę pas ponią Halifaks. Sapnas baigėsi, permaina 
įvyko, vėl prasidėjo gyvenimas. 

— Nekenčiu visų tų atsisveikinimų,— prisipažino 
Halifaksas. — Kaip gerai, kad pagaliau baigėsi. Ko gero, 
užsuksiu į Bedfordą išgerti bokalo alaus. Einam drauge? 

— Atleiskit, negaliu. Tarnyba. 

— Neprieštaraučiau, jei kokia daili juodukė pra- 
skaidrintų man vienatvę,— plepėjo Halifaksas.— Ne- 
paisant to, esu ištikimas ir atsidavęs šeimos galva.— 
Skobis žinojo, kad tai tiesa. 

Brezento šešėlyje stovėjo Vilsonas ir žiūrėjo į įlanką. 
Skobis stabtelėjo, sugraudintas liūdesio apvaliame vai- 
kiškame veide. 

— Kaip gaila, kad mes jūsų nepastebėjome,— tarė 
jis ir nekaltai pamelavo: — Luiza siunčia jums linkėjimų. 


4 


Kai jis grįžo, buvo jau beveik pirma valanda nakties. 
Virtuvės languose buvo tamsu, o Ali snaudė ant namo laip- 
telių, kol jį prižadino švystelėję į veidą mašinos žibintai. 
Jis pašoko pašviesti Skobiui kelio iš garažo. 

— Gerai, Ali. Eik miegoti. 

Skobis įžengė į tuščius namus — buvo užmiršęs, kaip 
skamba tyla. Jis ne sykį grįždavo namo vėlai, Luizai jau 
užmigus, tačiau niekad tyla neatrodė tokia saugi ir ne- 
sudrumsčiama: net jei ir nesigirdėdavo jokio garso, ausys 
vis viena įsitempusios gaudydavo tylų kito žmogaus 

kvėpavimą ar vos juntamą šnaresį. Dabar nereikėjo klau- 
sytis. Jis užlipo laiptais ir žvilgtelėjo į miegamąjį. Viskas 
sutvarkyta, nematyti jokios žymės, kad Luizos čia gyventa 
ir išvykta: net fotografiją Ali buvo įkišęs į stalčių. Skobis 
tikrai liko vienas. Vonioje krebžtelėjo žiurkė, barkštelėjo 
skardinis stogas — vėlyvas grifas taisėsi nakčiai. 

Skobis atsisėdo svetainėje ir susikėlė kojas ant kitos 
kėdės. Jam dar nesinorėjo eiti gulti, nors jautėsi mieguis- 
tas — diena buvo ilga. Likęs vienas, leido sau elgtis visai 
neprotingai: užuot ėjęs į lovą, miegoti kėdėje. Liūdesys 
širdyje atslūgo, jo vietą užėmė pasitenkinimas. Jis įvykdė 
savo pareigą: Luiza dabar laiminga. Jis užsimerkė. 

Jį pažadino privažiuojančio automobilio ūžesys ir 
žibintų šviesos už lango. Pamanė, jog tai policijos ma- 
šina — tą naktį jis buvo atsakingasis karininkas, ir turbūt 
bus atėjusi kokia nors skubi, bet niekam nereikalinga 
telegrama. Atidaręs duris, ant slenksčio išvydo Jusefą. 

— Atleiskit, majore Skobi, važiuodamas pro šalį 
pamačiau jūsų languose šviesą ir pamaniau... 

— Užeikit,— pakvietė jis, — išgersit su manim vis- 
kio, o gal labiau norėtumėt alaus? 

Jusefas nustebo: 

— Jūs labai malonus, majore Skobi. 

— Jei jau manau pažįstąs žmogų taip gerai, kad 
skolinuosi iš jo pinigų, tai turėčiau būti malonus. 

— Tada prašyčiau gurkšnį alaus, majore Skobi. 

— Ar Pranašas to nedraudžia? 

— Pranašas nežinojo, kas yra butelis alaus arba 
viskio, majore Skobi. Jo žodžius reikia aiškintis šiuolai- 
kiškai.— Jis žiūrėjo, kaip Skobis traukia butelius iš dėžės 
su ledu.— Ar jūs neturit šaldytuvo, majore Skobi? 

— Ne. Manasis laukia, kol atsiras atsarginių da- 
lių — matyt, taip ir lauks iki karo pabaigos. 

— Aš negaliu šito leisti. Turiu keletą atliekamų 
šaldytuvų. Jei norit, atsiųsiu jums vieną. 

— O, aš puikiai be jo apsieisiu, Jusefai. Dvejus 
metus apsiėjau. Vadinasi, jūs važiavot pro šalį. 

— Na,nevisai, majore Skobi. Aš tik taip pasakiau. 
Iš tiesų aš palaukiau, kol jūsų tarnai nueis gulti, ir išsi- 
nuomojau mašiną garaže. Mano automobilį visi pernelyg 

gerai pažįsta. Be to, nepaėmiau vairuotojo — nenorėjau 
statyti jūsų į nepatogią padėtį, majore Skobi. 

— Aš dar kartą sakau, Jusefai, jog nesiginsiu pa- 
žįstąs Žmogų, įš kurio skolinausi pinigų. 

— Jūs nuolat tai kartojate, majore Skobi. Juk tai 
biznio sandėris. Keturi procentai — visai padorios palū- 
kanos. Aš daugiau prašau tik tada, kai žmogum nepasi- 
tikiu. Gal vis dėlto leisit atsiųsti jums šaldytuvą? 

— Kodėl jūs norėjot su manim pasikalbėti? 

— Pirmiausia, majore Skobi, norėjau pasiteirauti 
apie ponią Skobi. Ar jos kajutė patogi? Gal jai ko nors 
reikėtų? Laivas sustos Lagose, ir aš galėčiau pasirūpinti, 
kad ten jai atsiųstų visko, ko reikia. Telegrafuočiau savo 
agentui. 

— Manau, kad jai nieko netrūksta. 

— Antras dalykas, majore Skobi, aš norėjau šnek- 
telėti su jumis apie deimantus. 

Skobis paguldė ant ledo dar porą butelių ir iš lėto, 
švelniai pasakė: 

— Jusefai, aš nenoriu, kad jūs manytumėt, jog 
vieną dieną aš galiu skolintis pinigus, o kitą — užgauti 
skolintoją ir apmaldyti savąjį ego. 

— Ego? 

— Nesvarbu. Išsaugoti savigarbą. Vadinkit kaip 
norit. Aš neketinu ginčyti, jog mudu sudarėme sutartį, 
tačiau mano pareiga — tiktai sąžiningai mokėti jums 
keturis procentus. 

— Sutinku, majore Skobi. Jūs tai jau sakėte, ir aš 
sutinku. Kartoju, aš niekad nemaniau prašyti jus paslau- 
gos. Geriau aš pats jums padėsiu. 

— Jūs keistuolis, Jusefai. Negi aš tikrai jums pa- 
tinku? 

— Taip, tikrai patinkat, majore Skobi.— Jusefas 
sėdėjo ant kėdės kraštelio, kuris spaudė didžiules plačias 
jo šlaunis: jis nejaukiai jausdavosi visur, išskyrus savo 
namus.— Tai ar galima pasikalbėti su jumis apie dei- 
mantus, majore Skobi? 

— Na, klokit. 

— Žinot, aš manau, kad valdžia iš proto kraustosi 
dėl deimantų. Gaišina jūsų ir kranto apsaugos laiką, 

siunčia pakrantėn specialius agentus — net ir pas mus 
vienas yra, jūs žinot, kas jis toks, nors niekas, be komisaro, 
neturėtų žinoti. Jis kiša pinigus pirmam pasitaikiusiam 
juodukui ar vargetai sirui, ir tie seka jam pasakas, o jis 
perduoda jas telegrafu į Angliją ir išsiuntinėja po visą 
pakrantę. Ir kas iš to — ar jie rado bent vieną deimantą? 

— Tai ne mūsų reikalas, Jusefai. 

— Aš kalbu su jumis kaip draugas, majore Skobi. 
Yra daug deimantų ir daug sirų. Jūs ne tuos žmones 
vaikotės. Jūs mėginat neleisti, kad pramoniniai deimantai 
pakliūtų į Portugaliją, o iš ten — į Vokietiją arba per 
sieną pas Viši prancūzus. Bet jūs gi nuolat persekiojat 
žmones, kuriems visai ne galvoj pramoniniai deimantai, 
kurie tik nori saugioj vietoj paslėpti keletą brangių akme- 
nėlių, kol baiysis karas. 

— Kitaip sakant, jus? 

— Šešis kartus šį mėnesį policija apvertė mano 
parduotuves aukštyn kojom. Šitaip jie pramoninių dei- 
mantų niekad neras. Pramoniniais deimantais verčiasi tik 
maži žmogeliai. Ką ten — už visą degtukų dėžutę tų 
akmenėlių gauna vos porą šimtų svarų. Aš vadinu juos 
žvirgždo rinkėjais, — su panieka pridūrė jis. 

Skobis iš lėto prabilo: 

— Aš taip ir žinojau, Jusefai, kad anksčiau ar 
vėliau jums ko nors prireiks. Tačiau nieko, be tų keturių 
procentų, jūs iš manęs neišpešit. Rytoj aš pateiksiu komi- 
sarui išsamią slaptą ataskaitą apie mudviejų sutartį. 
Be abejo, jis gali pareikalauti, kad atsistatydinčiau, bet 
aš nemanau, kad taip bus. Jis manimi pasitiki. — Skobis 
prisiminė kai ką skaudaus.— Manau, kad pasitiki. 

— Argi tai būtų protinga, majore Skobi? 

— Manau, kad tai labai protinga. Bet kokia mudvie- 
jų paslaptis vieną gražią dieną išvirstų į bloga. 

— Kaip sau norit, majore Skobi. Tačiau, garbės 
žodis, man iš jūsų nieko nereikia. Man visuomet norisi 
jums ką nors duoti. Jūs nepriimat šaldytuvo, bet gal 
norėtumėt gauti patarimą ar informacijos? 

— Aš klausau, Jusefai. 

— Talitas — mažas žmogelis. Jis krikščionis, pas 
jį lankosi tėvas Renkas ir kiti. Jie sako: „Jei iš viso būna 

dorų sirų, tai nebent vienas Talitas“. Talitui ne itin sekasi, 
dėl to jis ir atrodo toks doras. 

— Toliau? 

— Kitu portugalų laivu atplauks Talito pusbrolis. 
Jo bagažą iškrės ir, aišku, nieko neras. Jis atsiveš narvelį 
su papūga. Aš patarčiau jums, majore Skobi, praleisti 
Talito pusbrolį ir konfiskuoti papūgą. 

— O kodėl pusbrolį turėčiau praleisti? 

— Neverta gąsdinti Talito. Puikiausiai galit pasa- 
kyti, jog papūga serga ir jos negalima vežtis. Pusbrolis 
nedrįs kelti triukšmo. 

— Vadinasi, deimantai — jos gurklyje? 

— Taip. 

— Ar ir anksčiau portugalų laivuose būdavo nau- 
dojamas šitas triukas? 

— Taip. 

— Regis, gausim įsitaisyti paukštidę. 

— Jūs pasinaudosit šia informacija, majore Skobi? 

— Tai jūs man teikiat informaciją, Jusefai, o ne aš 
jums. 


Jusefas linktelėjo ir nusišypsojo. Atsargiai keldamas 
savo didžiulį kūną nuo kėdės, jis vos vos palietė Skobio 
rankovę. 


— Visai teisingai, majore Skobi. Patikėkit, aš ne- 
noriu kaip nors jums pakenkti. Aš būsiu atsargus, jums 
irgi reikėtų pasisaugoti, ir viskas bus gerai.— Atrodė, 
lyg jiedu būtų slaptai susimokę niekam nekenkti, tačiau 
Jusefo lūpose net nekalčiausi žodžiai darydavosi įtartini. 
Jis tarė: — Būtų neblogai, jei retkarčiais pasakytumėt 
kokį gerą žodį Talitui. Pas jį lankosi agentas. 

— Nepažįstu jokio agento. 

— Visai teisingai, majore Skobi.— Lyg didžiulis 
naktinis drugys Jusefas delsė palikti šviesos ratą.— Jei 
kada rašytumėt poniai Skobi, perduokit jai mano geriau- 
sius linkėjimus. Oi ne, laiškus juk tikrina. Jūs negalit to 
padaryti. Gal parašykit... bet ne, nereikia. Užteks, jei jūs 
žinosit, majore Skobi, kad aš linkiu jums viso ko ge- 
riausio... 

Klupirnėdamas jis patraukė siauru takeliu prie ma- 

šinos. Įjungęs žibintus, prisispaudė veidu prie stiklo: 
prietaisų šviesoje jis atrodė platus, išpurtęs, suktas ir 
nuoširdus. Jis droviai ir nedrąsiai mostelėjo Skobiui, 
kuris vienišas stovėjo ant tylių ir tuščių namų slenksčio. 

ANTROJI KNYGA 


PIRMOJI DALIS 


Pirmas skyrius 
1 


Jie stovėjo komisaro padėjėjo namų Pende verandoje 
ir žiūrėjo, kaip anoje plačios, lėtai plaukiančios upės 
pusėje juda žiburiai. 

— Ten Prancūzija,— Driusas pavadino tą krantą 
čia vartojamu vardu. 

Ponia Perot prisiminė: 


Suo Prieš karą mes rengdavome Prancūzijoje pik- 
nikus. 

Iš bungalo prie jų atėjo Perotas, rankose laikydamas 
po stiklinę; buvo kreivakojis, o batus nuo moskitų užsi- 
tempęs virš kelnių lyg jojikas, tad atrodė tarsi ką tik nu- 
lipęs nuo arklio. 

— Čia jums, Skobi.— Ir pareiškė: — Žinot, man 
sunku laikyti prancūzus priešais. Mano šeima atvyko 
kartu su hugenotais. Žinot, tai vis tiek atsiliepia. 

Liesas, ištįsęs ir gelsvas jo veidas aštrios nosies buvo 
perskeltas į dvi dalis; jame nuolat spindėjo arogantiška 
išraiška Žmogaus, pasiruošusio gintis: tikėjimas savo 
paties reikšmingumu Perotui buvo kone šventas — abe- 
jojančius reikia įveikti, jei galima, ir nubausti... Ir šį 
tikėjimą jis skelbs, kol gyvas. 

Skobis pastebėjo: 

— Jeigu jie nuspręs paremti vokiečius, reikia ma- 
nyti, pirmiausia puls šioje vietoje, 

— Tarsi aš pats nežinočiau,— atšovė Perotas.— 
Juk mane čia atkėlė 1939-aisiais. Vyriausybė puikiai 
numatė, kas mūsų laukia. Viskas paruošta, žinot. O kur 
daktaras? 

— Tikriausiai nuėjo dar kartą patikrinti lovų,— 
atsakė ponia Perot.— Dėkokit Dievui, majore Skobi, kad 
jūsų žmonos kelionė baigėsi laimingai. O šie vargšai 
žmonės! Keturiasdešimt dienų valtyje! Šiurpas krečia 
pagalvojus. 

— Vis tas prakeiktas griovys kaltas — tarp Dakaro 
ir Brazilijos, — siuto Perotas. 

Į verandą išėjo nusiminęs daktaras. 

Anapus upės viskas nurimo ir ištuštėjo: žiburiai 
užgeso. Žemiau bungalo mažytėje prieplaukoje spingsinti 
lempelė apšvietė keletą pėdų tekančio vandens. Iš tamsos 
išniręs rąstgalis taip lėtai slinko šviesos ruožu, kad Skobis 
spėjo suskaičiuoti iki dvidešimties, kol jis pranyko. 

— Tie varliaėdžiai šį sykį ne taip jau bjauriai 
elgiasi, — niūriai konstatavo Driusas, krapštydamas iš 
stiklinės moskitą. 

— Jie atgabeno tik moteris, senius ir mirštančiuo- 
sius, — pešiodamas barzdą, pareiškė daktaras.— Ne kažin 
kokia malonė. 

Staiga tarsi didžiulis uodų spiečius aname krante 
suūžė, sutarško balsai. Tarytum jonvabaliai šen bei ten 
sušvysčiojo žibintai. Skobis, nukreipęs ten žiūronus, iš- 
vydo akimirkai nušviečiamą juodą veidą, hamako kartį, 
baltą ranką, karininko nugarą. 

— Regis, jie atvyko, — tarė jis. Pakrantėje švys- 
čiojo ilgoka žiburių virtinė. 

— Ką gi,— atsakė ponia Perot,— tai ir mes galime 
eiti į vidų. 

Aplinkui nenutildami lyg siuvamosios mašinos dūz- 
gė moskitai. Driusas riktelėjęs kirto sau per ranką. 

— Eime vidun,— paragino ponia Perot.— Šiose 
vietose visi moskitai maliariniai. 

Svetainės langai buvo aptraukti apsauginiais tink- 
lais; kambario oras buvo tvankus — artinosi liūtys. 

— Neštuvus perkels šeštą ryto,— tarė daktaras.— 
Atrodo, viskas paruošta, Perotai. Vienas iš jų serga drugiu 
ir dar keli — karštine, tačiau dauguma tiesiog išsekę — 
tai pati baisiausia liga. Daugelis iš mūsų galų gale nuo 
jos mirštam. 

— Mudu su Skobiu norėtume pasikalbėti su tais, 
kurie dar gali paeiti, — pasakė Driusas.— Jūs turėsite 
mums pranešti, daktare, ar jie pajėgs atsakyti į klausimus. 
Jūsų policininkams, Perotai, manau, teks prižiūrėti neši- 
kus: kad jie visi grįžtų iš kur atėję. 

— Žinoma,— atsakė Perotas.— Mes tam čia ir esa- 
me. Gal dar išgertumėt? 

Ponia Perot įjungė radiją, ir iš už trijų tūkstančių 
mylių pasklido Claphem'o Orpheum Cinema vargonų 
gaudesys. Nuo kito upės kranto retkarčiais pasigirsdavo 
susijaudinę nešikų balsai. Kažkas pabeldė į verandos 
duris. Skobis nejaukiai pasimuistė savo kėdėje: Wūrlitzer 
vargonų griaudėjimas ir dundesys atrodė jam nežmoniš- 
kai nepadorus. Verandos durys atsidarė ir įėjo Vilsonas. 

— Sveiki, Vilsonai,— šūktelėjo Driusas.— Nežino- 
jau, kad jūs čia. 

— Ponas Vilsonas atvyko patikrinti Afrikos kom- 
panijos parduotuvės, — paaiškino ponia Perot.— Tikiuosi, 
viešbutis prie parduotuvės jums patogus. Jis retai nau- 
dojamas. 


— Taip, ten labai patogu, — atsakė Vilsonas.— O, 
majore Skobi, nesitikėjau jūsų išvysti. 

— Kodėl gi nesitikėjote? — paklausė Perotas.— 
Juk sakiau jums, kad jis atvyks. Sėskitės, išgerkit. 

Skobis atsiminė, ką Luiza jam kalbėjo apie Vil- 
soną — kad jis klastingas. Pažvelgęs į Vilsoną, pamatė 
berniokiškame jo veide pamažu blykštant raudonį dėl 
Peroto tiesmukumo ir smulkias raukšleles aplinkui akis, 
išduodančias jo nebe pirmą jaunystę. 

— Ar turite kokių žinių iš ponios Skobi, sere? 

— Aną savaitę ji laimingai baigė kelionę. 

— Džiaugiuosi, be galo džiaugiuosi. 

Perotas paklausė: 

— O kas girdėti didmiestyje? 

Žodį „didmiestis“ jis tarė su pašaipa: negalėjo pa- 
kęsti, kad yra tokia vieta, kur žmonės kupini savo vertės 
pajautimo ir net neprisimena jo, Peroto. Miestas jo vaiz- 
duotėje atrodė kaip hugenotams Roma: pasileidęs, su- 
gedęs ir ištvirkęs. 

— Mes šioje tankmėje itin nuobodžiai gyvename, — 
niūriai pridūrė jis. 

Skobiui pasidarė gaila ponios Perot: taip dažnai 
klausydamasi šitų frazių ji tikriausiai seniai pamiršo tuos 
laikus, kai dar buvo netekėjusi ir jomis tikėjo. Dabar ji 
sėdėjo prigludusi prie pritildyto radijo, klausydamasi ar 
apsimesdama besiklausanti senųjų Vienos melodijų, ir 

kietai sučiaupusi lūpas mėgino praleisti pro ausis paky- 
rėjusius vyro postringavimus. 
— Na, Skobi, kaip laikosi jūsų viršininkai mieste? 
— A,— neaiškiai nutęsė Skobis, neatitraukdamas 
akių nuo ponios Perot,— nieko įdomaus. Žmonės taip 


įnikę + karo reikalus... 
O, taip, — supurškė Perotas,— sekretoriate reikia 


perkilnoti šitiek bylų! Norėčiau pažiūrėti, kaip jie čia 
ryžius augintų. Tai bent sužinotų, ką reiškia dirbti! 

— Tikriausiai pastaruoju metu daugiausia triukšmo 
sukėlė papūga, ar ne tiesa, sere? — pasakė Vilsonas. 

— Talito papūga? — paklausė Skobis. 

— Arba Jusefo, kaip tikina Talitas,— atsakė Vil- 
sonas.— Ar tai teisybė, sere, ar man ne taip papasakojo? 

— Nemanau, kad mums lemta kada nors išgirsti 
tiesą, — tarė Skobis. 

— Bet kas gi nutiko? Garsas apie didžiuosius pa- 
saulio įvykius iki mūsų neateina. Mums turi rūpėti tiktai 
prancūzai. 

— Na, prieš trejetą savaičių Talito pusbrolis vienu 
portugalų laivu plaukė į Lisaboną. Apieškoję jo bagažą, 
mes nieko neradome, tačiau aš buvau girdėjęs, jog kartais 
kontrabandiniai deimantai slepiami paukščių gūžiuose, 
todėl konfiskavau papūgą, ir tikrai jos gūžyje radome 
maždaug šimto svarų vertės pramoninių deimantų. Laivas 
dar nebuvo išplaukęs, ir mes grąžinome Talito pusbrolį 
į krantą. Atrodė, jog viskas aišku kaip dieną. 

— Tačiau?.. 

— Siro plikom rankom nepaimsi,— tarė daktaras. 

— Talito pusbrolio tarnas prisiekė, kad tai ne 
Talito pusbrolio papūga, aišku, tą patį tvirtino ir Talito 
pusbrolis. Jie įtikinėjo, jog paukščius sukeitęs patarnavęs 
berniukas, kad įklampintų Talitą. 

— Ir, žinoma, Jusefo naudai, — pastebėjo daktaras. 

— Taigi. Visa bėda, kad berniukas dingo kaip į 
vandenį. Be abejo, tai galima aiškinti dvejopai: arba 
Jusefas jam sumokėjo, kad jis išnyktų, arba — lengvai 
galimas daiktas — jam sumokėjo Talitas, norėdamas ap- 
juodinti Jusefą. 

— Šičia,— pareiškė Perotas,— aš juos abu suso- 
dinčiau. 

— O ten, mieste, — atsakė Skobis,— mes privalome 
paisyti įstatymų. 

Ponia Perot pasuko radijo jungiklį, ir kažkieno 
balsas baisiai garsiai suriko: „Spirk jam į sėdynę!“ 

— Einu miegoti, — tarė daktaras.— Rytoj žada būti 
nelengva diena. 

Įsitaisęs ant lovos po tinkleliu nuo moskitų, Skobis 
atsivertė dienoraštį. Pats nebeatminė, kiek metų jis kas 
vakarą užsirašydavo dienos įvykius — itin sausą jų apy- 
skaitą. Jei kas nors imdavo ginčytis su juo dėl kokios 
datos, jis galėdavo pasitikrinti; jei norėdavo sužinoti, 
kurią dieną tais ir tais metais prasidėjo liūtys arba kada 
priešpaskutinysis Viešųjų darbų departamento direktorius 
buvo perkeltas į Rytų Afriką, visada viską rasdavo vie- 
name iš tomelių, sukrautų skardinėje dėžėje po lova. 
Siaip jis niekad jų neatsiversdavo — ypač to sąsiuvinio, 
kuriame buvo užrašytas pats sausiausias faktas: K. mirė. 
Jis ir pats nežinojo, kuriems galams renka tuos užrašus — 
tikrai ne palikuonims pasiskaityti. Net jei būsimos kartos 
ir susidomėtų kuklaus atkampios kolonijos policininko 
gyvenimu, jos ne ką tesužinotų iš tų paslaptingų eilučių. 
Galbūt rašyti pradėjo todėl, kad prieš keturiasdešimtį 
metų parengiamojoje mokykloje jis buvo gavęs prizą — 
knygą apie Aleną Kvotermeiną — už tai, kad per vasaros 
atostogas rašė dienoraštį, ir šis įprotis liko. Net pati 
dienoraščio forma menkai tepasikeitė. Pusryčiams valgiau 
dešrelių. Diena graži. Rytą pasivaikščiojau. Perpiet mo- 
kiausi jodinėti. Priešpiečiams viščiukai. Saldžios bandelės. 
Sis įrašas ne ką tesiskiria nuo: Luiza išplaukė. Vakare 
užsuko J. Antrą val. nakties pir masis taifūnas. Jo plunks- 
na nepajėgė atskleisti to, kas slypėjo už šių eilučių, tiktai 
jis pats, jei būtų turėjęs noro perskaityti, iš priešpasku- 
tinio sakinio būtų pamatęs, koks didelis ir skaudus lūžis 
atsivėrė jo doroje — parašyta J., o ne Jusefas. 

Skobis rašė: Gegužės 5. Atvykau į Pendą sutikti 
išsigelbėjusių iš j. I. 43 (kad būtų saugiau, jis vartojo 
kodo numerį). Driusas irgi čia. Truputį padvejojęs, pri- 
dūrė: Ir Vilsonas. Užvertė dienoraštį, atsigulė po tinkleliu 
ant nugaros ir ėmė melstis. Tai irgi buvo įprotis. Sukal- 
bėjo „Tėve mūsų“ ir „Sveika Marija“, o kai miegas ėmė 

merkti akis, pradėjo atgailą. Ji buvo formali: ne dėl to, 
kad nesijautė susitepęs sunkiomis nuodėmėmis, o todėl, 
kad jam niekad nešovė į galvą, jog jis pats ir jo gyvenimas 
kuo nors yra svarbus. Jis negėrė, nepaleistuvavo, netgi 
nemelavo, tačiau niekad to nelaikė dorybe. Jei iš viso 
apie tai pagalvodavo, vertino save kaip kariškį, vieną iš 
naujokų, negavusių progos rimtai pažeisti kario statutą. 
„Vakar be rimtos priežasties nenuėjau mišių. Nesukalbė- 
jau vakarinių maldų“. Tai buvo tik prisipažinimas, jog 
pasielgė kaip ir kiekvienas kareivis: pasitaikius progai, 
išsisuko nuo užduoties. „Viešpatie, pasigailėk...“ — tačiau 
jis užmigo, nespėjęs pasakyti vardų. 


2 


Kitą rytą jie jau buvo prieplaukoje; rytuose brėžėsi 
pirmieji aušros spinduliai. Kaimo trobelės vis dar spindėjo 
sidabru. Antrą valandą nakties praūžė taifūnas — juodas 
sūkuriu besisukančių debesų stulpas, atslinkęs iš pakran- 
tės,— po lietaus oras tebebuvo vėsus. Pasistatę apykakles, 
jie stebėjo prancūzų krantą, o jiems už nugarų spietėsi 
nešikai. Taku nuo bungalo nusileido ponia Perot, trinda- 
masi mieguistas akis, anapus upės tyliai mekeno ožka. 

— Jie vėluoja? — paklausė ponia Perot. 

— Ne, mes per anksti atėjom.— Skobis pro žiūronus 
žvalgė aną krantą. Jis pranešė: — Pajudėjo. 

— Vargšai tie žmonės,— atsiduso ponia Perot, 
drebėdama nuo ryto vėsos. 

— Jie liko gyvi, — pasakė daktaras. 

— Taip. 

— Mano profesijos žmonėms tai atrodo gana svarbu. 

— Ar gali žmogus atsigauti po šitokio sukrėtimo? 
Keturiasdešimt dienų valtyse! 

— Jei lieki gyvas,— tarė daktaras,— tai ir atsi- 
gauni. Žmonės dažniausiai neištveria nesėkmės, o šiuo 
atveju galima laikyti, kad jiems pasisekė. 

— Juos neša iš trobelių, — pasakė Skobis.— Regis, 
matau šešerius neštuvus. Atgabeno valtis. 

— Mus įspėjo, kad pasiruoštume priimti devynis 

gulinčius ir keturis galinčius paeiti, — tarė daktaras. — 
Greičiausiai dzr kas nors mirė. 

— (Gal aš ne taip suskaičiavau. Dabar juos neša 
žemyn. Regis, neštuvai septyneri. Negaliu atskirti vaikš- 
tančiųjų ligonių. 

Blausi šalta šviesa nepajėgė išsklaidyti rytmečio 
ūkanos, ir upė atrodė dar platesnė nei dieną. Rūke juo- 
davo skaptuota kanoja, tikriausiai plukdanti galinčiuo- 
sius paeiti, — staiga ji išniro labai arti. Aname krante 
neužsivedė motorinė valtis: girdėjosi, kaip ji trūkčiodama 
plerpsi tarsi pailsęs gyvulys. 

Pirmasis iš nukentėjusiųjų į krantą išlipo pagyvenęs 
vyriškis su parišta ranka. Ant galvos jis turėjo purviną 
tropinį šalmą, ant pečių buvo užsimetęs naminio audeklo 
gabalą; antrąja ranka nuolat tampė ir pešiojo žilos barz- 
dos šepetį pasmakrėje. Jis prabilo su ryškiu škotišku 
akcentu: 

— Aš Loderis, vyriausiasis mechanikas. 

— Sveikinu sugrįžus namo, ponas Loderi,— tarė 
Skobis.— Gal paėjėtumėt iki bungalo, ir po kelių minučių 
jus apžiūrės daktaras. 

— Man daktarų nereikia. 

— Tai sėskitės, pailsėkit. Aš tuoj pas jus ateisiu. 

— Aš turiu atraportuoti atitinkamo rango kari- 
ninkui. 

— Gal nuvestumėt jį į namą, Perotai? 

— Aš šios apygardos komisaras, — pareiškė Pero- 
tas. — Galite raportuoti man. 

— Tai ko mes dar laukiame? — nesuprato mecha- 
nikas.— Jau beveik du mėnesiai, kai laivas paskendo. 
Ant mano pečių didžiulė atsakomybė, juk kapitonas 
žuvo.— Jiems lipant šlaitu bungalo link, sodrus škoto 
balsas dudeno lygiai tarsi dinama: — Aš turėsiu atsakyti 
prieš savininkus. 

Į krantą išlipo kiti trys, o anapus upės prancūzai 
tebevargo su valties motoru: skardžiai tauškėjo kaltas, 
džeržgė metalas, tolydžio vasigirsdavo trūkčiojantis pler- 
pimas. Du iš atvykusiųjų buvo įprastinė tokiais atvejais 
patrankų mėsa: pagyvenę vyrai, iš pažiūros santechnikai, 
kuriuos lengvai būtum palaikęs broliais, jei ne vardai — 

Forbsas ir Niuvolas; žmogeliai, nepratę skųstis, nors ir 
kas atsitiktų. Vieno jų buvo sutraiškyta pėda, ir jis ėjo 
su ramentu, antrajam sudriskusių tropinių marškinių 
atraižomis buvo apraišiota ranka. Jiedu stovėjo prieplau- 
koje nerodydami jokio susidomėjimo — tarsi būtų styp- 
soję Liverpulio gatvių sankryžoje laukdami, kol atidarys 
smuklę. Paskui juos iš kanojos išlipo tvirta žilagalvė 
moteris, apsiavusi batais nuo moskitų. 

— Kuo jūs vardu, madam? — paklausė Driusas, 
tikrindamas sąrašą.— Ar jūs ponia Rolt? 

— Aš ne ponia Rolt. Aš panelė Melkot. 

— Gal paėjėtumėt iki namo? Daktaras... 

— Daktarui teks pasirūpinti kur kas rimtesniais 
ligoniais negu aš. 

Ponia Perot pasiūlė: 

— Jūs turbūt norėsite prigulti. 

— Atvirkščiai, — atšovė panelė Melkot.— Aš nė 
kiek nepavargau.— Kiekvieną sakinį ji išpyškindavo 
vienu gaistu.— Aš nealkana. Aš rami. Aš noriu keliauti 
toliau. 

— Kur? 

— Į Lagosą. Į Švietimo departamentą. 

— Ko gero, turėsime užgaišti. 

— Aš jau sugaišau du mėnesius. Daugiau gaišaties 
neištversiu. Darbas nelauks.— Staiga ji užvertė galvą ir 
sustugo lyg šuo. 

Daktaras švelniai paėmė ją už parankės ir tarė: 

— Mes pasistengsim, kad jūs kaip galima greičiau 
ten nuvyktumėt. Eime į namą, iš ten galėsite paskambinti. 

— Aišku,— sutiko panelė Melkot,— telefonu ga- 
lėsiu viską sutvarkyti. 

Daktaras paliepė Skobiui: 

— Atsiųskite anuos du vyrukus paskui mus. Jie 
visai sveiki. Jeigu reikia, galite juos apklausti. 

Driusas tarė: 

— Aš juos palydėsiu. O jūs, Skobi, likite čia, jei 
kartais atplauktų motorinė. Aš nemoku prancūziškai. 

Skobis prisėdo ant prieplaukos turėklų ir pažvelgė 
anapus upės. Rūkas jau buvo pakilęs, ir anas krantas 
atrodė kur kas arčiau; Skobis ir plika akimi galėjo žval- 

gyti, kas tenai darosi. Jis matė boluojantį sandėlį, molio 
pirkeles, saulėje spindėjo motorinės valties metalas, rau- 
donavo afrikiečių kareivių feskos. Jis mastė: lygiai toks 
pat būtų vaizdas, jei dabar tektų laukti neštuvais at- 
nešant Luizos — o gal net nelaukti? Kažkas įsitaisė 
greta ant turėklo, tačiau Skobis nepasuko galvos. 

— Apie ką susimąstėte, sere? 

— Kaip sykis pagalvojau: gerai, kad Luiza saugi. 

— Aš irgi apie tai galvojau, sere. 

— Kodėl jūs visą laiką kreipiatės į mane sera, Vil- 
sonai? Jūs gi netarnaujat policijoje! Aš pasijuntu baisiai 
senas. 

— Atleiskit, majore Skobi. 

— O kaip Luiza jus vadino? 

— Vilsonu. Regis, jai nepatiko mano vardas. 

— Atrodo, jie pagaliau bus užvedę tą valtį, Vilso- 
nai. Būkit toks geras, praneškit daktarui. 

Valties priekyje stovėjo prancūzų karininkas balta 
dėmėta uniforma. Kareivis sviedė virvę, Skobis ją pagavo 
ir pririšo. 

— Bon jour,— pasisveikino jis ir atidavė pagarbą. 

Prancūzų karininkas irgi atidavė pagarbą. Jis at- 
rodė baisiai sudžiūvęs, kairiosios: akies vokas trūkčiojo. 
Jis prabilo angliškai: 

— Labas rytas. Turiu jums perduoti septynerius 
neštuvus. 

— Man pranešė, kad bus devyneri. 

— Vienas mirė pakeliui ir vienas — pereitą naktį. 
Vienas nuo drugio ir vienas nuo... nuo... Aš prastai kalbu 
angliškai, ar reikia sakyti — iš nuovargio? 

— Nuo išsekimo. 

— Taip, teisingai. 

— Leiskite mūsų darbininkams įlipti į valtį, jie 
paims neštuvus. 

Skobis paliepė nešikams: 

— Tik atsargiai. Stenkitės kuo švelniau. 

Tai buvo visai nereikalingas nurodymas: joks bal- 
taodis sanitaras nebūtų sugebėjęs taip atsargiai pakelti 
ir išnešti ligonių. | 

— Gal norėtumėt išlipti į krantą kojų ištiesti? — 

pasiūlė Skobis.— O gal paėjėtumėt iki namo išgerti puo- 
delio kavos? 

— Ne. Nereikia kavos, ačiū. Verčiau prižiūrėsiu, 
kad čia viskas būtų gerai. 

Jis buvo mandagus ir neprieinamas, tačiau kairio- 
sios akies trūkčiojimas išdavė dvejonę ir nerimą. 

— Aš turiu angliškų laikraščių, gal norit paskai- 
tyti? 

— Ne, ne, ačiū. Man sunku skaityti angliškai. 

— Kalbate tai labai gerai. 

— Tai ne tas pats. 

— Cigaretę? 

— Ačiū, ne. Nemėgstu amerikietiško tabako. 

Iškėlė pirmuosius neštuvus. Žmogus juose buvo 
užklotas ligi pat kaklo, o iš sustingusio, be jokios išraiškos 
veido negalėjai atspėti jo amžiaus. Neštuvų priimti šlaitu 
nusileido daktaras. Jis nusivedė nešikus link valdiško 
viešbučio, kur laukė paruoštos lovos. 

— Kadaise mėgdavau persikelti į jūsų krantą,— 
tarė Skobis,— pamedžioti su jūsų policijos viršininku. 
Šaunus vyras, pavarde Diuranas, normandas. 

— Jo čia jau nebėra,— atsiliepė karininkas. 

— Išvyko namo? 

— Jis Dakaro kalėjime,— atsakė prancūzas, sustin- 
gęs tarsi figūra, puošianti laivo priekį, bet jo vokas visą 
laiką trūkčiojo. Pro Skobį iš lėto į kalną gabeno neštuvus: 
ne vyresnį kaip dešimties metų berniuką karščiuojančiu 
veidu — plonytė lyg šakaliukas jo ranka buvo išlindusi 
iš po antklodės; seną moterį išdrikusiais žilais plaukais — 
ji nuolat vartėsi, raitėsi ir kažką šnibždėjo, vyriškį pa- 
našia į butelį nosimi — ji styrojo išgeltusiame jo veide 
tarsi raudonai mėlynas gumbas. Neštuvai vieni po kitų 
slinko šlaitu aukštyn, nešikų kojos mynė tvirtai lyg mulų. 

— O Pėre Brūle? — paklausė Skobis.— Geras buvo 
žmogus! , 

— Mirė pernai nuo drugio. 

— Jis dvidešimt metų praleido šiame krašte, nė 
sykio nebuvo išvykes, tiesa? Sunkiai rasite kuo jį pakeisti. 

— Jo niekas nepakeitė, — atsakė karininkas. Nusi- 
sukęs jis kažką piktai riktelėjo vienam iš savo vyrų. Skobis 

pasižiūrėjo, ką neša sekančiuose neštuvuose, ir greitai 
nusigręžė. Juose gulėjo maža mergytė — gal kokių šeše- 
rių metukų. Ji giliai miegojo nesveiku miegu, šviesūs jos 
plaukai buvo susivėlę ir šlapi nuo prakaito, pravira burna 
išdžiūvusi ir suskirdusi, kartkartėmis ją smarkiai krėtė 
drebulys. 

— Siaubas, — pratarė Skobis. 

— Kas — siaubas? 

— Šitoks vaikas. 

— Taip. Abu tėvai žuvo. Bet viskas gerai. Ji mirs. 

Skobis žiūrėjo, kaip nešikai iš lėto lipa į kalną, 
tyliai šlepsėdami basomis kojomis. Jis pagalvojo: tėvas 
Brūle turėtų pasitelkti visą savo išradingumą tokiam 
dalykui paaiškinti. Ne tai, kad mergytė mirs, — čia nėra 
nė ko aiškinti. Dar stabmeldžiai manė, kad dievų numylė- 
tiniai miršta jauni, nors čia jie matė visai kitą prasmę, 
tačiau kam reikėjo leisti vaikui ištverti keturiasdešimt 
parų atviroje jūroje — štai kur paslaptis, kurios niekaip 
nesuderinsi su Dievo malone. 

Vis dėlto jis negalėjo tikėti Dievu, kuris nėra tiek 
žmogiškas, kad mylėtų tai, ką pats sutvėrė. 

— Kaipgi, po šimts, ji liko gyva iki šiol? — garsiai 
nusistebėjo jis. 

Karininkas liūdnai tarė: 

— Aišku, visi ten valtyje ja rūpinosi. Dažnai ati- 
duodavo jai savo vandens dalį. Kvaila, aišku, bet ar galima 
visada vadovautis logika? Be to, šitaip jie turėjo apie ką 
galvoti.— Siame sakinyje lyg ir šmėkštelėjo paaiškinimas, 
bet toks neapčiuopiamas, kad negalėjai suvokti. Jis pri- 
dūrė: — Štai dar viena, į kurią negali žiūrėti nepykdamas. 

Moters veidas buvo baisus nuo išsekimo, atrodė, 
jog per odą išlįs skruostikauliai; tik nebuvo raukšlių — 
iš to galėjai spėti ją esant jauną. Prancūzų karininkas 
pasakojo: 

— Ji buvo ką tik ištekėjusi — prieš pat išplauk- 
dama. Jos vyras dingo be žinios. Pagal pasą jai devynio- 
lika. Gal išgyvens. Matot, jai dar liko truputis jėgų. 

Plonytes tarsi vaiko rankas ji laikė pasidėjusi ant 
antklodės, pirštai tvirtai gniaužė knygą. Skobis pastebė- 
jo vestuvinį žiedą, vos besilaikantį ant sulysusio piršto. 

— Kas ten? 

— Timbres'',— atsakė prancūzas. Ir su kartėliu 
pridūrė: — Kai prasidėjo šitas prakeiktas karas, ji tik- 
riausiai dar lankė mokyklą. 

Skobis niekuomet neužmiršo, kaip ji buvo įnešta į jo 
gyvenimą — ant neštuvų, įsikirtusi į pašto ženklų albu- 
mėlį ir kietai užmerkusi akis. 


3 


Vakare jie vėl susirinko išgerti, tačiau visi jautėsi 
prislėgti. Netgi Perotas nebesistengė daryti įspūdžio. 
Driusas tarė: 

— Ką gi, aš rytoj išvykstu. Jūs irgi, Skobi? 

— Tikriausiai. 

Ponia Perot paklausė: 

— „Ar sužinojot, ko norėjot? 

— Viską, ko reikėjo. Tas vyriausiasis mechanikas — 
puikus vyras. Viską turėjo galvon susidėjęs. Vos spėjau 
užsirašinėti. Kai baigė, tuoj pat ir iškrito — atėmė jėgas. 
Tik tas jį ir palaikė — „mano atsakomybė“. Žinot, tie, 
kurie galėjo paeiti, ėjo penkias dienas, kol ligi čia atsi- 
gavo. 

Vilsonas paklausė: 

— Ar jie plaukė be eskorto? 

— Jie išplaukė su vilkstine, bet kažkas atsitiko 
varikliui, o jūs žinot, kaip šiais laikais būna: sugedusio 
niekas nelauks. Mėgino susiremontuoti, atsiliko nuo vilks- 
tinės per dvylika valandų, ir tada juos pašovė. Povande- 
ninis laivas iškilo į paviršių, ir jo kapitonas nurodė jiems 
kryptį. Jis pasakė, kad mielai paimtų juos už buksyro, 
bet jį vaikosi karinis patrulis. Patys matote, tokiais atve- 
jais kaltų nebūna. 

Skobio vaizduotėje tuoj pat iškilo „tokie atvejai“: 
mergytė pravira burna, sudžiūvusios rankos, laikančios 
pašto ženklų albumą. Jis tarė: 

— Tikiuosi, daktaras užsuks čia, kai tik nugriebs 
laisvą minutę. " 


'0 Ženklai (pranc.). 

Negalėdamas nusėdėti vietoje, jis išėjo į verandą ir 
kruopščiai uždarė tinkleliu aptrauktas duris. Jam palei 
ausį išsyk ėmė zyzti moskitas. Tas zyzimas buvo monoto- 
niškas, tačiau puldami moskitai imdavo zvimbti tarsi 
pikiruojantys bombonešiai. Laikinojoje ligoninėje degė 
žiburiai, ir toji kančia tartum akmeniu gulė ant jo pečių. 
Tartum būtų nusikratęs vienos atsakomybės tik tam, kad 
tuoj pat prisiimtų kitą. Tai, kad ši atsakomybė lygiai 
slėgė visus žmones, jo nė kiek neguodė, nes jam tarpais 
atrodydavo, jog tik jis vienintelis ją suvokia. Tiesa, ir 
vieno Sodomos ir Gomoros gyventojo elgesys galėjo pa- 
keisti Dievo valią. 

Į verandą užlipo daktaras. 

— Sveiki, Skobi,— jo balsas buvo toks pat nu- 
puolęs, kaip ir jo pečiai. — Kvėpuojat nakties oru? Šiose 
vietose tai nesveika. 

— Kaip jie ten? — paklausė Skobis. 

— Manau, kad mirs tiktai du. O gal tik vienas. 

— Mergytė? 

— Ji nesulauks ryto, — nukirto daktaras. 

— Ar ji turi sąmonę? 

— Ne, ligi galo neatgauna. Kartais šaukia tėtį — 
tikriausiai mano, kad ji vis dar valtyje. Jie nuo jos nu- 
slėpė tiesą — sakė, kad tėvai plaukia kita valtimi. Bet, 
aišku, tokiu atveju mums būtų pranešta patikrinti. 

— Ar jūsų ji nepalaikė savo tėčiu? 

— Ne, aš juk su barzda. 

Skobis paklausė: 

— O kaip mokytoja? 

— Panelė Melkot? Gerai. Sugirdžiau jai migdomų- 
jų, kad ligi ryto nieko nesiimtų veikti. Jai tik tiek ir 
tereikia, ir dar — pasijusti, kad kur nors važiuoja. Gal 
surastumėt jai vietos savo policijos furgone? Jai būtų 
geriau iš čia išvykti. 

— Mudu su Driusu vos sutelpam ten su savo vyru- 
kais ir amunicija. Kai tik grįšim, atsiųsim čia padorų 
transportą. Vadinasi, vaikštantys ligoniai nesunkūs? 

— Taip, jie pasveiks. 

— O berniukas ir pagyvenusi dama? 

— Išsikapstys. 

— Kas tas berniukas? 

— Jis lankė Anglijoje parengiamąją mokyklą. Tė- 
vai, gyvenantys Pietų Afrikoje, manė, kad su jais jam 
bus saugiau. 

Skobis kiek padvejojęs paklausė: 

— O jaunoji moteris — su ženklų albumu? 

Nežinia kodėl jam įstrigo atmintin tas albumas, 
o ne veidas, ir dar vestuvinis žiedas, tabaluojantis ant 
piršto, tarsi persirengusiam vaikui. 

— Nežinau,— atsakė daktaras,— jei šiąnakt iš- 
gyvens, tai gal... 

— Jūs mirtinai išvargeęs, tiesa? Eikit į vidų, išgerkit 
ko nors. 

— Einu. Nenoriu, kad suėstų moskitai. 

Daktaras pravėrė verandos duris. Skobiui į kaklą 
kirto moskitas. Jis nė nebandė apsiginti. Pamažu, dve- 
jodamas, patraukė atgal keliu, kuriuo buvo atėjęs dak- 
taras — žemyn laipteliais ir akmenuotu taku. Iš po padų 
sprūdinėjo akmenys. Prisiminė Pembertoną. Ar ne kvai- 
lystė tikėtis laimės pasaulyje, kur šitiek skausmo! Savo 
paties poreikius jis buvo apribojęs kiek tik įmanoma, 
nuotraukas suslapstęs į stalčius, mirusiuosius išmetęs iš 
galvos — liko ant sienos tik diržas skustuvui pasigaląsti 
ir pora surūdijusių antrankių dėl gražumo. Bet kur dėti 
akis, kad neregėtų,— mąstė jis, — ausis, kad negirdėtų? 
Parodykit man laimingą žmogų, ir aš jums parodysiu 
arba baisingą egoizmą ir blogį, arba visišką aklumą. 

Priėjęs viešbutį, jis vėl sustojo. Jei būtų nieko ne- 
žinojęs, žiburiai languose būtų skleidę nuostabią ramy- 
bę — lygiai kaip žvaigždės šią giedrą naktį atrodė toli- 
mos, nepajudinamos, nevaržomos. Jis pagalvojo: jei 
žmogus žinotum viską ligi galo, gal net planetų pasidarytų 
gaila? Jei prisikastum ligi tos vadinamosios būties esmės? 

— Ką, majore Skobi? — Tai buvo misionieriaus 
žmona, apsirengusi baltai kaip slaugė, šiurkštūs žili jos 
plaukai kuokštais driko atgal nuo kaktos lyg vėjo su- 
šiaušti.— Atėjot pasižiūrėti? — paklausė ji, aiškiai nusi- 
teikusi neleisti. 

— Taip, — atsakė jis. Nežinojo, ką dar pridurti: 
argi galėjo nupasakoti poniai Baulz tą nerima, tuos įky- 

rius, persekiojančius vaizdus, baisų bejėgiško gailesčio ir 
atsakomybės jausmą? 

— Eimeį vidų, — pakvietė ponia Baulz, ir jis nusekė 
paskui ją paklusniai lyg vaikas. Viešbutyje buvo trejetas 
kambarių. Pirmajame apgyvendino vaikštančius ligonius: 
prigirdyti migdomųjų, jie ramiai miegojo, lyg gerte gėrė 
sveikatą. Antrajame kambaryje buvo suguldyti ligoniai, 
kurie teikė tvirtą viltį, jog pasveiks. Trečiasis kambarys 
buvo visai mažytis, jame stovėjo tik dvi-lovos, atitvertos 
širma: šešerių metų mergytė perdžiūvusia burna ir jau- 
noji moteris be sąmonės, kuri gulėjo ant nugaros, tebe- 
laikydama ženklų albumą. Lėkštutėje deganti naktinė 
lempelė metė ant lovų blyškius šešėlius. 

— Jei norėtumėt kuo nors pasitarnauti, — tarė 
ponia Baulz, — tai pabūkit čia truputėlį. Man reikia nueiti 
į vaistinę. 

— Kokią vaistinę? 

— Į lauko virtuvę. Darom, ką galim. 

Skobiui pasidarė šalta ir nejauku. Nugara perbėgo 
šiurpas. Jis paklausė: 

— O gal aš už jus nueisiu? 

Ponia Baulz atkirto: 

— Nekvailiokit! Argi mokėtumėt sutaisyti vaistus? 
Užtruksiu tik keletą minučių. Jei pamatytumėt, kad mer- 
gytė miršta, pašaukite mane. 

Jis gal būtų sugalvojęs kokią dingstį atsisakyti, bet 
nespėjo: ji jau buvo išėjusi iš kambario, ir jis sunkiai 
sudribo ant vienintelės kėdės. Pažvelgęs į mergytę, išvydo 
aplink jos galvą baltą pirmosios komunijos šydą: jį ap- 
gavo šviesa, krintanti ant moskitų tinklelio, ir jo paties 
vaizduotė. Užsidengė veidą rankomis ir nebežiūrėjo. Kai 
mirė jo paties dukrytė, jis buvo Afrikoje. Visada dėkojo 
Dievui, kad išvengė to reginio. Galų gale pasirodo, kad 
nieko neišvengsi. Jei jau esi žmogus, turi išgerti taurę 
ligi dugno. Jeigu vieną sykį pasiseks, jei ir antrąsyk 
paspruksi, tai trečią vis tiek atsiimsi. Skobis tyliai mel- 
dėsi, neatitraukdamas rankų nuo veido: „Viešpatie, kad 
tik nieko neatsitiktų, kol grįš ponia Baulz“. Girdėjo sunkų, 
nelygų vaiko kvėpavimą — tarsi ji būtų vilkusi į aukštą 
kalną didžiausią našta. Darėsi nežmoniškai sunku, nes 

žinojo, kad nieko negali jai padėti. Skobis pagalvojo: 
daugelis tėvų kenčia tai metų metais, o aš per kelias 
minutes baigiu nusigaluoti. Jie kas valandą mato, kaip 
jų vaikai pamažu miršta. Jis vėl ėmė melstis: „Tėve 
mūsų, pasigailėk jas. Suteik jai ramybę“. Ji nustojo 
kvėpuoti, ėmė dusti, po to vėl įkvėpė — iš paskutiniųjų. 
Pro tarpupirščius jis matė, kaip konvulsiškai trūkčioja 
šešiamečio vaiko veidelis — lyg mirtinai nusikamavusio 
juodadarbio. „Tėve mūsų,— meldėsi jis,— suteik jai ra- 
mybę. Tegu aš amžinai neturėsiu ramybės, tik suteik jai 
ramybę“. Jo delnai sudrėko nuo prakaito. „Tėve...“ 

Tylus trūkčiojantis balselis pakartojo: „Tėve...“ 
Pakėlęs galvą, jis sutiko mėlynų krauju pasruvusių aku- 
čių žvilgsnį. Su siaubu pagalvojo: štai ko aš tariausi 
išvengęs! Norėjo pašaukti ponią Baulz, tačiau balsas 
neklausė. Matė, kaip kilojasi mergytės krūtinė — ji gaudė 
orą, kad galėtų pakartoti tą sunkų žodį; jis priėjo prie 
lovos ir tarė: 

— Taip, brangute. Nekalbėk, aš čia. 

Naktinė lempelė metė ant paklodės jo sugniaužto 
kumščio šešėlį, mergytė jį pastebėjo. Ją supurtė bežadis 
juokas, ir Skobis patraukė ranką. 

— Miegok, brangioji, — tarė jis, — juk tu nori mie- 
go. Miegok. 

Atmintyje išplaukė seniai palaidoti vaizdai, ir išsi- 
traukęs nosinę jis padarė jai ant pagalvės triušio galvos 
šešėlį. 

— Štai tavo triušis, — kalbėjo jis, — pasiimk jį ir 
miegok. Jis pabus su tavim, kol užmigsi. Miegok. 

Prakaitas sruvo jam per veidą, burnoje jis atrodė 
sūrus kaip ašaros. 

— Miegok. 

Jis krutino triušio ausis aukštyn žemyn, aukštyn 
žemyn. Paskui už nugaros pasigirdo tylus ponios Baulz 
balsas. 

— Liaukitės,— kimiai pasakė ji.— Mergaitė mirė. 


122 


4 


Rytą jis pranešė daktarui, kad lieka čia ir sulauks 
transporto — panelė Melkot gali užimti jo vietą policijos 
mašinoje. Ją reikėjo išsiųsti, nes mergytės mirtis vėl 
smarkiai paveikė jos nuotaiką, o niekas negalėjo garan- 
tuoti, kad dar kas nors nemirs. Mergaitę palaidojo kitą 
dieną, paguldę į vienintelį karstą, kurį pavyko gauti — 
jis buvo skirtas suaugusiam vyrui, bet šitame klimate 
delsti būtų buvę neprotinga. Skobis nenuėjo į pono Baulzo 
laikomas gedulingas pamaldas. Jose dalyvavo Perotai, 
Vilsonas ir keletas teismo tarnautojų — daktaras turėjo 
darbo viešbutyje. Skobis sparčiai apėjo ryžių laukus, 
pasišnekėjo su žemės ūkio pareigūnu apie drėkinimą — 
stengėsi laikytis kuo toliau. Paskui, išsėmęs drėkinimo 
temą, nuėjo į krautuvę ir, įsitaisęs tamsoje tarp viso- 
kiausių skardinių: uogienės, sriubos, sviesto, biskvitų, 
pieno, bulvių, šokolado skardinių, — ėmė laukti Vilsono. 
Tačiau Vilsonas nesirodė: ko gero, laidotuvės juos visus 
gerokai priveikė, ir jie sugrįžo į komisaro padėjėjo namus 
išgerti. Skobis nusileido į prieplauką pažiūrėti, kaip 
burinės valtys plaukia link jūros. Sykį jis išgirdo save 
garsiai sakant: „Kodėl neleidai jai paskęsti?“ — tarytum 
būtų šnekėjęsis su greta stovinčiu žmogumi. Teismo 
tarnautojas šnairomis žvilgtelėjo į jį, ir Skobis vėl užkopė 
šlaitu aukštyn. 

Ponia Baulz buvo išėjusi iš viešbučio pakvėpuoti 
grynu oru: traukė jį į save skrupulingai dozuodama, 
tarytum vaistus. Įkvėpdama ir iškvėpdama ji praverdavo 
ir sučiaupdavo burną. Ji šaltai pratarė: 

— Labas rytas, — ir vėl įtraukė dozę.— Jūs nebuvot 


laidotuvėse, majore? 
— Ne. 


— Mudu su ponu Baulzu retai galime drauge daly- 
vauti laidotuvėse. Tik per atostogas. 
— Ar bus dar daugiau laidotuvių? 


išišų — Ko gero, dar vienos. Likusieji po kiek laiko pasi- 
isys. š 
— Kas dabar miršta? 
— Senoji dama. Pereitą naktį jai pablogėjo, ligi tol 
visai gerai laikėsi. 

Jis pajuto žiaurų palengvėjimą. Paklausė: 

— Berniukas sveiksta? 

— Taip. 

— O ponia Rolt? 

— Jai dar gresia pavojus, bet manau, kad ji išsi- 
kapstys. Ji jau atgavo sąmonę. 

— Ar ji žino, kad jos vyras žuvo? 

— Taip. 

Ponia Baulz ėmė mankštinti rankas iš pečių, kilojo 
jas aukštyn žemyn. Paskui šešis sykius pasistiebė ant 
pirštų galų. Jis pasiteiravo: 

— (Gal galėčiau kuo nors padėti? 

— Mokat garsiai skaityti? — paklausė ponia Baulz, 
vėl stiebdamasi. 

— Tikriausiai. Taip. 

— Tada paskaitykit berniukui. Jis nuobodžiauja, 
o tai jam nesveika. 

— O kur gauti knygą? 

— Misijoje jų pilnos lentynos. 

Jis būtų ėmęsis bet ko, kad tik ką nors veiktų. 
Nuėjęs į misiją, tikrai rado ją pilną knygų. Skobis nedaug 
„turėdavo reikalų su knygomis, tačiau net jam buvo aišku, 
kad čia ne pati tinkamiausia lektūra skaityti sergančiam 
vaikui. Ant drėgmės suėstų vėlyvosios Viktorijos epochos 
knygų nugarėlių matėsi pavadinimai: „Dvidešimt misio- 
nieriavimo metų“, „Atradimai ir praradimai“, „Erškė- 
čiuotu taku“, „Patarimai misionieriui“ ir panašiai. Matyt, 
kadaise buvo renkamos knygos misijos bibliotekai, ir čia 
susikaupė tik dalelė religinės literatūros, esančios namų 
lentynose. Džono Oksenhemo eilėraščiai: „Sielų Žvejai“. 
Išsitraukęs iš lentynos pirmą pasitaikiusią knygą, Skobis 
grįžo į viešbutį. Ponia Baulz savo vaistinėje ruošė miks- 
tūras. 

— Radot ką nors? 

— Taip. 

— Šias knygas skaityti visiškai nepavojinga,— 
tarė ji. — Prieš išleidžiant į viešumą, jas peržiūri komiteto 
nariai. Kartais žmonės atsiunčia absoliučiai netinkamų 
knygų. Mes juk ne tam mokome vaikus rašto, kad jie imtų 
skaityti, na, tarkim, romanus. 

— Taip, tikriausiai ne. 

— Parodykit, ką išsirinkot. 

Jis ir pats tik dabar perskaitė antraštę: „Vyskupas 
tarp bantų“. 

— Turėtų būti įdomu, — pagyrė ponia Baulz. Skobis 
padvejojęs sutiko. 

— Jūs žinote, kaip jį rasti. Paskaitykit jam ketvirtį 
valandos — ne ilgiau. 

Senoji dama buvo išgabenta į paskutinįjį kambarį, 
kuriame mirė mergytė, žmogus su nosimi, panašia į butelį, 
perkeltas į sveikstančiųjų palatą, kaip ją dabar vadino 
ponia Baulz, taigi vidurinysis kambarys atiteko berniu- 
kui ir poniai Rolt. Ponia Rolt gulėjo nusisukusi į sieną ir 
užsimerkusi. Jiems, atrodo, buvo pavykę ištraukti jai 
iš rankų albumą — šis dabar buvo padėtas ant kėdės 
palei lovą. Berniukas įsmeigė į Skobį skaidrias ir protin- 
gas karščiuojančias akis. 

— Mano vardas Skobis. O tavo? 

— Fišeris. 

Skobis jaudindamasis tarė: 

— Ponia Baulz prašė mane tau paskaityti. 

— O kas jūs toks? Kareivis? 

— Ne, policininkas. 

— Ar skaitysite apie žmogžudystę? 

— Ne. Čia turbūt ne apie tai. 

Atsivertęs knygą kaip pakliuvo, Skobis pamatė 
nuotrauką, vaizduojančią sutanotą vyskupą, sėdintį krėsle 
prie nedidukės bažnytėlės skardiniu stogu ir apsuptą 

— Man patiktų istorija apie žmogžudystę. Ar jūs 
kada nors matėt žmogžudystę? 

— Tokios tikros, su įikalčiais ir gaudynėmis,— ne. 

— O kokią matėt? 

— Na, kartais kam nors smogia peiliu per muštynes. 

Skobis kalbėjo tyliai, kad nepažadintų ponios Rolt. 
Ji gulėjo, pasidėjusi ant paklodės sugniaužtą kumštį — 
ne didesnį už teniso kamuoliuką. 

— Kaip vadinasi ta knyga, kurią atsinešėte? Gal 
aš būsiu ją skaitęs. Laive skaičiau „Lobių salą“. Man 

patinka pasakojimai apie piratus. Kaip ji vadinasi? 

Skobis dvejodamas perskaitė: 

— „Vyskupas tarp bantų“. 

— O ką tai reiškia? 

Skobis giliai įkvėpė. 

— Na, matai, vyskupas — tai veikėjo vardas. 

— Koks keistas vardas! 

— Ne, jo tikras vardas buvo Arturas. 

— Betgi tai lepšiškas vardas! 

— Bet ir veikėjas lepšis.— Bandydamas išvengti 
berniuko žvilgsnio, jis staiga pamatė, jog ponia Rolt 
nemiega: ji gulėjo įspyrusi akis į sieną ir klausėsi. Skobis 
įsismaginęs varė toliau: — Tikrieji veikėjai — tai bantai. 

— O kas yra bantai? 

— Tai patys baisiausi piratai — jie siautėjo Vest 
Indijoje ir apiplėšdavo visus laivus toje Atlanto pusėje. 

— O Arturas Vyskupas su jais kovoja? 

— Taip. Čia dar ir detektyvas, nes jis yra slaptasis 
britų vyriausybės agentas. Jis persirengia paprastu jūri- 
ninku ir išplaukia prekybos laivu, kad pakliūtų bantams 
į nelaisvę. Zinai, jūrininkui jie visada pasiūlo dėtis prie 
jų. Jei būtų buvęs karininkas, būtų pasiuntę jį ryklių 
šerti. O paskui jis sužino visus jų slaptažodžius, slapta- 
vietes ir žygių planus, žinoma, kad galėtų, kai ateis laikas, 
juos išduoti. 

— Jis gana kiauliškai elglasi,— nusprendė ber- 
niukas. 

— Taip, bet jis dar įsimyli bantų kapitono dukterį, 
o tada ir pasidaro lepšis. Bet čia jau prieš knygos pabaigą, 
mes taip toli nenusikasim. Ligi tol bus daug kovų ir 
žmogžudysčių. 

— Gerai, man patinka. Pradėkim. 

— Matai, ponia Baulz man liepė ilgai tavęs nevar- 
ginti, tai šiandien aš tau tik papasakojau apie knygą, o 
skaityti pradėsim rytoj. 

— Rytoj jūsų gali čia nebebūti. Jeigu įvyks žmog- 
žudystė ar šiaip kas nors! 

— Bet knyga tai bus. Aš paliksiu ją poniai Baulz. 
Tai jos knyga. Aišku, jai skaitant, ji gali pasirodyti ki- 
tokia. 

— Tai bent pradėkim,— maldavo berniukas. 

— Taip, bent pradėkit,— pasigirdo šnibždesys iš 
kitos lovos. Balsas buvo toks tylus, kad Skobis pamanė, 
jog jam pasigirdo, tačiau, pakėlęs akis, pamatė, kad jinai 
jį stebi: išsekusiame veide jos akys atrodė didžiulės lyg 
vaiko. 

Skobis tarė: 

— Aš nekoks skaitovas. | 

— Pradėkit,— nekantravo berniukas,— visi moka 
garsiai skaityti. 

Skobis įsmeigė akis į pirmąją pastraipą: „Niekuo- 
met nepamiršiu, kaip pirmąsyk išvydau žemyną, kur 
man teks darbuotis trisdešimt gražiausių gyvenimo metų“. 
Skobis iš lėto prabilo: „Visą kelią nuo pat Bermudų jiems 
įkandin plaukė nedidelis, dailus, bet labai įtartinas laivas. 
Kapitonas aiškiai nerimavo, nes nuolat pro žiūronus ste- 
bėjo tą keistą laivą. Iškabojęs jiems ant uodegos per 
naktį, rytą jis tiesiog badė jūrininkams akis. „Nejaugi,— 
pagalvojo Arturas Vyskupas,— man lemta išvysti tą, 
kurio ieškau: patį bantų vadą Juodabarzdį, arba jo krau- 
gerį leitenantą...“ Skobis pervertė puslapį ir kurį laiką 
pasijuto išmuštas iš vėžių, pamatęs paveikslėlyje baltai 
apsirengusį vyskupą su dvasininko apykakle ir tropiniu 
šalmu — stovėdamas prie kriketo vartelių, jis buvo beat- 
mušąs banto pasiųstą kamuolį. 

— Toliau,— paragino berniukas. 

— „„Pakvaišėlį Deivį, šitaip pramintą dėl to, kad, 
apimtas padūkusio įsiūčio, jis ištisą laivo komandą pa- 
siųsdavo ryklių šerti! Kapitonas Buleris nieko gero nesi- 
tikėjo, nes lėkė iškėlęs visas bures, ir vienu tarpu jau 
beveik džiaugėsi, kad parodys kulnus keistajam laivui. 
Staiga pasigirdo patrankos šūvis, ir sviedinys tėškėsi į 
vandenį per dvidešimt jardų nuo laivo nosies. Kapitonas 
Buleris prisikišo žiūroną prie akių ir nuo tiltelio šūktelėjo 
Arturui Vyskupui: „Velniai griebtų, tai linksmuolis Ro- 
džeris!“ Kapitonas vienintelis iš visos komandos žinojo 
apie nepaprastą Arturo užduotį“. 

Į kambarį guviai įlėkė ponia Baulz. 

— Na, šiai dienai užteks. Ką jis tau skaitė, Džimi? 

— „Vyskupas tarp bantų“. 

— Ar tau patiko? 

— "Tai nuostabu! 

— Tu labai jautrus berniukas,— pagyrė ponia 
Baulz. 

— Ačiū,— pasigirdo iš kitos lovos, ir Skobis, ne- 
noromis atsigręžęs, vėl išvydo jauną suvargusį veidą.— 
Ar rytoj dar paskaitysit? 

— Nevarginkit majoro Skobio, Helena, — paprie- 
kaištavo ponia Baulz.— Jam reikia grįžti į uostą. Be jo 
jie ten išpjaus vienas kitą. 

— Jūs policininkas? 

— Taip. 

— Aš pažinojau vieną policininką... kadaise mūsų 
mieste... — bekalbėdama ji užmigo. Jis kurį laiką pastovė- 
jo, žvelgdamas į jos veidą. Lyg būrėjas iš savo kortų, jis 
aiškiai skaitė jame tos moters praeitį: kelionė, netektis, 
liga. Perdalijus kortas, gal pasisektų nuspėti ateitį. Jis 
paėmė ženklų albumą ir atvertė titulinį lapą. Jame buvo 
įrašas: „Helenai — keturioliktojo gimtadienio proga nuo 
mylinčio tėvelio“. Tada netyčia atsivertė Paragvajų: visas 
puslapis mirgėjo spalvotais ilgauodegių papūgų atvaiz- 
dais — tokius pašto ženklus mėgsta rinkti vaikai. 

— Reikės gauti jai naujų ženklų,— liūdnai tarė 
Skobis. 

Už durų jo laukęs Vilsonas pasakė: 

— Aš jūsų ruo pat laidotuvių ieškau, majore Skobi. 

— Darau gerus darbus,— atsakė Skobis. 

— Kaip ponia Rolt? 

— Sako, kad ji išsikapstys, berniukas irgi. 

— A, taip, berniukas.— Vilsonas paspyrė ant tako 
gulintį akmenuką ir tarė: — Noriu paprašyti patarimo, 
majore Skobi. Man truputėlį neramu. 

— Kas yra? 

— Žinot, aš patikrinau čionykštę mūsų parduotuvę. 
Ir aptikau, kad jos vedėjas perka karinius gaminius. Ten 
pilna maisto skardinių, kurių mes neimportuojame. 

— Tai kam dar klausti — atleiskit jį. 

— Turbūt neverta atleisti smulkaus vagišiaus, 
jeigu per jį galima susekti stambų. Aišku, tai jūsų reika- 
las. Todėl ir norėjau su jumis pasikalbėti.— Vilsonas 
nutilo, ir jo veidą užliejo tas pats tirštas išdavikiškas 
raudonis. Jis pridūrė: — Matot, jis pirko tas prekes iš 
Jusefo žmogaus. 

— Taip ir maniau. 

— Manėt? 

— Taip, bet matot, Jusefo žmogus — tai dar ne 
pats Jusefas. Jis lengvai gali išsižadėti kaimo krautuvi- 
ninko. Faktiškai Jusefas gali būti ir niekuo dėtas. Ne- 
panašu, tačiau įmanoma. Ir jūsų atvejis tai patvirtina. 
Juk jūs irgi tik dabar sužinojot, kuo užsiima jūsų parduo- 
tuvės vedėjas. 

— O jei turėčiau neginčijamų įrodymų,— paklausė 
Vilsonas, — ar policija imtųsi tardymo? 

Skobis sustingo: 

— Ką tai reiškia? 

Vilsonas išraudo ir kažką sumurmėjo. Paskui su 
netikėta pagieža išrėžė Skobiui į akis: 

— Girdėjau šnekant, kad Jusefas turi užnugarį. 

— Jūs čia jau gana ilgą laika, galėtumėt suprasti, 
ko vertos tokios paskalos. 

— Visas miestas šneka. 

— Jas skleidžia Talitas arba pats Jusefas. 

— Jūs manęs nesupratot,— tarė Vilsonas.— Jūs ir 
ponia Skobi buvot man tokie malonūs. Aš maniau, jums 
reikėtų žinoti, kas šnekama. 

— Aš čia jau penkiolika metų, Vilsonai. 

— O, aš žinau,— atsiliepė Vilsonas, — kad elgiuosi 
įžūliai. Bet žmonės netyla dėl Talito papūgos. Sako, kad 
jį tyčia įklampino, nes Jusefas užsispyrė išginti jį iš 
miesto. 

— Taip, girdėjau. 

— Sako, kad jūs ir Jusefas lankotės vienas pas 
kitą. Aišku, tai negalimas daiktas, bet... 

— Tai gryna teisybė. Aš lankausi ir pas sanitarijos 
inspektorių, bet tai dar nereiškia, kad prireikus neiš- 
kelčiau jam bylos...— jis staiga užsikirto. Paskui tarė: — 
Aš anaiptol neketinu prieš jus teisintis, Vilsonai. 

Vilsonas pakartojo: 

— Aš tik maniau, kad jums reikėtų žinoti. 

— Jūs per jaunas tokiam darbui, Vilsonai. 

— Kokiam darbui? 

— Tokiam. 

Vilsonas antrąsyk jį apstulbino, persimainiusiu 
balsu pratrūkdamas: 

— O, jūs nepakenčiamas! Velniai griebtų, jūs per 
daug doras, kad galėtumėt gyventi! 

Jo veidas degte degė, atrodė, net keliai raudonuoja 
iš pykčio, gėdos ir pažeminimo. 

— Patarčiau jums nešioti skrybėlę, Vilsonai,— 
tepasakė Skobis. 

Jie stovėjo vienas priešais kitą ant akmenuoto tako, 
einančio iš komisaro padėjėjo namų į viešbutį; ryžių 
laukus apačioje gaubė blyški šviesa, ir Skobis pagalvojo, 
kad jiedu turėtų iš visur puikiai matytis. 

— Jūs išsiuntėt Luizą,— pareiškė Vilsonas, — nes 
išsigandot manęs. 

Skobis tyliai nusijuokė. 

— Visa tai nuo saulės, Vilsonai, nuo saulės. Rytą 
mes viską pamiršim. 

— Ji negalėjo ištverti jūsų kvailo, bukagalviško... 
jūs nė nenutuokiat, ką mąsto tokia moteris kaip Luiza. 

— "Turbūt niekas nenori, kad kitas tokius dalykus 
žinotų, Vilsonai. 

Vilsonas varė: 

— Aš bučiavau ją tą vakarą... 

— Tai mėgstama kolonijų sporto rūšis, Vilsonai. 

Jam nesinorėjo siutinti to vyruko, tiesiog stengėsi 
nuleisti viską juokais, kad kitą rytą jiems nereikėtų vie- 
nam antro varžytis. Skobiui atrodė, kad tai nuo perkai- 
timo saulėje: per penkiolika metų buvo ne sykį matęs 
panašių dalykų. | 

Vilsonas tėškė: 

— Jūs jos nevertas. 

— Mes nė vienas jos neverti. 

— Iš kur jūs gavot pinigų jai išsiųsti, — štai kas 
man rūpi! Juk neuždirbat šitiek! Aš gi žinau. Skaičiau 
kolonijos pareigybių sąrašą. 

Jei vyrukas nebūtų elgęsis taip kvailai, Skobis gal 
būtų supykęs, ir jiedu būtų galėję likti draugai. Bet jo 
šaltakraujiškumas tik pylė žibalą į ugnį. Jis pasiūlė: 

 — Pasikalbėsim apie tai rytoj. Mus visus prislėgė 

mergytės mirtis. Eime į vidų, išgersim. 

Jis mėgino praeiti pro Vilsoną, bet šis užtvėrė kelią. 
Jo veidas liepsnojo, akyse tvenkėsi ašaros. Nuėjęs taip 
toli, jis suprato, jog nebegali grįžti atgal — teliko eiti dar 
toliau. Jis pareiškė: 

— Nemanykit, aš jus seku. 

Pasakymo absurdiškumas nuginklavo Skobį. 

— Jūs atsargus,— kalbėjo Vilsonas,— ir ponia 
Rolt... 

— Po galais, ką bendro su visu tuo turi ponia Rolt? 

— Tik nemanykit, kad aš nežinau, kodėl jūs pasi- 
likot ir ko landžiojat į ligoninę... Kol mes visi buvom 
laidotuvėse, jūs įslinkot ten... 

— Jūs iš tikrųjų pamišęs, Vilsonai, — tarė Skobis. 

Staiga Vilsonas klestelėjo ant žemės, tarsi parblokš- 
tas kažkokios didžiulės neregimos rankos. Jis užsidengė 
delnais veidą ir prapliupo raudoti. 

— Tai nuo saulės,— pasakė Skobis,— tiktai nuo 
saulės. Eikit prigulti. 

Jis nusiėmė skrybėlę ir uždėjo ją Vilsonui ant gal- 
vos. Vilsonas pro tarpupirščius pažvelgė į jį — į žmogų, 
mačiusį jo ašaras, — ir jo akys degė neapykanta. 


Antras skyrius 
1 


Sirenos skelbė visišką šviesų užtemdymą. Jų kauki- 
mas prasimušė pro lietų, kliokiantį be galo, be krašto. 
Tarnai slėpėsi virtuvėse, užsišovę duris, tartum ginda- 
miesi nuo kokios džiunglių pabaisos. Šimtas keturias- 
dešimt keturi coliai vandens nė akimirkai nenustojo mono- 
toniškai piltis ant uosto stogų. Negalėjai nė įsivaizduoti, 
kad kas nors tokiu metų laiku ryžtųsi užpuolimui, nebent 
sumušti, nevilties ir karštinės deginami Viši prancūzai, 

tačiau nederėjo pamiršti ir Eibrahamo aukštumų... Vienas 
drąsus žingsnis gali aukštyn kojom apversti mūsų supra- 
timą apie tai, kas įmanoma ir kas ne. 

Pasiėmęs didžiulį dryžuotą skėtį, Skobis išėjo į teš- 
kančią tamsą: buvo per karšta vilktis lietpaltį. Jis apėjo 
aplink namus; niekur nesimatė jokio žiburėlio, virtuvės 
langinės buvo uždarytos, kreolų namukų per lietų ne- 
galėjo įžiūrėti. Anapus kelio, mašinų aikštelėje, švystelėjo 
žibintas, Skobis riktelėjo, ir jis užgeso. Tai buvo sutapi- 
mas — jo balsas neprasimušė pro lietaus dudenimą į sto- 
gus. Aukščiau, Keip Steišn karininkų valgykloje, iš jūros 
pusės degė šviesa, tačiau už tai atsako jau nebe jis. Kalvų 
keteromis lyg karoliukai spingsėjo karinių sunkvežimių 
žibintai — bet tai irgi kažkieno kito reikalas. 

Staiga už mašinų aikštelės, viename iš Niseno na- 
mukų, stovinčių prie kelio, kur gyveno smulkūs tarnauto- 
jai, užsidegė žiburys. Tas namelis dar vakar buvo tuščias, 
vadinasi, ten ką tik bus įsikėlęs koks nors atvykėlis. 
Skobis pamąstė: gal vertėtų išvaryti automobilį iš garažo, 
bet namukas stovėjo tik už poros šimtų jardų, ir jis nuėjo 
pėsčias. Aplinkui buvo visiškai tylu, girdėjosi vien lietaus 
barbenimas į kelią, stogus, į skėtį; ir dar kurį laiką 
virpino orą tilstantis sirenų ūkimas. Vėliau Skobiui at- 
rodys, kad tada jis buvo pasiekęs savo laimės viršūnę: 
vienas tamsoje pilant lietui, ir jokios meilės anei gailesčio. 

Jis garsiai pabeldė į Niseno namuko duris, mėgin- 
damas nustelbti lietų, dudenantį į juodą lyg anglis stogą. 
Gavo belsti dukart, kol durys atsidarė. Akimirkai jį 
apakino šviesa. Jis tarė: 

„„  „ — Atleiskite, kad trukdau. Vienas jūsų langas 
šviečia. 

Moters balsas atsakė: 

— Oi, atleiskite. Buvau „neatsargi... 

Akys apsiprato, tačiau kurį laiką Skobis niekaip 
alėjo prisiminti, kur yra matęs šiuos bruožus. Jis 
pažinojo visus kolonijos gyventojus. Šis veidas buvo iš 
kitur... upė... ankstyvas rytas... mirštanti mergaitė. 

— O,— šūktelėjo jis, — juk jūs — ponia Rolt, tiesa? 
Maniau, kad jūs ligoninėje! 

— Taip. O kas jūs būsit? Ar aš jus pažįstu? 

— Ašiš policijos, majoras Skobis. Mačiau jus Pende. 

— Atleiskite,— pasakė ji. — Aš iš ten visiškai nieko 
neprisimenu. 

— Galima užtemdyti jums langus? 

— Žinoma, prašom. 

Jis įėjo į vidų, užtraukė užuolaidas ir pasuko stalinę 
lempą. Namuko vidus buvo širma padalintas į dvi dalis: 
vienoje pusėje stovėjo lova ir improvizuotas tualetinis 
staliukas, kitoje — stalas ir pora kėdžių; keletas standar- 
tinių baldų, skirtų smulkiems tarnautojams, uždirban- 
tiems iki 500 svarų per metus. Skobis tarė: 

— Ne kažin kaip jus aprūpino, teisybė? Gaila, kad 
nežinojau. Būčiau pagelbėjęs. 

Dabar galėjo gerai ją apžiūrėti: jaunas, suvarges 
veidas, išskydę plaukai... Ji dėvėjo per didelę pižama, 
kuri bjauriomis klostėmis krito nuo smulkaus kūnelio. 
Jis pažvelgė į rankas, norėdamas pamatyti, ar žiedas vis 
dar kabalduoja ant piršto,— tačiau jo nebebuvo. 

— Visi man tokie malonūs,— atsiliepė ji.— Ponia 
Karter padovanojo labai dailų pufą. 

Jis žvalgėsi, bene pamatys kokį asmeninį daiktą, 
tačiau nieko nebuvo: nei nuotraukų, nei knygų, nei kokių 
nors niekučių. Tada jis atsiminė, kad ji išsigelbėjo iš jūros 
tik su ženklų albumu rankose. 

— Ar mums gresia pavojus? — susirūpinusi pa- 
klausė ji. 

— Pavojus? 

— Sirenos kaukia. 

— O, jokio. Tik aliarmas. Jis būna maždaug kartą 
per mėnesį, bet niekad nieko neatsitinka.— Jis dar kartą 
įdėmiai pažvelgė į ją.— Kodėl jus taip anksti išleido iš 
ligoninės? Dar nepraėjo nei šešios savaitės... 

— Aš pati prašiau. Norėjau būti viena. Nuolat 
vaikščiojo žmonės manęs pažiūrėti. 

— Na, aš turbūt eisiu. Jei jums ko prireiktų, gyvenu 
čia pat, prie kelio. Dviaukštis baltas namas už mašinų 
aikštelės, pelkės vidury. 

— Gal palaukit, kol nustos lietus? — pasiūlė ji. 

— Neverta,— atsakė jis.— Matot, čia lyja ligi pat 
rugsėjo. 

Jis privertė ją nusišypsoti blyškia, nenatūralia 
šypsena. 

— Koks baisus triukšmas. 

— Per keletą savaičių priprasit. Tas pats, kaip 
gyventi prie geležinkelio. Tačiau jums neteks — greitai 
jus išsiųs namo. Po dviejų savaičių atplaukia laivas. 

— Gal norėtumėt išgerti? Ponia Karter kartu su 
pufu padovanojo man ir butelį džino. 

— Tada reikia padėti jums jį išgerti. — Kai ji iš- 
traukė butelį, jis pastebėjo, kad pusė nugerta.— Ar turite 
citrinos? 

— Ne. 

— Tikiuosi, jums davė tarną? 

— Taip, bet aš visai nežinau, ko jį prašyti. Be to, 
jo amžinai nėra. 

— Gėrėt neatskiestą? 

— O,ne, aš jo visai neliečiau. Tarnas išvertė — bent 
jis taip sakė. 

— Ryte aš pasikalbėsiu su jūsų tarnu,— tarė Sko- 
bis.— Turit ledo dėžę? 

— Taip, bet tarnas niekur negauna ledo.— Ji 
bejėgiškai susmuko kėdėje.— Nemanykit, kad aš tokia 
kvaila. Tiesiog negaliu susivokci, kur atsidūriau. Niekad 
nesu buvusi tokiame krašte. 

— Iš kur jūs? 

— Iš Bario Sent Edmundo Safolke. Prieš aštuonias 
savaites buvau ten. 

— Ne, tuo metu jūs buvote valtyje. 

— Taip, pamiršau valtį. 

— Jie neturėjo šitaip jūsų išgrūsti iš ligoninės — 
visiškai vienos. 

— Aš gerai jaučiuosi. Mano lova buvo reikalinga. 
Ponia Karter kvietė mane pas save, bet aš norėjau likti 
viena. Daktaras liepė daryti, kaip aš noriu. 

Skobis tarė: 

— Aš suprantu, kad nenorėjot likti su ponia Karter. 
Jei liepsit, aš irgi išeisiu. 

— Gal pabūtumėt, kol atšauks aliarmą. aLOĘ 
pasidariau truputį dirgli. 

Skobį visada stulbino moterų ištvermė. Ji sugebėjo 

pakelti keturiasdešimt dienų atviroje valtyje ir teisinasi, 
kad pasidarė dirgli. Jis atsiminė kai ką iš vyriausiojo 
mechaniko pranešimo: trečiasis padėjėjas ir du jūrininkai 
mirė, kūrikas išprotėjo, prisigėręs jūros vandens, ir iššoko 
iš valties. Kai prireikia ištvermės, pirmieji palūžta vyrai. 
Dabar 'i tarsi pagalve rėmėsi savo silpnumu. 

Jis paklausė: 

— Ar apsigalvojote, ką toliau daryti? Grįšit į Barį? 

— Nežinau. Gal susirasiu darbą. 

— Ar esat ką nors dirbusi? 

— Ne,— prisipažino ji, nežiūrėdama į Skobį.— 
Matot, aš tik prieš metus baigiau mokyklą. 

— Ar ko nors išmokote? 

Jam atrodė, kad dabar jai labiau už viską reikia 
kalbėtis, šiaip sau plepėti kas paklius. Ji mano, kad nori 
pasilikti viena, tačiau paprasčiausiai bijo baisios atsako- 
mybės priimti užuojautą. Toks vaikas nepajėgia vaidinti 
moters, kurios vyras nuskendo beveik jos akivaizdoje. 
Tiek pat sėkmingai galima tikėtis, kad ji suvaidins ledi 
Makbet. Ponia Karter negali šito suprasti. Ponia Karter, 
aišku, žinotų, kaip elgtis: pati palaidojo vyrą ir tris vaikus. 

Ji nutraukė jo mintis: 

— Aš buvau geriausia tinklininkė. 

— Bet jūs visai nepanaši į gimnastikos mokytoją, — 
atsiliepė jis.— O gal būsit panaši, kai pasitaisysite? 

Staiga nei iš šio, nei iš to ji ėmė kalbėti — tartum 
jis būtų netyčia ištaręs slaptažodį ir atvėręs kažkokias 
duris. Jis nežinojo, kuris žodis pasirodė besąs tas slapta- 
žodis. Gal „gimnastikos mokytoja“, nes ji ėmė guviai 
pasakoti jam apie tinklinį (jis pagalvojo, kad ponia Karter 
greičiausiai teiravosi vien apie tas keturiasdešimt dienų 
valtyje ir tik prieš tris savaites iki kelionės ją vedusį 
vyrą). Ji aiškino: | 

— Aš dvejus metus žaidžiau mokyklos rinktinėje, — 
susijaudinusi pasilenkė į priekį ir parėmė smakrą kaulėta 
ranka, kurios alkūnė įsibedė į kaulėtą kelį. Balta jos oda, 
dar nepageltusi nuo atabrino ir saulės, atrodė jam panaši 
į kaulą, jūros nuskalautą ir išmestą ant kranto.— O metus 
prieš tai buvau atsarginė. Jei būčiau pasilikusi dar metus, 


135 


galėjau tapti kapitone. 1940 metais mes įveikėm Roudiną 
ir sužaidėm lygiosiomis su Čeltenhemu. 

Jis klausėsi, susidomėjęs kito žmogaus gyvenimu; 
jaunimas tokį susidomėjimą dažnai palaiko meile. Dėl 
savo amžiaus jis galėjo saugiai sėdėti ir klausytis su 
stikline džino rankoje, šniokščiant lietui. Ji papasakojo, 
kad jos mokykla stovėjusi kalvose netoli jūros uosto, jos 
turėjusios prancūzę mokytoją, vardu madmuazelė Diu- 
pon,— toji buvusi tikra ragana. Mokyklos direktorė grai- 
kiškai skaičiusi taip pat laisvai kaip angliškai, pavyzdžiui, 
Vergilijų... 

— Ligi šiol aš maniau, kad Vergilijus rašė lotyniš- 
kai. 

— A, taip, aš turėjau omeny Homerą. Klasikines 
kalbas aš prastai mokėjau. 

— O ką dar mokėjot, be tinklinio? 

— Buvau beveik geriausia matematikė, tik visai 
neįkirtau trigonometrijos. 

Vasarą jos vykdavo į jūrą maudytis, o šeštadieniais 
rengdavo iškylas į kalvas: kartais lenktyniaudavo poniais, 
o sykį nutiko ta baisi istorija su dviračiais, pagarsėjusi 
po visą šalį, kai dvi mergaitės sugrįžo tik pirmą valandą 
nakties. Skobis susižavėjęs klausėsi, teliūskuodamas džiną 
stiklinėje ir negerdamas. Sirenos kažkur lietuje paskelbė 
aliarmo pabaigą, bet nei vienas iš jų nekreipė dėmesio. 
Jis paklausė: 

— O per atostogas sugrįždavot namo į Barį? 

Pasirodė, kad jos motina mirusi prieš dešimt metų, 
o tėvas buvo dvasininkas, kažkaip priskirtas prie katedros. 
Jie turėjo mažytį namelį Eindželhile. Tikriausiai Baryje 
ji nesijautė tokia laiminga kaip mokykloje, nes pasinau- 
dojusi pirma proga vėl ėmė pasakoti apie gimnastikos 
mokytoją, kurios vardas buves toks kaip ir jos — Helena, 
ir kuriai visa jų klasė jautusi beprotišką schwarmerei!!. 
Dabar ji iš aukšto juokėsi iš tos aistros: tik tuo ir paro- 
dydama, kad yra suaugusi, kad yra — ar veikiau buvo — 
ištekėjusi moteris. 


“! Susižavėjimas, įsimylėjimas (vok.). 

Staiga ji užsikirto, paskui pasakė: 

— Kaip kvaila, kad aš jums visa tai pasakoju! 

— Man įdomu. 

— Jūs nė sykio nepaklausėt manęs apie... na, žŽi- 
note... 

Jis žinojo, nes buvo skaitęs raportą. Tiksliai žinojo, 
kiek vandens buvo skiriama kiekvienam žmogui valtyje: 
du puodeliai per dieną, o po dvidešimt vienos dienos — 
tik vienas. Tą normą pavyko išlaikyti, kol jie išsigelbėjo, 
nes kai kurie mirė, ir vandens šiek tiek liko. Anapus 
mokyklos pastatų ir išgarbintosios tinklinio aikštelės 
Skobis jautė nepakenčiamą bangavimą: valtis vis iškyla 
ir vėl smunka žemyn. 

— Aš taip nenorėjau išvažiuoti! Buvo liepos pabai- 
ga. Verkiau taksi visą kelią iki stoties. 

Skobis suskaičiavo mėnesius nuo liepos iki balan- 
džio — devyni: tiek trunka nėštumas. Tik šįsyk vietoj 
gimimo — vyro mirtis, Atlantas, lyg kevalą daužantis 
valtį ir išmetantis į ilgą plyną Afrikos krantą, jūrininkas, 
šokantis iš valties skandintis. Skobis tarė: 

— Man tai labiau rūpi. Visa kita nesunku nuspėti. 

— Aš tiek visko priplepėjau. Žinot, man regis, kad 
šiąnakt galėsiu miegoti. 

— Jūs negalėjot užmigti? 

— Ligoninėje man trukdė aplinkinių kvėpavimas. 
Žmonės vartosi, šnopuoja, kalba per miegus. Kai išjungia 
šviesą, būna visai kaip... na, žinote. 

— (Čia jums bus ramu. Nieko nebijokite. Čia nuolat 
budi panaktinis, aš jį įspėsiu. 

— Jūs toks malonus, — padėkojo ji.— Ponia Karter 
ir kiti — visi man buvo malonūs.— Pakėlusi sunykusį, 
atvirą vaikišką veidą ji prisipažino: — Jūs man labai 
patinkate. 

— Jūs manirgi,— rimtai atsakė jis. Juos abu gaubė 
nepaprasto saugumo jausmas: jie yra draugai ir niekas 
daugiau negalės būti. Juos neperžengiamai skyrė žuvęs 
vyras, gyva žmona, tėvas dvasininkas, gimnastikos moky- 
toja, vardu Helena, ir ilgametė gyvenimo patirtis. Jiems 
nereikėjo sukti galvos, ką vienas kitam pasakyti. 

Jis tarė: 

— Labanakt. Rytoj atnešiu ženklų jūsų albumui. 

— Iš kur jūs žinot apie mano albumą? 

— Privalau žinoti, aš juk policininkas. 

— Labanakt. 

Jis išėjo, jausdamasis nepaprastai laimingas. Tačiau 
šitos laimės jis neprisimins — tik aną jausmą, kurį patyrė, 
vienas pats žengdamas per tamsą ir lietų. 

Nuo pusės devynių iki vienuoliktos ryto Skobis 
gaišo su smulkios vagystės byla. Reikėjo apklausti keletą 
liudininkų, o jis netikėjo nė vienu jų žodžiu. Europiečiai 
pripratę, kad vienais bylos teiginiais galima tikėti, o 
kitais — ne, kad įmanoma nubrėžti apytikrę ribą tarp 
melo ir tiesos, kad bent cui bono!“ principas šiek tiek 
gali padėti, ir jeigu kaltinama vagyste ir neiškyla klausi- 
mas dėl draudimo, tai bent jau galima neabejoti, jog 
kažkas tikrai buvo pavogta. Bet šiame krašte tokia prie- 
laida neįmanoma, čia nėra jokių ribų. Skobis pažinojo 
policijos karininkų, kurių nervai neatlaikydavo bergž- 
džių mėginimų rasti nors kruopelę neginčytinos tiesos: 
kai kurie iš jų neištvėrę primušdavo liudininką, būdavo 
iškoneveikiami vietiniuose kreolų laikraščiuose ir netek- 
davo vietos arba juos perkeldavo kitur. Kai kuriems visa 
tai įvarydavo mirtiną neapykantą juodai odai, tačiau 
Skobis per savo penkiolika tarnybos metų jau seniai buvo 
peržengęs pavojingus etapus; dabar, įstrigęs melo pink- 
lėse, jis jautė nepaprastą susižavėjimą šiais žmonėmis, 
sugebančiais tokiu paprastu būdu paraližuoti svetimą 
Jiems teisę. 

Pagaliau kabinetas ištuštėjo. Įvykių sąraše nieko 
nebeliko, tad Skobis pasiėmė bloknotą, pasikišo po riešu 
sugeriamojo popieriaus lapą prakaitui sugerti ir susirengė 
parašyti Luizai. Jam niekad nesisekdavo rašyti laiškų. 
Tikriausiai policininko darbas buvo kaltas dėl to, kad jis 
niekuomet nesugebėdavo sugalvoti net melagingų paguo- 


'2 Kieno naudai (lot.). 

dos žodžių. Turėjo būti itin atsargus: nuraminti galėjo 
vien tik nutylėdamas. Tad ir šįsyk, rašydamas kreipinį 
Brangioji, Skobis pasirengė daug ką nutylėti. Jis nepa- 
sakys, kad ilgisi jos, bet ir neleis prasprūsti jokiai frazei, 
kuri atvirai rodytų, jog jis visai patenkintas. 

Brangioji, tau teks dar sykį atleisti man už trumpą 
laišką. Žinai, kad aš nelabai moku rašyti laiškus. Vakar 
gavau tavo trečiąjį laišką, tą, kur rašai, jog buvai savaitei 
išvykusi iš Darbano pas ponios Halifaks draugę. Čia 
viskas ramu. Pereitą vakarą buvo paskelbę aliarmą, bet 
paaiškėjo, kad amerikiečių lakūnas palaikė povandeniniais 
laivais būrį delfinų. Žinoma, prasidėjo liūtys. Ponią Rolt, 
apie kurią tau pasakojau aname laiške, išrašė iš ligoninės, 
ir ji, kol sulauks atplaukiant laivo, apsistojo viename iš 
Niseno namukų anapus mašinų aikštelės. Kiek galėsiu, 
pasistengsiu, kad jai ten nieko netrūktų. Berniukas dar 
ligoninėje, bet jis sveiksta. Tai gal ir visos naujienos. 
Talito byla tebesitęsia — nemanau, kad ten kas nors pa- 
aiškėtyų. Ali aną dieną reikėjo ištraukti porą dantų. Kokį 
jis triukšmą sukėlė! Gavau vežti jį į ligoninę — pats ne- 
būtų nuėjęs. Skobis stabtelėjo: jam darėsi nemalonu 
pagalvojus, kad cenzoriai — ponia Karter ir Kelauvė- 
jus — skaitys šiuos paskutinius intymius žodžius..Tausok 
save, mieloji, ir nesirūpink manimi. Aš laimingas, jei tu 
laiminga. Per ateinančius devynis mėnesius gausiu atos- 
togų, ir mudu būsim drauge. Jis buvo berašąs: „Nuolat 
galvoju apie tave“, bet po šiais žodžiais nebūtų galėjęs 
padėti parašo. Todėl parašė: Kasdien dažnai apie tave 
galvoju — ir ėmė svarstyti, kaip čia pasirašyti. Nenoromis 
išvedžiojo: Tavo Tikis — manė, kad jai bus malonu. 
Akimirksnį atsiminė kitą laišką, pasirašytą „Dikas“ — 
porą ar trejetą kartų buvo jį sapnavęs. 

Įėjo seržantas, atžygiavo ligi kabineto vidurio, 
žvaliai pasisuko į Skobį ir atidavė pagarbą. Per tą laiką 
Skobis spėjo užrašyti adresą. 

— Klausau, seržante. 

— Komisaras, sahe, kviesti jus pas save. 

— (Gerai. 

Komisaras buvo ne vienas. Kambario prietemoje 
blausiai blizgėjo nuo prakaito kolonijos sekretoriaus vei- 

das, o greta sėdėjo aukštas kaulėtas vyriškis, kurio Skobis 
nebuvo matęs, — jis tikriausiai atskrido lėktuvu, nes laivų 
pastarąsias dešimt dienų nebuvo. Skiriamieji pulkininko 
ženklai, užsiūti ant per didelės netvarkingos uniformos, 
atrodė tarsi būtų buvę ne jo. 

— Štai majoras Skobis, pulkininke Raitai.— Galė- 
jai jausti, kad komisaras suirzęs ir sunerimęs. Jis tarė: — 
Sėskit, Skobi. Tai dėl tos Talito bylos.— Lijo, tad kamba- 
ryje buvo tamsu ir tvanku.— Pulkininkas Raitas atvyko 
iš Keiptauno jos išsiaiškinti. 

— Iš Keiptauno, sere? 

Komisaras ištiesė kojas ir ėmė žaisti su peiliuku. 
Jis atsakė: 

— Pulkininkas Raitas atstovauja karo žvalgybai. 

Kolonijos sekretorius prabilo taip tyliai, kad visi 
turėjo pasilenkti, norėdami išgirsti. 

— Tai labai nemaloni istorija. 

Komisaras ėmė peiliuku drožinėti stalo kampą, 
akivaizdžiai rodydamas, jog nesiklauso. 

— Man regis, kad policija neturėjo imtis... tokių 
veiksmų... nepasikonsultavusi. 

Skobis pasakė: 

— Aš visuomet maniau, kad mes privalome užkirsti 
kelią deimantų kontrabandai. 

Kolonijos sekretorius vos girdimai sumurmėjo: 

— Jūsų rasti deimantai neverti nė šimto svarų. 

— Bet tai vienintelis kartas, kai pavyko jų rasti. 

— Skobi, jūs neturėjot pakankamai įrodymų suimti 
Talitui. 

— Niekas jo nesuėmė, tiktai apklausė. 

— Jo advokatai tvirtina, kad jis buvo prievarta 
pristatytas į policijos nuovadą. 

— Advokatai meluoja. Pats galite tai suprasti. 

Kolonijos sekretorius pulkininkui Raitui paaiškino: 

— Matote, mes turime tam tikrų sunkumų. Sirai, 
kurie priklauso Romos katalikų bažnyčiai, nuolat tvirtina 
esą persekiojama mažuma, o policija atseit imanti kyšius 
iš sirų musulmonų. 

Skobis tarė: 

— Tas pats būtų ir atvirkščiai, tik dar blogiau. 

Parlamentas labiau simpatizuoja musulmonams negu 
katalikams. 

Skobio neapleido nuojauta, jog tikrojo šio susirin- 
kimo tikslo niekas nenori minėti. Komisaras nieko nepai- 
sydamas drožė nuo stalo skiedrą po skiedros, o pulkininkas 
Raitas sėdėjo atsilošęs ir nepratarė nė žodžio. 

— Asmeniškai aš,— dėstė kolonijos sekretorius, — 
visuomet...— jo tylus balsas virto paslaptingų murmė- 
jimu. Raitas, užsikišęs vieną ausį pirštu ir persikreipes, 
tarsi kalbėtųsi pagedusiu telefonu, gal ir išgirdo. 

Skobis tarė: 

— Atleiskite, neišgirdau. 

— Sakau, jog aš pats visuomet linkęs tikėti Talitu, 
o ne Jusefu. 

Skobis atsakė: 

— Tai todėl, kad jūs dar tik penkeri metai šioje 
kolonijoje. 

Staiga įsiterpė pulkininkas Raitas: 

— O kiek metų jūs čia, majore Skobi? 

— Penkiolika. 

Pulkininkas Raitas kažką neaiškiai suniurnėjo. 

Komisaras nustojo drožęs stalo kampą, piktai smei- 
gė peilį į lentą ir pareiškė: | 

— Pulkininkas Raitas norėtų žinoti, iš kur jūs gavot 
informacijos, Skobi. 

— Jūs gi žinote, sere. Iš Jusefo. 

Raitas ir kolonijos sekretorius sykiu jį stebėjo. Jis 
sėdėjo nuleidęs galvą ir laukė, kas bus toliau, bet nieko 
nebuvo. Skobis žinojo: jie nori, kad jis paaiškintų savo 
tiesmuką atsakymą, bet jis suprato ir tai, kad jeigu ims 
aiškinti, jie palaikys tai silpnumo prisipažinimu. Tyla 
darėsi vis nepakenčiamesnė, nelyginant kaltinimas. Prieš 
keletą savaičių jis buvo sakęs Jusefui; kad ketina apie 
jųdviejų sandėrį smulkiai pranešti komisarui. Gal ir.tikrai 
norėjo taip padaryti, o gal tik gąsdino, dabar nebeatsi- 
minė. Tiktai žinojo, kad jau per vėlu. Pranešti būtų 
reikėję anksčiau, negu ėmėsi veiksmų prieš Talitą, o ne 
paskui. Pro kabinetą koridoriumi nužingsniavo Fraseris, 
švilpaudamas savo mėgstamą melodiją; pravėręs duris, 
jis tarstelėjo: „Atsiprašau, sere“,— ir pradingo, palikęs 

šiltą zoologijos sodo dvoko pliūpsnį. Girdėjosi netylantis 
lietaus barbenimas. Komisaras ištraukė peilį ir vėl ėmė 
drožinėti, lyg antrąsyk būtų sąmoningai atsiribojęs nuo 
viso to reikalo. Kolonijos sekretorius atsikrenkštė: 

— Iš Jusefo,— pakartojo jis. 

Skobis linktelėjo. 

Pulkininkas Raitas paklause: 

— Ar jūs laikote Jusefą vertu pasitikėjimo? 

— Žinoma, ne, sere. Tačiau reikia veikti, remiantis 
bet kokia prieinama informacija — o ši iš dalies pasi- 
tvirtino. 

— Iš dalies? 

— Deimantų radome. 

Kolonijos sekretorius paklausė: 

— Ar daug informacijos gaunate iš Jusefo? 

— Tai pirmas kartas. 

Kolonijos sekretorius dar kažką pasakė, bet Skobis 
nugirdo tik Jusefo vardą. 

— Neišgirdau, sere. 

— Aš klausiu, kas jus sieja su Jusefu? 

— Nesuprantu, ką jūs turit omeny? 

— Ar dažnai susitinkate su juo? 

— Regis, per pastaruosius trejetą mėnesių mačiau 
jį tris... ne, keturis kartus. 

— Tarnybos reikalais? 

— Nebūtinai. Sykį pavėžėjau jį namo, kai sugedo 
jo automobilis. Kitą kartą jis buvo užsukęs manęs aplan- 
kyti Bamboje, kai sirgau karštine. Trečiąsyk... 

— Mes neketiname jūsų tardyti, Skobi, — nutraukė 
komisaras. 

— (O man pasirodė, sere, kad šie džentelmenai nusi- 
teikę priešingai. 

Pulkininkas Raitas nukėlė savo ilgas kojas vieną 
nuo kitos ir tarė: 

— Tiktai vienas klausimas. Majore Skobi, Talitas 
kelia policijai ir jums kontrkaltinimus. Iš esmės jis tvirti- 
na, kad Jusefas jums sumokėjęs. Tai tiesa? 

— Ne, sere. Jusefas man nieko nemokėjo.— Jis 
pajuto savotišką palengvėjimą, kad bent jau nereikia 
meluoti. 

Kolonijos sekretorius pastebėjo: 

— Aišku, žmonos kelionė į Pietų Afriką — jūsų 
asmeninis reikalas. 

Nieko netardamas Skobis atsilošė kėdėje. Vėl pajuto, 
kad tyla lyg išbadėjęs žvėris laukia jo žodžių. 

— Neatsakote? — nekantravo kolonijos sekretorius. 

— Aš nesupratau, jog tai klausimas. Kartoju, Juse- 
fas man nieko nėra davęs. 

— To žmogaus reikėtų pasisaugoti, Skobi. 

— Galbūt pagyvenęs čia tiek metų, kiek aš, jūs 
suprasite, kad policija privalo turėti reikalų su žmonėmis, 
kurie nesilanko sekretoriate. 

— Tik nereikia karščiuotis, gerai? 

Skobis atsistojo. 

— Ar galiu eiti, sere? Jei aš šiems džentelmenams 
nebereikalingas... Manęs laukia. 

Jo kakta buvo išrasojusi, širdis daužėsi iš pykčio. 
Kai kraujas suteka į širdį, o akyse plaikstosi raudonas 
audeklas, reikia būti atsargiam. 

— Gerai, Skobi,— atsakė komisaras. 

Pulkininkas Raitas pridūrė: 

— Atleiskit man už sutrukdymą. Gavau raportą 
ir privalėjau viską oficialiai ištirti. Lieku visai patenkin- 
tas. 

— Ačiū, sere. 

Tačiau raminantys žodžiai buvo ištarti per vėlai: 
jis matė vien šlapią kolonijos sekretoriaus veidą. Šis tyliai 
tarė: 

— Atsarga gėdos nedaro. 

Skobis kreipėsi į komisarą: 

— Jei per artimiausią pusvalandį manęs prireiktų, 
sere, būsiu pas Jusefą. 

Vis dėlto jie beveik privertė jį sumeluoti: su Jusefu 
jis nebuvo taręsis. Tačiau vis tiek norėjo persimesti su 
juo keletu žodžių — galbūt pavyks jei ir ne teismui, tai 
bent pačiam sau išsiaiškinti Talito bylą. Iš lėto stumda- 
masis per lietų (priekinio stiklo valytuvai jau kurį laiką 

nebeveikė), Skobis pamatė prie Bedfordo viešbučio Harį, 
nesėkmingai mėginantį išskleisti skėtį. 

— Gal pavėžėti? Mums pakeliui. 

— Dedasi nuostabiausi dalykai, — džiūgavo Haris. 
Jo sulysęs, šlapias nuo lietaus veidas spindėjo iš susijau- 
dinimo.— Pagaliau aš gausiu namą. 

— Sveikinu. 

— Tai nevisai tikras namas — vienas iš tų namukų 
palei jūsų kelią. Tačiau man tai bus namai,— aiškino 
Haris.— Teks gyventi dviese, bet vis tiek tai bus namai. 

— Su kuo jūs gyvensite? 

— Maniau pasikviesti Vilsoną, bet jis savaitei ar 
dviem išvykęs į Lagosą. Ot, kur nelemtas prapuolenis — 
kaip sykis tada, kai man jo reikia! Bet per tai aš atkasiau 
kitą nuostabų dalyką. Žinot, aptikau, kad mudu abu 
esam buvę Daunheme. 

— Kas tas Daunhemas? 

— Mokykla, aišku. Kol Vilsonas išvykęs, aš užėjau 
į jo kambarį pasiskolinti rašalo ir ant stalo pamačiau seną 
„Daunhemiečio“ numerį. 

— Koks sutapimas,— tarė Skobis. 

— Ir žinote — šiandien iš tiesų neįtikėtinų įvykių 
diena,— bevartydamas žurnalą, prieinu paskutinį puslapį, 
o ten parašyta: „Senųjų daunhemiečių draugijos sekre- 
torius norėtų gauti žinių iš šių buvusių absolventų, su 
kuriais nebeturi ryšio“, — ir apie vidurį puslapio matau 
savo vardą, spausdintomis, didžiulėmis raidėmis! Ką jūs 
pasakysit?! 

— Ir ką jūs padarėte? 

— Vos nuėjes į tarnybą, atsisėdau ir parašiau — 
net nepaėmiau į rankas nei vienos telegramos, išskyrus, 
žinoma, „labai skubias“. Bet paskui apsižiūrėjau, kad 
neužsirašiau sekretoriaus adreso, ir gavau grįžti žurnalo. 
Gal norėtumėt užsukti ir perskaityti, ką aš parašiau? 

— Tik neilgam. 

Hario kabinetas buvo ankštas nepatogus kambarėlis 
senosios Edlerio Dempsterio kompanijos pastate, didumo 
sulig senovišku tarnaitės miegamuoju. Šitą įspūdį dar 
stiprino primityvi prausyklė su šalto vandens čiaupu ir 
dujų balionas. Telegramų blankais nukreiktas stalas 

stovėjo įspraustas tarp prausyklės ir mažyčio tarsi liukas 
langelio, išeinančio tiesiai į pajūrį ir vėjo šiaušiamus 
pilkus įlankos vandenis. Ant padėklo gulėjo sutrumpintas 
mokyklinis „Aivenho“ leidimas ir puskepalis duonos. 

— Atleiskit už netvarką,— atsiprašė Haris.— Pra- 
šom sėsti, — bet tuščių kėdžių nesimatė. 

— Kur aš jį nukišau? — garsiai stebėjosi Haris, 
versdamas telegramas ant stalo.— A, prisiminiau! — jis 
atvertė „Aivenhą“ ir ištraukė iš jo perlenktą popieriaus 
lapą.— Čia dar tik juodraštis,— sumišęs aiškino jis,— 
žinoma, reikės pataisyti ir perrašyti. Gal verčiau nesiųsti, 
kol grįš Vilsonas. Matote, ten aš ir jį paminėjau. 

Skobis perskaitė: 

Brangus Sekretoriau, 

man visai atsitiktinai pakliuvo į rankas senas 
„Daunhemietis“, kurį kiias senas daunhemietis, E. Vilso- 
nas (1923— 1928), turėjo savo kambaryje. Gaila, bet jau 
daugelį metų buvau praradęs ryšį su savo mokykla, tad 
pasijutau labai pamalonintas ir truputį kaltas, sužinojęs, 
kad jūs bandote mane surasti. Galbūt jums įdomu sužinoti, 
ką aš veikiu tame „baltojo žmogaus kape“, bet kadangi 
aš dirbu telegramų cenzoriumi, tad, patys suprantate, 
ne ką tegalėsiu papasakoti apie savo darbą. Teks palaukti, 
kol laimėsime karą. Dabar čia pats liūčių vidurys — ir 
dar kokių liūčių! Aplinkui siaučia karštinė, bet aš sirgau 
nesmarkiai, o E. Vilsonas kol kas visai jos išvengė. Mudu 
gyvename tame pačiame name — taigi matote, jog senieji 
daunhemiečiai net šiame aiokiame ir laukiniame krašte 
laikosi kartu. Mes dviese sudarėme senų daunhemiečių 
komandą ir drauge einame medžioti — deja, tik tarakonų 
(Cha! Cha!). Na, baigiu — reikia imtis darbo pergalės 
labui. Linkėjimai visiems seniems daunhemicečiams nuo 
seno Afrikos vilko. 

Baigęs skaityti, Skobis sutiko sunerimusį ir sumišusį 
Hario žvilgsnį. 

— Kaip manote, ar gerai? — paklausė jis.— Tru- 
putį abejojau dėl kreipinio „Brangus Sekretoriau“. 

— Man regis, jis puikiai atitinka laiško toną. 

— Žinote, tai ne kažin kokia mokykla, ir aš ten 
nesijaučiau labai laimingas. Sykį net buvau pabėgęs. 

— Bet dabar jie jus pavijo. 

— "Tai verčia susimąstyti, tiesa? — pasakė Haris. 
Jis žvelgė į pilkuojančią įlanką, ir paraudusiose jo akyse 
tvenkėsi ašaros.— Aš visuomet pavydėdavau tiems, kurie 
ten buvo laimingi,— pridūrė jis. 

Skobis mėgino paguosti: 

— Man irgi mokykla niekad per datg nepatiko. 

— Juk labai daug priklauso nuo to, ar pavyksta 
laimingai pradėti gyvenimą, — pareiškė Haris.— Iš tiesų, 
tai gali virsti įpročiu, ar ne? — Jis paėmė nuo padėklo 
duonos gabalą ir švystelėjo į šiukšlių dėžę.— Niekaip 
neprisiruošiu susitvarkyti. 

— Na, man metaseiti, Hari. Džiaugiuosi, kad gavote 
nama, ir už senus daunhemiečius taip pat. 

— Įdomu, ar Vilsonas buvo tenai laimingas? — 
svarstė Haris. Paėmeęs nuo padėkio „Aivenhą“, pasidairė, 
kur jį padėti, bet nerado tinkamos vietos ir numetė 
atgal.— Vargu,— nusprendė.— Kitaip kurių galų jis atsi- 
dūrė čia? 


4 


Skobis pastatė automobilį prie pat Jusefo durų — 
tarsi būtų tėškęs antausį kolonijos sekretoriui. Jis pareiš- 
kė tarnui: 

— Noriu pasikalbėti su tavo ponu. 

— Masos nėra. 

— "Tai aš palauksiu. 

Nustūmęs tarną į šalį, jis žengė vidun. Namą sudarė 
virtinė nedidelių „kambarėlių, vienodai lyg viešnamyje 
apstatytų sofomis su pagalvėliais ir žemais gėrimų sta- 
liukais. Traukydamas užuolaidas, Skobis žengė iš vieno 
kambario į kitą, kol priėjo tą nedidelį kambarėlį, kuriame 
prieš beveik du mėnesius nustojo buvęs garbingu žmogu- 
mi. Ant sofos miegojo Jusefas. 

Apsimovęs savo šiurkščiomis baltos drobės kelnėmis, 
jis gulėjo atvirtęs ant nugaros, pravira burna ir sunkiai 
šnopavo. Greta ani stalo stovėjo stiklinė, ir Skobis paste- 
bėjo jos dugne mažyčių baltų kruopelių. Jusefas buvo 
išgėręs migdomųjų. Skobis atsisėdo ir ėmė laukti. Langas 

buvo atdaras, bet: lietus nelyginant užuolaida neįleido 
oro. Gal Skobio nuotaika taip baisiai smuko dėl gryno 
oro stokos, o gal dėl to, kad jis grįžo į nusikaltimo vietą. 
Kvaila meluoti pačiam sau, jog nieko blogo tada nepadarė. 
Tarsi be meilės ištekėjusią moterį šiame beveidžiame lyg 
viešbučio miegamasis kambaryje jį apspito prisiminimai 
apie neištikimybę. 

Už lango buvo prakiuręs nutekamasis vamzdis, iš 
kurio lyg iš čiaupo pylėsi vanduo, tad visą laiką girdėjosi 
ir lašų barbenimas, ir srovės šniokštimas. Žiūrėdamas 
į Jusefą, Skobis prisidegė cigaretę. Nejautė tam žmogui 
jokios neapykantos: juk pats įviliojo Jusefą į spąstus 
taip pat sąmoningai ir aklinai, kaip ir anas jį. Jungtuvės 
buvo abipusės. Įdėmus Skobio žvilgsnis tikriausiai prasi- 
smelkė pro migdomųjų ūkaną: storos šlaunys ant sofos 
sukrutėjo. Jusefas kriuktelėjo, pro miegus sumurmėjo: 
„Vyruti!“ — ir apsivertė ant šono, veidu į Skobį. Skobis 
toliau apžiūrinėjo kambarį, nors buvo jį jau pakankamai 
ištyrinėjęs tada, kai atėjo tartis dėl paskolos. Niekas 
nebuvo pasikeitę: tie patys bjaurūs alyvinio šilko pagal- 
vėliai su išlindusiais, drėgmės paėstais siūlais, mandarinų 
spalvos užuolaidos, netgi žydras sifonas su soda stovėjo 
toje pačioje vietoje. Lyg kokie pragaro įtaisai tie daiktai 
atrodė amžini. Nebuvo knygų, nes Jusefas nemokėjo 
skaityti, nebuvo stalo — jis nemokėjo rašyti. Nevertėjo 
tikėtis čia rasti kokių nors popierių — Jusefui jų nerei- 
kėjo. Viską jis nešiojosi savo didžiulėje romėno galvoje. 

— O... majoras Skobis...— atmerktos Jusefo akys 
ieškojo jo akių, tačiau, aptrauktos migdomųjų rūku, ne 
ką teįžiūrėjo. 

— Labas rytas, Jusefai. 

Nors sykį Skobis užklupo jį netikėtai. Vienu tarpu 
atrodė, kad Jusefas tuoj vėl nugrims į slogų miegą, tačiau 
jis sunkiai pasikėlė ir atsirėmė alkūne. 

— Norėjau pasišnekėti apie Talitą, Jusefai. 

— Talitas... dovanokit, majore Skcbi... 

— Ir Apie deimantus. 

— Iš proto kraustosi dėl deimantų,— pusiau mie- 
godamas sunkiai išspaudė Jusefas. Jis pakratė galvą, 

kad net žili praskydę plaukai suplevėsavo, tada netvirtai 
ištiesė ranką link sifono. 

— Tai įklampinot Talitą, Jusefai? 

Jusefas sugriebęes patraukė sifoną per stalą artyn 
ir apvertė migdomųjų stiklinę. Atsukęs snapelį į save, 
paspaudė gaiduką ir išpurškė sodos vandenį sau ant 
veido, aptaškydamas alyvinį šilką aplinkui. Paskui su 
palengvėjimu ir pasitenkinimu atsiduso — lyg žmogus, 
karštą dieną palindęs po dušu. 

— Kas yra, majore Skobi? Kas nors atsitiko? 

— Talitui bylos nekels. 

Jusefas atrodė nusikamavęs lyg žmogus, niekaip 
neįstengiantis išlipti iš jūros ir vis nušluojamas potvynio. 
Jis tarė: 

— Dovanokit, majore Skobi. Aš prastai miegojau.— 
Jusefas pakratė galvą kaip kratoma dėžutė, norint pa- 
žiūrėti, ar kas nors nesubarškės.— Jūs sakėt kažką apie 
Talitą,— ir dar paaiškino: — Dariau inventorizaciją. 
Vieni skaičiai. Trys keturios krautuvės, ir visur bando 
mane apmauti, nes aš viską nešiojuosi galvoje. 

Skobis pakartojo: 

— Talitui bylos nekels. 

— Nieko. Vieną gražią dieną jis vis tiek paklius. 

— Ar tie deimantai buvo jūsų, Jusefai? 

— Mano deimaniai? Tai jie privertė jus mane 
įtarinėti, majore Skobi. 

— Jūs sumokėjot jo berniukui? 

Jusefas atgalia ranka nusibraukė nuo veido sodos 
vandenį. . 

— Aišku, sumokėjau, majore Skobi. Jis man ir 
pasakė apie papūgą. 

Silpnumas buvo praėjęs; ūkana didžiulėje Jusefo 
galvoje išsisklaidė, nors kūnas tebedrybsojo išdrikas ant 
sofos. 

— Aš nesu jūsų priešas, Jusefai. Man jūs patinkat. 

— Kai jūs taip sakot, majore Skobi, man širdis 
smarkiau suspurda.— Jis praskleidė marškinius, tarsi 
iš tiesų norėdamas parodyti, kaip daužosi širdis, ir sodos 
vandens lašeliai pasruvo į juoduosius krūtinės gaurus.— 
Aš per riebus, — tarė jis. 

— Man norisi pasitikėti jumis, Jusefai. Pasakykit 
teisybe. Tie deimantai buvo jūsų ar Talito? 

— Aš visuomet pasiruošęs sakyti jums tiesą, majore 
Skobi. Aš niekad nesakiau, kad tie deimantai Talito. 

— Vadinasi, jūsų? 

— Taip, majore Skobi. 

— Na ir apmulkinot mane, Jusefai! Jei dabar būtų 
liudininkas, aš jus pasodinčiau. 

— Aš nneketinau jūsų mulkinti, majore Skobi. Tiktai 
norėjau, kad Talitas dingtų. Nuo to visiems būtų geriau. 
Bjauru, kai sirai pjaunasi tarpusavy. Jeigu mes būtume 
vieningi, jūs galėtumėt ateiti pas mane ir pasakyti: 
„Jusefai, vyriausybė reikalauja, kad sirai padarytų tą 
ir tą“,— ir aš atsakyčiau: „Bus padaryta“. 

— Deimantų kontrabanda irgi atsidurtų vienose 
rankose. 

— O, tie deimantai, deimantai, deimantai! — tingiai 
nutęsė Jusefas.— Sakau jums, majore Skobi, kad aš per 
metus iš mažiausios savo krautuvės gaunu daugiau pelno, 
nei per trejus metus sugebėčiau išspausti iš deimantų. 
Jūs neįsivaizduojat, kiek reikia duoti kyšių. 

— Viskas, Jusefai, daugiau jokių žinių iš jūsų man 
nereikia. Mūsų santykiai baigti. Aišku, kas mėnesį aš 
jums mokėsiu palūkanas. 

Tie žodžiai jam pačiam nuskambėjo keistai, neįtiki- 
namai; mandarininės užuolaidos nė nekrustelėjo. Būna 
vietų, kurių neįmanoma užmiršti. Šis kambarys su savo 
užuolaidomis ir pagalvėliais, kaip ir miegamasis mansar- 
doje, rašalu sulaistytas stalas, baltas Ilingo altorius, — 
pasmerktas likti jo atmintyje ligi pat mirties. 

Jusefas nukėlė kojas ant grindų ir atsisėdo tiesiai 
lyg įkaltas. 

— Majore Skobi, jūs per daug paėmėt į širdį mano 
nekaltą pokštą. 

— Sudie, Jusefai. Jūs neblogas vyras, bet likit 
sveikas. 

— Jūs klystat, majore Skobi. Aš blogas žmogus.— 
Ir rimtai pridūrė: — Mano draugiškumas jums — vie- 
nintelė prošvaistė šioje juodoje sieloje. Mes privalome 
visada likti draugais. 

— Bijau, kad nepavyks, Jusefai. 

— Paklausykit, majore Skobi. Aš nieko jūsų ne- 
prašau, nebent retkarčiais, kai sutemsta ir niekas nemato, 
užsukti pas mane pasišnekėti. Ir daugiau nieko, tik tiek. 
Aš jums nieko nebepliurpsiu apie Talitą. Nieko nepasako- 
siu. Mudu pasėdėsim šiek tiek, pasistatę sifoną ir butelį 
viskio... 

— Aš ne toks kvailys, Jusefai. Žinau — jums būtų 
be galo naudinga, jei žmonės tikėtų, kad mudu draugai. 
Nesulauksit iš manęs tokios pagalbos. 

Įsikišęs pirštą į ausį, Jusefas iškrapštė lauk sodos 
vandenį. Paskui niūriai ir įžūliai pasižiūrėjo į Skobį. Tas 
pamanė: turbūt šitaip jis žiūri į krautuvininką, sumaniu- 
sį jį apsukti, nes visus skaičius jis laiko vien tik galvoje. 

— Majore Skobi, o ar jūs sakėt komisarui apie 
mudviejų nediduką sandėrį, ar tik gąsdinot? 

— Pats jo paklauskit. 

— Ko gero, taip ir padarysiu. Mano širdis kupina 
nuoskaudos ir apmaudo. Ji ragina mane eiti pas komisara 
ir viską jam papasakoti. 

— Reikia visuomet klausyti širdies, Jusefai. 

— Aš jam pasakysiu, kad jūs paėmėt iš manęs 
pinigų ir mudu drauge sugalvojom, kaip suimti Talitą. 
Bet jūs sulaužėte sandėrį, ir aš keršydamas atėjau pas jį. 
Keršydamas, — niūriai pakartojo Jusefas ir panarino 
romėno galvą ant aptukusios krūtinės. 

— Tai ko laukiat, Jusefai? Darykit, ką norit. 

Skobis skrupulingai vaidino savo vaidmenį, bet šis 
spektaklis jam visą laiką atrodė netikras. Buvo panašu 
į įsimylėjėlių barnį. Jis netikėjo nei Jusefo grasinimais, 
nei savo šaltakraujiškumu, netgi jųdviejų atsisveikinimu. 
Tai, kas buvo įvykę šitame apelsinų ir alyvų spalvos 
kambaryje, buvo pernelyg svarbu, kad galėtų nugrimzti 
pilkoje praeities kasdienybėje. Tad jis nė kiek nenustebo, 
kai Jusefas pakėlė galvą ir tarė: 

— Aišku, niekur aš neisiu. Kada nors jūs grįšit čia, 
pasiilgęs mano draugystės. Ir aš su džiaugsmu jus pri- 
imsiu. 

Negi tikrai šitaip pulčiau į neviltį? — pagalvojo 
Skobis, siro žodžiuose išgirdęs beveik pranašystę. 

Pakeliui į namus Skobis sustabdė mašiną prie kata- 
likų bažnyčios ir įėjo vidun. Buvo pirmasis mėnesio 
šeštadienis — tą dieną jis visuomet eidavo išpažinties. 
Savo eilės laukė koks tuzinas senučių, apsirišusių galvas 
lyg valytojos, dar ligoninės slaugė, vienišas kareivis su 
Karališkosios artilerijos emblema. Iš klausyklos girdėjosi 
vienodas tėvo Renko murmėjimas. 

Skobis, pakėlęs akis į kryžių, meldėsi: sukalbėjo 
„Tėve mūsų“, „Sveika, Marija“, atgailos maldą. Jo sielą 
prislėgė baisi, stingdanti rutina. Jautėsi tarsi žiūrovas — 
vienas iš tos aplink kryžių susirinkusios minios, per kurio 
veidą nestabtelėjęs praslystų Kristaus žvilgsnis, ieškantis 
draugo arba priešo akių. Skobiui tarpais-atrodydavo, kad 
profesija ir uniforma negailestingai prilygina jį tiems 
bevardžiams romėnams, prieš šimtus metų saugojusiems 
tvarką miestų gatvėse. Senutės iš Kru viena paskui kitą 
ėjo prie klausyklos ir grįžo atgal, o Skobis išsiblaškęs 
padrikai meldėsi — už Luizą, kad ji nuo šios akimirkos 
visuomet būtų laiminga, kad niekad dėl jo kaltės jai 
nenutiktų nieko blogo. Nuo klausyklos atsitraukė kareivis, 
ir Skobis pakilo. 

— Vardan Dievo Tėvo, Sūnaus ir Šventosios dva- 
sios, — tarė jis.— Per mėnesį nuo pereitos išpažinties aš 
vieną sekmadienį neišklausiau mišių ir praleidau vienus 
atlaidus. 

— Ar jums kas nors sutrukdė? 

— Taip, bet pasistengęs galėjau tai atlikti. 


— Toliau? 
— Per visą mėnesį labai nedaug padariau. Be rei- 
kalo buvau šiurkštus vienam savo pavaldiniui...— Jis 


ilgam nutilo. 

— Ar jau viskas? 

— Nežinau, kaip čia pasakius, tėve, bet jaučiuosi... 
abejingas tikėjimui. Jis man neturi jokios reikšmės. Aš 
mėginau mylėti Dievą, bet... — jis mostelėjo ranka, tačiau 
kunigas, šonu sėdėdamas už grotelių, nepastebėjo to 
mosto.— Aš netgi nebežinau, ar tikiu. 

— Labai nesunku,— prabilo kunigas,— imti per- 

nelyg gilintis į tokius dalykus. Ypač šiame krašte. Jei 
galėčiau, daugeliui žmonių aš paskirčiau tik vieną at- 
gailą — šešių mėnesių atostogas. Tas klimatas jus slegia. 
Visai nesunku supainioti nuovargį su... netikėjimu. 

— Nenoriu jūsų trukdyti, tėve. Daug žmonių dar 
laukia. Žinau, kad tai vien mano įsivaizdavimas. Tačiau 
jaučiuosi tuščias. Tuščias. 

— Kartais Dievas pats pasirenka tokį metą,— 
atsiliepė kunigas.— Dabar eikite ir sukalbėkit rožančių. 

— Neturiu rožančiaus. Nebent... 

— Na, tai penkis „Tėve mūsų“ ir penkias „Sveika, 
Marija“. 

Jis ėmė kalbėti išrišimo žodžius. Visa bėda, galvojo 
Skobis, kad nėra ko atleisti. Nuodėmių atleidimas neat- 
nešė jam jokio palengvėjimo, nes nebuvo ko palengvinti. 
Susiplakę krūvon lotyniški žodžiai skambėjo lyg formu- 
lė — abrakadabra. Jis pasitraukė nuo klausyklos ir vėl 
atsiklaupė, bet tai irgi buvo virtę rutina. Vienu tarpu 
jam pasirodė, kad Dievas per lengvai prieinamas. Pernelyg 
paprasta į Jį kreiptis. Nelyginant koks gatvės pamoksli- 
ninkas. Jis bet kada pasirengęs priimti kiekvieną savo 
pasekėją. Jis netgi kenčia viešai, — pagalvojo Skobis, 
žiūrėdamas į kryžių. 


Trečias skyrius 
1 


— Atnešiau jums keletą ženklų, — tarė Skobis.— 
Rinkau juos kiaurą savaitę — iš kiekvieno sutikto. Net 
ponia Karter prisidėjo: davė nuostabią papūgą iš kažkurio 
Pietų Amerikos pakraščio — tik pažiūrėkit! O čia štai 
visas rinkinys Liberijos ženklų su Amerikos kariuomenės 
antspaudu. Gavau iš jūrų aviacijos lakūno. 

Jiedu jautėsi visiškai laisvai, ir abiem atrodė, jog 
todėl yra saugūs. 

— Kam jūs renkate pašto ženklus? — paklausė 
jis.— Vyresniam nei šešiolikos metų žmogui tai gana 
neįprasta. 

— Nežinau,— atsakė Helena Rolt.— Iš teisybės, 
aš jų nerenku. Tiktai nuolat tempiuosi su savim. Ko gero, 
iš įpratimo.— Atvertusi albumą, ji pasitaisė: — Ne, ne 
vien iš įpratimo. Aš juos tikrai mėgstu. Matot šitą žalią 
Jurgio V ženkliuką už pusę penso? Jis pirmasis mano 
kolekcijoje. Man tada buvo aštuoneri. Nulupau jį nuo 
voko ir įklijavau į sąsiuvinį. Todėl tėtis ir padovanojo man 
albumą. Mama mirė, tai jis man padovanojo albumą.— 
Ji bandė paaiškinti: — Jie lyg nuotraukos. Patogu ne- 
šiotis. Žmonės, kurie kolekcionuoja porcelianą, juk negali 
jo visur gabentis su savim. Arba knygų. Ir čia nereikia 
plėšyti lapų, kaip kartais renkant nuotraukas. 

— Jūs man nieko nepasakojot apie savo vyrą,— 
tarė Skobis. 

— Ne. 

— Ar verta plėšti lapą — juk paskui matosi žymė, 
kur išplėšta? 

— Taip. 

— Jeigu išsišneki, būna lengviau atsigauti nuo 
smūgio, — pasakė Skobis. 

— Baisu ne tai, — atsiliepė ji. — Baisiausia, kad nuo 
šito atsigauti taip klaikiai lengva. 

Jis nustebo — nesitikėjo, kad tokio amžiaus ji jau 
būtų šitiek išmokusi, perėjusi ir šitą ratą. Ji tęsė: 

— Dar tiktai — kiek? — regis, pora mėnesių, kaip 
jis žuvo, o jis jau toks negyvas, toks visiškai miręs! Aš 
turbūt baisi bjaurybė. 

Skobig tarė: 

— Negalvokit taip apie save. Man regis, šitaip 
visiems būna. Kai sakome kam nors: „Negaliu be tavęs 
gyventi“,— tai iš tiesų reiškia: „Negaliu gyventi, jaus- 
damas, kad tu kenti, esi nelaimingas, skriaudžiamas“. 
Ir viskas. Kai Žmogus miršta, mes už jį nebeatsakome. 
Daugiau nieko nebegalime padaryti — tik ilsėtis ramy- 
bėje. 

— Aš nemaniau, kad esu tokia kietaširdė,— atsi- 
liepė. Helena.— Baisi kietaširdė! 

— Aš turėjau dukrytę,— tarė Skobis.— Ji mirė. 
Aš tuo metu buvau čia. Žmona dusyk telegrafavo man 
iš Bekshilo: pirmąsyk penktą valandą vakaro, antrąsyk — 

šeštą, bet telegramas sukeitė vietomis. Matote, ji norėjo 
parašyti kiek galima švelniau. Viena telegrama atėjo 
tuoj po pusryčių. Buvo aštunta ryto — tokiu metu pa- 
prastai naujienų negauname.— Jis niekam, net Luizai 
nebuvo šito pasakojęs. Iš lėto, žodis žodin pacitavo abidvi 
telegramas.— Telegramoje buvo parašyta: Katrina mirė 
šiandien popiet be skausmo tepadeda tau Dievas. Antroji 
atėjo per priešpiečius. Ji pranešė: Kairina sunkiai serga. 
Daktaras turi vilties mano miegas. Tai toji, kurią išsiuntė 
penktą valandą. „Miegas“ — klaida, tikriausiai buvo 
„mielas“. Matote, nieko beviltiškesnio už žodžius „dak- 
taras turi vilties“ ji negalėjo sugalvoti. 

— Kaip tai turėjo būti. baisu,— atsiduso Helena. 

— Ne, baisu buvo tada, kai gavau antrąją telegra- 
mą. Mano galvoje buvo tokia maišatis, kad pamaniau, 
jog įvyko klaida, ir ji tikriausiai dar gyva. Kurį laiką, 
kol suvokiau, kas įvyko, jaučiausi... nusivylęs. Štai kas 
baisu. Maniau sau: dabar prasidės rūpesčiai, skausmas, — 
bet kai supratau, kaip iš tiesų atsitiko, vėl viskas buvo 
gerai: jos nebėra, galima pradėti ją užmiršti. 

— Ar jūs ją užmiršote? 

— Galvoju apie ją gana retai. Suprantate, man 
neteko matyti, kaip ji mirė. Visas vargas kliuvo mano 
žmonai. 

Jis buvo apstulbęs — kaip lengvai ir greitai jiedu 
susidraugavo. Juos labai suartino dvi pergyventos mirtys. 
Ji tarė: 

— Ką aš būčiau dariusi be jūsų! 

— Visi jumis rūpintųsi. | | 

— Man rodos, jie manęs bijo, — pasakė ji. 

Jis nusijuokė. . 

— Taip, bijo. Aviacijos kapitonas Bagsteris -šian- 
dien nusivežė mane į paplūdimį, bet jis bijojo. Nes aš 
nelaiminga, nes mano vyras žuvo. Ten paplūdimyje visi 
dėjosi esą linksmi, aš sėdėjau ir šypsojausi, bet nieko 
neišėjo. Ar prisimenate, kaip pirmąsyk vykote į balių: 
lipdamas laiptais išgirstate šurmulį ir nežinote, ką sakyti 
žmonėms? Štai taip ir aš jaučiausi, užtat sėdėjau šypso- 
damasi, apsivilkusi ponios Karter maudymosi kostiumu, 
Bagsteris glostė man koją, o aš norėjau namo. 

— Netrukus keliausite namo. 

— Ne, ne ten namo. Aš norėjau grįžti čia, kur galima 
užtrenkti duris ir neatidaryti, kai kas nors beldžiasi. Man 
dar nesinori iškeliauti. 

— Bet juk čia jūs tikrai nesijaučiate laiminga? 

— Aš taip bijau jūros,— atsakė ji. 

— Sapnuojate ją? 

— Ne. Kartais sapnuoju Džoną — tai kur kas 
blogiau. Aš visuomet jį sapnuodavau blogai, ir iki šiol 
blogai sapnuoju. Matote, mes visuomet bardavomės sapne 
ir tebesibarame. 

— Ar jūs iš tiesų bardavotės? 

— Ne. Jis buvo man labai geras. Jūs gi žinote, mes 
tik prieš mėnesį buvome susituokę. Nesunku tiek laiko 
išbūti geram, ar ne? Visa tai įvyko taip greitai, nespėjau 
net susivokti. 

Skobiui atrodė, kad ji taip niekada ir nesusivokė — 
bent nuo to laiko, kai išėjo iš tinklinio komandos; negi 
tai buvo prieš metus? Kartais matydavo ją gulinčią val- 
tyje vidury lygios, vienodos jūros — diena po dienos, o 
greta — mirštantis vaikas, išprotėjęs jūrininkas, panelė 
Melkot, vyriausiasis mechanikas, slegiamas atsakomybės 
prieš savininkus, kartais regėdavo ją nešamą pro šalį 
neštuvais, sugniaužusią ženklų albumą, o dabar išvydo 
ją su per dideliu maudymosi kostiumu, besišypsančią 
Bagsteriui, glostančiam jos kojas, besiklausančią juoko 
bei vandens pliuškenimo ir neišmanančią, kaip elgtis 
suaugusiųjų pasaulyje... Jis pajuto, kaip liūdna lyg 
vakaro potvynis atsakomybė neša jį į krantą. 

— Ar jūs parašėt tėvui? 

— Taip, žinoma, -parašiau. Jis telegrafavo, kad 
ėmęsis organizuoti mano grįžimą. Neįsivaizduoju, ką jis, 
vargšelis, gali suorganizuoti, sėdėdamas Baryje. Jis gi 
visai nieko nepažįsta. Aišku, jis mini ir Džoną.— Pa- 
kėlusi. nuo krėslo pagalvėlį, ji ištraukė iš po jo tele- 
gramą.— Paskaitykit. Jis labai mielas, bet, aišku, visai 
manęs nepažįsta. 

Skobis perskaitė: Be galo užjaučiu tave, mielas 
vaikeli, tačiau galvok, kad jis laimingas. Tavo mylintis 
tėvas. Bario pašto antspaudo data rodė, koks didžiulis 

atstumas skiria tėvą nuo dukters. Jis paklausė: 

— Ką jūs turite omenyje sakydama, kad jūsų jis 
visai nepažįsta? 

— Matote, jis tiki Dievą, rojų ir visus tuos dalykus. 

— O jūs ne? 

— Aš nutolau nuo to, kai baigiau mokyklą. Džonas 
nuolat iš to šaipydavosi, aišku, nepiktai. Tėvas nepriešta- 
ravo. Tačiau jis niekad nesužinojo, kad ir aš galvoju kaip 
Džonas. Jei jau esi pastoriaus duktė, turi daug kur apsi- 
metinėti. Jis būtų neištvėręs, jei būtų sužinojęs, kad 
mudu su Džonu gyvenome kartu, na, dvi savaites prieš 
vestuves. 

Skobis vėl pajuto ją nesusivokiant. Nenuostabu, 
jei Bagsteris išsigando. Bagsteris ne iš tų, kurie imasi 
atsakomybės, o kaip galima šiam kvailam, suglumusiam 
vaikui Ažversti atsakomybę už savo pačios veiksmus? 
Jis pavartė krūvelę savo surinktų jai ženklų ir paklausė: 

— O ką jūs ketinate daryti grįžusi namo? 

— Tikriausiai mane paims į karo tarnybą,— atsa- 
kė ji. 

Skobis pagalvojo: jei mano duktė būtų gyva, ji 
irgi būtų šaukiamojo amžiaus, irgi pakliūtų į kokias 
milžiniškas niūrias kareivines ir gautų kapstytis pati, 
kaip išmano. Po Atlanto bangų — pagalbinės kariuomenės 
dalys ar Moterų aviacijos korpusas, rėksminga seržantė 
didžiulėmis krūtimis, lauko virtuvė ir bulvių skutimas, 
lesbietė karininkė plonomis lūpomis ir glotniais dažytais 
plaukais ir prie stovyklos vartų prožirnių tankumyne 
tykantys vyrai... Palyginti su visu tuo net Atlantas geriau. 
Skobis paklausė: 

— Gal jūs mokate stenografuoti? Arba kalbų? 

Išsisukti nuo karo gali tik protingi, mitrūs ir įta- 
kingi. 

— Ne,— atsakė ji.— Aš visai nieko nemoku. 

Baisu buvo galvoti, kad ji išsigelbėjo iš jūros vien 
tam, kad būtų įmesta atgal tarsi kokia netikusi žuvis. 

Jis paklausė: 

— O spausdinti? 

— Galiu gana greitai, vienu pirštu. 

— Aš manau, jūs galėtumėt čia gauti darbo. Mums 

labai trūksta sekretorių. Zinote, visos žmonos dirba 
sekretoriate ir vis tiek neužtenka. Tačiau čionykštis kli- 
matas moterims netinka. 

— Aš mielai liksiu. Išgerkim ta proga.— Ji šūkte- 
lėjo.— Ei, berniuk! 

— Darote pažangą,— pastebėjo Skobis.— Prieš 
savaitę jūs taip jo bijojote... 

Tarnas įnešė padėklą su taurėmis, citrinomis, van- 
deniu ir nepraimtu buteliu džino. 

— Čia ne tas, su kuriuo aš kalbėjausi,— tarė Skobis. 

— Ne, anas pabėgo. Jūs per griežtai su juo pasi- 
kalbėjot. 

— Ir atėjo šitas? 

— Taip. 

— Kuo tu vardu, berniuk? 

— Vendas, sahe. 

— Aš esu tave matęs, teisybė? 

— Ne, sahe, 

— Kas aš toks? 

— Didelis policininkas, sahe. 

— Neišbaidykit nors šito, — paprašė Helena. 

— Pas ką tu tarnavai? 

— Pas komisaro padėjėją Pembertoną džiunglėse, 
sahe. Aš buvau jo berniukas. 

— Tai ten aš tave mačiau? — pasakė Skobis.— 
Taip, tikriausiai. Žiūrėk, gerai tarnauk šiai misus, o kai 
ji išvažiuos namo, aš duosiu tau gerą darbą. Atsiminsi? 

Paskui jis kreipėsi į Heleną: 

— Jūs nepažiūrėjot ženklų. 

— O, iš tiesų nepažiūrėjau! — Ant vieno ženklo 
užtiško lašas džino. Skobis stebėjo, kaip ji ima jį iš krū- 
vos — matė krentančius ant sprando jos plaukus, lygius 
tarsi žiurkių uodegos, iš kurių Atlantas, regėjos, visiems 
laikams buvo iščiulpęs gyvybę, ir sunykusį veidą. Jam 
atrodė, kad jau metų metus nė su vienu žmogumi nebuvo 
jautęsis taip laisvai — nuo tada, kai Luiza buvo jauna. 
Bet čia visai kas kita, mąstė jis: jiems nereikėjo vienam 
kito saugotis. Jis buvo trisdešimčia metų vyresnis; jo 
kūnas šiame klimate neteko aistringumo; jis žvelgė į ją 
su liūdesiu, švelnumu ir begaliniu gailesčiu, nes ateis 

metas, kai jis nebegalės vesti jos į pasaulį, į kurį ji buvo 
pakliųvusi pajūryje. Kai ji pasisuko ir šviesoje išryškėjo 
veidas, Skobiui jis pasirodė paaugliškai bjaurus. Tas 
kjaurumas jį kaustė lyg antrankiai riešus. 

Jis tarė: a 

— Šitas ženklas jau sugadintas. Gausiu jums kitą. 

— Ne, ką jūs,— paprieštaravo ji,— tiks ir toks. 
Aš juk nesu tikra kolekcionierė. | | 

Už gražius, dailius ir sumanius jis nesijautė esąs 
atsakingas. Tie galėjo patys manytis. O jo prieraišumo 
nusipelno veidelis, dėl kurio niekas nesiners iš kailio, į 
kurį niekas paslapčiom nesidairys, kuris tuoj pripras 
būti atstumtas ar nepastebėtas. Žodis „gailestis“ toks 
pat nuvalkiotas kaip ir žodis „meilė“; tai baisi daugialypė 
aistra, kurią nedaugelis patiria. 

Ji pridūrė: 

— Matot, pažvelgusi į tą. dėmelę, aš kiekvienąsyk 
išvysiu šitą kambarį... 0 

— Tai ji lyg kokia nuotrauka. 

— Ženklą galima išmesti, — su baisiu jaunystės 
tiesmukumu paaiškino ji, — ir atrodys, lyg jo nė nebuvę.— 
Staiga ji atsisuko į jį ir tarė: — Kaip gera su jumis 
kalbėtis. Galiu sakyti kas tik šauna į galvą. Nebijau jūsų 
užgauti. Jums nieko iš manęs nereikia. Jaučiuosi saugi. 

— Mes abu saugūs. 

Aplink juos be perstojo pliaupė lietus, lygiai duden- 
damas į skardinį stogą. 

Ji tarė: 

— Man atrodo, kad visada galėsiu jumis pasiti- 
kėti.— Tie žodžiai nuskambėjo jam lyg komanda, kurią 
reikia vykdyti, kad ir kokia sunki ji būtų. Jos saujos 
buvo pilnos tų kvailų jo atneštų popieriaus skiautelių. 
Ji tęsė: — Situos aš visada laikysiu. Man niekada nereikės 
jų išmesti. 

Kažkas pabeldė į duris. Pasigirdo linksmas balsas: 

— Čia Fredis Bagsteris! Aš vienas. Čia Fredis Bags- 
teris. 

— Neatsiliepkit,— sušnibždėjo  ji,— neatsiliepkit. 

Įsikibusi jam į paranke ir truputį pravėrusi burną, 
tarsi gaudydama orą, ji žiūrėjo į duris. Skobiui ji pasirodė 
panaši į urvan įvarytą žvėrelį. 

— Įsileisk gi Fredį, — gerinosi balsas už durų.— 
Na, būk protinga, Helena! Čia tik Fredis Bagsteris.— 
Vyrukas buvo truputį išgėręs. 

Ji glaudėsi prie jo, spausdama ranką jam prie šono. 
Kai Bagsterio žingsniai nutolo, ji pakėlė galvą ir jiedu 
pasibučiavo. Tai, ką abu laikė savo saugumu, pasirodė 
besą žabangai priešo, kuris gudriai naudojasi draugyste, 
gailesčiu ir pasitikėjimu. 

Lietus nenustojo kliokęs ir netruko vėl atversti į 
pelkę nedidelį nusausintos žemės lopinėlį, ant kurio sto- 
vėjo Skobio namas. Kambario langas daužėsi į abi puses — 
koks nors nakties vėjo šuoras buvo išlaužęs velkę. Lietus 
teškėjo į kambarį, ant tualetinio staliuko telkšojo klanai, 
ant grindų irgi tyvuliavo bala. Žadintuvas rodė 4.25. 
Skobis jautėsi lyg grįžęs į namus, paliktus prieš daugelį 
metų. Nebūtų nustebęs net pamatęs voratinklius ant 
veidrodžio, sudriskusį tinklą nuo moskitų, pelių išmatas 
kampuose. 

Jis atsisėdo ant kėdės. Nuo kelnių lašantis vanduo 
subėgo dar į vieną klaną aplink jo moskitų batus. Jis 
užmiršo skėtį, nes namo išėjo keistai džiūgaudamas, tarsi 
būtų iš naujo suradęs kažką prarasta — iš savo jaunystės. 
Tamsioje ir kliokiančioje naktyje jis netgi pabandė garsiai 
užtraukti Fraserio dainelės posmą, nors dainuoti visai 
nemckėjo. Tačiau kažkur apie pusiaukelę tarp Niseno 
namelio ir savo namų jo džiaugsmas išolėso. 

Jis pabudo ketvirtą ryto. Ji buvo įsikniaubusi jam 
į šona, plaukai kuteno krūtinę. Iškišęs ranką iš po tink- 
lelio, jis apgraibomis įjungė šviesą. Ji gulėjo keistai 
susiraičiusi, lyg kažkieno pašauta bebėgant. Net ir dabar, 
kol pabudo švelnumo ir pasimėgavimo jausmas, jam aki- 
mirką pasirodė, jog žiūri į kąsnį patrankų mėsos. Sviesos 
prižadinta, ji pirmiausia sumurmėjo: 

— Bagsteris gali kraustytis velniop. 

— Ką nors sapnavai? 

— Sapnavau, kad pasiklydau liūne, o Bagsteris 
mane surado. 

Jis tarė: 

— Man reikia eiti. Jei mudu dabar sumigsim, 
nebepabusim ligi ryto.— Jis ėmė rūpestingai galvoti už 
juos abu. Lyg nusikaltėlis rezgė mintyse planą, kaip 
užmaskuoti padarytą nusikaltimą: į priekį rikiavo ėjimus, 
pirmąsyk gyvenime ieškojo smulkių logiškų įrodymų 
melui pagrįsti. Jeigu taip ir taip... tada išeina šitaip. Jis 
paklausė: — Kelintą ateina tavo tarnas? 

— (Gal apie šeštą. Nežinau. Pažadina mane septintą. 

— Ali užkaičia man vandenį maždaug be penkio- 
likos šešios. Geriau eisiu. 

Jis ėmė atidžiai dairytis savo buvimo pėdsakų: 
išlygino kilimėlį, kiek padvejojo, ką daryti su pelenine. 
Ir galų gale užmiršo atremtą į sieną savo skėtį. Tipiškas 
nusikaltėlio bruožas, — pagalvojo paskui. Kai lietus jam 
šitai priminė, buvo per vėlu grįžti. Būtų tekę belstis į 
duris, o viename namelyje jau ir taip užsidegė šviesa. 
Stovėdamas savo kambaryje ir laikydamas rankoje batą 
nuo moskitų, jis tingiai ir niūriai pamąstė: ateityje reikė- 
tų būti atsargesniam, 

Ateityje — štai kas liūdniausia. Juk tik plaštakė 
sudega meilės liepsnoje! Žmonės pasmerkti atsakyti už 
pasekmes. Jis prisiėmė ir atsakomybę, ir kaltę — jis juk 
ne Bagsteris: žinojo, ką daro. Buvo prisiekęs išsaugoti 
Luizos laimę, o dabar prisiėmė kitą, visiškai priešingą 
atsakomybę. Jautėsi pavargęs nuo viso to melo, kurį kada 
nors turės išgalvoti; jautė visų aukų žaizdas, nors jos dar 
nekraujavo. Atvirtęs ant pagalvės, bemiegėmis akimis 
žvelgė į pilką tvinstančią aušrą. Kažkur tuose dulsvuose 
vandenyse juto krustelint dar vienos skriaudos, dar vienos 
aukos nuojautą — ne Luizos ir ne Helenos. 

ANTROJI DALIS 
Pirmas skyrius 

— Štai! Ir ką tu pasakysi? — nepajėgdamas nu- 
slėpti pasididžiavimo, paklausė Haris. Jis stypsojo tarp- 
dury, o Vilsonas nelyginant seteris per ražienas atsargiai 
nusiyrė tarp rudų valdiškų baldų. 

— Geriau nei viešbutyje,— neaiškiai burbtelėjo 
Vilsonas ir pasuko link valdiško krėslo. 

— Maniau padaryti tau staigmeną, kai grįši iš 
Lagoso. Niseno namuką Haris buvo pertvėręs į tris dalis: 
kiekvienam po miegamąjį ir bendra svetainė.— Man tik 
dėl vieno neramu: kažin, ar čia yra tarakonų? 

— Bet juk mes žaidėme tik tam, kad jais atsikraty- 
tume. 

— Žinau, bėt dabar beveik gaila, ar ne? 

— Kas mūsų kaimynai? 

— Ponia Rolt iš paskandinto laivo, yra dar pora 
vyrukų iš Darbo departamento, kažkoks Klaivas iš Žemės 
ūkio departamento, Bolingas, atsakingas už kanalizaci- 
ją — visi atrodo malonūs ir draugiški. Ir, aišku, čia pat 
prie kelio — Skobis. 

— Aišku. 

Vilsonas pasisukinėjo po namelį ir staiga sustojo 
priešais nuotrauką, kurią Haris buvo atrėmęs į valdišką 
rašalinę. Joje matei pulką berniukų, trimis ilgomis eilėmis 
išrikiuotų ant vejos: pirma eilė sukryžiavę kojas sėdėjo 
ant žolės, antra su aukštomis apykaklėmis įsitaisė ant 
kėdžių — jų viduryje sėdėjo pagyvenęs vyriškis ir dvi 
moterys (viena truputį žvaira), trečioji eilė stovėjo. 
Vilsonas tarė: 

— Galiu prisiekti, kad šitą žvairą moterį esu kažkur 
- matęs. 

— Ar tau ką nors sako pavardė Sneiki? 

— Na taip, žinoma.— Jis pažiūrėjo atidžiau.— 
Tai tu irgi buvai toj skylėj? 

— Radau tavo kambary „Daunhemiečio“ numerį 

ir ištraukiau šitą — norėjau tave nudžiuginti. Aš gyvenau 
Džegerio name. O kur tu? 

— Aš buvau proktorius,— atsakė Vilsonas. 

— O, aišku,— nusivylęs nutęsė Haris,— ir tarp 
proktorių buvo neblogų vyrukų.— Jis apvertė nuotrauką 
ant stalo lyg kokį neitin vykusį daiktą.— Aš pagalvojau, 
gal mums surengti senųjų daunhemiečių pietus? 

— Kuriems galams? — nustebo Vilsonas.— Juk 
mes tik dviese. 

— Galėtume kiekvienas pasikviesti po svečią. 

— Nematau prasmės. 

Haris apmaudžiai pratrūko: 

— Betgi tu esi tikras daunhemietis, o ne aš! Aš nie- 
kad nebuvau draugijos narys. Ir tu gauni žurnalą. Sakiau, 
gal ta vieta tave domina. 

— Tėvas užrašė mane draugijos nariu ligi gyvos 
galvos ir nuolat siuntinėja tą nelemtą žurnalą,— atkirto 
Vilsonas. 

— Jis gulėjo prie tavo lovos. Maniau, kad skaitei. 

— Gal ir buvau užmetęs akį. 

— Ten ir mane mini. Jie nori žinoti mano adresą. 

— Negi nesupranti, kokiam tikslui? — paklausė 
Vilsonas.— Kiekvienam senajam daunhemiečiui, kurį tik 
pajėgia išknisti, jie siunčia prašymus. Steigėjų salei reikia 
savo adreso. 

„Hariui pasirodė, kad Vilsonas bus vienas iš tų, kurie 
visuomet žino, kas dedasi: iš anksto pasakys, kuo baigsis 
papildomas semestras, kodėl senis Toks ir toks negrįžo 
į mokyklą ir dėl ko bus triukšmo per skubų susirinkimą 
pas direktorių. Prieš kelias savaites jis dar buvo naujokas, 
kurį Haris mielai ėmėsi globoti. Jis atšiminė aną vakarą, 
kai Vilsonas būtų išėjęs pietauti pas sirą su vakariniu 
kostiumu, jei jis, Haris, nebūtų perspėjęs. Tačiau nuo pat 
pirmųjų mokyklinių metų Hariui buvo lemta stebėti, 
kaip greit stiebiasi naujokai: vieną semestrą jis būdavo 
jiems geras patarėjas, o kitą jį jau atstumdavo. Pats 
jis niekad nesugebėjo žengti į priekį taip greit, kaip 
bet kuris pasišiaušęs naujokėlis. Haris prisiminė, kad net 
tarakonų medžioklėje — jo išrastame žaidime — jau 

pirmą vakarą buvo sulaužytos jo taisyklės. Jis liūdnai 
tarė: 

— "Turbūt tu teisus. Aš, ko gero, nesiųsiu laiško. — 
Ir nuolankiai pridūrė:— Aš įsitaisiau šitoj lovoj, bet, 
jei nori, galim pasikeisti... 

— O ne, viskas gerai, — atsakė Vilsonas. 

— Aš pasamdžiau tik vieną tarną. Pamaniau, kad 
truputį sutaupysim. 

— Kuo mažiau tarnų trinsis aplinkui, tuo geriau,— 
pareiškė Vilsonas. 

Tai buvo pirmasis bendras jųdviejų vakaras. Abu sė- 
dėjo vienoduose valdiškuose krėsluose ir skaitė, užtemdę 
langus. Ant stalo stovėjo Vilsonui butelis viskio, o Ha- 
riui — butelis limonado su citrina. Harį apgaubė nepap- 
rastos ramybės pojūtis: į stogą lygiai barbeno lietus, 
Vilsonas skaitė Volesą. Protarpiais rėkaudami ir burz- 
gindami mašinas pro šalį pradumdavo keletas girtų iš 
karo aviacijos valgyklos, bet viduje nuo to darydavosi 
dar ramiau. Kartais jo žvilgsnis nukrypdavo į sieną — 
bene pamatys tarakoną, tačiau juk negalima norėti visko 
iš karto. 

— Gal turi po ranka „Daunhemietį“, seni? Būčiau 
nieko prieš dar žvilgtelėti. Baisiai nuobodi knyga. 

— Ant tualetinio stalelio guli naujas, neatplėštas 
numeris. 

— Neprieštarausi, jei atplėšiu? 

— Kurių velnių man prieštarauti? 

Haris pirmiausia atsivertė pastabas apie senuosius 
daunhemiečius ir dar sykį perskaitė, jog H. R. Haris 
(1917— 1921) labai prašomas pranešti savo adresą. Jis 
suabejojo — gal kartais Vilsonas bus suklydęs: niekur 
nerašoma apie salės apmušalus. Ko gero, jis vis dėlto 
laišką išsiųs. Haris ėmė vaizduotis, kokį atsakymą gausiąs 
iš sekretoriaus: „Brangus Hari, — ar kaip nors panašiai, — 
mums visiems buvo labai malonu gavus jūsų laišką 
iš tokių romantiškų kraštų. Gal galėtumėte atsiųsti išsa- 
mią apybraižą žurnalui? Ta pačia proga norėčiau pasi- 
teirauti, gal sutiktumėte įstoti į Senųjų daunhemiečių 
draugija? Regis, nesate jos narys. Visų senųjų daunhe- 
miečių vardu užtikrinu, kad mums būtų labai džiugu 

priimti jus į savo tarpa“. Haris pabandė įsprausti: „mums 
būtų didelė garbė“, tačiau tokią frazę atmetė. Jis buvo 
realistas. 

Kalėdų semestrą daunhemiečiams sekėsi pusėtinai. 
Jie įveikė Harpendeną vienu įvarčiu, Teiloro komercijos 
mokyklą — dviem, o su Lansingu sužaidė lygiosiomis. 
Dakeris ir Tairnis pasirodė kaip neblogi puolėjai, bet 
komanda per lėtai varo kamuoli. Atvertęs kitą puslapį, 
Haris perskaitė, jog operos draugija steigėjų salėje pas- 
tatė puikų „Kantrybės“ spektaklį. F. J. K., matyt, anglų 
kalbos mokytojas, rašė: Leinas, vaidinęs Bantorną, buvo 
toks žavingas, jog apstulbino visus savo draugus iš V b. 
Ligi šiol mes neįsivaizdavome, kad jis taip jaučia vidu- 
ramžių dvasią, ir nesiejome jo su lelijomis, tačiau jis 
mums įrodė, kad jo neįvertinome. Puiki vaidyba, Leinai! 

Haris permetė akimis penkerių varžybų apžvalgas, 
fantaziją, pavadintą „Laikrodžio tiksėjimas“, kuri pra- 
sidėjo: Kartą gyveno senučiukė, kurios didžiausias turtas 
buvo... Aplink jį iškilo Daunhemo sienos — raudonos ply- 
tos, surištos geltonu skiediniu, savotiški ornamentai, Vik- 
torijos laikų figūros; akmeniniais laiptais sukaukšėjo 
žingsniai, įskilusio varpelio skambesys skelbė dar vieną 
nykią dieną. Jis pajuto prieraišumą, kokį paprastai jau- 
čiame skausmui ir liūdesiui,— jausmą, kad tai ir yra 
tikroji mūsų sielos būsena. Akys priplūdo ašarų. Jis 
gurkštelėjo limonado ir nusprendė: „Aš išsiųsiu tą laišką, 
tegu Vilsonas sako ką nori“. Už durų kažkas suriko: 

— Bagsteri! Kur tu, Bagsteri, pedike prakeiktas? — 
ir įvirto į griovį. Jis pasijuto visai kaip Daunheme, tiktai 
ten, aišku, jie nevartojo šito žodžio. 

Haris pervertė dar porą lapų, ir žvilgsnis užkliuvo 
už eilėraščio pavadinimo: „Vakarų pakrantė“. Jis buvo 
dedikuotas L.S. Haris neitin mėgo poeziją, bet jam parūpo, 
jog kažkur šioje milžiniškoje smėlio ir visokių kvapų 
juostoje yra dar trečias senas daunhemietis. Jis perskaitė: 

Tristanas kitas šiam krante 

Pakels prie lūpų aitrią taurę, 


Ir kitas Markas žvelgs tenai, 
Kur tolsia meilė pasmerkta. 

Hariui pasirodė keista: jis greit perbėgo akimis 
eilutes ligi inicialų E. V. pabaigoje. Vos vos neriktelėjo 
garsiai, tačiau laiku susitvardė. Šitaip greta vienas kito 
gyvenant, kaip jie dabar, reikia būti atsargiam. Čia nėra 
vietos piktumams. Kas toji L. S., spėliojo jis, negi tai 
būtų... Nuo šios minties jo lūpas iškreipė žiauri šypsena. 
Jis pasakė: 

— Nelabai ko yra tam žurnale. Mūsiškiai įveikė 
Harpendena. Įdėtas eilėraštis — vadinasi „Vakarų pak- 
rantė“. Tikriausiai dar koks nors bėdžius įstrigo šitam 
pakrašty. 

— A! 

— Jį mylimoji pametė, — pridūrė Haris.— Bet aš 
poezijos neskaitau. 

— Aš irgi,— prisidengęs Volesu, sumelavo Vil- 
sonas. 

Jis tik per plauką išvengė pavojaus. Vilsonas gulėjo 
lovoje ant nugaros ir klausėsi, kaip į stoga barbena 
lietus, o už širmos sunkiai šnopuoja senasis daunhemietis. 
Jam regėjosi, kad anie baisieji metai, kažkaip persisunkę 
pro laiko ūkus, vėl apgaubė jį. Ir kokia gi beprotybė 
sukurstė jį nusiųsti tą eilėraštį į „Daunhemietį“? Tačiau 
tai nebuvo beprotybė: jis jau seniai nebepajėgė garbingai 
daryti kvailysčių — nuo pat vaikystės buvo pasmerktas 
gyventi suktai ir sudėtingai. Atsiminė, kaip ketino pa- 
sielgti: iškirpti eilėraštį ir, nenurodęs iš kur, nusiųsti 
jį Luizai. Žinojo, kad čia ne visai tokia poezija, kokią 
ji mėgsta, tačiau manė, jog jai turės padaryti įspūdį 
jau vien tai, kad eilėraštis išspausdintas. Jeigu ji pak- 
laustų — kur, būtų nesunku išgalvoti kokį įtikinamai 
skambantį uždaro leidinio pavadinimą. Laimei, „Daun- 
hemietis“ spausdinamas kokybiškai, ant gero popieriaus. 
Aišku, jam tektų priklijuoti iškarpą ant storo lapo, kad 
nesimatytų, kas kitoje pusėje, bet tai būtų lengva pa- 
aiškinti. Panašu, kad profesija iš lėto ryja visą jo gy- 
venimą — lygiai kaip mokykla. Jo profesinė pareiga buvo 
mokėti meluoti, vikriai suktis iš padėties, niekad neišsiduo- 

ti, — ir asmeninis gyvenimas jam klostėsi pagal tą patį 
modelį. Jis gulėjo ant nugaros, šlykštėdamasis pats sa- 
vimi. 

Lietus trumpam nustojo. Tai buvo viena iš vėsos 
valandėlių — palaima nemigos kankinamiems. Slogiame 
Hario sapne tebelijo. Vilsonas patyliukais atsikėlė ir įsi- 
pylė migdomųjų — kruopelės sušnypštė stiklinėje, Haris 
anapus širmos kažką kimiai sumurmėjo ir apsivertė. Vil- 
sonas žiebtuvėliu apšvietė laikrodžio ciferblatą — 2.25. 
Pirštų galais sėlindamas link durų, kad neprižadintų 
Hario, jis pajuto, kaip į panagę įsisiurbė erkė. Ryte 
reikės liepti tarnui ją ištraukti. Jis stovėjo ant cemen- 
tinio laiptelio virš permirkusios žemės, atsisagstęs pižamos 
marškinius, ir mėgavosi vėsa. Visuose nameliuose buvo 
tamsu, mėnulį dengė atslenkantys lietaus debesys. Jis 
buvo besisukąs grįžti, tačiau išgirdo už keleto jardų 
kažką bilstelint ir uždegė žiebtuvėlį. Tas apšvietė sulin- 
kusią figūrą — Žmogus bandė pro namelius išsukti į kelią. 

— Skobis! — šūktelėjo Vilsonas. Žmogus atsigręžė. 

— Sveiki, Vilsonai! — atsiliepė Skobis.— Nežino- 
jau, kad jūs čia gyvenat. 

— Taip, drauge su Hariu, — atsakė Vilsonas, įbedęs 
akis į žmogų, mačiusį jo ašaras. 

— Išėjau pasivaikščioti, — neįtikinamai pasiaiškino 
Skobis.— Miegas neėmė. 

Vilsonui pasirodė, kad melo pasaulyje Skobis visiš- 
kas naujokas: negyveno jame nuo pat vaikystės. Jis 
pajuto Skobiui savotišką vyresniojo pavydą — senas ka- 
torgininkas šitaip pavydėtų pradedančiam sukčiui, pir- 
mąsyk pakliuvusiam už grotų, kuriam viskas dar nauja. 

Vilsonas sėdėjo savo tvankiame kambarėlyje Af- 
rikos kompanijos kontoroje, atsitvėręs nuo durų krūva 
firmos žurnalų ir buhalterijos knygų, įrištų keturkampe 
kiaulės oda. Už tos krūvos jis paslapčiomis, tarsi nusi- 
rašinėjantis mokinukas, pasidėjęs kodų knygas, šifravo 
telegramą. Komerciniame kalendoriuje buvo atversta 
savaitės senumo data — birželio 20-oji, ir devizas: Geriau- 

si kapitalo įdėjimai — sąžiningumas ir dalykiškumas. Vil- 
jamas P. Kornfortas. Klerkas pabeldė į duris ir pranešė: 

— Vilsonai, pas jus negras su rašteliu. 

— Nuo ko? 

— Sako, nuo Brauno. 

— Palaikykit jį minutę kitą, tai geras vyrukas, o 
paskui galit šveist čia. 

Kad ir kaip Vilsonas stengėsi, žargono posakiai jo 
lūpose skambėjo nenatūraliai. Jis sulankstė telegramą ir 
įkišo ją į kodų knygą vietoj skirtuko, paskui padėjo 
knygą į seifą ir užtrenkė duris. Tada įsipylė stiklinę 
vandens ir pažvelgė į gatvę: ten su spalvingais skėčiais 
vaikštinėjo senos negrės, apsiraišiojusios galvas šviesiu 
medvilniniu audeklu. Beformiai kartūniniai drabužiai 
siekė joms kulkšnis; vienos rūbas buvo išmargintas deg- 
tukų dėžutėmis, kitos — žibalinėmis lempomis, trečios — 
naujausias Mančesterio audinys — alyvinės spalvos skil- 
tuvėliais geltoname dugne. Blizgėdama nuo lietaus praėjo 
iki juosmens nuoga jauna mergaitė, ir Vilsonas su me- 
lancholišku geismu nusekė ją akimis. Jis nurijo gurkšnį, 
ir tuo metu prasivėrė durys. 

— Uždaryk duris. 

Vaikinukas paklausė. Šio ryto vizitui jis, matyt, 
buvo apsivilkęs geriausiais savo drabužiais: šviesūs med- 
vilniniai marškinėliai buvo užleisti ant baltų šortų. Ne- 
paisant lietaus, jo sportiniai bateliai buvo švarutėliai — 
tik kad pirštai kyšojo. 

— Tu esi Jusefo berniukas? 

— "Taip, sahe. 

— Tave pašaukė mano tarnas, — tęsė Vilsonas.— 
Jis sakė tau, ko aš noriu, ką? Jis yra tavo jaunesnysis 
brolis, taip? 

— Taip, sahe. 

— To paties tėvo? 

— Taip, sahe. 

— Jis sako, kad tu geras berniukas, doras. Nori 
būti tarnu, ką? 

— Taip, sahe. 

— Moki skaityti? 

— Ne, sahe. 

— O rašyti? 

— Ne, sahe. 

— Turi akis galvoj? Turi geras ausis? Viską pas- 
tebi? Viską girdi? 

Berniūkštis šyptelėjo — lygiame  pilkšvame lyg 
dramblio oda jo veide žybtelėjo baltas plyšys. Jis atrodė 
pataikūnas ir sumanus. Vilsonas labiau vertino suma- 
numą negu sąžiningumą. Sąžinė — lazda su dviem galais, 
o sumanus visuomet žiūri kas svarbiausia. Sumaniam 
aišku, kad siras vieną gražią dieną gali grįžti iš kur atėjęs, 
o anglai liks. Sumanus žino, kad visada verta tarnauti 
valdžiai, nesvarbu, kokia ji būtų. 

— Kiek tu uždirbi, būdamas berniuku? 

— Dešimt šilingų. 

— Aš moku tau dar penkis. Jeigu Jusefas tave 
atleis, aš moku tau dešimt šilingų. Jeigu tu išbūsi pas 
Jusefą metus ir duosi man geras žinias — teisingas ži- 
nias — ir nemeluosi, aš surasiu tau tarnybą pas baltąjį. 
Aišku? 

— Taip, sahe. 

— O jeigų tu man meluosi, tai sėsi į kalėjimą. 
Arba tave nušaus — nežinau. Man nesvarbu. Aišku? 

— Taip, sahe. 

— Kasdien susitiksi su savo broliu mėsos turguje. 
Pasakysi jam, kas ateina pas Jusefą. Pasakysi, kur Ju- 
sefas eina. Pasakysi jam apie visus keistus žmones, kurie 
ateina pas Jusefą. Tu nesakysi melo, tu sakysi tiesą. Ne- 
sukčiausi. Jei niekas neateina pas Jusefą, sakai — niekas. 
Nesugalvosi didelio melo. Jei sakysi netiesą, aš žinosiu, 
ir tu tuoj sėsi į kalėjimą, — nepavargdamas kalė vyrukui 
į galvą Vilsonas. Niekaip negalėjo nustatyti, ar daug tas 
supranta. Vilsonui per kaktą sruvo prakaitas, o pilkas, 
ramus ir susikaupęs vaikinuko veidas slėgė jį tartum 
neatremiamas kaltinimas.— Sėsi į kalėjimą ir sėdėsi 
ten labai baisiai ilgai.— Girdėjo, kaip stengdamasis skam- 
bėti kuo įtikinamiau, lūžinėja jo balsas; pats sau atrodė 
nelyginant baltojo plantatoriaus parodija iš spektaklio. 
Jis paklausė: — Skobį? Tu pažįsti majorą Skobį? 

— Taip, sahe. Jis labai geras žmogus, sahe.— Tai 

buvo pirmieji vaikinuko pasakyti žodžiai, be „taip“ ir 
„ne“. į 

— -Ar matei jį pas savo šeimininką? 

— Taip, sahe. 

— Ar dažnai? 

— Vieną, du kartus, sahe. 

— Ar jis tavo šeimininko draugas? 

— Mano šeimininkas, jis galvoja, majoras Skobis 
labai geras žmogus, sahe. 

Šitoks kartojimas įsiutino Vilsoną, ir jis piktai prat- 
rūko: 

— Man nesvarbu, geras jis ar blogas. Aš noriu ži- 
noti, kur jis susitinka su Jusefu, supratai? Apie ką jie 
šnekasi? Tu kartais atneši jiems išgerti, kai tarnas už- 
siėmęs? Girdi ką nors? 

— Pereita sykį jie turėjo didelį reikalą,— patai- 
kūniškai pareiškė berniukas, tarsi rodydamas kraštelį 
savo prekės. 

— Taip ir maniau. Man reikia žinoti viską apie 
tą reikalą. 

— Kai majoras Skobis gale išėjo, mano šeimininkas, 
jis užsidėjo pagalvę tiesiai ant veido. 

— Ką, po galais, tu nori tuo pasakyti? 

Berniūkštis be galo oriai užsidengė rankomis akis ir 
pranešė: | 

— Nuo jo akių pagalvė buvo šlapia. 

— Ak tu Dieve,— atsiduso Vilsonas, — tai bent ne- 
paprastas dalykas. 

— Tada jis gerti daug viskio ir eiti miegoti — de- 
šimt, dvylika valandų. Tada jis eiti į Bondo gatvės krau- 
tuvę ir kelti baisų triukšmą. 

— Kodėl? 

— Jis sakyti, jie jį apgaudinėja. 

— Ką tai turi bendro su majoru Skebiu? 

Berniukas gūžtelėjo pečiaiš. Kaip jau ne sykį yra 
buvę, Vilsonas pasijuto taip, tarsi jam prieš pat nosį 
būtų užtrenktos durys, — jis visuomet likdavo lauke. 

Kai berniūkštis išėjo, jis vėl atidarė seifą: iš pra- 
džių pasuko rankenėlę į kairę iki 32 — jo amžius, paskui 
į dešinę iki 10 — jo gimimo metai, tada vėl į kairę iki 

65 — jonamų Pinerio Vestern Aveniu numeris, — ir išėmė 
kodų knygas. 32946 78523 97042. Prieš akis jam plaukė 
skaičių virtinės. Telegramoje buvo nuoroda — „Svarbu“, 
antraip jis būtų atidėjęs šifravimą vakarui. Tačiau pui- 
kiai žinojo, jog ji anaiptol nėra labai svarbi: eilinis 
laivas su eiliniais įtariamaisiais išplaukė iš Lobito — 
deimantai, deimantai, deimantai. Iššifravęs telegramą, 
įteiks ją vargšui nukamuotam komisarui, kuris tikriausiai 
irgi bus gavęs tokią pat arba priešingą informaciją iš 
Ypatingų operacijų vadovo ar kokios nors kitos slaptos 
organizacijos, kurios dygsta pakrantėje lyg mangrovė. 
Neliesti bet neįtarti kartoti neįtarti P. Fereira keleivis 
1 klasė kartoti P. Fereira keleivis 1 klasė. Fereira tik- 
riausiai yra agentas, jo organizacijos užverbuotas laive. 
Visai galimas daiktas, jog tuo pačiu metu komisaras 
gavo pulkininko Raito pranešimą, kad P. Fereira įta- 
riamas deimantų kontrabanda ir jį reikia nuodugniai 
iškrėsti. 72391 87052 63847 92034. Kas dabar įsigud- 
rins vienu metu neliesti, neįtarti (kartoti: neįtarti) ir 
nuodugniai iškrėsti poną Fereirą? Laimei, tai ne jo rei- 
kalas. Greičiausiai kaip sykis dėl šito dalyko prisieis 
sukti galvą Skobiui. 

Vilsonas dar sykį priėjo prie lango įsipilti vandens 
ir vėl pamatė praeinant tą pačią mergaitę. O gal tai 
buvo jau kita. Matė, kaip tarp aštrių lyg sparnai jos 
menčių srovena vanduo. Atsiminė, jog buvo laikas, kai 
tamsios odos jis nepastebėdavo. Jam pasirodė, jog šioje 
pakrantėje bus praleidęs ne kelis mėnesius, o metus — 
metus, skiriančius paauglystę nuo subrendimo. 

— Išeini? — nustebo Haris.— Kur? 

— Šiaip sau, į miestą,— atsakė Vilsonas, atleis 
damas moskitų batų raištelius. 

— Ką, po galais, tu ruošiesi veikti mieste tokiu 
metu? 

— Reikalai, — pasakė Vilsonas. 

Taip, pagalvojo pats sau, tam tikros rūšies ne- 
linksmi reikalai, kuriuos žmogus atlieka vienas, be draugų. 

Prieš kelias savaites jis buvo nusipirkęs padėvėtą auto- 
mobilį — savo pirmąją nuosavą mašiną, ir dar ne per 
geriausiai mokėjo vairuoti. Joks įtaisas šitame klimate 
ilgai nelaikydavo, ir kas keli šimtai jardų jis turėjo 
nosine valyti priekinį stiklą. Krutaune visų namelių durys 
buvo atlapos, o jų gyventojai šeimomis sėdėjo aplink 
žibalines lempas laukdami, kol tiek pravės, kad galėtų 
eiti gulti. Griovyje drybsojo pastipęs benamis šuo, lietus 
merkė jo baltą įkritusį pilvą. Vilsonas važiavo įjungęs 
antrą bėgį, tik truputį greičiau nei eitų pėsčias, nes 
civilinių mašinų lempos turėjo būti užtemdytos taip, kad 
likdavo vizitinės kortelės dydžio plyšys, ir jis tematė 
vos penkiolika žingsnių į priekį. Sugaišo dešimt minučių, 
kol nusigavo iki didžiojo medvilnės krūmo prie policijos 
nuovados. Nė viename karininkų kabinete nesimatė švie- 
sos, ir jis paliko mašiną prie pagrindinių durų. Bet kas 
pamatęs pamanys, jog jis viduje. Kurį laiką sėdėjo, atsi- 
daręs duris ir nesiryždamas lipti. Einančios per lietų 
merginos vaizdas susipynė su kitu — Hario, gulinčio ant 
menčių ir skaitančio knygą, su limonado stikline šalia. 
Kai geidulys nugalėjo, jis liūdnai pagalvojo: koks visa tai 
vargas, ir po visko užplūsiantis liūdesys iš anksto prislėgė 
jo nuotaiką. | 

Buvo pamiršęs pasiimti skėtį, tad nenuėjęs nė tuzino 
jardų šlaitu žemyn jau buvo kiaurai šlapias. Dabar labiau 
negu geismas jį stūmė į priekį kita aistra — smalsumas. 
Jei jau gyveni šiame krašte, anksčiau ar vėliau turi 
paragauti vietinio patiekalo. Tas pats kaip turėti mie- 
gamojo stalčiuje dėželę šokolado. Kol jos neištuštini, apie 
nieką daugiau negali galvoti. Jis pamanė: po to galėsiu 
parašyti Luizai dar vieną eilėraštį. 

Viešnamis buvo įsikūręs bungale skardiniu stogu, 
stovinčiame vidury šlaito, dešinėje kelio pusėje. Sausu 
oru mergiūkštės lyg žvirbliai tupėdavo griovyje ir ple- 
pėdavo su policininku, budinčiu ant kalvos. Kelio niekad 
nesutaisydavo, tad niekas pro viešnamį į uostą ar į katedrą 
nevažiuodavo: jo galėjai ir nepastebėti. Dabar namas sto- 
vėjo, atsigręžęs į purviną gatvę fasadu su uždarinė- 
tomis langinėmis — tiktai durys buvo atdaros ir paspirtos 


171 


iš lauko akmeniu. Jos vedė į koridorių. Paskubomis apsi- 
dairęs Vilsonas žengė vidun. 

Prieš keletą metų koridorius buvo ištinkuotas ir iš- 
baltintas, tačiau žiurkės tinke prigraužė skylių, o žmonės 
ant kalkių pritepliojo keverzonių ir prirašė visokių žodžių. 
Sienos buvo ištatuiruotos kaip jūreivio ranka: inicialai, 
datos, net pora sukryžiuotų širdžių. Iš pradžių Vilsonui 
pasirodė, kad namas visiškai tuščias. Abiejose korido- 
riaus pusėse buvo po eilę devynių pėdų ilgio ir keturių 
pėdų pločio kambarėlių su užuolaidomis vietoje durų, 
juose stovėjo lovos, padarytos iš senų dėžių, užtiestų 
namų darbo audeklu. Jis sparčiai žengė link koridoriaus 
galo: paskui, įtikinėjo save, apsisuksiu ir grįšiu į ramų, 
mieguistą, saugų kambarį, kuriame su knyga rankoje 
snaudžia senasis daunhemietis. 

Jis pasijuto baisiai nusivylęs, tartum būtų neradęs, 
ko ieškojo, kai priėjęs koridoriaus galą, pamatė, jog vienas 
kambarėlis kairėje pusėje nėra tuščias. Ant grindų de- 
ganti aliejinė lempelė apšvietė merginą nešvariais apa- 
tiniais, drybsančią ant dėžių lyg žuvis ant prekystalio; 
jos rausvos basos pėdos karojo viršum užrašo „Teito 
cukrus“. Ji budėjo, laukdama lankytojo. Mergina išsi- 
viepė Vilsonui ir pasakė nė neketindama sėstis: 

— Nori krest krest, branguti? Dešimt šilingų. 

Jam pasivaideno, jog mergaitė su šlapia nugara 
visam laikui dingsta iš akių. 

— Ne,— gynėsi jis, — ne, — purtėsi, pats sau galvo- 
damas: koks gi aš kvailys, koks kvailys! Sukoriau tokį ke- 
lią vien dėl šito. Mergiūkštė sukikeno, tarsi supratusi, 
koks jis kvailas, ir tada jis išgirdo kažką basomis kojo- 
mis sunkiai atšlepsint koridoriumi iš lauko: jam kelią 
užtvėrė sena motušė su dryžuotu skėčiu rankose. Ji vie- 
tos kalba kažko paklausė mergiūkštę, toji vaipyda masi 
paaiškino. Vilsonas juto, kad visa tai tik jam vienam 
atrodo keista, kad senei tai įprastinė situacija — savo 
tamsioje karalystėje ji nuolat susiduria su panašiais da- 
lykais. Jis tyliai tarė: 

— Norėčiau pirma išgerti. 

— Ji atneš gerti, — pasakė motušė. Ji griežtai suko- 

mandavo merginai jam nesuprantama kalba, ir toji žvit- 

riai nuleido kojas nuo cukraus dėžių.— Tu liksi čia, — pa- 
liepė Vilsonui motušė ir iš įpratimo, tarsi namų šeimi- 
ninkė, kurios galva užimta kuo kitu, bet ji privalo palai- 
kyti pokalbį su nuobodžiu svečiu, ėmė aiškinti: — Graži 
mergaitė, krest krest, vienas svaras. 

Rinkos taisyklės čia veikė atvirkščiai: kuo jis labiau 
spyriojosi, tuo labiau kilo kaina. 

— Atsiprašau, aš negaliu laukti, — tarė Vilsonas. 
— Stai dešimt šilingų, — jis jau ketino eiti, bet senė visai 
nekreipė į tai dėmesio: užtvėrusi kelią, ji šypsojosi tar- 
tum dantistas, žinantis, ko klientui reikia. Odos spalva 
šioje vietoje neturėjo jokios reikšmės, ir jis negalėjo pa- 
kelti triukšmo, kaip baltasis būtų pasielgęs kitur: įeidamas 
į šį tinkuotą koridorių, jis neteko bet kokių rasinių, so- 
cialinių ir individualių bruožų — liko vien žmogaus pri- 
gimtis. Jei būtų norėjęs pasislėpti — ši vieta puikiai tam 
tiko, jei nenorėjo sakyti savo vardo — čia jis buvo tiktai 
. vyriškis. Net jo spyriojimasis, šleikštulys ir baimė nebuvo 
vien tik jo: pirmąsyk atėjusiems visa tai būdavo taip bū- 
dinga, jog senė gerai žinojo, ką jis toliau darys. Iš pra- 
džių užsimanys gerti, paskui pasiūlys pinigų, o po to... 
Vilsonas tyliai pasakė: 

— Praleiskit mane, — tačiau žinojo, kad ji nepasiju- 
dins. Senė stovėjo ir stebėjo jį tarsi kokį pririštą gyvulį, 
kurį reikėjo prižiūrėti, kol ateis šeimininkas. Jis visiškai 
jos nedomino, tačiau tarpais ji ramiai pakartodavo: 
„Graži mergaitė, krest krest, dar ir dar“. Vilsonas pa- 
davė svarą, senė įsikišo jį į kišenę ir nesitraukė iš kelio. 
Kai jis pabandė pro ją prasisprausti, ši rausvu delnu 
nerūpestingai stumtelėjo jį atgal. Ir pakartojo: „Dar ir 
dar. Krest krest“. Visa tai šimtus kartų jau buvo vykę 
anksčiau. 

Koridoriumi atėjo mergina, nešina buteliu nuo acto, 
pilnu palmių vyno, ir Vilsonas atsidusęs nenoromis pa- 
sidavė. Karštis, tvyrantis tarp lietaus sienų, sudusęs jo 
partnerės kvapas, blausi šokinėjanti žibalinės lempos švie- 
selė — viskas jam priminė atvirą kapo rūsį, laukiantį, 
kol bus nuleistas dar vienas kūnas. Jis vėl pajuto skriaudą 
ir neapykšntą visiems tiems, per kuriuos čia atsidūrė. 
Nuo šių jausmų sustingusiomis jo gyslomis vėl ėmė te- 
kėti kraujas. 

TREČIOJI DALIS 
Pirmas skyrius 


1 


Helena tarė: 

— Mačiau tave šiandien paplūdimyje. 

Skobis pakėlė akis nuo pilamos viskio stiklinės. 
Kažkas jos balse jam keistai priminė Luizą. Jis atsakė: 

— Ieškojau Ryso — iš Karinio laivyno žvalgybos. 

— Net neužkalbinai manęs. 

— Labai skubėjau. 

— "Tu visada toks atsargus, — pasakė ji, ir Skobis 
staiga suprato, kas darosi ir kodėl jis pagalvojo apie 
Luizą. Įdomu, liūdnai pamąstė jis, ar meilė visuomet 
eina tuo pačiu keliu? Kartojasi ne vien pats meilės aktas... 
Kaip dažnai per pastaruosius porą metu kritišku momentu 
jis mėgindavo išvengti štai tokios scenos — išgelbėti ne 
tik save, bet ir antrąją auką. Jis liūdnai šyptelėjo ir 
tarė: 

— Šį sykį negalvojau apie tave. Buvau užsiėmęs 
kitais dalykais. 

— Kokiais dalykais? 

— O, deimantais... 

— Darbas tau daug svarbiau už mane, — pareiškė 
Helena. Išgirdus tą banalią frazę, skaitytą baisybėje 
prastų romanų, jam suspaudė širdį. 

— Taip,— rimtai atsakė jis, — bet dėl tavęs aš jį 
paaukočiau. 

— Kodėl? 

— "Turbūt todėl, kad tu esi žmogus. Galima labiau 
už viską pasaulyje mylėti savo šunį, bet niekas nega- 
lėtų pervažiuoti net ir svetimo vaiko, kad jį išgelbėtų. 

— Ak,— atsiduso ji,— ir kam tu visada sakai man 
tiesą? Aš nenoriu visą laiką girdėti tiesos. 

Jis įspraudė jai į ranką stiklą viskio ir tarė: 

— Tau nepasisekė, brangioji. Tu susidėjai su pagy- 
venusiu vyriškiu. Mes negalim vienas kitam meluoti kaip 
jaunikliai — per daug vargo. 


174 


— Kad tu žinotum,— atsiliepė ji, — kaip aš pa- 
vargstu nuo tavo atsargumo. Tu ateini sutemus ir išeini 
dar neišaušus. Tai taip... taip žemina. 

— Taip. 

— Mes visuomet mylimės... čia. Tarp baldų smul- 
kiems tarnautojams. Man regis, kur nors kitur mes net 
nežinotume, kaip tai daroma. 

— Vargšelė,— pratarė jis. 

Ji piktai atkirto: 

— Aš nenoriu, kad manęs gailėtumeis. 

Tačiau nori nenori — jis jos gailėjo. Gailestis smilko 
jo širdyje lyg trūnėsis, kuriuo jis niekuomet negalės 
nusikratyti. Buvo patyręs, kaip išblėsta aistra, kaip miršta 
meilė, bet gailestis likdavo visada. Jis nė kiek nemažė- 
davo, maitinamas paties gyvenimo. Pasaulyje buvo tik 
vienas žmogus, kurio jis nepajėgė gailėtis, — savęs. 

— Negi negalėtum truputį surizikuoti? — paklausė 
ji. — Nesi man parašęs nė eilutės. Išvažiuoji ištisoms 
dienoms, o man nieko nepalieki. Net nuotraukos — kad 
šitas kambarys žmoniškiau atrodytų. 

— Bet aš neturiu nuotraukos. 

— Tu, ko gero, manai, kad aš tavo laiškus panau- 
dosiu prieš tave? 

Jam pasirodė, kad jeigu užsimerktų, tai beveik ga- 
lėtų įsivaizduoti, kad čia kalba Luiza — tik balsas jau- 
nesnis ir galbūt ne taip sugeba žeisti. Stovėdamas su 
viskio stiklu rankoje jis atsiminė kitą naktį — už šimto 
2 nuo čia; taurėje tada buvo džinas. Jis švelniai 


tarė 
— Nekalbėk kvailysčių. 


— Tu mane vaiku laikai. Įsėlini ant pirštų galiu- 
kų ir atneši ženklų. 

— Aš stengiuosi apsaugoti tave. 

— Po perkūnais, kas man galvoj — tegu žmonės 


plepa. 

Jis atpažino tinklinio žaidėjų šneką. Tarė jai: 

— Jeigu jie ims šnekėti, viskas bus baigta. 

— Tu ne mane saugai. Tu saugai savo žmoną. 

— Galų gale tai tas pats. 

— O,— šūktelėjo ji, — sulyginai mane su... ta mo- 
terim! | 

Jis nejučiom krūptelėjo. Neįvertino jos sugebėjimo 
žeisti. Aišku, kaip ji apčiuopė jautrią vietą: jis pats 
parodė. Dabar ji visuomet žinos, kur kirsti skaudžiau- 
sią smūgį. Ji panaši į vaiką, gavusį į rankas skriestuvą ir 
žinantį, jog gali skaudžiai durti. Vargu ar galima ti- 
kėtis iš vaiko, kad nepasinaudos savo galia. 

— Brangioji,— prabilo jis, — mums per anksti bar- 
tis. 

— Ta moteris, — pakartojo ji, stebeilydama jam į 
veidą,— tu gi niekuomet jos nepaliksi? 

— Mes susituokę, — atsakė jis. 

— Jei ji sužinotų apie mus, nuspūdintum atgal 
lyg priluptas šunėkas. 

Jis švelniai pagalvojo: ji neperskaitė geriausių kny- 
gų kaip Luiza. 

— Nežinau. 

— Tu niekad manęs nevesi. 

— Negaliu. Tu gi žinai. 

— Kaip patogu būti kataliku, — pasišaipė ji.— Tai 
netrukdo tau miegoti su manim — tiktai vesti trukdo. 

— Taip,— atsakė jis ir pagalvojo: ji kur kas vy- 
resnė nei prieš mėnesį. Tada ji nebūtų sugebėjusi iš- 
kelti scenos, tačiau meilė ir slapukavimas išmokė: jis 
pradėjo ją formuoti. Įdomu, pamanė, jei taip eis ir to- 
liau, ko gero, jos nebegalėsi atskirti nuo Luizos. Mano 
dėka jos išmoksta gelti ir griauti, ir dar senti. 

— Na,— paragino Helena,— teisinkis gi! 

— Per daug laiko užimtų, — atsiliepė jis.— Reikėtų 
pradėti nuo klausimo, ar yra Dievas. 

— Kaip tu moki išsisukinėti! 

Jis jautėsi apviltas. Juk taip laukė vakaro! Visą 
dieną kabinete, painiodamas nuomos bylą ir nepilnamečio 
nusikaltimą, svajojo apie Niseno namelį, pustuštį kam- 
barį, tuos baldus smulkiems tarnautojams kaip jo jau- 
nystės laikais — visa tai, ką ji išplūdo. Jis tarė: 

— Aš gero norėjau. 

— Ką tu sakai? 

— Norėjau būti tavo draugas. Rūpintis tavim. Pa- 
daryti laimingesne, negu buvai. 

— Argi aš nebuvau laiminga? — regis, ji kalbėjo 
apie seniai prabėgusius metus. 

Jis atsakė: 

— Buvai priblokšta, vieniša... 

— Aš negalėjau būti vienišesnė nei dabar,— at- 
kirto ji. — Kai nustoja lyti, mudvi su ponia Karter trau- 
kiame į paplūdimį. Prisikabina Bagsteris, jie mano, kad aš 
frigidiška. Grįžtu atgal, kol vėl nepradėjo lyti, ir laukiu 
tavęs... mudu išgeriam po stiklą viskio... tu atneši man 
ženklų, lyg būčiau tavo dukrytė... 

— Atleisk,— tarė Skobis. Ištiesęs ranką, uždengė 
jos plaštaką. Smulkučiai krumpliai po jo delnu buvo 
panašūs į sulaužytą stuburkaulį. Atsargiai, iš lėto, ap- 
galvodamas kiekvieną žodį, jis ėmė kalbėti — tarsi ženg- 
damas per tuščią žemę, pilną prikaišiotą minų, ir kas 
akimirką laukdamas sprogimo: — Aš viską, beveik viską 
padarysiu, kad tu būtum laiminga. Aš daugiau čia ne- 
vaikščiosiu. Aš išvyksiu — atsistatydinsiu... 

— Ir labai džiaugsies manim nusikratęs,— atrėžė 
i. 
| — Man tai bus lyg gyvenimo galas. 

— Keliauk sau, jeigu nori. 

— Nenoriu. Aš noriu padaryti taip, kaip tu nori. 

— Gali keliauti, jeigu nori, gali pasilikti, — su pa- 
nieka metė ji.— Aš gi negaliu pajudėti, tiesa? 

— Jei nori, aš kaip nors įsodinsiu tave į sekantį 
laivą. 

— O, kaip tau būtų gera, jeigu visa tai baigtųsi, — 
sušuko ji ir prapliupo raudoti. Jis ištiesė ranką link jos, 
tačiau ji sukliko: — Eik velniop! Velniop! Dink iš čia! 

— (Gerai,— atsakė jis. 

— Taip, dink ir daugiau nesirodyk! 

Išėjęs už durų, lietui vėsinant veidą ir rankas, jis 
pagalvojo: koks paprastas pasidarytų gyvenimas, jei da- 
bar paklausytų jos. Pareitų namo, užsidarytų duris ir 
vėl būtų vienas: nemelucdamas parašytų laišką Luizai 
ir užmigtų taip, kaip ištisas savaites nemiegojo — be 
sapnų. Rytoj vėl tarnyba, ramus grįžimas namo, vaka- 
rienė, užrakintos durys... Tačiau ten žemai, už mašinų 
aikštelės, kur po varvančiu brezentu glaudėsi sunkveži- 

miai, tartum ašaros krito lietus. Jis pagalvojo apie ją ten 
namelyje, vienišą, spėliojančią, ar ištarti žodžiai nebe- 
atšaukiami, ar kasdien ligi laivui atplaukiant teks ma- 
tyti vien ponią Karter ir Bagsterį, o namo grįžti vien 
su skausmu širdyje. Kito žmogaus padėtis nepermaldau- 
jamai iškilo jam prieš akis tarsi nekaltai nužudyta auka. 

Kai pravėrė duris, maisto šaldytuvą uostinėjusi 
žiurkė neskubėdama patraukė laiptais aukštyn. Štai ko 
taip neapkentė ir bijojo Luiza; bent jau ją jis padarė 
laimingą. O dabar iš lėto, iš anksto apgalvojęs ir sup- 
lanavęs savo beprotybę, jis ėmėsi tvarkyti Helenos gy- 
venimą. Atsisėdo prie stalo, paėmė lapą rašomojo po- 
pieriaus — oficialaus popieriaus, pažymėto vyriausybi- 
niais vandens ženklais, — ir pradėjo kurti laišką. 

Jis rašė: Brangioji, — norėjo visiškai atsiduoti į jos 
rankas, bet neįpainioti jos vardo. Tarsi rašydamas poli- 
cijos pranešimą, pasižiūrėjo į laikrodį ir dešiniajame kam- 
pe pažymėjo: 12,35 Bensaidas, rugsėjo 5. Kruopščiai rašė 
toliau: Myliu tave labiau už save, labiau už savo žmoną. 
Aš labai stengiuosi sakyti tiesą. Labiausiai pasaulyje 
aš norėčiau padaryti tave laimingą... Jam buvo liūdna, 
kad tos frazės tokios banalios; atrodė, lyg jose nesly- 
pėtų jokia savaiminė tiesa — pernelyg dažnai jos buvo 
vartojamos. Jei būčiau jaunas, mąstė jis, sugebėčiau rasti 
teisingų, gyvų žodžių, bet visa tai jau yra man buvę. 
Jis dar pridūrė: Myliu tave. Atleisk man, — pasirašė 
ir sulankstė popierių. 

Apsivilkęs lietpaltį, vėl išėjo į lietų. Zaizdos čia 
pūliuoja nuo drėgmės ir visiškai negyja. Jei įsidrėksi 
pirštą, po kelių valandų toje vietoje oda pažaliuos. Ei- 
damas šlaitu aukštyn, jautė, lyg būtų gedus jo siela. 
Mašinų aikštelėje per miegus šūktelėjo kareivis — Sko- 
biui tas žodis atrodė nesuprantamas lyg hieroglifas ant 
sienos: tie vyrukai buvo iš Nigerijos. Lietui dudenant į 
Niseno namelių stogus, jis galvojo: kam aš taip parašiau? 
Kam parašiau „labiau už Dievą“? Jai būtų užtekę ir 
„labiau už Luizą“. Net jeigu tai ir tiesa, kodėl aš taip 
parašiau? Aplinkui jį nesiliaudamas verkė dangus; jis 
jautė kažkur viduje negyjančią žaizdą. Sušnibždėjo: „O 
Dieve, aš tave apleidau. Bet tu manęs neapleisk“. Priė- 

jęs jos duris, pakišo po apačia laišką, tačiau neišgirdo 
nieko, tik popieriaus šnaresį ant cementinių grindų. Jam 
prieš akis vėl praslinko vaikiška figūrėlė ant neštuvų, ir 
jis liūdnai pagalvojo, kiek daug visko atsitiko, ir kaip 
tuščiai — vien tam, kad dabar jis apmaudžiai tartų sau: 
ji nebegalės apkaltinti manes atsargumu. 

— Ėjau pro šalį, — tarė tėvas Renkas,— ir sugal- 
vojau užsukti. 

Vakaro lietus krito iš dangaus lyg pilko bažnytinio 
rūbo klostės. Kažkur link kalvų nuūžė sunkvežimis. 

— Užeikit,— pakvietė Skobis.— Nebeturiu viskio, 
bet yra alaus... arba džino. 

— Pamačiau jus ties Niseno nameliais ir atsekiau 
iš paskos. Nesutrukdysiu? 

— Aš pietauju su komisaru, bet ligi tol dar turiu 
valandą laiko. 

Tėvas Renkas nenustygdamas sukinėjosi po kambarį. 
Skobis iš ledo dėžės ištraukė butelį alaus. 

— Ar pastaruoju metu gavot žinių iš Luizos? — 
pasiteiravo svečias. 

— Paskutines porą savaičių — ne,— atsakė Sko- 
bis, — bet pietų 2jisėje nuskandino keletą laivų. 

Tėvas Renkas įsitaisė valdiškame krėsle, suspaudęs 
tarp kelių stiklinę. Buvo visai tylu, tiktai lietus bar- 
beno į stogą. Skobis atsikrenkštė, paskui vėl stojo tyla. 
Jį persekiojo keistas jausmas, jog tėvas Renkas kaip 
koks jo pavaldinys laukia įsakymo. 

— Lietūs netrukus baigsis,— tarė Skobis. 

— Jau turbūt šeši mėnesiai, kai jūsų žmona iš- 
vykusi. 

— Septyni. 

Ar imsit atostogų kelionei į Pietų Afriką? — pak- 
lausė tėvas Renkas, gurkštelėdamas alaus ir nežiūrėdamas 
į Skobį. 

— Aš atidėjau atostogas. Jaunesniems jų labiau 
reikia. 

— Atostogų visiems reikia. 

— Jūs štai jau dvylika metų be jų apsieinat, tėve. 

— A, aš kes kita, — atsiliepė tėvas Renkas. Jis vėl 
atsikėlė ir ėmė nenustygdamas vaikštinėti pasieniais. 
Paskui atgręžė į Skobį nenusakomo maldavimo kupiną 
veidą. ž 

— Kartais, — prabilo jis, — jaučiuosi taip, lyg iš viso 
nieko neveikčiau. 

Jis sustojo, įsmeigė į vieną tašką akis ir skėste- 
lėjo rankomis. Skobis prisiminė, kaip nerimstantis tėvas 
Klejus retkarčiais atšokdavo į šalį tarsi nuo kokios ne- 
matomos būtybės. Jis pasijuto, lyg jį kažko maldautų, 
o jis nežinotų, ką atsakyti. Paskui tyliai tarė: 

— Niekas daugiau už jus nedirba, tėve. 

Tėvas Renkas, vilkdamas kojas, nuslinko atgal į 
krėslą. 

— Kad greičiau nustotų liję, — pasakė jis. 

— Kaip laikosi močiutė nuo Kongo įlankos? Gir- 
dėjau, ji miršta. 

— Ligi kitos savaitės nebeišgyvens. Gera moteriš- 
kė.— Jis dar gurkšielėjo alaus ir ėmė raitytis krėsle, 
susiėmęs ranka pilvą.— Dujos, — šudejavo jis,— ak, kaip 
mane kamuoja! 

— Negerkit alaus, tėve. 

— Tik mirštantiesiems,— atsiliepė tėvas Renkas,— 
aš čia ir esu reikalingas. Kai miršta, tada manęs šaukia- 
si. — Pakėlęs nuo per didelės chinino dozės apsiblausu- 
sias akis, jis niūriai kimiu balsu pridūrė: — Iš manęs 
niekad nebuvo naudos gyviesiems, Skobi. 

— Nekalbėkit kvailysčių, tėve. 

— Kai buvau novicas, maniau, jog žmonės atveria 
sielą kunigams, o Dievas kažkaip pakužda, ką jiems atsa- 
kyti. Nepaisykit manęs, Skobi, neklausykit, ką šneku. 
Tai vis tie lietūs kalti — jie visuomet šituo laiku mane 
pribaigia. Dievas nepakužda, ką sakyti, Skobi. Kadaise 
turėjau parapiją Northamptone. Ten siuva batus. Žmonės 
kviesdavosi mane arbatos, sėdėdavau, žiūrėdavau, kaip 
jie ją pilsto, kalbėdavomės apie Marijos vaikus ir baž- 
nyčios stogo pataisymą. Tie northamptoniečiai buvo labai 
dosnūs. Tik paprašyk — ir jau duoda. Bet aš niekam ten 
nebuvau reikalingas, Skobi. Maniau, Afrikoj bus kitaip. 


180 


Matot, Skobi, aš nesu mėgėjas skaityti. Niekad nesugebė- 
jau ypatingai mylėti Dievo kaip kai kurie. Norėjau būti 
naudingas, ir tiek. Neklausykit manęs. Tai vis lietus 
kaltas. Aš šitaip jau penkerius metus nešnekėjau. Tiktai 
prieš veidrodį. Jei žmonės pakliūva į bėdą, jie eina pas 
jus, Skobi, o ne pas mane. Kviečiasi mane pietų, tik no- 
rėdami sužinoti paskalas. O jei jūs pakliūtumėt į bėdą, kur 
jūs eitumėt? 

Skobis vėl išvydo tas apsiblaususias, maldaujan- 
čias akis, per lietų ir sausrą laukiančias kažko, ko nie- 
kuomet neįvyksta. Gal man nusimesti savo naštą, pagal- 
vojo jis, gal prisipažinti, jog myliu dvi moteris, jog ne- 
žinau, ką daryti? Ir kas iš to? Aš ne prasčiau už jį 
žinau, ką jis atsakytų. Žmogus privalo rūpintis savo siela 
net ir kito sąskaita, o taip daryti aš nepajėgiu ir nie- 
kuomet nepajėgsiu. Stebuklingo žodžio reikėjo ne jam, 
o kunigui, bet jis nemokėjo jo ištarti. 

— Aš ne iš tų, kurie pakliūva į bėdą, tėve. Aš 
nuobodus, pagyvenęs vyriškis, — ir nusigręžė, nenorėda- 
mas išvysti sielvarto. Išgirdo nykų tėvo Renko varpo 
gaudesį: 

— Ho! Ho hol 

Pakeliui pas komisarą Skobis užsuko į savo kabinetą. 
Ant jo bloknoto pieštuku buvo brūkštelėta: Buvau užė- 
jes jūsų aplankyti. Nieko ypatingo. Vilsonas. Skobiui 
pasirodė keista: Vilsono nebuvo matęs jau keletą sa- 
vaičių, ir jei jis neturėjo svarbaus reikalo, kam reikėjo 
taip kruopščiai pažymėti savo apsilankymą? Ieškodamas 
cigarečių pakelio, jis ištraukė rašomojo stalo stalčių ir 
išsyk pastebėjo, jog kažkas ne taip. Atidžiai peržiūrėjo 
visus daiktus — nebuvo cheminio pieštuko. Aišku, Vil- 
sonas ieškojo, kuo parašyti raštelį ir pamiršo padėti pieš- 
tuką į vietą. Bet kam reikėjo raštelio? 

Priimamajame seržantas pranešė: 

— Ponas Vilsonas ateiti jūsų aplankyti, sere. 

— Žinau, jis paliko raštelį. 

Stai kas, pagalvojo jis: aš vis vien būčiau suži- 

nojęs, tad jis nusprendė geriau pats man pranešti. Grįžęs 
į kabinetą, jis dar syki apžiūrėjo stalą. Jam pasirodė, 
jog viena byla judinta, tačiau nebuvo tikras. Atsidarė 
stalčių — ten nerado nieko, kas galėtų ką nors sudominti. 
Žvilgsnis užkliuvo už sutrūkusio rožančiaus — jį seniai 
reikėjo sutaisyti. Paėmęs įsikišo jį į kišenę. 


— Viskio? — pasiūlė komisaras. 

— Ačiū, — padėkojo Skobis, tiesdamas stiklą ko- 
misarui.— O jūs manimi pasitikite? 

— Taip. 

— Aš vienintelis nieko nežinau apie Vilsoną. 

Komisaras nusišypsojo ir nė kiek nesumišęs patogiai 
atsilošė kėdėje. 

— Oficialiai niekas nežino, tik aš ir Afrikos kompa- 
nijos reikalų vedėjas — aišku, tai neišvengiama. Dar gu- 
bernatorius ir tie, kurie prieina prie „ypač slaptų“ teleg- 
ramų. Džiaugiuosi, jog jūs susiprotėjot. 

— Norėčiau, kad jūs žinotumėt, jog manimi galima 
pasitikėti — bent ligi šiol. 

— Jums nėra reikalo man to sakyti, Skobi. 

— Talito pusbrolio byloje mes negalėjome kitaip 
pasielgti. 

— Aišku, ne. 

Skobis tarė: 

— Bet vieno dalyko jūs vis dėlto nežinot. Aš pasis- 
kolinau iš Jusefo du šimtus svarų, kad galėčiau išsiųsti 
Luizą į Pietų Afriką. Moku jam keturių procentų palū- 
kanas. Tai grynai komercinis sandėris, bet jei jūs už jį 
pareikalausit mano galvos... 

— Džiaugiuosi, kad jūs man pasakėt,— tarė komi- 
saras.— Matot, Vilsonas įsikalė į galvą, kad jus šanta- 
žuoja. Jis turbūt kaip nors iškniso apie tą paskolą. 

— Jusefas dėl pinigų nešantažuos. 

— Aš jam taip ir sakiau. 

— Tai ar pareikalausit mano galvos? 

— Ji man ir taip reikalinga, Skobi. Jūs vienin- 
telis karininkas, kuriuo aš iš tikrųjų pasitikiu. 

Skobis ištiesė tuščią stiklą — lyg ranką paspausti. 

— Sakykit, kada gana. 

— (Gana. 

Su amžiumi žmonės darosi panašūs lyg dvyniai. 
Praeitis — jų bendros įsčios; šeši liūčių ir šeši sausros 
mėnesiai — jų bendras nėštumo periodas. Jie suprato 
vienas kitą iš pusės žodžio. Abu išėjo tuos pačius karš- 
tinės mokslus, tą patį mylėjo ir niekino. 

— Deris praneša, jog kasyklose įvyko kelios stam- 
bios vagystės. 

— Komerciniai akmenys? 

— Brangakmeniai. Jusefas ar Talitas? 

— Greičiau Jusefas,— tarė Skobis.— Vargu ar jis 
imasi pramoninių deimantų. Pasak jo, tai žvyras. Bet, 
aišku, niekad negali būti tikras. 

— Už kelių dienų atplaukia Esperanca. Turime būti 
budrūs. 

— Ką sako Vilsonas? 

— Galvą guldo už Talitą. Jo manymu, šioje pjesėje 
piktadarys — Jusefas. Ir jūs, Skobi. 

— Aš jau ilgokai nemačiau Jusefo. 

— Žinau. 

— Imu suprasti, kaip jaučiasi tie nuolat stebimi 
ir skundžiami sirai. 

— Vilsonas skundžia mus visus, Skobi. Fraserį, 
Todą, Timblerigą, mane. Jis mano, kad aš pernelyg atlai- 
dus. Bet tai neturi reikšmės. Raitas plėšo jo pranešimus, 
o Vilsonas, aišku, skundžia ir jį. 

— Tikriausiai. 

Vidurnaktį jis patraukė link Niseno namukų. Langai 
buvo užtemdyti, ir kurį laiką jis jautėsi saugiai — nes- 
tebimas, neskundžiamas; išmirkusi žemė slopino jo žing- 
snių aidą, tačiau eidamas pro Vilsono namelį, jis vėl 
pajuto, kad būtinai reikia saugotis. Užgriuvo mirtinas 
nuovargis, ir jis pagalvojo: eisiu namo. Nesėlinsiu šį- 
vakar pas ją — juk paskutiniai jos žodžiai buvo: „Ne- 
besirodyk daugiau“. Argi negalima bent sykį pagauti 
ką nors už liežuvio? Jis stovėjo dvidešimt jardų atstu 
nuo Vilsono namelio ir žiūrėjo į šviesos ruoželį tarp 
užuolaidų. Kažkur ant kalvos girdėjo rėkaujant girtuoklį, 
pirmieji vėl prasidedančio lietaus lašai aptaškė veidą. 
Jis mąstė: grįšiu namo ir griūsiu miegoti, ryte para- 

šysiu Luizai, o vakare prieisiu išpažinties. Kitą dieną 
iš kunigo rankų priimsiu Viešpatį, ir gyvenimas vėl pasi- 
darys paprastas. Dorybė ir tyras buvimas gundė jį tam- 
soje lyg nuodėmė. Lietus temdė akis, kojos, nenoromis 
nešančios jį Niseno namelio link, klimpo purve. 

Jis porą sykių pabeldė, ir durys iškart atsidarė. 
Prieš belsdamas antrąsyk be galo troško, kad anapus 
durų tebekerotų pyktis, kad jo niekas nelauktų. Jis niekad 
nemokėjo užmerkti akių ir užsikimšti -ausų, kai kitam 
žmogui būdavo reikalingas; buvo ne centurionas, o ka- 
riškis, privaląs vykdyti šimto centurionų įsakymus, ir 
kai durys atsidarė, jis jau žinojo, kad tuoj nuskambės 
komanda: likti, mylėti, imtis atsakomybės, meluoti. 

— Ak, brangusis, — šūktelėjo ji, — maniau, kad tu 
nebeateisi. Juk taip tave išplūdau! 

— Aš visuomet ateisiu, jei tau manęs reikės. 

— Tikrai? 

— Visuomet. Jei būsiu gyvas. 

Dievas palauks, pagalvojo jis. Argi galima mylėti 
Dievą vieno iš jo kūrinių sąskaita? Argi moteris pri- 
imtų meilę, dėl kurios reikia paaukoti kūdikį? 

Prieš uždegdami šviesą, jiedu kruopščiai užtraukė 
užuolaidas. 

Ji tarė: 

— Ašvisą dieną drebėjau iš baimės, kad tu neateisi. 

— Matai — aš atėjau. 

— Buvau liepusi tau nešdintis. Pažadėk man, kad 
niekad nepaisysi manęs, jeigu liepsiu tau nešdintis. 

— Pažadu,— tarė jis. 

— Jei tu nebūtum grįžęs...— prabilo ji ir lempų 
apšviesta nugrimzdo mintyse. Jis matė, kaip ji mėgina 
susigaudyti, įtemptai bando įsivaizduoti, kas gi būtų 
buvę... — Nežinau. Ko gero, būčiau susidėjusi su Bagsteriu 
arba nusižudžiusi, arba padariusi ir viena, ir kita. Tik- 
riausiai ir viena, ir kita. 

Jis susirūpinęs paprašė: 

— Negalvok taip daugiau. Aš visuomet būsiu greta, 
jei tau manęs reikės, kol būsiu gyvas. 

— Ko tu vis kartoji: kol būsiu gyvas? 

— Aš trisdešimt metų už tave vyresnis. 


184 


Jiedu pirmąsyk tą vakarą pasibučiavo. Ji pasakė: 

— Nejaučiu tų metų. 

— Kodėl tu manei, kad aš neateisiu? — paklausė 
Skobis.— Juk gavai mano laišką. 

— Kokį laišką? 

— Kurį aš vakar naktį pakišau tau po durimis. 

Ji išsigando: 

— Aš nė akyse nemačiau jokio laiško. Ką tu ten 
parašei? 

Jis paglostė jai veidą ir nusišypsojo. 

— Viską. Man nusibodo saugotis. Parašiau viską. 

— Net savo vardą? 

— Atrodo. Šiaip ar taip, jis rašytas mano ranka. 

— Prie durų kilimėlis paklotas. Turbūt jis palindo 
po kilimėliu. 

Tačiau jie abu žinojo, kad laiško ten neras. Lyg 
jau seniai būtų jautę pro tas duris užgriūsiant nelaimę. 

— Kas ji galėjo paimti? 

Jis pamėgino ją nuraminti. 

— Gal tavo tarnas palaikė jį paprastu popiergaliu 
ir išmetė. Jis nebuvo įdėtas į voką, ir niekas nesužinos, 
kam jis skirtas. 

— Ar tai svarbu! Brangusis,— sudejavo ji, — man 
negera. Baisiai negera. Dabar kažkas turės ginklą prieš 
tave. Geriau aš būčiau mirusi toj valty. 

— Neišsigalvok. Gal aš negiliai pakišau tą raštelį, 
ir kai tarnas rytą atidarė duris, vėjas jį nupūtė ir sup- 
lakė į purvą. 

Jis stengėsi kalbėti kaip galima įtikinamiau: galų 
gale tai irgi įmanomas dalykas. 

— Neleisk, kad tau kenkčiau,— maldavo ji, ir kiek- 
vienas žodis kaip grandinės vis tvirčiau kaustė jam rie- 
šus. Jis ištiesė jai rankas ir visai tvirtai sumelavo: 

— Tu man niekada nepakenksi. Nesuk galvos dėl 
to dingusio laiško. Aš perdėjau. Iš tiesų ten nėra nieko 
tokio, ką galėtų suprasti svetimas. Nesirūpink. 

— Klausyk, mielasis, nepasilik šiąnakt. Man nera- 
mu. Jaučiu... kad mus stebi. Atsisveikinkim ir eik. Bet 
sugrįžk. Ak, būtinai sugrįžk, brangusis. 

Kai jis ėjo pro Vilsono namelį, ten tebedegė šviesa. 

Pravėręs savo tamsoje skendinčių namų duris, ant grindų 
pamatė popieriaus lapą. Tai jį pribloškė: negi dingęs 
laiškas nelyginant katinas parslinko į savo senuosius 
namus? Tačiau pakėlęs pamatė, jog tai ne jo laiškas, 
nors irgi — meilės pasiųstas. Tai buvo telegrama, adre- 
suota jam į policijos štabą ir dėl cenzūros pasirašyta 
pilna pavarde: Luiza Skobi. Jis pasijuto tarsi gavęs 
netikėtą boksininko smūgį. Parašiau laišką vykstu namo 
buvau kvailė taškas su meile — ir tas oficialus parašas 
lyg koks antspaudas. 

Jis atsisėdo. Svaigo galva. Sukosi mintys: jei bū- 
čiau nerašęs ano laiško, jei būčiau padaręs, kaip liepė 
Helena, ir išsinešdinęs — kaip lengvai vėl klostytųsi gy- 
venimas! Tačiau prisiminė savo prieš dešimtį minučių 
ištartus žodžius: „Aš-visuomet būsiu greta, jei tau manęs 
reikės, kol būsiu gyvas“. Tai buvo priesaika, tokia pat 
neišdildoma, kaip ir įžadas prie Ilingo altoriaus. Nuo 
jūros kilo vėjas: lietūs baigėsi taip, kaip ir prasidėję — 
taifūnu. Užuolaidos plaikstėsi po kambarį, ir jis pribėgęs 
užtrenkė langus. Viršuje, kone plėšdamiesi nuo vyrių, 
daužėsi miegamojo langai. Uždaręs juos, jis atsigręžė 
ir pamatė tuščią tualetinį staliuką: ant jo netrukus vėl 
išsirikiuos nuotraukos ir indeliai — ypač viena nuotrauka. 
Laimingas tu, Skobi, pamanė jis,— kokia sėkmė! Mer- 
gytė ligoninėje, šaukianti: „Tėve!“ — žiūrėdama į triušio 
šešėlį ant pagalvės, mergina neštuvuose, gniaužianti 
pašto ženklų albumą — kodėl, suko galvą Skobis, kodėl 
visiems reikia manęs — nuobodaus pusamžio policijos ka- 
rininko, kuriam nesiseka daryti karjeros? Aš iuk negaliu 
jiems duoti nieko, ko negali kiti, tai kodėl jie nepa- 
lieka manęs ramybėje? Juk galima rasti jaunesnį ir ge- 
resnį mylimąjį, saugesnį gyvenimą. Kartais jam rodėsi, 
jog vienintelis dalykas, ką gali jiems duoti,— tai jo 
neviltis. 

Atsirėmęs į tualetinį staliuką, jis pamėgino melstis. 
„Tėve mūsų“ žodžiai ant lūpų buvo negyvi tarsi koks 
teismo dokumentas: ne kasdieninės duonos jis troško, o kur 
kas daugiau. Kitiems — laimės, sau — vienatvės ir ra- 
mybės. 

— Aš nieko nebenoriu planuoti,— staiga tarė jis 

garsiai.— Jei mirčiau, joms manęs nebereikėtų. Mirusių 
niekam nereikia. Mirusius galima užmiršti. O Viešpatie, 
atsiųsk man mirtį, kol nepadariau jų nelaimingų. 

Tačiau jam pačiam tie žodžiai pasirodė pernelyg 
melodramatiški. Liepė sau nepulti į isteriją: reikėjo daug 
ką suplanuoti, o isterikas to nepajėgtų, ir lipdamas laip- 
tais žemyn, jis pagalvojo, kad šioje situacijoje — šioje 
banalioje situacijoje turėtų padėti trys ar keturios tabletės 
aspirino. Išsiėmęs iš ledo dėžės filtruoto vandens butelį, 
ištirpdė aspiriną. Įdomu, pagalvojo, kaip jaustųsi, štai 
šitaip lyg tas rūgštokas tabletes gerdamas mirtį. Kunigai 
tvirtina, jog tai mirtina nuodėmė, paskutinis atgailos 
neatlikusio ir į neviliį puolusio žmogaus žingsnis. Aišku, 
su bažnyčia nepasiginčysi. Bet jie taip pat aiškina, kad 
Dievas retsykiais laužo savo paties įstatymus, — tad argi 
jam sunkiau ištiesti atleidimo ranką į savižudybės tamsą 
nei prisikelti iš akmeninio kapo? Kristus nebuvo nužudy- 
tas — Dievo negalima nužudyti. Kristus pats nusižudė: 
jis lygiai taip prikalė save prie kryžiaus, kaip Pemberto- 
nas pasikorė ant kablio paveikslui kabinti. 

Jis padėjo stiklinę ir dar sykį pakartojo sau nepulti 
į isteriją. Jo rankose — dviejų žmonių laimė, ir jis 
privalo išmokti šaltakraujiškai meluoti. Svarbiausia — 
šaltakraujiškumas. Jis išsitraukė dienoraštį, pažymėjo 
datą — trečiadienis, rugsėjo 6 — ir ėmė rašyti. Pietavau 
pas komisarą. Neblogai pasikalbėjom apie V. Trumpam 
užėjau pas Heleną. Luiza pranešė, jog grįžta namo. 

Truputį padvejojęs, pridūrė: Prieš pietus buvo už- 
sukęs tėvas Renkas. Truputį nervingas. Jam reikėtų atos- 
togu. Perskaitęs viską, paskutinius du sakinius išbraukė. 
Buvo nepratęs reikšti savo nuomonės dienoraštyje. 


Antras skyrius 


1 


Visą dieną telegrama neišėjo jam iš galvos. Kas- 
dienybė — dvi valandos teisme dėl melagingo liudijimo 
bylos — atrodė nereali, tarsi visam laikui paliekama šalis. 
Žmogus galvoja: šią valandą ano kaimelio gyventojai, 

kuriuos kadaise pažinojau, lygiai taip pat sėda prie stalo, 
kaip ir prieš metus, kai aš ten buvau,— bet jis nėra tikras, 
jog gyvenimas lygiai taip slenka ir už jo sąmonės ribų. 
O Skobio sąmonės galios buvo susitelkusios ties telegrama 
ir tuo bevardžiu laivu, skrodžiančiu vandenis iš pietų 
išilgai Afrikos pakrantės. Viešpatie, atleisk man,— pa- 
galvojo jis, kai akimirksnį galvoje krustelėjo mintis, jog 
laivas gali ir neatplaukti. Mūsų širdyse tūno negailes- 
tingas tironas, pasirengęs susitaikyti su tūkstančio ne- 
pažįstamų žmonių nelaimėmis, kad tik tie keli, kuriuos 
mylime, būtų laimingi. 

Pasibaigus melagingo liudijimo bylai, prie durų jį 
sulaikė Felouvas, sanitarijos inspektorius. 

— Ateikit šiandien į restoraną, Skobi. Turim kąsnelį 
tikros argentinietiškos jautienos.— Šiame nerealiame pa- 
saulyje sunku atsisakyti tokio kvietimo.— Bus Vilsonas, — 
pridūrė Felouvas.— Po teisybei, tai jis parūpino tos jau- 
tienos. Jums jis patinka, tiesa? 

— Taip. Maniau, kad jums nepatinka. 

— O, klubas turi žengti koja kojon su gyvenimu, 
ir prekyba dabar verčiasi visokiausi žmonės. Aš sutinku, 
jog anąsyk pasikarščiavau. Ko gero, buvau šiek tiek 
išgėręs. Jis daunhemietis — kai mokiausi Lansinge, mes 
su jais žaisdavom futbolą. 

Važiuodamas į pažįstamą namą kalvose, kur jis 
kadaise gyveno, Skobis vangiai mąstė: reikia greičiau 
pasikalbėti su Helena. Negalima leisti, kad ji tai sužinotų 
iš ko nors kito. Gyvenimas vis suka tuo pačiu ratu: 
anksčiau ar vėliau tenka pranešti blogas naujienas, iš- 
galvoti melą, kad ką nors paguostum, pilstyti rožinį 
džiną, kad kaip nors sulaikytum bepratrūkstantį skausmą. 

Įėjęs į ilgą bungalo svetainę, jos gale išvydo He- 
leną. Buvo priblokštas supratęs, jog niekad anksčiau nėra 
jos matęs kaip viešnios kito žmogaus namuose, apsiren- 
gusios vakarine suknele. 

— Jūs pažįstamas su ponia Rolt, tiesa? — pasi- 
teiravo Felouvas. Jo balse nesigirdėjo pašaipos. Šlykštė- 
damasis savimi, Skobis pagalvojo: kokie mes gudrucliai, 
kaip mitriai apmovėme mažytės kolonijos liežuvautojus. 
Įaimylėjėliams nedera mokėti šitaip gerai apgaudinėti. 

Argi meilė neturėtų būti spontaniška, beprotiška?.. 

— Taip,— atsakė jis,— mudu su ponia Rolt seni 
draugai. Aš buvau Pende, kai ją atgabeno per sieną. 
— Jis stovėjo dvylika pėdų atstu nuo stalo, kur Felou- 
vas maišė gėrimus, ir žiūrėjo, kaip lengvai, natūraliai 
ji šnekučiuojasi su ponia Felouv. 

Įdomu, spėliojo jis, ar iš viso būčiau ją pamiles, jei 
šįvakar būčiau pirmakart išvydęs? 

— Ko norėtumėt, ponia Rolt? 

— Rožinio džino. 

— O, kad mano žmona jį gertų! Negaliu pakęsti jos 
džino su apelsinų sultimis. 

Skobis tarė: 

— Jei būčiau žinojęs, kad važiuosit čia, būčiau 
užsukęs jūsų paimti. 

— Gaila,— atsiliepė Helena.— Niekad manęs neap- 
lankot.— Kreipdamasi į Felouvą, ji pasakė taip natū- 
raliai, kad Skobis tiesiog pašiurpo:— Pendo ligoninėje 
jis buvo man labai geras, tačiau jam, matyt, patinka 
tik ligoniai. 

Felouvas pasiglostė ūsiukus, įsipylė dar džino ir 
pareiškė: 

— Jis jūsų bijo, ponia Rolt. Kaip ir mes visi, vedę 
vyrai. 

Ji su apsimestiniu meilumu paklausė: 

— Kaip manot, gal nepasigersiu nuo dar vienos? 

— O, štai ir Vilsonas, — šūktelėjo Felouvas, ir visi 
išvydo rausvą, tyrą, truputį sumišusį veidą bei prastai 
suveržtą juostą.— Jūs su visais pažįstamas, ar ne? Ponia 
Rolt jūsų kaimynė. 

— Bet mes dar nebuvome susitikę, — atsakė Vil- 
sonas, čia pat parausdamas. 

— Nesuprantu, kas darosi čionykščiams vyrams, — 
nusistebėjo Felouvas.— Jūs ir Skobis abu gyvenate kai- 
mynystėje, ir nė vienas neaplankote ponios Rolt! — Skobis 
tuoj pat pajuto į save įsmeigtą mąslų Vilsono žvilgsnį.— 
Aš nebūčiau toks drovus,— pilstydamas rožinį džiną, 
pareiškė Felouvas. 

— Daktarė Saiks kaip visuomet vėluoja, — pastebėjo 
ponia Felouv iš kito kambario galo, bet tą patį akimirksnį 

pasirodė išraiškinga daktarės figūra su tamsiais drabu- 
žiais ir batais nuo moskitų — ji sunkiai užlipo laiptais. 

— Kaip sykis pataikėt išgerti, Džesi, — pasveikino 
ją Felouvas.— Ko norėtumėt? 

— Dvigubą viskio, — atsakė daktarė Saiks. Pro sto- 
rusaakinių stiklus apžvelgusi susirinkusius, ji tarstelėjo: — 
Labą vakarą visiems! 

Jiems einant pietauti, Skobis Helenai pasakė: 

— Mums reikia pasikalbėti, — tačiau sugavęs Vil- 
sono žvilgsnį, pridūrė: — Dėl jūsų baldų. 

— Dėl baldų? 

— Gal man pavyks gauti jums dar keletą kėdžių. 

Jiedu buvo dar visai žali konspiratoriai ir nemo- 
kėjo atmintinai visos kodų knygos, tad jis nebuvo tikras, 
ar ji suprato nebaigtą jo frazę. Per visus pietus jis 
tylėjo, su siaubu laukdamas minutės, kai liks vienas su 
ja, ir bijodamas, kad pražiopsos tą minutę; kyštelėjęs 
ranką į kišenę nosinės, tarp pirštų pajuto sušlamant 
telegramą... buvau kvailė... taškas su meile. 

— Aišku, jūs apie tai kur kas daugiau žinote negu 
mes, majore Skobi,— tarė daktarė Saiks. 

— Atleiskit, neišgirdau... 

— Mes kalbėjomės apie Pembertono atvejį. — Taigi 
per keletą mėnesių jis jau tapo atveju. O kai kas nors 
tampa atveju, ima atrodyti, jog tai nebesusiję su gyvais 
žmonėmis: atvejis — anaiptol nebe skausmas ir gėda. 
Vaikinukas gulėjo ant lovos nupraustas ir suglostytas — 
tikras pavyzdys iš psichologijos vadovėlio. 

— Aš sakiau, — paaiškino Vilsonas, — kad Pember- 
tonas pasirinko netikusį būdą nusižudyti. Aš būčiau rin- 
kęsis migdomuosius. 

— Vargu ar Bamboje lengva gauti migdomųjų,— 
tarė daktarė Saiks.— O jis turbūt apsisprendė staiga. 

— Aš būčiau nekėlęs tokio triukšmo, — pasakė Fe- 
louvas.— Vyrukas, aišku, turėjo teisę pats nuspręsti savo 
likimą, bet nevertėjo kelti triukšmo. Aš pritariu Vilsonui: 
didelė dozė migdomųjų — geriausias būdas. 

— Jiems reikia recepto, — pastebėjo daktarė Saiks. 

Glamžydamas telegramą, Skobis atsiminė laišką, 
pasirašytą „Dikas“, vaikišką rašysena, cigarečių gesini- 

mo žymes ant kėdžių, Voleso romanus, vienatvės stigmą 
ir pagalvojo: štai jau du tūkstančiai metų mes taip abe- 
jingai aptarinėjame Kristaus kančią. 

— Pemberionas visada buvo kvailys, — pareiškė Fe- 
louvas. 

— Migdomieji baisiai nepatikimas dalykas, — tarė 
daktarė Saiks. Ji grįžtelėjo į Skobį, didžiulės jos aki- 
nių linzės lyg švyturiai atspindėjo lempų gaubtus.— Jūs 
patys turėtumėt žinoti, kokie jie klastingi. Draudimo 
kompanijos ypač nemėgsta migdomųjų, ir joks tardy- 
tojas nesileis šitaip mulkinamas. 

— Iš kur jie žino? — paklausė Vilsonas. 

— Štai kad ir liuminalis. Neįmanoma neapsižiū- 
rėjus išgerti per didelės jo dozės... 

Skobis skersai stalą pažvelgė į Heleną. Įsmeigusi 
akis į lėkštę, ji iš lėto, nenoromis valgė. Jųdviejų tylė- 
jimas tarsi skyrė juos nuo kitų: nelaimingi žmonės ne- 
pajėgė abejingai šnekučiuotis apie tokį dalyką. Skobis 
vėl pajuto Vilsono žvilgsnį, šokinėjantį nuo vieno prie kito, 
ir įnirtingai ėmė ieškoti kokios nors frazės, kad nut- 
rauktų pavojingą jųdviejų vienatvę. Jie netgi negalėjo 
saugiai drauge patylėti. 

Jis paklausė: 

— Kokį gi būdą jūs patartumėt, daktare Saiks? 

— Na, būna nelaimingų atsitikimų maudantis — 
bet netgi juos tenka ilgai aiškintis. Jei žmogui pakaktų 
drąsos žengti į kelią priešais automobilį, tačiau tai irgi 
nepatikima... 

— Ir įpainiojamas kitas žmogus, — pridūrė Skobis. 

— Man pačiai, — už savo stiklų šyptelėjo daktarė 
Saiks, — nekiltų didelių sunkumų. Aš tiesiog diagnozuo- 
čiau sau anginą ir paprašyčiau kurį nors kolega išrašyti... 

Helena staiga piktai suriko: 

— Kokios klaikios šnekos! Kuriems galams jums 
reikia pasakoti... 

— Brangioji, — piktdžiugiškai nusišypsojo daktarė 
Saiks,— kai jūs tiek laiko išdirbsite gydytoja, kiek aš, 
imsite pažinti savo pašnekovus. Aš nemanau, jog kas 
nors iš čia esančių ruoštųsi... 

Ponia Felouv pasiūlė: 

— Gal dar įsidėtumėt vaisių salotų, ponia Rolt? 

— Ar jūs katalikė, ponia Rolt? — paklausė Felou- 
vas.— Aišku, jų pažiūros labai griežtos. 

— Ne, aš ne katalikė. 

— Bet jų pažiūros griežtos, ties4, Skobi? 

— Mus moko,— atsakė Skobis,— jog tai mirtina 
nuodėmė. 

— Negi jūs iš tiesų rimtai tikite pragaru, majore 
Skobi? — paklausė daktarė Saiks. 

— Taip, tikiu. 

— Liepsnomis ir kankinimais? 

— Gal ne visai. Sako, jog tai galįs būti amžinos 
netekties jausmas. 

— Manęs šitoks pragaras negąsdina,— pareiškė Fe- 
louvas. 

— Tikriausiai jūs niekuomet nepraradote ko nors 
brangaus, — tarė Skobis. 

Pretekstas pietums buvo argentinietiška jautiena. 
Ją sudorojus, nebeliko, kas jungtų visus (ponia Felouv 
nelošė kortomis). Felouvas ėmėsi pilstyti alų, o Vilsonas 
atsidūrė tarp nejaukiai tylinčios ponios Felouv ir ple- 
piosios daktarės Saiks. 

— Eime pakvėpuoti tyru oru,— pasiūlė Skobis. 

— Ar tai protinga? 

— Keistai atrodys, jeigu neisim,— atsakė Skobis. 

— Einat pasižiūrėti į žvaigždes? — pildamas alų, 
šūktelėjo Felouvas.— Nusprendėt atsigriebti už prarastą 
laiką, Skobi? Pasiimkit drauge po stiklą. 

Jie pasidėjo taures ant verandos turėklų. Helena 
tarė: 

— Aš neradau tavo laiško. 

— Negalvok daugiau apie jį. 

— Argi ne dėl to tu norėjai su manim pasikalbėti? 

— Ne. 

Skobis matė, kaip atslenkančių lietaus debesų fone 
jos profilis pamažėle blanksta. Jis tarė: 

— Turiu blogų naujienų. 

— Kas nors sužinojo? 

— O, ne, niekas nežino.— Jis tęsė: — Vakar vakare 
gavau žmonos telegramą. Ji grįžta namo. 

Viena taurė nuslydo nuo turėklo ir sudužo kieme. 

Jos lūpos su apmaudu pakartojo žodį „namo“, tarsi 
tik jį vienintelį ir būtų supratusi. Skobio ranka slyste- 
lėjo turėklu, tačiau jos rankos nesugriebė. Jis paskubomis 
tarė: 

— Į savo namus. Jie niekad nebebus mano namais. 

— O, ne, bus. Dabar jau bus. 

Jis prisiekė: 

— Man niekada nereikės namų be tavęs. 

Lietaus debesys užstojo mėnulį, ir jos veidas iš- 
nyko — užgeso tarsi žvakė nuo staigaus vėjo gūsio. Jam 
pasirodė, jog dabar leidžiasi į ilgą kaip niekuomet ke- 
lionę. Staiga juos abu nuplieskė šviesa — atsidarė durys. 
Skobis piktai riktelėjo: „Dabar užtemdymas!“ — o pats 
galvojo: laimei, mes nebuvome susiglaudę, tačiau kaip, 
kaipgi atrodo mūsų veidai? Pasigirdo Vilsono balsas: 

— Mes pamanėm, kad judu susimušėt. Girdėjome 
dūžtant stiklą. 

— Ponia Rolt liko be alaus. 

— Dėl Dievo, vadinkite mane Helena,— irzliai tarė 
ji. — Visi taip vadina, majore Skobi. 

— Ar aš jums trukdau? 

— Taip, jūs nutraukėt nežabotą aistringą sceną,— 
pasakė Helena.— Aš priblokšta. Aš noriu namo. 

— Aš jus parvešiu,— pasisiūlė Skobis.— Jau vėlu. 

— Aš jumis nepasitikiu, o be to, daktarė Saiks 
trokšte trokšta pasišnekėti su jumis apie savižudybę. 
Nenoriu gadinti vakaro. Gal jūs mane parvežtumėt, ponas 
Vilsonai? 

— Žinoma, su malonumu. 

— Galėsit dar grįžti. 

— Aš irgi ankstyvas paukštis,— atsakė Vilsonas. 

— Aš tik užeisiu atsisveikinti. 

Išvydęs jos veidą šviesoje, Skobis pagalvojo: gal 
aš be reikalo jaudinuosi? Gal jai tai tiesiog eilinio ro- 
mano pabaiga? Išgirdo ją sakant poniai Felouv: 

— Argentinietiška jautiena buvo puiki. 

— Dėkokit ponui Vilsonui. 

Sakiniai švysčiojo lyg badmintono kamuoliukai. 
Kažkas nusijuokė (gal Felouvas arba Vilsonas) ir pasakė: 

— Pataikėt! 

Nuo daktarės Saiks akinių lubomis šokčiojo du taškai 
ir brūkšnelis. Langai buvo užtemdyti, tad jis negalė- 
jo pasižiūrėti, kaip nuvažiuoja automobilis; tik girdėjo 
amsint starterį, paskui suburzgė variklis ir mašinos ūžesys 
pamažu nutolo. 

Daktarė Saiks pasakė: 

— Nereikėjo taip greit išrašyti ponios Rolt iš li- 
goninės. 

— Kodėl? 

— Nervai. Aš pajutau, kai ji paspaudė ranką. 

Palūkėjęs dar pusvalandį, Skobis išvažiavo namo. 
Ali kaip visuomet jo laukė, snūduriuodamas ant virtuvės 
laiptelių. Jis pašvietė Skobiui ligi durų. 

— Misus paliko laišką,— pasakė jis, traukdamas 
iš užančio voką. 

— Reikėjo padėti man ant stalo. 

— Ten yra masa. 

— Koks masa? — tačiau tą pačią akimirką, atidaręs 
duris, jis išvydo Jusefą — tas miegojo, išsidrėbęs kėdėje, 
ir kvėpavo taip lygiai, kad net gaurai ant krūtinės visai 
nejudėjo. 

— Aš liepti jam nešdintis,— paniekinamai tarė 
Ali,— bet jis likti. 

— Gerai. Eik miegoti. 

Skobis pajuto, jog kilpa aplinkui jį veržiasi. Jusefas 
nebuvo pas jį nuo to vakaro, kai užsuko pasiteirauti 
apie Luizą ir paspęsti spąstų Talitui. Patyliukais, kad 
nepažadintų miegančiojo ir pabaigtų dorotis su ana prob- 
lema, Skobis atplėšė Helenos laišką. Ji turbūt parašė 
jį vos spėjusi parsirasti namo. Jis skaitė: Brangusis, 
tai svarbus reikalas. Aš negaliu pasakyti tau, todėl rašau. 
Paduosiu laišką Ali. Tu pasitiki Ali. Kai išgirdau, jog 
tavo žmona gryžta... 

Jusefas pramerkė akis ir tarė: 

— Atleiskit, kad įsiveržiau, majore Skobi. 

— Norit išgerti? Alaus? Džino? Viskis baigėsi. 

— Gal atsiųsti jums dėžę? — iš įpratimo pasiūlė 
Jusefas ir pats nusijuokė: — Vėl pamiršau. Jums nieko 
negalima siųsti. 

Skobis atsisėdo už stalo, priešais pasidėjo atplėštą 
laišką. Nieko negalėjo būti svarbiau už tolesnius jo sa- 
kinius. Jis paklausė: 

— Ko jums reikia, Jusefai? — ir skaitė toliau: Kai 
išgirdau, jog tavo žmona gryžta, mane apėmė pyktis ir 
apmaudas. Tai buvo kvaila iš mano pusės. Tu visai ne- 
kaltas. 

— Baikit skaityti, majore Skobi. Aš palauksiu. 

— Tainelabai svarbu, — atsakė Skobis, atplėšdamas 
akis nuo didžiulių vaikiškų raidžių su gramatine klai- 
da.— Sakykit, ko jums reikia, Jusefai,— jo žvilgsnis vėl 
nukrypo į laišką. Dėl to ir rašau. Nes pereitą vakarą 
tu pažadėjai niekada manęs nepalikti, o aš nenoriu, kad 
jaustumeisi prikaustytas prie manęs savo pažadų. Visi 
tavo pažadai, mielasis... 

— Majore Skobi, prisiekiu, aš paskolinau jums pi- 
nigų iš draugiškumo, iš gryno draugiškumo. Aš nenorėjau 
iš jūsų nieko, visiškai nieko, netgi tų keturių procentų. 
Aš net nebūčiau prašęs jūsų draugystės... Aš buvau jūsų 
draugas... Tai painus reikalas, majore Skobi, man sunku 
rasti žodžių. 

— Tu laikeisi susitarimo, Jusefai. Dėl Talito pus- 
brolio aš tau nepriekaištauju. 

Jis skaitė toliau:... skirti tavo žmonai. Tai, ką tu 
man sakai, nėra pažadas. Prašau, prašau tave — neuž- 
miršk šito. Jei nebenori daugiau manęs matyti, nieko ne- 
rašyk ir nesakyk. O jeigu tu, brangusis, norėsi mane 
matyti tik retkarčiais, susitikim retkarčiais. Aš sume- 
luosiu viską, ką panorėsi. 

— Pabaikit skaityti, majore Skobi, nes aš noriu pa- 
sikalbėti su jumis apie labai, labai svarbų dalyką. 

Mielasis, mielasis mano, palik mane, jei nori, arba, 
jei nori, padaryk savo sugūlove. Skobis pagalvojo, 
kad ji bus kažkur nugirdusi tą žodį, tačiau niekad 
nemačiusi, kaip jis rašomas: iš mokyklinių Šekspyro lei- 
dimų jį išbraukdavo. Labanakt. Dėl nieko nesirūpink, 
brangusis. Jis piktai paklausė: 

— Na, Jusefai, tai kas ten taip svarbu? 

— Majore Skobi, man visgi prisieina jus kai ko 
prašyti. Tai neturi nieko bendro su jūsų skola. Jeigu 

galėsite man padėti, padarykit tai iš draugiškumo, iš 
gryno draugiškumo. 

— Jau vėlu, Jusefai, sakykit, ko norit. 

— Poryt atplaukia Esperanca. Man reikia nu- 
siusti į laivą paketėlį ir perduoti jį kapitonui. 

— Kas tame pakete? 

— Neklauskit, majore Skobi. Aš jūsų draugas ir 
norėčiau, kad tai liktų paslaptyje. Tai niekam nepakenks. 

— Jūs gi žinot, Jusefai, kad aš jokiu būdu negaliu 
to padaryti. 

— Majore Skobi, aš duodu jums garbės žodį,— 
jis pasilenkė į priekį ir prispaudė ranką prie juodų gaurų 
ant krūtinės, — duodu žodį kaip draugas, jog pakete nėra 
nieko, nieko, kas būtų skirta vokiečiams. Jokių pramo- 
ninių deimantų, majore Skobi. 

— Brangakmeniai? 

— Nieko vokiečiams. Nieko, kas pakenktų jūsų 
šaliai. 

— Negi jūs manot, Jusefai, kad aš sutiksiu? 

Šviesios tiko kelnės slystelėjo link kėdės krašto, 
ir Skobiui akimirką pasirodė, jog Jusefas tuoj puls prieš 
jį ant kelių. Jis maldavo toliau: 

— Meldžiu jūsų, majore Skobi... Jums tai irgi svar- 
bu, kaip ir man.— Jo balsas virpėjo nuo tikro susijau- 
dinimo.— Aš noriu būti jūsų draugas. 

Skobis tarė: 

— Kol jūs dar ko nors neprišnekėjot, Jusefai, turiu 
perspėti, jog komisaras žino apie mūsų susitarimą. 

— Aišku, aišku. Bet čia kur kas blogiau, majore 
Skobi. Duodu garbės žodį, tai niekam nepakenks. Padary- 
kit tai iš draugiškumo, ir aš daugiau nieko jūsų ne- 
prašysiu. Padarykit tai laisva valia, majore Skobi. Čia 
ne kyšis. Aš nesiūlau jums kyšio. 

Skobis vėl užkliuvo žvilgsniu už laiško: Brangusis, 
tai svarbus reikalas. Svarbus — šįkart jis perskaitė ser- 
vus — vergas, Dievo tarnų tarnas. Panašu į kvailą ko- 
mandą, ir nieko nebelieka, tik jai paklusti. Jis jautėsi 
taip, tarsi visiems laikams atsisveikintų su ramybe. Ži- 
nodamas, ką daro ir kas iš to išeis, jis žengė į melo 
šalį, neturėdamas leidimo grįžti. 

— Ką jūs sakėt, Jusefai? Neišgirdau... 

— Aš dar sykį jūsų prašau... 

— Ne, Jusefai. 

— Majore Skobi,— Jusefas išsitiesė kaip styga ir 
staiga prabilo tokiu oficialiu tonu, tarsi prie jų būtų 
priėjęs kas svetimas ir jiedu jau nebebūtų vieni,— ar 
atsimenate Pembertoną? 

— Žinoma. 

— Aš nusamdžiau jo tarną. 

— Pembertono tarną? 

Tai, ka tu man sakai, nėra pažadas. 

— Jis patarnauja poniai Rolt. 

Skobis tebežiūrėjo į laišką, bet jau nebematė, kas 
ten parašyta. 

— Jis atnešė man laišką. Aš liepiau jam nenu- 
leisti akių — juk taip sakoma? 

— Jūs puikiai kalbat angliškai, Jusefai. Kas jums 
jį perskaitė? 

— Tai nesvarbu. 

Oficialumo staiga nebeliko, ankstesnysis Jusefas 
vėl ėmė maldauti: 

— Ak, majore Skobi, ir kaip jums šovė į galvą 
jį parašyti? Jūs gi šaukte šaukėtės bėdos. 

— Neįmanoma visada būti protingam, Jusefai. Galą 
gautum iš pasibjaurėjimo. 

— Matot, jūs pats atidavėt save į mano rankas. 

— Tai dar būtų nieko. Bet jūsų rankose dabar 
trys žmonės... 

— Jei jūs išpildytumėt mano draugišką prašymą... 

— Na, tęskit, Jusefai. Varykit savo šantažą ligi 
galo. Jūs gi nesustosit pusiaukelėj. 

— O, kad galėčiau iškasti duobę ir sukišti į ją 
tą paketą! Tačiau karas klostosi ne taip, kaip norėtųsi, 
majore Skobi. Aš tai darau ne dėl savęs, o dėl savo 
tėvo, motinos, įbrolio, trijų seserų — o kur dar pusb- 
roliai! 

— Nemaža šeimyna. 

— Matot, jeigu anglai prakiš, visos mano parduotu- 
vės liks nė grašio nevertos. 

— Ką jūs ketinat daryti su laišku, Jusefai? 

- Telegrafo tarnautojas man sakė, kad jūsų žmona 
grįžta namo. Laiškas bus įteiktas jai, vos tik ji išlips 
į krantą. 

Skobis atsiminė Luizos Skobi pasirašytą telegramą: 
buvau kvailė taškas su meile. Ne itin malonus sutiki- 
mas jos laukia, pagalvojo jis. 

— O jei aš perduosiu jūsų paketą Esperancos ka- 
pitonui? 

— Mano tarnas lauks jūsų ant kranto. Mainais į 
kapitono raštelį jūs gausite voką su savo laišku. 

— O jūs pasitikit savo tarnu? 

— Lygiai kaip jūs Ali. 

— O jeigu aš pirma pareikalausiu laiško ir duosiu 
jums garbės žodį... 

— Silpnoji šantažuotojo vieta yra tai, kad jis negali 
tikėtis garbingo žaidimo. Jūs turit teisę mane apmauti. 

— O jeigu jūs mane apmausit? 

— Ašneturiu teisės. Be to, aš esu buvęs jūsų draugu. 

— Taip, beveik buvot,— nenoromis sutiko Skobis. 

— Aš kaip tas nenaudėlis indas. 

— Koks nenaudėlis indas? 

— Kuris išmetė perlą,— liūdnai atsiduso Jusefas.— 
Tai iš Šekspyro pjesės, ją Memorialinėje salėje vaidino 
Artilerijos korpusas. Aš niekad jos neužmiršiu. 


2 
— Na,— tarė Driusas, — ko gero, metas imtis darbo. 
a Gal dar po stiklą,— pasiūlė Esperangos kapi- 

— Verčiau nereikia, jei norite, kad viską pabaig- 
tume prieš nusileidžiant užkardai. Iki pasimatymo, Skobi. 

Užsidarius kajutės durims, kapitonas sušnibždėjo: 

— Aš vis dar čia. 

— Matau. Aš gi sakiau jums, kad pasitaiko klai- 
dų: protokolus nusiunčia ne ten, bylos pasimeta. 

— Aš tuo netikiu, — atsakė kapitonas.— Aš manau, 
kad tai jūs man padėjot.— Ankštoje kajutėje nuo jo 
žliaugė prakaitas. Jis kalbėjo: — Aš meldžiausi už jus 
per mišias ir atvežiau jums štai ką. Lobite nieko geresnio 
negavau. Tai kažkokia nežymi šventoji,— jis pastūmė 

Skobiui per stalą šventą medalionėlį, didumo sulig penkių 
centų moneta.— Šventoji... Nepamenu jos vardo. Regis, 
ji kažkaip susijusi su Angola,— paaiškino kapitonas. 

— Ačiū,— padėkojo Skobis. Paketas kišenėje, at- 
rodė, sveria ne mažiau kaip ginklas prie šono. Jis palaukė, 
kol ant taurės dugno sutekės paskutiniai portveino lašai, 
ir išgėrė juos. Paskui tarė: 

— Šįsyk aš jums kai ką atnešiau. 

Pirštai gniaužėsi prieš jo valią. 

— Man? 

— Taip. 

Kai paketėlis atsidūrė priešais juos ant stalo, 
jis atrodė visai mažytis. Kišenę svėrė kaip pistoletas, 
o iš tiesų į jį nebūtų tilpę nė penkiasdešimt cigarečių. 
Skobis pasakė: 

— Lisabonoje į laivą kartu su locmanu įlips žmogus 
ir paklaus jūsų, ar neturite amerikietiškų cigarečių. Per- 
duosit jam šitą paketą. 

— Ar čia vyriausybinis pavedimas? 

— Ne. Vyriausybė taip dosniai nemoka.— Jis padėjo 
ant stalo pluoštą banknotų. 

— Keista,— kažkaip nusivylęs tarė kapitonas.— 
Jūs gi atsiduodat į mano rankas. 

— Jūs irgi buvot pakliuvęs į mano rankas,— atsakė 
Skobis. 

— Aš to nepamiršau. Ir mano duktė nepamirš. Ji 
tikinti, nors ir nesusituokusi bažnyčioje. Ji irgi meldžiasi 
už jus. 

— Mūsų maldos į dangų neina, tiesa? 

— Taip, bet Dievo malone jos pakils, — kapitonas 
iškėlė savo storas rankas — absurdiškas, bet jaudinantis 
gestas, — visos drauge, kaip pulkas balandžių. 

— Man jos labai malonios, — tarė Skobis. 

— Aišku, jūs galite pasikliauti manimi. 

— Be abejo. O dabar privalau apieškoti jūsų ka- 
jutę. 

— Ne kažin kiek jūs manimi pasitikite. 

— Tas paketėlis,— atsakė Skobis,— neturi nieko 
bendro su karo reikalais. 

— Jūs tuo tikras? 

— Beveik. 

Jis pradėjo kratą. Atsitiktinai žvilgtelėjęs į veid- 
rodį, išvydo virš savo peties parimusį nepažįstamą vei- 
dą — riebų, prakaituotą, nekeliantį pasitikėjimo. Aki- 
mirksniu jis apstulbo: kas čia toks? Paskui suvokė, jog 
tai gailestis — nauja ir nepažįstama išraiška — taip neat- 
pažįstamai pakeitė veidą. Skobis pagalvojo: negi aš tik- 
rai vienas iš tų, kurių žmonės gailisi? 

TREČIOJI KNYGA 


PIRMOJI DALIS 
Pirmas skyrius 

Lietūs baigėsi, žemė garavo. Visur dūzgė debesys 
musių, ir ligoninės buvo pilnos sergančių maliarija. Pak- 
rantėje šiek tiek toliau į šiaurę žmonės mirė nuo drugio. 
Vis dėlto kurį laiką visiems truputį palengvėjo: nuo- 
latinis dudenimas į skardinius stogus liovėsi, ir atrodė, 
tarsi pasaulį vėl apgaubė tyla ir ramybė. Mieste sodrus 
gėlių aromatas stelbė policijos nuovados koridoriuose 
tvyrantį zoologijos sodo kvapą. Pakėlus užkardą, po va- 
landos iš pietų įplaukė laineris be eskorto. 

Kai tik laivas išmetė inkarą, Skobis nuplaukė. į 
Jį policijos kateriu. Jo veide buvo sustingusi sveiki- 
nimo šypsena, jis vis kartojo žodžius, kurie turėjo pa- 
sirodyti malonūs ir nuoširdūs, o pats sau mąstė: kaip 
toli aš nuėjau, kad štai repetuoju pasveikinimą. Jis vy- 
lėsi rasiąs Luizą kuriame nors iš bendrųjų kambarių: 
svetimų žmonių akivaizdoje būtų lengviau pasisveikinti. 
Tačiau jos niekur nesimatė. Jis gavo klausti laivo eko- 
nomą, kelinta jos kajutė. 

Net ir tada dar liko vilties, kad ji toje kajutėje 
bus ne viena. Tuo metu kajutėse būdavo ne mažiau kaip 
po šešis keleivius. 

Tačiau kai jam pabeldus durys atsidarė, Luiza buvo 
viena. Jis pasijuto tarsi prekeivis, atėjęs į svetimus namus 
ko nors parduoti. Jos vardą ištarė lyg klausdamas: 

— Luiza? 

— Henri.— Patylėjusi pridūrė: — Užeik. 

Įėjus vidun, beliko tik pasibučiuoti. Jam nesino- 
rėjo bučiuoti į lūpas — jos viską išduoda, tačiau ji ne- 
ketino nusileisti: atgręžusi į save jo veidą, tarsi ants- 
paudą įspaudė jam ant lūpų savo sugrįžimą. 

— Ak, brangusis, štai ir aš. 

— Štai ir tu,— atsiliepė jis, karštligiškai mėgin- 
damas prisiminti savo pasiruoštas frazes. 

— Čia visi tokie malonūs,— paaiškino ji,— išėjo, 
kad mes galėtume vieni pasisveikinti. 

— Kaip sekėsi kelionė? 

— Regis, vieną sykį mus vijosi. 

— Man buvo taip neramu,— pasakė jis ir pagal- 
vojo: štai pirmas melas. Dabar galiu varyti toliau. Ir 
varė: — Aš taip tavęs pasiilgau. 


— Kokia aš kvailė, kad išvažiavau, brangusis! 

Pro liuką matėsi namai, kibirkščiuojantys kaitroje 
lyg žėrutis. Kajutė buvo pritvinkusi moterų, pudros, 
lako ir naktinių marškinių kvapo. Jis pasiūlė: 

— Plaukiam į krantą. 

Tačiau Luiza sulaikė. 

— Mielasis,— prabilo ji,— būdama toli, aš labai 
daug ką pergalvojau. Dabar viskas bus kitaip. Daugiau 
aš tavęs nebekankinsiu.— Ji pakartojo: — Viskas bus ki- 
taip,— ir jis liūdnai pamanė, jog bent tai yra tiesa, 
žiauri tiesa. 

Kol Ali su kitu berniuku tampė ryšulius, Skobis 
stovėjo prie lango ir žvelgė Niseno namelių ant kalvos 
pusėn. Jam rodėsi, kad šlaitas tarsi neįveikiama tolybė 
staiga jį nuo jų atskyrė. Jie atrodė taip toli, kad iš 
pradžių jis net nejuto skausmo,— lyg būtų galvojęs apie 
kokį jaunystės laikų atsitikimą, gaubiamą švelnios me- 
lancholijos. Gal aš pradėjau meluoti nuo tada, kai pa- 
rašiau tą laišką? — spėliojo jis. Negi iš tiesų galėčiau 
mylėti ją labiau nei Luizą? Ar širdies gilumoje aš tikrai 
myliu bent vieną iš jų? O gal vos pajutus, kad manęs 
kam nors reikia, vien tik tas mechaniškas gailestis ima 
veržtis viršun, viską apsunkindamas? Kiekviena auka 
reikalauja atsidavimo. Antrame aukšte vienatvės ir tylos 
nebeliko, ten nešė ir krovė dėžes — lubos dundėjo Sko- 
biui virš galvos. Luiza smagiai ir valdingai“ davinėjo 
nurodymus. Kažkas sutarškėjo ant tualėtinio staliuko. Jis 
užlipo laiptais ir jau nuo slenksčio pamatė į save atgręžtą 
veidą su baltu komunijos šydu: mirusieji irgi grįžo. Be 
jų gyvenimas negalėjo likti koks buvęs. Viršum dvigu- 

lės lovos tartum didžiulė ektoplazma kabojo tinklas nuo 
moskitų. 

— Na štai, Ali,— prabilo jis su šypsenos šešėliu 
veide — tik tiek tegalėjo išspausti per šį spiritizmo se- 
ansą,— misus grįžo. Mes vėl visi drauge, 

Ant tualetinio staliuko gulėjo jos rožančius. Jis 
prisiminė savąjį sutrūkusį rožančių kišenėje. Vis ketino jį 
pataisyti, tačiau dabar turbūt nebeverta. 

— Ašjau baigiau, mielasis,— tarė Luiza,— Ali sut- 
varkys, kas liko. Aš tiek turiu tau pasakyti...— Nuli- 
pusi paskui jį laiptais, ji iš karto pastebėjo: — Užuolaidas 
reikia išskalbti. 

— Nepanašu, kad jos purvinos. 

— Tu turbūt nepastebi, mano vargšeli, o aš juk 
tiek laiko jų nemačiau.— Ji kalbėjo toliau: — Dabar man 
būtinai prireiks didesnės knygų spintos. Atsivežiau aibę 
knygų. 

— Tu dar nepasakei man, kodėl nusprendei... 

— Tu juoksies iš manęs, mielasis. Viskas taip 
kvailai išėjo. Aš staiga suvokiau, kokia kvailė buvau, 
kad taip jaudinausi dėl tos komisaro vietos. Aš papasa- 
kosiu tau kurią dieną, kai nebebijosiu, jog tu iš manęs 
juoksies.— Ji ištiesė ranką ir atsargiai palietė jo ran- 
kovę.— Tu iš tiesų džiaugiesi?.. 

— Labai,— atsakė jis. 

— Žinai, dėl ko aš dar nerimavau? Aš baiminausi, 
jog be manęs tu ne itin paisysi savųjų kataliko prie- 
dermių, mano vargšeli. 

— Panašiai ir atsitiko. 

— Ar dažnai nenueidavai mišių? 

Jis prisivertė atsakyti linksmai: 

— Regis, išvis nė sykio nebuvau. 

— O, Tiki! — Bet ji greitai susigriebė ir pasitai- 
sė: — Henri, mielasis, tu palaikysi mane baisiai senti- 
mentalia, bet rytoj sekmadienis, ir aš noriu, kad mudu 
drauge priimtume komuniją. Tai bus ženklas, jog mes 
viską pradedam iš naujo ir einam teisingu keliu. 

Tiesiog neįtikėtina, bet žmogus visuomet pražiopso 
tai, kas svarbiausia: šito Skobis nebuvo numatęs. Jis 
atsakė: 

— Žinoma,— tačiau smegenys tuoj pat nustojo 
veikę. 

— Šiandien tu turi prieiti išpažinties. 

— Aš nieko baisaus nepadariau. 

— Nenueiti sekmadienį į mišias yra mirtina nuo- 
dėmė, tokia pat kaip svetimavimas. 

— Svetimauti kur kas smagiau,— dirbtinai len- 
gvabūdiškai atsakė jis. 

— Pačiu laiku aš grįžau. 

— Gerai, nueisiu šiandien po priešpiečių. Negaliu 
išpažinti nuodėmių, kai pilvas tuščias, — tarė jis. 

— Žinai, brangusis, o tu pasikeitei. 

— Aš gi juokauju. 

— Aš ne prieš, juokauk. Man patinka. Bet anksčiau 
tu nebūdavai toks linksmas. 

— Tu irgi ne kasdien grįžti, brangioji. 

Jis toliau dirbtinai krėtė juokus, džiūstančia gerkle 
laidė sąmojus, per priešpiečius vis padėdavo šakutę, kad 
dar ką nors „iškirstų“. 

— Henri, mielasis,— nusistebėjo Luiza,— aš ir neži- 
nojau, kad tu toks linksmuolis. 

Žemė slydo jam iš po kojų, per visus priešpiečius 
jis jautėsi krintąs: spazmavo skrandis, gniaužė kvapą, 
ėmė neviltis — juk neįmanoma tiek laiko kristi ir likti 
gyvam. Jo linksmybė buvo tartum pagalbos šauksmas iš 
prarajos. 

Kai baigė priešpiečius (jis neatsiminė, ką valgė), 
jis tarė: 

— Man reikia eiti. 

— Pas tėvą Renką? 

— Pirma turiu užsukti pas Vilsoną. Jis dabar gy- 
vena viename iš Niseno namukų — mūsų kaimynas. 

— Bet jis turbūt mieste? 

— Ne, regis, jis grįžta priešpiečių. 

Lipdamas šlaitu, jis pagalvojo: kaip dažnai nuo šiol 
man teks lankytis pas Vilsoną! Bet ne — tai nepatikimas 
alibi. Tik šį kartą juo pasinaudos, juk žino, kad Vil- 
sonas valgo priešpiečius mieste. Norėdamas būti visiškai 
tikras, jis vis dėlto pasibeldė ir akimirką neteko žado: 
duris atidarė Haris. 

— Nesitikėjau jūsų pamatyti. 

— Aš truputį karščiuoju, — atsakė Haris. 

— Pagalvojau, gal Vilsonas namie. 

— Jis visuomet valgo priešpiečius mieste, — paaiš- 
kino Haris. 

— Aš tik norėjau pasakyti, jog laukiame jo ap- 
silankant. Matote, mano žmona grįžo. 

— Aš mačiau pro langą kažkokį subruzdimą. 

— Jūsų mes irgi laukiame. 

— Ašnelabai mėgstu vaikščioti į svečius, — mindži- 
kuodamas tarpduryje atsakė Haris.— Tiesą sakant, pri- 
vengiu moterų. 

— Per mažai su jomis bendraujat, Hari. 

— Nemėgstu lakstyti paskui sijonus, — Haris iš pas- 
kutiniųjų stengėsi kalbėti išdidžiai. Pamažu eidamas 
link moters namų, Skobis juto, kad Haris su bjauriu 
nemylimo vyro asketizmu jį stebi. Belsdamas į duris, 
jautė į nugarą įremtą priešišką žvilgsnį ir pagalvojo: 
štai ir pražuvo mano alibi. Jis papasakos Vilsonui, o 
Vilsonas... Gausiu aiškintis, — kad jau atėjau ligi čia, tai 
sumaniau užsukti... Juto, kaip nuo to melo jis visas 
tiesiog skyla gabalais. 

— Kam beldiesi? — paklausė Helena. Ji gulėjo 10- 
voje, užuolaidos buvo užtrauktos, kambaryje tvyrojo 
prieblanda. 

— Haris mane matė. 

— Nemaniau, kad šiandien ateisi. 

— Iš kur tu žinai? 

— Čia visi viską žino, išskyrus vieną dalyką. Kaip 
gudriai tu jį slepi! Turbūt todėl, kad tu policijos ka- 
rininkas. 

— Taip.— Jis atsisėdo ant lovos ir paėmė jos ranką: 
ten tuoj pat ėmė sunktis prakaitas. Jis paklausė:— 
Kodėl tu guli? Ar tik nesergi? 

— Truputį skauda galvą. 

Jis iš įpratimo, net negirdėdamas savo žodžių, tarė: 

— Tausok save. 

— Tave kažkas slegia,— pastebėjo ji.— Ar kas 
nors... ne taip? 

— Ne, nieko panašaus. 


— Atsimeni, kaip pirmą naktį likai pas mane? 
Tada mes dėl nieko nesukom galvos. Tu net pamiršai 
savo skėtį. Mudu buvom laimingi. Keistai skamba, tiesa? 
Mudu buvom laimingi. 

— Taip. 

— Kodėl mes nebaigiam šito... jei esam nelaimingi? 

— Negalima painioti laimės ir meilės sąvokų,— 
su desperatišku pedantizmu pareiškė Skobis, tarsi būtų 
norėjęs suvesti visą šią situaciją į vadovėlinį atvejį (taip 
kaip Pembertono likimą), ir tarsi tuomet jiems vėl būtų 
grįžus ramybė ar savotiškas abejingumas. 

— Kartais tu atrodai toks velniškai senas, — pasakė 
Helena, tačiau tuoj pat gestu parodė, kad juokauja. Jis 
pagalvojo: šiandien ji negali leisti sau pyktis su manim, 
ar bent pati taip mano.— Mielasis,— paklausė ji,— apie 
ką susimąstei? 

Jei tik įmanoma, geriau nemeluoti dviem žmonėms 
iš karto — šitaip kyla visiškas chaosas. Tačiau, žiūrė- 
damas į jos veidą ant pagalvės, jis juto pašėlusią pa- 
gundą sumeluoti. Ji priminė jam augalą iš filmų apie 
gamtą: akivaizdžiai matyti, kaip jis auga ir sensta. Jos 
veidą jau ženklino pakrantės antspaudas — toks pat 
kaip Luizos. Jis tarė: 

— Man reikia apgalvoti vieną dalyką, kurio lig 
šiol nenumačiau, 

— Pasakyk man, brangusis. Dvi galvos geriau... — 
Ji užsimerkė, ir jis matė, kaip jos veidas sustingo, tarsi 
laukdamas smūgio. 

Jis tarė: | 

— Luiza nori, kad aš drauge su ja eičiau mišių 
ir priimčiau komuniją. Šiuo metu turėčiau prieiti išpa- 
žinties. 

— Ak, ir viskas? — su begaliniu palengvėjimu šūk- 
telėjo ji, ir jis pajuto susierzinimą, panašų į neapykantą, 
kad ji tokia neišmanėlė,— tai buvo neteisinga. 

— Viskas?! — sušuko jis.— Viskas? — Tačiau tuoj 
pat grįžo teisingumo jausmas. Jis švelniai paaiškino: — 
Matai, jeigu aš neisiu komunijos, ji supras, kad kažkas 
ne taip ir kad reikalas rimtas. 

— Bet negi tu negali imti ir nueiti? 

Jis atsakė: 

— Man tai reikštų... Na, tai baisiausia, ką aš galiu 
padaryti. | 

— Negi tu rimtai tiki pragaru? 

— Tu klausi kaip Felouvas. 

— Aš tiesiog nesuprantu. Jei tu tiki pragaru, tai 
kodėl dabar esi su manim? 

Jis pagalvojo: tikėjimo stoka neretai padeda įžvelgti 
aiškiau negu tikėjimas. Tarė jai: 

— Žinoma, tu teisi: aš neturėjau ligi šito prieiti. 
Tačiau valstiečiai Vezuvijaus šlaituose gyvena ir toliau... 
O be to, kad ir ko mokytų bažnyčia, žmogus linkęs ma- 
nyti, jog meilė — bet kokia mgilė — verta bent kruopelės 
atlaidumo. Aišku, už tai reikės atkentėti, baisiai atken- 
tėti, tačiau netikiu, kad amžinai. Galbūt prieš mirtį dar 
galima bus spėti... 

— Atlikti priešmirtinę atgailą,— su panieka tarė ji. 

— Nebus lengva gailėtis dėl šito, — pasakė jis ir 
pabučiavo jos ranką, sugerdamas lūpomis prakaitą.— 
Aš galiu atgailauti už melą, painiavą, kančias, tačiau, 
jei dabar reikėtų mirti, nepajėgčiau atgailauti už meilę. 

— Ką gi,— prabilo ji su ta pačia paniekos gai- 
dele, kuri, atrodė, stumte stūmė ją šalin nuo jo, į saugų 
krantą,— tai eik ir viską išpažink. Galų gale, juk tai 
nereiškia, jog vėl to paties nedarysi. 

— Kas iš to, kad išpažinsiu nuodėmes, jei neke- 
tinu... 

— Na,— pergalingai pareiškė ji,— tai palydėsi 
galvą dėl niekų. Juk tu jau vis tiek esi padaręs — kaip 
ji ten? — mirtiną nuodėmę. Tai koks skirtumas? 

Jis pagalvojo: dievobaimingas žmogus pasakytų, 
kad jos lūpomis kalba velnias, tačiau jis žinojo, kad 
blogis niekad nebūna toks šiurkštus ir tiesmukas; tai 
tiesiog naivumas. Jis tarė: 

— Skirtumas yra, ir labai didelis. Man nelengva 
paaiškinti. Dabar aš viso labo tik iškeliu meilę aukščiau... 
na, sakysim, už savo išganymaą. O tas kitas dalykas jau 
iš tiesų baisus. Tai panašu į šėtono garbinimą, kai žmo- 
gus pavagia sakramentą, kad jį išniekintų. Tai smūgis 
Dievui, kai jis atsiduoda mano valion. 

Ji pavargusi nusisuko ir tarė: 

— Aš ničnieko nesuprantu. Man visa tai atrodo 
niekai. 

— Norėčiau, kad ir man taip atrodytų. Bet aš tuo 
tikiu. 

Ji dygiai pareiškė: 

— Gal ir tiki. O gal tik apsimeti? Iš pradžių apie 
Dievą kalbėdavai kur kas mažiau, ar ne? Ar tik ne- 
nusprendei pasirodyti man, koks esi pamaldus, kad paskui 
galėtum... 

— Mieloji, — tarė Skobis,— aš tavęs niekuomet ne- 
paliksiu. Man tiesiog reikia pagalvoti. 


2 


Kitą rytą Ali pažadino juos penkiolika po šešių. 
Skobis išsyk pabudo, tačiau Luiza tebemiegojo — buvo 
pavargusi per vakar dieną. Skobis žvelgė į ją — šį veidą 
jis kadaise mylėjo, šį veidą jis tebemyli. Ji taip bijo 
nuskęsti jūroje, o vis dėlto grįžo, norėdama jam padėti. 
Per skausmus pagimdžiusi jam vaiką, turėjo su skausmu 
žiūrėti, kaip tas vaikas miršta. Jam rodėsi, jog jis 
pats sugebėjo visko išvengti. Jis svajojo: o, jei suge- 
bėčiau padaryti taip, kad jai daugiau nebereikėtų kentėti, 
tačiau žinojo, jog kelia sau neįvykdomą tikslą. Jis pajėgė 
tik uždelsti, atidėti kančios prasiveržimą, tačiau nešio- 
josi ją savyje tarytum ligą, kuria anksčiau ar vėliau 
Luiza turės užsikrėsti. Ko gero, ta liga jau limpa, nes ji 
apsivertė ir sudejavo per miegus. Norėdamas ją nura- 
minti, jis priglaudė delną jai prie skruosto, pats sau 
galvodamas: kad tik ji nepabustų, tada ir aš galėsiu 
miegoti, mes pramiegosim, nespėsim į mišias — ir kuriam 
laikui atidėsim dar vieną problemą. Tačiau ji pabudo, 
tarsi jo mintys būtų sučirškusios it žadintuvas. 

— Kiek valandų, brangusis? 

— Tuoj pusė septynių. 

— Reikia pasiskubinti.— Tarsi malonus, bet negai- 
lestingas kalėjimo sargas būtų paraginęs jį rengtis egze- 
kucijai. Vis dėlto jis dar nenorėjo griebtis išganingo 
melo: dar galėjo įvykti stebuklas. Luiza baigė pudruo- 

tis (bet pudra, vos palietusi odą, sušokdavo gabalais) ir 
tarė: 

— Na, eime. 

Ar jos balse buvo girdėti nors kiek pergalingo džiū- 
gavimo? Prieš daugelį metų, aname gyvenime — vaikys- 
tėje, berniukas, vardu Henris Skobis, mokykliniame spek- 
taklyje vaidino Hotsperą. Buvo parinktas tam vaidmeniui 
kaip vyriausias ir stambaus sudėjimo, tačiau visi labai 
gyrė jo vaidybą. Dabar vėl reikėjo vaidinti — tai juk 
nebus sunkiau nei paprasčiausiai pameluoti? 

Skobis staiga atsirėmė į sieną ir griebėsi ranka už 
krūtinės. Nepajėgė nutaisyti skausmingos išraiškos, tad 
tiesiog užsimerkė. Tebežiūrėdama į veidrodį, Luiza 
pasakė: 

— Primink man, kad papasakočiau apie tėvą Deivį 
iš Darbano. Nepaprastai puikus dvasininkas, kur kas 
inteligentiškesnis už tėvą Renką.— Skobiui atrodė, jog ji 
niekad neatsigręš ir nepažvelgs į jį. Ji pakartojo: — Oi, 
mums tikrai metas eiti, — tačiau tebesikrapštė prie veid- 
rodžio, mėgindama suglostyti prakaituotų plaukų sruo- 
gelę. 

Galų gale, žvelgdamas pro blakstienas jis pamatė, 
kad ji atsisuko ir pasižiūrėjo į jį. — Eime, brangusis, — 
pasivadino, — atrodai užsimiegojęs. 

Jis neatmerkė akių ir nesijudino. Ji griežtai pak- 
lausė: 

— Kas yra, Tiki? 

— Duok lašą brendžio. 

— Tu sergi? 

— Lašą brendžio,— kietai pakartojo jis, o kai ji 
padavė jam stiklą ir jis pajuto burnoje brendžio skonį, 
apėmė begalinis palengvėjimas, tarsi atidėjus mirties 
nuosprendį. Jis atsiduso ir suglebo: — Dabar jau geriau. 

— Kas tau buvo, Tiki? 

— Tiesiog dūrė krūtinę. Dabar jau praėjo. 

— Ar anksčiau taip būdavo? 

— Sykį ar du, kol tu buvai išvykusi. 

— Tau reikia nueiti pas daktarą. 

— Ai, neverta gaišti. Vis tiek pasakys, kad nuo 
pervargimo. 

— Nereikėjo man tavęs versti iš lovos, bet aš taip 
norėjau, kad mudu drauge priimtume komuniją. 

— Deja, dabar jau nieko neišeis — per tą brendį. 

— Nesvarbu, Tiki.— Kaip lengvai ji pasmerkė jį 
amžinoms kančioms! — Nueisim kurią kitą dieną. 

Kluūpėdamas savo vietoje, jis žiūrėjo, kaip Luiza 
palei altorių drauge su kitais priima komuniją — buvo 
išsireikalavęs lydėti ją į mišias. Tėvas Renkas žengė 
prie jų nuo altoriaus su Švenčiausiuoju rankose. Skobis 
mąstė: šįsyk Dievas mane aplenkė, bet ar visuomet ap- 
lenks: Domine non sum dignus... domine non sum dig- 
nus... domine non sum dignus... Jo ranka mechaniškai, 
tartum kartodama kokį pratimą, palietė vieną unifor- 
mos sagą. Akimirką jam pasirodė, jog Dievas baisiai 
neteisingai elgiasi, įsikūnydamas tai žmoguje, tai plotke- 
lėje, iš pradžių Palestinos kaimeliuose, dabar šiame 
įkaitusiame uoste ir kitur, visur atsiduodamas žmogaus 
valiai. Kristus liepė turtingam jaunikaičiui parduoti vis- 
ka, ką turi, ir eiti paskui jį, tačiau tai buvo nesunkus 
ir protingas poelgis palyginti su tuo, ką padarė pats 
Dievas, atsiduodamas gailestingumui žmonių, vargu ar 
žinančių, ką tas žodis reiškia. Kokia beviltiška turi būti 
Dievo meilė! — susigėdęs pagalvojo jis. Kunigas, iš lėto 
žengdamas nuo vieno prie kito, priėjo prie Luizos, ir 
Skobis staiga pasijuto lyg atstumtasis. Ten, kur klūpo 
visi tie žmonės, plyti šalis, į kurią jis jau niekad negrįš. 
Jo sieloje pabudo meilė, kurią žmogus visuomet pa- 
junta tam, ką prarado: vaikui, moteriai ar netgi kan- 
čiai. 


Antras skyrius 


1 


Vilsonas rūpestingai išplėšė „Daunhemiečio“ puslapį 
ir priklijavo eilėraštį prie storo oficialaus Kolonijų minis- 
terijos popieriaus lapo. Pakėlęs pažiūrėjo prieš šviesą: 
antroje jo eilių pusėje išspausdintų varžybų rezultatų 
nebesimatė. Tada rūpestingai sulankstė lapą ir įsikišo į 
kišenę; gal jis ten ir liks, bet ką gali žinoti? 

Matė, kaip Skobis išvažiavo į miestą, tad su besi- 


rą 

daužančia širdimi, sunkiai gaudydamas kvapą, kaip ir 
tada, kai ėjo į viešnamį, ir net taip pat nenoromis, — nes 
kas gi trokšta per vieną minutę pakeisti įprastinę gy- 
venimo tėkmę? — patraukė šlaitu žemyn link Skobio 
namų. 

Jis bandė sugalvoti, kaip jo vietoje elgtųsi kitas 
vyriškis: išsyk atnaujintų pažintį, visai paprastai pabu- 
čiuotų ją, įei pavyks — į lūpas, pasakytų: „Aš jūsų il- 
gėjausi“,— ir jokio neryžtingumo. Tačiau besidaužanti 
iš baimės širdis kliudė jam galvoti. 

— O,štai pagaliau ir Vilsonas! — šūktelėjo Luiza.— 
Maniau, kad pamiršot mane,— ji ištiesė jam ranką. Jis 
paspaudė ją, jausdamasis sutriuškintas. 

— (Gal išgersit? 

— Norėjau jums pasiūlyti pasivaikščioti. 

— Per karšta, Vilsonai. 

— Matot, aš nebuvau ten nuo tada, kai... 

— Kur nebuvot? 

Jis suprato, kad tiems, kurie nemyli, laikas bėga 
greitai. : 

— Senojoje stotyje. 

Išsiblaškiusi ji visiškai abejingai tarė: 

— A, taip... taip, aš ir pati ten dar nebuvau. 

— Grįžęs tą vakarą namo,— jis jautė nelemtą 
vaikišką raudonį užliejant skruostus,— aš pamėginau 
eiliuoti. 

— Ką, jūs, Vilsonai? 

Jis piktai atkirto: 

— Taio, aš — Vilsonas. O kodėl gi ne? Tą eilėraštį 
išspausdino. 

— Aš nenorėjau pasijuokti, tiesiog nustebau. Kas jį 
išspausdino? 

— Tai naujas leidinys, vadinasi „Ratas“. Aišku, 
jie ne kažin kiek moka. į 

— Galima pažiūrėti? 

Vilsonas dusdamas ištarė: 

— Aš ji turiu.— Tr paaiškino: — Antroje pusėje 
buvo toks tekstas, kurio aš negalėjau pakęsti. Pernelyg 
šiuolaikiška mano skoniui.— Be galo sutrikęs jis žiūrėjo 
į ją ir laukė. 

— Visai gražu, — šaltai pagyrė ji. 

— Matot inicialus? 

— Man dar niekas nebuvo skyręs eilių. 

Vilsonui pasidarė silpna, jis panoro atsisėsti. Klausė 
save, kuriems galams žmogui vis reikia įsivelti į šį pa- 
žeminimą — įsivaizduoti, kad įsimylėjai? Kažkur buvo 
skaitęs, kad meilę vienuoliktajame šimtmetyje išgalvojo 
trubadūrai. Negi mums neužtektų geismo? Su beviltišku 
apmaudu jis tarė: 

— Aš myliu jus. 

O pats pagalvojo: aš meluoju, tie žodžiai gražiai 
atrodo tik spausdinti. Jis laukė, kad ji nusikvatos. 

— Ak, ne, Vilsonai,— tarė ji,— ne. Nemylit. Tai 
tiesiog karštinės priepuolis. 

Jis aklai varė toliau: 

— Labiau už viską pasaulyje! 

Ji švelniai paprieštaravo: 

— Niekas taip nemyli, Vilsonai. 

Jis nenustygdamas lakstė po kambarį, plevėsuoda- 
mas šortais ir mojuodamas „Daunhemiečio“ lapu. 

— Jūs privalote tikėti meile! Jūs gi katalikė. Argi 
Dievas nemylėjo pasaulio? 

— O taip,— atsakė ji.— Jis tai pajėgė. Bet ne- 
daugelis iš mūsų tai gali. 

— Jūs mylite savo vyrą. Pati man taip sakėt. Dėl to 
ir sugrįžot. 

Luiza liūdnai sutiko: 

— Turbūt myliu. Kaip moku. Bet tai ne tokia meilė, 
kurią jūs vaizduojatės. Be nuodų taurių, amžinos pra- 
žūties, juodų burių. Iš meilės žmonės nemiršta, Vilso- 
nai, — nebent knygose. Ir dar koks įsikvailiojęs vaikėzas, 
bet tai tik poza. Nereikia vaidinti, Vilsonai, mūsų am- 
žiuje tai nedera. 

— Aš nevaidinu,— pasipiktinęs sušuko jis, bet pats 
pernelyg aiškiai girdėjo savo balse sceninį patosą. Jis 
kreipėsi. į knygų spinta, tarsi tai būtų buvęs koks pa- 
mirštas liudininkas: — O jie vaidina? 

— Retai,— atsakė ji. — Užtat aš juos mėgstu labiau 
negu jūsų poetus. 

— Bet vis tiek jūs grįžot.— Jo akyse švystelėjo 
nedoras ketinimas.— O gal čia vien pavydas? 

Ji nustebo: 

— Pavydas? Dėl ko, po galais, aš turėčiau pavy- 
duliauti? 

— Jie buvo labai atsargūs, — tarė Vilsonas, — bet 
vis tiek nesugebėjo pasislėpti. 

— Nesuprantu, apie ką jūs kalbat. 

— Apie jūsų Tikį ir Heleną Rolt. 

Luiza tėškė jam antausį, bet nepataikė ir dėjo per 
nosį — ta ėmė pašėlusiai kraujuoti. Ji tarė: 

— Čia už tai, kad pavadinot jį Tikiu. Niekam, be 
manęs, nevalia taip daryti. Jūs žinot — jis to nemėgsta. 
Stai imkit mano nosinę, jei savos neturit. 

Vilsonas pasakė: 

— Man baisiai lengvai ima bėgti kraujas. Jei leisit, 
aš prigulsiu. 

Jis išsitiesė ant grindų tarp stalo ir mėsos spin- 
telės. Aplinkui ropinėjo skruzdės. Iš pradžių Pende Sko- 
bis matė jo ašaras, o dabar — dar ir šitai. 

— Gal jums užkišti už apykaklės raktą? — pa- 
klausė Luiza. 

— Ne. Ne, ačiū. 

Kraujas sutepė „Daunhemiečio“ puslapį. 

— Aš labai atsiprašau. Mano toks bjaurus charak- 
teris. Tai pagydys jus, Vilsonai. 

Tačiau jei jau žmogus gyvena romantika, jo neį- 
manoma nuo jos pagydyti. Pasaulyje per daug netikrų 
visokiausių tikėjimų pranašų; verčiau susikurti kokį tikė- 
jimą, nei klaidžioti baisioje žiaurumo ir nevilties tuš- 
tumoje. Vilsonas atkakliai pakartojo: 

— Niekas manęs nepagydys, Luiza. Aš myliu jus. 
Niekas, — sumurmėjo jis, jos nosine šluostydamasis krau- 
L“ Būtų baisiai keista, — tarė Luiza, — jei tai pasi- 
rodytų tiesa. 

Vilsonas ant grindų kažką klausiamai suniurnėjo. 

— Ašsakau,— paaiškino ji, — jei jūs pasirodytumėt 
esąs vienas iš tų, kurie tikrai sugeba mylėti. Aš ma- 
niau, kad Henris toks. Būtų baisiai keista, jeigu pasi- 
rodytų, kad tai esate jūs. 

Jį pervėrė keista baimė, kad štai galų gale jį palaikys 
tokiu, kokiu pats tikino esąs,— taip turbūt jaučiasi 
jaunesnysis štabo karininkas, mūšio įkarštyje supratęs, 
jog kiti patikėjo jo pagyromis, kad moka vairuoti tanką. 
Tada jau per vėlu prisipažinti, jog jis nieko neišmano, 
išskyrus tai, ką yra skaitęs technikos žurnaluose... „O 
meile prakilni, tu angelas ar paukštis?“!* Nosine brauk- 
damas kraują, Vilsonas šiaip taip sudėstė kilnią frazę: 

— Man regis, ir jis savaip myli. 

— Ką? — paklausė Luiza.— Mane? Tą Heleną Rolt, 
kurią minėjot? Ar vien tik save patį? 

— Man nereikėjo to sakyti. 

— Ar tai tiesa? Aš trokštu bent truputėlio tiesos, 
Vilsonai! Kad jūs žinotumėt, kaip aš pavargau nuo to 
raminančio melo! Ar ji graži? 

— O ne, ne. Ką jūs! 

— Aišku, ji jauna, o aš jau pagyvenusi. Bet ji 
tikriausiai po visų sielvartų atrodo šiek tiek suvargusi? 

— Ji baisiai suvargusi. 

— Bet ji ne katalikė. Kaip jai pasisekė! Ji laisva, 
Vilsonai. 

Vilsonas atsisėdo, atsirėmė į stalo koją ir aistringai 
sušuko: 

— Dėl Dievo, liaukitės mane vadinti Vilsonu! 

— Edvardai. Edi. Tedai. Tedi. 

— Vėl kraujas pilasi, — niūriai burbtelėjo jis ir vėl 
atsigulė ant grindų. 

— Ką jūs žinote apie visa tai, Tedi? 

— Geriau vadinkit Edvardu. Luiza, aš mačiau jį 
antrą valandą nakties išeinant iš jos. Ir vakar per pietus 
jis ten buvo. 

— Jis nuėjo išpažinties. 

— Haris jį matė. 

— Jūs turbūt jį sekat! 

— Aš manau, kad jis tarnauja Jusefui. 

— Nesąmonė! Jūs per toli nuėjot. 

Ji buvo palinkusi virš jo lyg virš lavono. Vilsonas 


"d 


5 Eilutė iš Roberto Brauningo (1812—1889) poemos „Žiedas 
ir knyga“. 

gniaužė rankoje kruviną nosinę. Nei vienas jų negirdėjo, 
kaip privažiavo automobilis ir laipteliais sukaukšėjo žin- 
gsniai. Tad abiem buvo keista išgirsti šiame kambaryje, 
tokiame uždarame, intymiame ir tvankiame lyg rūsys, 
dar vieną balsą — iš išorinio pasaulio. 

— Kas atsitiko? — paklausė Skobis. 

— Matai... — prakalbo Luiza, bet sumišusi skės- 
telėjo rankomis, tarsi sakydama: ką čia paaiškinsi? Vil- 
sonas šiaip taip atsistojo, ir jam iš nosies tuoj pat vėl 
plūstelėjo kraujas. 

— Štai,— tarė Skobis ir, išsitraukęs raktų ryšulį, 
užkišo juos Vilsonui už marškinių apykaklės.— Pama- 
tysit,— pridūrė jis,— tai senas geras gydymo būdas.— 
Ir tikrai per keletą sekundžių liovėsi kraujavę.— Nega- 
lima gultis ant nugaros, — toliau dėstė Skobis.— Kai kas 
dar viigo šaltu vandeniu. Vilsonai, jūs atrodot, lyg bū- 
tumėt su kuo nors mušęsis. 

— Aš visuomet guluosi ant nugaros, — atsiliepė Vil- 
scnas.— Nuo kraujo man negera. 

— (Gal išgertumėt? 

— Ne,— atsisakė Vilsonas,— ne, man reikia eiti. 

Jis šiaip taip išsitraukė raktus ir nebaigė susikišti 
marškinių. Išsipešusį kraštą pastebėjo tik grįžęs namo, — 
kai Haris parodė, ir pagalvojo: tai štai kaip aš atrodžiau 
išeidamas, o jie žiūrėio man iš paskos, stovėdami greta. 

— Ko jis norėjo? — paklausė Skobis. 

— Mane pamylėti. 

— Ar jis tave myli? 

— Jis taip mano. Ko dar galima reikalauti, ar ne? 

— Atrodo, tu neblogai jam trinktelėjai per nosį, — 
pasakė Skobis. 

— Jis mane supykdė. Pavadino tave Tikiu. Bran- 
gusis, jis tave šnipinėja. 

— Aš žinau. 

— Tai pavojinga? 

— Tam tikromis aplinkybėmis gali pasidaryti. Bet 
tada pats būčiau kaltas. 

— Henri, negi tu niekuomet ant nieko nesupyksti? 
Negi tau nerūpi, kad jis mane įsimylėjo? 

Skobis atsakė: 

— Būčiau veidmainys, jei pykčiau dėl tokių da- 
lykų. Daugeliui taip pasitaiko. Tu gi žinai, visai geri 
ir normalūs žmonės kartais įsimyli. 

— O tu ar buvai kada įsimylėjęs? 

— O taip, žinoma.— Žiūrėdamas į ją, jis mėgino 
išspausti šypseną.— Tu juk žinai, kad buvau. 

— Henri, ar tu tikrai šį rytą blogai jauteisi? 

— Taip. 

— Tai nebuvo vien pretekstas? 

— Ne. 

— Tada, brangusis, rytoj iš ryto eikim drauge pri- 
imti komunijos. 

— Jeigu tu nori,— pasakė jis. Žinojo, kad ši aki- 
mirka turi ateiti. Norėdamas parodyti, kad jo ranka 
nedreba, jis bravūriškai paėmė taurę.— Išgersi? 

— Per anksti, brangusis, — atsakė Luiza. Jis žino- 
jo — jinai atidžiai jį >ebi, kaip ir visi kiti. Padėjęs taurę, 
jis tarė: 

— Man reikia nuvažiuoti į nuovadą ir paimti kai 
kuriuos popierius. Kai grįšiu, bus pats laikas išgerti. 

Skobis netvirtai važiavo keliu — jį pykino ir temo 
akyse. O Dieve, mąstė jis, kaip staiga tu verti žmones 
priimti sprendimus — nėra kada net apgalvoti. Aš pa- 
vargau, aš negaliu galvoti; o šį dalyką reikėtų išspręsti 
raštu, kaip matematikos uždavinį, ir be skausmo gauti 
atsakymą. Tačiau jį draskė tiesiog fizinis skausmas, jis 
alpėjo prie vairo. Visa bėda,— švysčiojo mintys,— kad 
mes iš anksto žinome atsakymą: katalikai yra pasmerkti 
žinoti. Man nėra reikalo ką nors spręsti, yra tik vienas 
atsakymas — klauptis ir atlikti išpažintį: „Nuo praeitos 
savo išpažinties aš tiek ir tiek sykių nusidėjau sveti- 
mavimu“, ir taip toliau; klausytis, kaip tėvas Renkas 
pataria man vengti pagundų, nesusitikinėti su ta moteri- 
mi viena (kokie baisūs, abstraktūs terminai: Helena — 
ta moteris, pagunda, o ne pasimetęs vaikas su ženklų 
albumu rankose, Bagsteriui stūgaujant už durų; ta ra- 
mybės, tamsos, švelnumo ir gailesčio akimirka — „sve- 

timavimas“). Ir atgailauti, pasižadėti „daugiau nenusi- 
dėti“, o rytoj priimti komuniją: imti į burną Dievo kū- 
ną ir jo malonei pavesti sielą. Štai teisingas atsakymas — 
ir nėra jokio kito: savo sielą išgelbėti, o ją palikti Bags- 
teriui ir nevilčiai. Jis mokė save: reikia būti protin- 
gam ir atsiminti, kad neviltis niekad ilgai netrunka (ar 
tikrai?), kad meilė irgi ilgai netrunka (tačiau juk dėl 
to ir neviltis nesibaigia), kad per kelias savaites ar mė- 
nesius Helena nusiramins. Juk ji ištvėrė keturiasdešimt 
dienų valtyje ir vyro mirtį, tad negi nesugebės ištverti 
tokio paprasto daikto kaip meilės mirtis? Aš juk galiu, 
žinau, kad galiu. 

Privažiavęs bažnyčią, jis sustojo ir beviltiškai pa- 
rimo ant vairo. Kai labiausiai trokšti mirties, ji nie- 
kuomet neateina. Jis mąstė: aišku, yra paprastas ir gar- 
bingas, bet neteisingas atsakymas — pamesti Luizą, pa- 
miršti tą slaptą priesaiką, atsistatydinti. Palikti Heleną 
Bagsteriui arba Luizą — kam? Išeities nėra, — tvirtino 
jis sau, žvelgdamas į sustingu<i, svetimą veidą mašinos 
veidrodėlyje,— nėra. Vis dėlto jis išlipo iš automobilio 
ir patraukė į bažnyčią. Laukdamas į klausyklą ateinant 
tėvo Renko, jis klūpojo ir meldėsi: atsiminė tik vieną 
maldą. Net „Tėve mūsų“ ir „Sveika Marija“ žodžių 
negalėjo atgaivinti. Jis meldė stebuklo: „O Dieve, įtikink 
mane, padėk, įtikink mane, kad pasijusčiau esąs svar- 
besnis už tą mergaitę“. Melsdamasis matė prieš akis 
ne Helenos veidą — geltonoje žvakių šviesoje švysčiojo 
veidas mirštančios mergaitės, pašaukusios jį tėvu; veidas 
iš nuotraukos ant tualetinio staliuko; dvylikametės jū- 
reivio išprievartautos ir nužudytos negriukės veidas. „Pa- 
daryk, kad labiausiai rūpinčiausi savo siela. Leisk pati- 
kėti, jog būsi gailestingas tai, kurią paliksiu“. Beklū- 
podamas išgirdo, kaip tėvas Renkas uždarė klausyklos 
dureles, ir vėl apėmė blogumas. „O Dieve, — meldė jis, — 
jei vietoj jos apleisčiau Tave, bausk mane, bet tegu jos 
būna laimingos“. Jis žengė į klausyklą, vis dar tikė- 
damasis stebuklo: gal net tėvas Renkas bent kartą su- 
gebės rasti reikiamą žodį, tikrąjį žodį... Klūpėdamas tame 
apverstame karste, jis ištarė: 

— Nuo praeitos savo išpažinties aš nusidėjau sve- 
timavimu. 

— Kiek sykių? 

— Nežinau, tėve, daug. 

— Jūs vedęs? 

— Taip.— Jis atsiminė, kaip aną vakarą tėvas Ren- 
kas buvo visai suskydęs jo akivaizdoje, guosdamasis, jog 
nesugeba padėti žmonėms... Ar dabar, besistengdamas 
išsaugoti visišką išpažinties anonimiškumą, jis irgi tai 
prisimena? Jam norėjosi sušukti: „Padėkit man, tėve! 
Įtikinkit, jog teisingai pasielgsiu, palikdamas ją Bags- 
teriui. Padėkit man patikėti Dievo gailestingumu“, — 
tačiau jis tyliai klūpėjo ir laukė: nejautė nė mažiausios 
vilties prošvaistės. Tėvas Renkas paklausė: 

— Ar tik su viena moterimi? 

— Taip. 

— Jūs turite vengti susitikimų su ja. Ar tai įma- 
noma? 

Jis papurtė galvą. 

— Jei turite su ja matytis, niekuomet nelikite 
dviese. Ar pažadate taip daryti — pažadate Dievui, ne 


man? 
Skobis pamanė: kaip kvaila buvo tikėtis stebuk- 


lingo žodžio! Ši formuluotė tiek sykių kartota dauge- 
liui žmonių. Matyt, žmonės pažadėdavo, eidavo sau, grįž- 
davo ir vėl išpažindavo nuodėmes. Ar jie iš tiesų ti- 
kėdavo ketiną pasitaisyti? Jis pagalvojo: aš kiekvieną 
savo gyvenimo dieną apgaudinėju žmones, tai bent nepra- 
dėsiu apgaudinėti pats savęs ar Dievo. Ir atsakė: 

— Vargu ar verta man žadėti, tėve. ž 

— Jūs privalote duoti pažadą. Negalima siekti tikslo 
ir nepaisyti priemonių. 

Ak, pagalvojo jis, bet juk galima, galima! Galima 
trokšti pergalės kare ir negalvoti apie sugriautus mies- 


tus. 
Tėvas Renkas pamokė: 


— Turbūt nereikia jums priminti, jog išpažintis 
nėra formalumas ir nuodėmės neatleidžiamos savaime. 
Ar jums bus atleista, priklauso nuo jūsų nusiteikimo. 
Neverta ateiti čia ir klūpoti nepasiruošus. Prieš ateida- 
mas jūs turite suprasti, ką blogo esate padaręs. 


218 


— Aš suprantu. 

— Be to, jūs privalote iš tiesų trokšti pasitaisyti. 
Mes turime atleisti savo broliui septyniasdešimt septynis 
kartus, ir nėra pagrindo bijoti, kad Dievas bus ne toks 
atlaidus kaip mes, tačiau negalima atleisti nesigailinčiam. 
Geriau septyniasdešimt kartų nusidėti ir kiekvieną sykį 
gailėtis, negu nusidėti vieną kartą ir neatgailauti. 

Skobis matė, kaip tėvas Renkas nusibraukė nuo 
kaktos prakaitą: jis atrodė baisiai pavargęs. Skobis pa- 
galvojo: ar verta jį ilgiau kamuoti? Jis teisus, aišku, 
jis teisus. Kvailystė buvo vaizduotis, jog šioje tvankioje 
dėžėje aš kažkokiu būdu įtikėsiu... Jis tarė: 

— "Turbūt aš be reikalo atėjau, tėve. 

— Aš neaisisakau duoti jums išrišimą, tačiau 
manau, jog jeigu pasišalinsite ir viską permąstysite, grį- 
šite čia tinkamiau nusiteikęs. 

— Taip, tėve. 

— Melsiuosi už jus. 

Išėjusiam iš būdelės Skobiui pirmąsyk pasirodė, jog 
jis išėjo už vilties ribų. Kur bepažvelgtų, niekur nematė 
vilties: mirusio Dievo figūra ant kryžiaus, gipsinė Mer- 
gelė Marija, atgrasios stacijos, vaizduojančios senų laikų 
įvykius. Atrodė, jog jam liko ištirti vien nevilties terito- 
riją. | 

Jis nuvažiavo į nuovadą, pasiėmė aplanką ir grįžo 
namo. 

— Ilgai užtrukai,— pasakė Luiza. 

Prieš praverdamas burną, jis net nesuvokė, jog ke- 
tina meluoti: 

— Vėl buvo užėjęs tas skausmas, — tarė jis, — turė- 
jau truputį luktelėti. 

— Manai, kad tau galima gerti? 

— Taip, kol niekas neuždraudė. 

— Tai nueisi pas daktarą? 

— Žinoma. 

Tą naktį jis sapnavo, jog plaukia laiveliu tokia pat 
požemine upe, kaip ir ta, kuri jo vaikystės herojų Aleną 
Kvotermeiną nunešė į apleistą Miloso miestą. Tačiau 
Kvotermeinas turėjo draugų, o Skobis buvo vienas,— 
nes lavono ant neštuvų negalėjai laikyti bendrakeleiviu. 

Jis žinojo, kad turi skubėti, nes, kaip sakė sau, kūnas 
tokiame klimate ilgai nesilaiko, o jis jau užuodė puvimo 
kvapą. Tačiau, vairuodamas srovės nešamą valtį, jis su- 
vokė, jog dvokia ne lavonas, o jo paties gyvas kūnas. 
Jo kraujas tarsi sustingo gyslose: mėgino pakelti ranką, 
bet ji bejėgiškai karojo nuo peties. Jis pabudo — pasirodo, 
tai Luiza pakėlė jo ranką. Ji tarė: 

— Metas eiti, brangusis. 

— Eiti? — paklausė jis. 

— Mes einame mišių, — ir jis vėl pajuto, kaip įdė- 
miai jinai jį stebi. Ar verta vėl meluoti, kad dar sykį 
nustumtų viską tolyn? Kažin, ką Vilsonas jai pasakė? 
Ar gali jis savaitė po savaitės meluoti, išradinėti vi- 
sokias kliautis, teisintis darbu, sveikata, išsiblaškymu,— 
kad tik nereikėtų eiti prie altoriaus? Jis beviltiškai pa- 
galvojo: aš vis tiek pasmerktas — tai galiu eiti iki galo. 

— Taip,— atsakė jis, — žinoma. Keliuosi,— ir stai- 
ga apstulbo: ji pati pakišo jam dingstį išsisukti. 

— Mielasis,— prabilo ji, — jei prastai jautiesi, nesi- 
kelk. Aš visai nenoriu tempti tavęs į mišias. 

Tačiau toji dingstis pasirodė jam dar vieni spąs- 
tai. Aiškiai matė, kur po išjudinta velėna slypėjo mie- 
tai. Jeigu jis dabar pasinaudos jos pasiūlyta dingstimi, 
tai akivaizdžiai pripažins savo kaltę. Jis ryžosi sykį ir 
visam laikui, net ir amžinybės kaina, pasirodyti tyras 
jos akyse, grąžinti jai prarastą pasitikėjimą. Jis tarė: 

— Ne, ne. Aš eisiu su tavim. 

Įėjęs su ja į bažnyčią, pasijuto tarsi pirmąkart 
įžengęs į tą statinį — toks svetimas. Nuo tų klūpančių 
ir besimeldžiančių, pasiruošusių priimti Dievo kūną žmo- 
nių jį jau skyrė neįveikiamas atstumas. Jis atsiklaupė 
ir apsimetė, jog meldžiasi. 

Mišių žodžiai skambėjo kaip kaltinimas. „Aš eisiu 
prie Dievo altoriaus: prie Dievo, kurs -suteikė džiaugsmą 
mano jaunystei“. Tačiau niekur nesimatė džiaugsmo. Pro 
sudėtas rankas jis pažvelgė į gipsines Marijos ir šven- 
tųjų statulas: jam pasirodė, jog jie iš visų pusių tiesia 
rankas kiekvienam, išskyrus jį. Jis buvo šioje puotoje 
nekviestas svečias, kurio niekas nepažįsta. Švelnios ta- 
pytos šypsenos, deja, buvo skirtos kitiems. Kai pasigirdo 

Kyrie eleison, jis vėl pamėgino melstis. „Viešpatie, pasi- 
gailėk... Kristau, pasigailėk... Viešpatie, pasigailėk“, — 
tačiau baimė ir gėda dėl to, ką ketino padaryti, šalčiu 
sukaustė jam smegenis. Tie ištvirkę dvasininkai, kurie 
laiko Juodąsias mišias ir šventina ostiją virš nuogos 
moters kūno, absurdiškomis ir klaikiomis apeigomis nie- 
kindami Dievą, bent jau pasmerkia save, vedami jausmo, 
didesnio už žmogaus meilę: jie daro tai iš neapykantos 
Dievui ar kažkokio keisto, iškrypėliško atsidavimo Dievo 
priešui. O jis nėra nei atsidavęs velniui, nei neapykan- 
tos Dievui nejaučia. Ir kaipgi galėtų neapkęsti Dievo, 
kuris savo paties noru atsiduoda jo valiai? Jis ruošiasi 
išniekinti Dievą iš meilės moteriai, — jeigu tai nors meilė, 
o ne vien gailesčio ir atsakomybės jausmas! Jis dar 
sykį pamėgino teisintis: „Tu pats gali savimi pasirū- 
pinti. Tu kasdien eini ant kryžiaus. Tu pajėgi vien tik 
kentėti. Tu niekad amžinai nepražūsi. Sutik, jog pirma 
reikia rūpintis jomis“. O aš,— galvojo jis, žiūrėdamas, 
kaip kunigas pila į taurę vyną ir vandenį, tartum valgį 
prie altoriaus ruošdamas jam pasmerkimą,— privalau 
būti paskiausias: aš esu policijos komisaro padėjėjas, 
turiu savo žinioje šimtą žmonių, ant mano pečių didelė 
atsakomybė. Mano pareiga rūpintis kitais. Aš privalau 
tarnauti. 

Sanctus. Sanctus. Sanctus. Prasidėjo Mišių kanonas. 
Tėvo Renko murmesys prie altoriaus negailestingai ar- 
tėjo link konsekracijos. „Duok savo ramybę mūsų lai- 
kams... išgelbėk mus nuo amžinojo pasmerkimo...“ Pax, 
pacis, pacem: visi žodžio „ramybė“ linksniai kiauras 
mišias skambėjo jam ausyse. Jis pagalvojo: aš visiems 
laikams atsisakiau net vilties rasti ramybę. Ant mano 
pečių didelė aisakomybė. Netrukus jau būsiu per toli 
nuėjęs bemeluodamas, kad galėčiau grįžti atgal. Hoc est 
enim Corpus. Suskambėjo varpelis, ir tėvas Renkas pa- 
kėlė delnuose Dievą — lengvą kaip plotkelė; o jo atėji- 
mas kaip švinas prislėgė Skobio širdį. Hic est enim calix 
sanguinis — ir antrąsyk suskambo varpelis. 

Luiza palietė jo ranką: 

— Ar tau negera, brangusis? 

Jis pagalvojo: štai dar viena proga to išvengti. 

Dar vienas skausmo priepuolis. Galiu išeiti lauk. Tačiau 
jis žinojo: jeigu dabar išeitų iš bažnyčios, jam beliktų 
tik viena — paklausyti tėvo Renko patarimo, susitvar- 
kyti reikalus, palikti ją, pa keleto dienų grįžti čia ir 
ramia sąžine priimti Dievo kūną, žinant, jog naivumą 
nugrūdo ten, kur jam ir priklauso būti — į Atlanto ban- 
gas. Naivumas privalo mirti jaunas, kad nepražudytų vyro 
sielos. 

— Aš palieku jums ramybę, duodu jums savo ra- 
mybę. 

— Viskas gerai,— atsakė jis, o senas ilgesys vėl 
graužė akis. Žvelgdamas į kryžių altoriuje, jis su įnir- 
šiu pagalvojo: „Pasiimk savąją tulžies dalį! Tu mane 
tokį padarei, koks esu. Štai tau ieties dūris!“ Nė ne- 
atsivertęs maldaknygės jis žinojo, kaip baigiasi malda: 
„Viešpatie, nesu vertas, kad ateitum į mano širdį, bet 
tik tark žodį, ir mano siela pasveiks“. Jis užmerkė akis 
ir pasinėrė į tamsą. Mišios ėjo į galą: Domine, non 
sum dignus... Domine, non sum dignus... Domine, non 
sum dignus... Prie pat ešafoto jis atsimerkė ir išvydo 
keletą senų negrių, sunkiai slenkančių prie altoriaus gro- 
telių, kelis kareivius, aviacijos mechaniką, vieną savo 
policininką, banko klerką; jie lyg apsvaigę stiebėsi ra- 
mybės, ir Skobis pajuto pavydą, kad jiems taip pap- 
rasta ir gera. Taip, šią akimirką jie iš tiesų buvo geri. 

— Tu eini, brangusis? — paklausė Luiza ir dar sykį 
palietė jį ranka — švelnia, tvirta, įžvalgia ranka. Jis 
pakilo, nuėjo paskui ją ir atsiklaupė greta tarsi šnipas, 
atsiųstas į svetimą šalį, kuris pažįsta jos papročius ir 
moka kalbą taip pat gerai, kaip ir gimtąją. Dabar mane 
išgelbėtų vien stebuklas,— mąstė Skobis, žiūrėdamas, 
kaip tėvas Renkas prie altoriaus atveria tabernakulį,— 
tačiau Dievas niekada nepadarys stebuklo, kad išgelbėtų 
save. Aš esu kryžius,— galvojo jis,— ir Dievas niekad 
netars nė žodžio, kad išvengtų kryžiaus, tačiau — o, jeigu 
medis nieko nejaustų, jeigu vinys, kaip tikima, būtų 
negyvos! 

Tėvas Renkas nulipo altoriaus laipteliais su ostija 
rankose. Skobiui perdžiūvo burna, gyslomis tarsi nustojo 
tekėjęs kraujas. Jis nepajėgė pakelti galvos, matė tik 

greitai artėjančią kunigo sutaną, panašią į puolančio vidu- 
ramžių karo žirgo apdangalą; šlepsėjo žingsniai — jis 
nešė Dievą. O, kad koks nors pasislėpęs šaulys paleistų 
strėlę! Akimirksnį jam tikrai pasirodė, jog kunigo žings- 
niai nutilo — gal vis dėlto kas nors sutrukdys jam ateiti 
ligi manęs, koks nors neįtikėtinas įvykis... Pravėręs burną 
(atėjo jo eilė) jis paskutinį kartą pamėgino melstis: „O 
Viešpatie, aukoju tau savo pasmerkimą. Priimk jį. Tebūnie 
tai jų abiejų labui“, — ir pajuto burnoje prėską lyg po- 
pierius amžinosios pražūties skonį. 


Trečias skyrius 
1 


Banko valdytojas siurbtelėjo vandens su ledu ir, 
rodydamas daugiau nei profesinį mandagumą, sušuko: 

— Jums turbūt be galo malonu, kad ponia Skobi 
sugrįžo kaip sykis prieš Kalėdas! 

— Ligi Kalėdų dar toloka,— tarė Skobis. 

— Kai lietūs baigiasi, laikas lekia greitai,— vis 
taip pat netikėtai džiugiai šnekėjo banko valdytojas. 
Skobis niekad nebuvo girdėjęs jo balse šitokio optimizmo. 
Atsiminė, kaip ši išstybusi lyg gandras žmogysta šim- 
tus sykių per dieną lakstydavo pirmyn ir atgal po kam- 
bari, vis užmesdama akį į medicinos knygas. 

— Aš atėjau... — prabilo Skobis. 

— Dėl savo gyvybės draudimo? O gal pereikvo- 
jot kreditą? 

— Ne, šįkart ne dėl to. 

— Žinokit, Skobi, aš visuomet su malonumu jums 
padėsiu, ko beprireiktų. 

Robinsonas ramiausiai sėdėjo prie stalo. Skobis nus- 
tebęs paklausė: 

— Ar jau metėt savo kasdieninę mankštą? 

— A, tai buvo niekai, nesąmonė, — atsakė valdy- 
tojas.— Prisiskaičiau per daug knygų. 

— Aš norėjau kai ką susirasti jūsų medicinos en- 
ciklopedijoje,— paaiškino Skobis. 

— Geriau eikit pas daktarą, — netikėtai patarė Ro- 

binsonas.— Man tik daktaras padėjo, o ne knygos. Per 
tą laiką, kurį iššvaisčiau... Stai ką jums pasakysiu, Skobi: 
tas jaunas vyrukas, kur pradėjo dirbti Ardžilo ligoni- 
nėje, yra geriausias gydytojas kolonijoje nuo pat jos 
atsiradimo. 

— Ir jis jums padėjo? 

— Nueikit pas jį. Jo pavardė Trevis. Pasakykit, 
kad aš atsiunčiau. 

— Vis dėlto aš norėčiau pažiūrėti... 

— Pasiimkit iš lentynos. Aš jas ten dar laikau, 
nes labai oriai atrodo. Banko valdytojui dera būti ap- 
siskaičiusiam. Jam privalu turėti storų knygu. 

— Labai džiaugiuosi, kad jūs išsigydėt skrandį. 

Valdytojas dar sykį siurbtelėjo vandens ir tarė: 

— Aš tiesiog apie jį negalvoju. Iš teisybės, Skobi, 
aš esu... 

Skobis susirado enciklopedijoje žodį Angina ir pers- 
kaitė: SKAUSMŲ POBŪDIS. Paprastai sakoma, jog 
skausmas spaudžia, veržia: „tarsi krūtinę kas replėmis 
veržtų“. Skausmas telkiasi krūtinės ląstos viduryje, po 
krūtinkauliu. Kartais gali pereiti į ranka, dažniausiai į 
kairiają, aukštyn į kaklą arba žemyn į pilvo ertme. 
Trunka keletą sekundžių, daugiausia — apie minutę. L1- 
GONIO ELGESYS. Labai būdingas. Jis stengiasi visiškai 
nejudėti, kad ir kur tuo momentu būtų... Skobis greit 
perbėgo akimis pastraipų pavadinimus: SKAUSMO 
PRIEZŽASTIS. GYDYMAS. LIGOS BAIGTIS. Paskui pa- 
dėjo knygą atgal į lentyną. 

— Gerai, — pasakė jis, — turbūt reikės užsukti pas 
jūsų daktarą Trevį. Jau geriau eisiu pas jį negu pas 
daktarę Saiks. Gal jis ir mane nuramins taip, kaip jus. 

— Na, manoatvejis, — bandė išsisukti valdytojas, — 
buvo ypatingas. 

— O maniškis, atrodo, gana paprastas. 

— Jūs visai gerai atrodot. 

— A, nieko baisaus — tik retsykiais paskauda, ir 
miegu prastai. 

— Tai darbas kaltas. 

— Tikriausiai. 

Skobiui pasirodė, kad jau užtektinai pasėjo — tik 

kažin, ką pjaus? Nė pats nežinojo. Atsisveikinęs išėjo 
į saulės nupliekstą gatvę. Šalmą laikė rankoje ir leido 
saulei kepinti galvą su retais žilstančiais plaukais. Visą 
kelią ligi policijos nuovados jis šaukėsi bausmės, „bet 
taip ir nesulaukė. Per pastarąsias tris savaites jam vis 
rodėsi, jog pasmerktieji priklauso atskirai kategorijai: 
tarsi jaunuoliai, prekybos kompanijos paskirti į tarnybą 
kokiame tolimame užkampyje, jie laikosi atstu nuo savo 
įprastinių draugų, yra atleidžiami nuo kasdieninių pa- 
reigų, valgo prie atskiro stalo, — kad tik neišvengtų to, 
kas blogiausia. Dabar jam viskas klojosi puikiai. Neiš- 
tiko saulės smūgis, kolonijos sekretorius pakvietė pietų... 
Jis jautė, kad nelaimė jį lenkia. 

Komisaras jam tarė: 

— Uzžeikit, Skobi. Turiu jums gerų naujienų,— ir 
Skobis pasiruošė dar sykį būti aplenktas. 

— Beikeris pas mus neatvyks. Jis reikalingas Pa- 
lestinoje. Taigi jie galų gale nusprendė, jog mane pakeis 
tinkamas žmogus. 

Skobis prisėdo ant palangės. Matė, kaip virpa ant 
kelio padėta jo ranka. Jis mąstė: taigi viso šito galėjo 
ir nebūti. Jei Luiza nebūtų išvažiavusi, aš nebūčiau pa- 
milęs Helenos, Jusefas nebūtų gavęs progos mane šan- 
tažuoti, aš nebūčiau pasidavęs nevilčiai ir įvykdęs to 
nusikaltimo. Tebebūčiau toks pat — toks, koks esu pen- 
kiolikos metų dienoraščiuose, o ne dabartinis pairęs lau- 
žas. Bet, aišku, — įtikinėjo save, — sėkmė mane aplankė 
vien todėl, kad visa tai padariau. Aš gi priklausau prie 
velnio tarnų. O jis rūpinasi savaisiais šiame pasaulyje. 
Ir dabar mane lydės viena nelemta sėkmė po kitos, — su 
pasibjaurėjimu nusprendė jis. 

— Manau, jog čia lėmė pulkininko Raito žodis. 
Jūs padarėt jam įspūdį, Skobi. 

— Jau per vėlu, sere. 

— Kodėl per vėlu? 

— Aš per senas šiai tarnybai. Čia reikia jaunes- 
nio. 

— Nesąmonė. Jums dar tik penkiasdešimt. 

— Mano sveikata pašlijusi. 

— Pirmąsyk girdžiu. 

— Šiandien ir Robinsonui banke sakiau. Mane ka- 
muoja skausmai, prastai miegu.— Jis šnekėjo greitai, 
piiaukšėdamas delnu per kelį. — Robinsonas patarė eiti 
pas Trevį. Sako, jis jam tiesiog stebuklingai padėjęs. 

— Vargšas Robinsonas! 

— Kodėl? 

— Jam liko gyventi tik pora metų. Čia tarp mūsų, 
Skobi. 

Žmonės niekuomet nesiliauja stulbine: vadinasi, tai 
mirties nuosprendis taip išgydė Robinsoną nuo jo įsi- 
vaizduotų negalių, medicininių knygų ir kasdieninio laks- 
tymo iš kampo į kampą. Tikriausiai, sumetė Skobis, tai 
ateina, kai žinai blogiausia: lieki akis į akį su savo 
nelemtimi, ir tarytum įgauni ramybės. Jis įsivaizdavo 
Robinsoną prie stalo šnekantis su vienintele savo kom- 
panicne... 

— Norėčiau, kad ir mes visi taip ramiai numir- 
tume,— pasakė Skobis.— Jis važiuos namo? 

— Tikriausiai ne. Turbūt dabar jam reikės gultis 
į Ardžilą. 

Skobis gailėjosi, jog nesuprato, ką matė. Robin- 
sonas rodė jam didžiausią žmogaus turtą — ramią mirtį. 
Šiemet mirčių netrūksta,— nors gal jų ne tiek daug, 
kai suskaičiuoji ir palygini su Europa. Iš pradžių Pem- 
bertonas, paskui — mergytė Pende, dabar Robinsonas... 
Ne, nedaug, bet aišku, jis nepriskaičiavo mirusių nuo 
drugio karo ligoninėje. 

— Stai taip, — pasakė komisaras.— Kitąmet jūs bū- 
sit komisaras. Jūsų žmona labai džiaugsis. 

Teks ramiai pakelti jos džiūgavimą,— be jokio pyk- 
čio pagalvojo Skobis. Aš nusikaltau ir neturiu teisės 
smerkti ar nuolat rodyti apmaudo. Jis tarė: 

— Važiuoju namo. 

Ali stovėio prie mašinos ir šnekėjosi su kažkokiu 
berniuku, kuris, pamatęs artinantis Skobi, patyliukais 
dingo. 

— Kas ten buvo, Ali? 

— Mano jaunesnis brolis, sahe,— atsakė Ali. 

— Aš jo nepažįstu, tiesa? Tos pačios motinos? 

— Ne, sahe, to paties tėvo. 

— Ką jis veikia? 
Ali kuitėsi su starterio rankena ir nieko nesakė. 
Jo veidu sruvo prakaitas. 
— Pas ką jis tarnauia, Aii? 
— Sahe? 
— Klausiu, pas ką iis tarnauja? 
— Pas poną Vilsoną, sahe. 
ja Variklis užsivedė, Ali įsitaisė ant užpakalinės sė- 
nės. 
1 Ar jis tau ką nors siūlė, Ali? Aš klausiu, ar 


jis siūlė tau mane šnipinėti už pinigus? 

Veidrodėlyje jis matė atsispindiniį Ali veidą — sus- 
tingusį, atkaklų, uždarą ir neįžveigiamą lyg ola. 

— Ne, sahe. 

— Daug žmonių domisi manim ir siūlo gerus pi- 
nigus už šnipinėjimą. Jie laiko mane blogu žmogum, 


Ali. 
Ali, žvelzdamas į jį veidrodėlyje, pasakė: 


— Aš jūsų tarnas. 

Skobis galvojo: apgaudinėdamas neišvengiamai 
prarandi pasitikėjimą kitais. Jei aš galiu meluoti ir ap- 
gaudinėti, tai ir kiti gali. Juk daug žmonių lažintųsi 
iš mano dorumo ir prakištų! Tai kam man prakišti, pa- 
sitikint Ali? Tiesiog nei jis, nei aš dar nepakliuvom. 
Mirtina depresija lenkė jį prie vairo. Jis mąstė: aš ži- 
nau, kad Al: doras, pažįstu jį iau penkiolika metų, tie- 
siog šioje melo šalyje aš ieškau sau poros. Gal sekantis 
etapas Lus papirkinėti kitus? 

Parvažiavę Luizos namie nerado. Gal kas nors pa- 
siėmė ją drauge — turbūt į paplūdimį. Ji nesitikėjo, kad 
jis grįš prieš saulėlydį. Skobis parašė raštelį: Nuvežiau 
keletą baldų Helenai. Greit grįšiu. Turiu tau gerų nau- 
jienų. Tada vienas pats nuvažiavo prie Niseno namelių. 
Buvo niūrus ir tuščias vidurdienis. Vienintelės gyvos 
dvasios pakeliui buvo grifai: jie būriavosi šalikelėje prie 
negyvos vištos, lingavo palei dvėseną savo seniokiškais 
kaklais, retsykiais suplasnodami sparnais, panašiais į 
sulūžusį skėtį. 

— Atvežiau tau dar vieną stalą ir porą kėdžių. Ar 
tavo tarnas namie? 

— Ne, išėjo į turgų. 

Dabar susitikę jiedu pasibučiuodavo draugiškai kaip 
brolis su seseria. Svetimavimas, tapęs jau įvykusiu faktu, 
pasidarė toks pat proziškas, kaip ir draugystė. Liepsna, 
apdeginusi juos, nuūžė kaip miško gaisras; po savęs 
nepalikdama nieko, tiktai atsakomybę ir vienatvę. Nebent 
basomis kojomis perėjes, dar būtum pajutęs karštį žo- 
lėje. Skobis tarė: 

— Sutrukdžiau tau priešpiečius. 

— O, ne. Aš jau baigiu. Nori vaisių salotų? 

— Pats laikas tau įsitaisyti naują stalą. Šitas kli- 
ba.— Paskui pridūrė: — Vis dėlto aš būsiu komisaras. 
— Tavo žmona apsidžiaugs,— pasakė Helena. 

— Man tai visiškai nesvarbu. 

— Na, ne — svarbu,— gyvai paprieštaravo ji. Ji 
buvo tvirtai įsitikinusi kenčianti viena. Nors jis, tary- 
tum Koriolanas, ilgai ištveria nerodęs savo žaizdų, bet 
anksčiau ar vėliau palūžta ir ima taip dramatizuoti savo 
skausmą, kad galų gale net jam pačiam jis ima atrodyti 
netikras. O gal, pagalvojo jis, ji ir teisi: gal aš nesi- 
kankinu? Ji tarė: 

— Aišku, komisaras turi būti be dėmelės kaip Ceza- 
ris, ar ne? (Jos posakiai, kaip ir rašyba, nepasižymėjo 
tikslumu.) Aš manau, kad dabar mūsų santykiams galas. 

— Tu gi žinai, kad galo nebus. 

— Ak, bet juk komisaras negali slėpti meilužės 
Niseno namuke! — Ji, aišku, kandžiai pabrėžė „slėpti“, 
tačiau argi jis galėjo leisti sau bent kiek susierzinti — 
atsiminė laišką, kur ji siūlėsi pasiaukoti jam, kaip tik 
jis panorės: būti pasilikta ar atstumta. Žmonės nepa- 
jėgia visą laiką elgtis didvyriškai; tie, kurie viską paau- 
kojo Dievo ar meilės vardan, turi bent retsykiais gauti 
progą nors mintyse atsiimti savo auką. Daugelis iš viso 
neįvykdo jokio didvyriško poelgio, net ir iš netyčių. Svarbu 
juk pats poelgis. Jis pareiškė: 

— Jei komisaras negali būti su tavimi, tai aš ne- 
būsiu komisaras. 

— Nekvailiok. Galų gale, — ji samprotavo su apsi- 
mestu racionalumu, ir jis sumetė, kad šiandien ji pras- 
tai nusiteikusi, — kas mums iš to? 

— Man — labai daug kas,— atsakė jis, pats nesup- 

rasdamas, ar tai vėl paguodžiantis melas. Pastaruoju 
metu jis melavo tiek, kad jau nebepajėgė suvaikyti smul- 
kių, nereikšmingų melagysčių. 

— Gal kokia valanda ar dvi kas antrą dieną, kai 
gausi išsprukti. Niekad nebūsim drauge per naktį. 

Jis beviltiškai tarė: 

— O, aš turiu planų. 

— Kokių planų? 

Jis atsakė: 

— Jie dar truputį migloti. 

Ji drėbė taip tulžingai, kaip tik begalėjo: 

— Na, tai teikis pasakyti, kai ateis laikas, kad 
spėčiau prisitaikyti prie tavo norų. 

— Brangioji, aš ne pyktis pas tave atėjau. 

— Kartais aš nesuprantu, ko tu iš viso ateini. 

— Na, šiandien atvežiau baldų. 

— A, taip, baldų. 

— Aš su mašina. Nori — pavėžinsiu tave į pap- 
lūdimį ? 

— Ak, juk mums negalima ten drauge rodytis. 

— Kvai:ystė. Luiza, man regis, dabar ten. 

— Dėl Dievo, — pareiškė Helena,— nenoriu matyti 
tos pasipūtėlės. 

— Na, gerai. Tada aš tave šiaip pavėžinsiu. 

— Taip bus saugiau, ar ne? 

Skobis suėmė ją už pečių ir tarė: 

— Man ne visada rūpi tik saugumas. 

— O aš maniau, kad visada. 

Staiga jis neištvėrė ir suriko ant jos: 

— Nemanyk, kad tik tu viena aukojiesi! 

Apimtas nevilties, jis stebėjo juodu beužgriūvančią 
sceną, panašią į uraganą prieš lietų: milžiniškas juo- 
das stulpas, kuris tuoj turi užgožti dangų. 

— Aišku, tie nuvogti pusvalandukai darbui neišeina 
į naudą, — su vaikišku sarkazmu įgėlė ji. 

— Aš praradau viltį, — pasakė jis. 

— Apie ką tu? 

— Aš paaukojau savo ateitį. Aš pasmerkiau save 
amžinai. 

— Tik nereikia melodramų, — nusišaipė ji. — Aš ne- 

suprantu, apie ką tu kalbi. Juk ką tik pasakojai man 
apie savo ateitį — komisaro pareigas. 

— Aš kalbu apie tikrąja, amžinają ateitį. 

Ji pasakė: 

— Jau ko aš iš tiesų neapkenčiu — tai tavo kata- 
likybės! Turbūt apsikrėtei nuo pamaldžios žmonelės. Tai 
grynas apsimetinėjimas! Jei tu iš tiesų tikėtum, dabar 
tavęs čia nebūtų. 

— Tačiau aš tikiu ir esu čia.— Jis sumišęs pri- 
dūrė: — Aš nemoku paaiškinti, bet taip yra. Aš gyvenu 
atmerktom akim. Žinau, ką darau. Kai tėvas Renkas 
žengė prie mūsų nuo altoriaus, nešdamas sakramentą... 

Helena nekantriai ir paniekinamai suriko: 

— Tu man jau pasakojai! Mėgini mane priveikti. 
Tu ne daugiau tiki pragaru negu aš! 

Įsiutęs jis suspaudė jos riešus ir tarė: 

— Ne, šitaip tu neišsisuksi! Sakau tau: aš tikiu. 
Tikiu, kad esu amžinai pasmerktas, nebent įvykių ste- 
buklas. Aš policininkas. Žinau, ką sakau. Tai, ką aš 
padariau, kur kas baisiau už žmogžudystę. Nužudyti — 
tai veiksmas: smūgis, dūris, šūvis; tai baigta, padaryta. 
O aš niekad negalėsiu atsikratyti savo sugedimo. Jis 
mano viduje! — Jis bloškė jos rankas lyg sėklas į akme- 
nines grindis.— Nedrįsk sakyti, kad neįrodžiau tau savo 
meilės! 

— Savo meilės žmonai, nori pasakyti? Tu bijojai, 
kad ji nesužinotų. 

Pyktis atslūgo, ir jis tarė: 

— Meilės jums abiem. Jei būtų tik ji, viskas būtų 
lengva ir paprasta.— Jis užsidengė delnais akis, jaus- 
damas vėl kylančią isteriją.— Aš negaliu ištverti, kai 
kenčia kiti, bet nuolat verčiu kentėti. Man norisi dingti, 
dingti! | 

— Kur? 

Isterija ir atvirumas pasitraukė — prie slenksčio 
lyg negrynaveislis šuo vėl ailiuoksėjo suktybė. Jis tarė: 

— A, aš norėjau pasakyti — išeiti atostogų.— Ir 
pridūrė: — Aš prastai miegu. Įsimetė kažkokie keisti 
skausmai. 

— "Tu sergi, brangusis? 

Viesulas sukosi toliau: dabar audra praėjo pro juos 
ir įtraukė kitus. Helena tarė: 

— Brangusis, kokia aš bjaurybė! Aš pavargstu, 
pasijuntu soti viskuo ligi kaklo, bet jukstai nieko ne- 
reiškia. Ar buvai pas daktarą? 

— Reikės netrukus nueiti pas Trevį į Ardžilą. 

— Visi sako, kad daktarė Saiks geresnė. 

— Ne, aš nenoriu pas daktarę Saiks. 

Dabar, pykčiui ir isterijai atslūgus, jis matė ją 
visai tokią pat, kaip pirmąjį vakarą kaukiant sirenoms. 
Pagalvojo: ak, Dieve, aš negaliu jos palikti. Luizos irgi. 
Tau manęs nereikia taip kaip joms. Tu turi savo tei- 
siuosius, savo šventuosius, visą palaimintųjų draugiją. 
Gali.apsieiti be manęs. Jis tarė: 

— Eime, pasivažinėsim, truputį. Tai mums abiem 
išeis į naudą. 

Garažo prieblandoje jis vėl suėmė ją už rankų ir 
pabučiavo. Tada pasakė: 

— Čia niekieno akys nesiekia... Vilsonas mūsų ne- 
mato, Haris nespokso. Jusefo tarnai... 

— Mielasis, jei tau būtų lengviau, aš tave kad ir 
rytoj palikčiau. 

— Nebus lengviau.— Jis kalbėjo: — Pameni, aš pa- 
rašiau tau laišką — tą, kuris dingo. Ten aš mėginau 
viską aiškiai, juodu ant balto iškloti. Kad nebereikėtų 
saugotis. Aš parašiau, jog myliu tave labiau už savo 
žmoną... — Bekalbėdamas išgirdo sau už nugaros, prie 
automobilio, kažkieno kvėpavimą. Jis griežtai riktelėjo: — 
Kas čia? 

— Kur, mielasis? 

— Čia kažkas yra.— Jis apėjo aplink mašiną ir 
griežtai įsakė: — Kas čia? Išlįskit. 

— Tai Ali, — tarė Helena. 

— Ką tu čia veiki, Ali? 

— Misus mane siuntė,— pasakė Ali.— Aš laukiu 
masos pasakyti, kad misus grįžo.— Prietemoje jį vos 
galėjai įžiūrėti. 

— Kodėl tu laukei čia? 

— Mano galva skauda,— pasiskundė Ali.— Aš 
miegoti mažai, mažai miegoti. 

— Nešauk ant jo,— paprašė Helena.— Jis neme- 
luoja. 

— Eik namo, Ali,— paliepė jam Skobis,— ir pa- 
sakyk misus, kad aš tuoj grįšiu. 

Jis žiūrėjo, kaip Ali neatsigręždamas iškiūtino į 
saulėkaitą prie Niseno namukų. 

— Nesirūpink,— tarė Helena,— jis nieko nesup- 
rato. 

— Ali pas mane jau penkiolika metų, — pasakė Sko- 
bis. Šiandien jam pirmąkart per visą ta laiką buvo gėda 
prieš Ali. Skobis atsiminė, kaip tą naktį po Pembertono 
mirties Ali su puodeliu arbatos rankoje apglėbęs laikė 
jį tratančiame sunkvežimyje, bet paskui atsiminė, kaip 
Vilsono tarnas šmurkštelėjo pasieniu ties policijos nuo- 
vada. 

— Šiaip ar taip, gali juo pasitikėti. 

— Nežinau,— prisipažino Skobis,— aš kažkaip ne- 
bemoku pasitikėti. 

Luiza miegojo viršuje, o Skobis sėdėjo prie stalo, 
atsivertęs dienoraštį. Buvo pažymėjęs datą — spalio 31, 
ir parašęs: Šįryt komisaras man pranešė, jog aš turėsiu 
jį pakeisti. Nuvežiau H. R. keletą baldų. Papasakojau 
naujienas Luizai — ji apsidžiaugė. Po jo ranka gulėjo 
kitas gyvenimas: paprastas, ramus, susidedantis vien iš 
faktų — tarsi romėnų statinys. Stai tokį gyvenimą jis 
ir turėjo gyventi. Niekas, perskaitęs tuos užrašus, ne- 
pajėgtų įžvelgti keistos ir gėdingos scenos garaže, po- 
kalbio su portugalu kapitonu, Luizos, pribloškiančios jį 
skausminga tiesa, Helenos, kaltinančios jį veidmainyste... 
Jis pagalvojo: štai kaip turėtų būti. Aš per senas jaus- 
mams. Per senas sukčiauti. Tegu jauni meluoja. Jiems 
visas gyvenimas prieš akis — spės pasitaisyti. Jis pa- 
žvelgė į laikrodį — 11.45, ir užrašė: 2 val. temperatūra 
92“. Ant sienos stryktelėjo driežas, mažyčiai jo nasrai 
sučiupo plaštakę. Už durų kažkas sukrebždėjo — gal val- 
kataujantis šuo? Skobis vėl padėjo plunksnakotį. Prie- 
šais jį už stalo sėdėjo vienatvė. Ar galima jaustis vie- 

nišam, kai viršuje miega žmona, o tik už penkių šimtų 
jardų, ant kalvos, gyvena meilužė? Tačiau priešais jį 
tarsi draugas, su kuriuo nebūtina kalbėtis, įsitaisė vie- 
natvė. Skobiui rodėsi, kad dar niekada nėra buvęs toks 
vienišas. 

Nebeturėjo kam pasakyti tiesą. Buvo dalykų, kurių 
nereikėjo žinoti komisarui, kitko nereikėjo žinoti Luizai, 
net Helenai ne viską galėjo sakyti, kad be reikalo jos 
neskaudintų, nes juk tiek daug buvo paaukojęs, norė- 
damas išvengti skausmo. Ir su Dievu tegalėjo kalbėtis 
tik kaip su priešu — tiek daug kartėlio buvo tarp jų. 
Skobis perbraukė ranka per stalą, vienatvė irgi tarsi 
brūkštelėjo ir palietė jo pirštų galus. „Tu ir aš, — suš- 
nibždėjo vienatvė,— tu ir aš“. Jam švystelėjo mintis, 
kad.jeigu aplinkiniai žinotų teisybę, jie imtų jam pa- 
vydėti: Bagsteris pavydėtų jam Helenos, Vilsonas — Lui- 
zos. „Tyli kiaulė gilią šaknį knisa“,— apsilaižęs lūpas, 
pareikštų Fraseris. Jie tikriausiai nuspręstų, su nuostaba 
pagalvojo jis, kad aš labai daug iš viso to gaunu. Ta- 
čiau jam atrodė, kad mažiau jau neįmanoma gauti. Jis 
neturėjo teisės netgi savęs gailėtis, nes puikiai žinojo, 
kokia didelė jo kaltė. Matyt, jis taip toli išvijo save į 
dykumą, kad net oda pasidarė smėlio spalvos. 

Jam už nugaros tyliai girgžtelėjo praveria mos durys. 
Skobis nepajudėjo. Tai šnipai sėlina vidun, pagalvojo 
jis. Kas čia — Vilsonas, Haris, Pembertono tarnas, Ali?.. 

— Masa,— pasigirdo šnibždesys, ir ant cementinių 
grindų sušlepsėjo basos pėdos. 

— Kas tu toks? — neatsigręždamas paklausė Sko- 
bis. Rausvas delnas numetė ant stalo popieriaus gniu- 
žulėlį ir vėl pranyko. Pasigirdo balsas: 

— Jusefas sako ateiti labai tyliai, niekas nematyti. 

— Ko šį sykį Jusefui prireikė? 

— Jis siųsti tau dovaną — mažą mažą dovaną. 

Durys užsidarė, ir vėl viskas nutilo. Vienatvė pa- 
siūlė: „Atplėškim jį drauge, tu ir aš“. 

Skobis paėmė popieriaus gniužulėlį — jis buvo leng- 
vutis,.-bet į vidų buvo įsukta kažkas kieta. Iš pradžių 
jis nėsuprato kas ten — pamanė, jog viduje įdėtas ak- 
menukas, kad popieriaus nenupūstų vėjas, ir ėmė ieško- 

ti, kas parašyta. Aišku, nieko nebuvo, nes kuo gi Ju- 
sefas būtų taip pasitikėjęs, kad leistų už save rašyti? 
Paskui jis suprato, kad tai — deimantas, brangakmenis. 
Skobis nieko apie deimantus neišmanė, tačiau šis, regis, 
buvo vertas ne mažiau kaip visa jo skola Jusefui. Tik- 
riausiai Jusefas gavo žinią, jog Esperanga išsiųsti jo 
brangakmeniai laimingai pasiekė tikslą. Ir čia ne kyšis, 
o dėkingumo ženklas,— priglaudęs savo storą ranką 
prie savo nuoširdžios ir seklokos širdies, paaiškintų Ju- 
sefas. 

Durys atsidarė — įėjo Ali. Nutvėręs už rankos, jis 
tempė verkšlenantį vaikėzą. Ali pareiškė: 

— Šitas smirdžius mendas eiti aplink namą. Jis 
judinti duris. 

— Kas tu toks? — paklausė Skobis. 

Berniūkštis sumikčiojo iš baimės ir įniršio: 

— Aš Jusefo tarnas. Aš atnešti masa laišką,— ir 
jis bakstelėjo pirštu į stalą, kur, įsuktas į skiautę po- 
pieriaus, gulėjo akmenukas. Ali irgi pažvelgė į tą pusę. 
Skobis tarė savo vienatvei: „Tau ir man reikia mikliai 
ką nors sugalvoti“. Jis atsisuko į vaikėzą ir paklausė: 

— Kodėl neatėjai kaip dera ir nepabeldei į duris? 
Kodėl lindai kaip vagis? 

Kaip ir visi mendai, vaikėzas buvo smulkaus su- 
dėjimo ir melancholiškų, švelnių akių. 

— Aš ne vagis,— atsakė jis, trupučiuką pabrėž- 
damas pirmąjį žodį — susidarė įspūdis, kad jis visai ne- 
sistengia būti įžūlus. Ir pridūrė: — Masa liepti man eiti 
labai tyliai. 

Skobis paliepė: 

— Nešk jį atgal Jusefui ir pasakyk, kad aš noriu 
žinoti, iš kur jis gauna tokių akmenų. Aš manau, kad jis 
vagia akmenis ir kada nors viską išsiaiškinsiu. Eikš. 
Paimk jį. Ali, dabar išmesk jį lauk.— Ali pirma savęs 
išgrūdo vaikėzą pro duris, ir Skobis išgirdo, kaip ant tako 
sugirgždėjo jų žingsniai. Ar tik jiedu nesišnabžda? Jis 
priėjo prie durų ir šūktelėjo iš paskos: — Pasakyk Ju- 
sefui, kad aš netrukus užsuksiu pas jį kurį vakarą ir 
pakelsiu triukšmą kaip reikiant! 

Jis vėl užtrenkė duris ir pagalvojo: Ali baisiai 

daug žino. Ir vėl tarsi beprasidedančią karštinę krau- 
jyje pajuto nepasitikėjimą savo tarnu. Jis gali mane 
pražudyti, sumetė jis, jis gali pražudyti jas. 

Jis įsipylė sau stiklą viskio ir iš ledo dėžės išsi- 
ėmė buteli sodos. Iš viršaus pasigirdo Luizos balsas: 

— Henri! 

— Ką, brangioji? 

— Ar jau dvylika? 

— Regis, beveik. 

— Tik negerk nieko po dvylikos, gerai? Pagalvok 
apie rytdieną. 

Aišku, tuštindamas stikla, jis pagalvojo: rytoj 
lapkričio pirmoji — Visų Šventųjų diena, o dabar — Vėlių 
naktis. Kokia dvasia pasirodys viršum viskio taurės? 

— Tu juk eisi komunijos, brangusis? 

Priveiktas nuovargio pagalvojo: tai niekuomet nesi- 
baigs, tad ar verta sustoti? Verčiau pražudyti save iki 
galo. Vienatvė — vienintelė dvasia, kuria jo viskis pajėgė 
iššaukti, — linktelėjo jam kitapus stalo ir patraukė gurk- 
šnį iš jo taurės. „Kitas kartas, — įspėjo vienatvė, — bus 
per Kalėdas — pusiaunakčio mišios; pats žinai, kad jų 
neišvengsi, nerasi tam jokios dingsties, o paskui...“ — 
ir priešais jį lyg begalinis kalendorius nusidriekė švenčių 
virtinė, ankstyvosios pavasario ir vasaros mišios. Staiga 
jam prieš akis iškilo kruvinas veidas, nuo smūgių kru- 
šos užmerktos akys — į šoną nusvirusi nukankinto Die- 
vo galva. 

— Kurgi tu, Tiki? — tarsi staiga sunerimusi, šūk- 
telėjo Luiza — galbūt jai vėl kilo įtarimų. Jis dar sykį 
pagalvojo: ar galima pasitikėti Ali? Visa senoji pak- 
rantės pirklių ir verslininkų sukaupta išmintis bylojo: 
„Niekad nepasitikėk juodaodžiais. Galų gale jie vis tiek 
tave apmaus. Nors ir penkiolika metų tarnautų...“ Vėlių 
naktį atsilankiusios įtarumo dvasios ėmė spiestis aplink 
jo stiklą. 

— Einu, brangioji. 

„Tau tereikia tarti žodį, — kreipėsi jis į Dievą,— 
ir angelų legionai...“ — ranka su žiedu jis smogė į paakį 
ir pamatė, kaip trūko oda. Jis pagalvojo: „O per Kalėdas 
vėl“, — ir bloškė Kūdikėlio veidą į purviną arklidę. 

Šūktelėjo viršun: 

— Ką tu sakei, brangioji? 

— Kad mums rytoj reikia labai daug ką atšvęsti. 
Mudu drauge, ir tu būsi komisaras. Kokia laimė, Tiki! 

Stai mano atlygis! — vienatvei jis metė iššūkį ir 
kliūstelėjo viskį ant stalo: tegul šmėklos neriasi iš kailio. 
Priešais regėjo sukruvintą Dievo veidą. 


Ketvirtas skyrius 
1 


Buvo aišku, kad Jusefas ilgai užtruko savo konto- 
roje uoste. Baltas dviaukštis pastatėlis stūksojo greta 
medinio molo pačiame Afrikos pakraštyje, tuoj už ka- 
rinių benzino sandėlių, ir į krantą išeinančiame jo lange 
iš po užuolaidų brėžėsi šviesos kraštelis. Policininkas 
pamatė tarp dėžių einantį Skobį ir atidavė jam pa- 
garbą. 

— Viskas ramu, kaprale? 

— Viskas ramu, sahe. 

— Ar buvot nuėjęs ligi Krutauno galo? 

— (O taip, sahe. Viskas ramu, sahe. 

Policininkas atsakė taip guviai, jog buvo aišku, 
kad meluoja. 

— Ar uosto žiurkės jau išlindo? 

— O ne, sahe. Viskas ramu kaip kape. 

Nuvalkiotas literatūrinis palyginimas rodė, jog vy- 
rukas buvo mokęsis misijos mokykloje. 

— Na, tai labanakt. 

— Labanakt, sahe. 

Skobis ėjo toliau. Jau daug savaičių nebuvo matęs 
Jusefo — nuo to vakaro, kai anas atėjo jo šantažuoti, 
ir dabar jautėsi keistai pasiilgęs savo kankintojo. Bal- 
tasis nainelis traukė jį kaip magnetas, tarsi ten būtų 
slėpęsis vienintelis jo draugas, vienintelis žmogus, kuriuo 
jis galėjo pasitikėti. Vis dėlto jo šantažuotojas pažinojo 
jį kaip niekas kitas ir, atsisėdęs prieš tą storą, juokingą 
žmogystą, jis galėjo rėžti visą tiesą. Jo šantažuotojas 

naujame jam melo pasaulyje buvo kaip žuvis vandenyje: 
viską žinojo, galėjo patarti, netgi padėti... Iš už dėžių 
krūvos kampo išniro Vilsonas. Skobio žiebtuvėlis tarsi 
žemėlapį nušvietė jo veidą. 

— Vilsonas! — nustebo Skobis.— Vėlai vaikšti- 
nėjat. 

— Taip, — atsakė Vilsonas, ir Skobis nejaukiai pa- 
manė: kaip jis manęs nekenčia! 

— Turit leidimą į uostą? 

— Taip. 

— Neikit į Krutauno galą. Ten vienam pavojinga. 
Kraujas iš nosies nebebėga? 

— Ne,—atsakė Vilsonas. Jis nė neketino judintis: 
atrodė, buvo įpratęs amžinai stovėti skersai kelio, kad 
kitiems tektų jį apeiti. 

— Na, tai labanakt, Vilsonai. Užsukit kada. Luiza... 

Vilsonas tarė: 

— Aš myliu ją, Skobi. 

— Aš taip ir maniau,— atsakė Skobis.— Jūs jai 
patinkat, Vilsonai. 

— Aš myliu ją,— pakartojo Vilsonas. Krapštyda- 
mas dėžes dengiantį brezentą, jis pridūrė: — Jūs turbūt 
nežinot, ką tai reiškia. 

— Kas reiškia? 

— Meilė. Jūs nieko nemylit, tik save, savo bjaurų 
sas 3 

— Jūs pervargęs, Vilsonai. Vis per ta klimatą. Eikit 
prigulti. 

— Jeigu mylėtumėt ją, šitaip nesielgtumėt. 

Iš nematomo laivo viršum juodo vandens sklido 
gramofono grojama kažkokios širdį draskančios dainelės 
melodija. Kranto apsaugos poste šūktelėjo sargybinis, 
kažkas jam pasakė slaptažodį. Skobis nuleido žiebtuvėlį 
taip, kad tas apšvietė vien tik Vilsono moskitų batus, 
ir tarė: 

— Meilė nėra toks paprastas dalykas, kaip jūs ma- 
not, Vilsonai. Jūs per daug skaitote poezijos. 

— Ką jūs darysit, jeigu aš jai viską papasakosiu — 
apie ponią Rolt? 

— Betgi jūs jau papasakojot jai, Vilsonai. Taip, 

kaip jūs suprantat. Tačiau ji patikėjo mano žodžiais. 

— Vieną dieną aš sunaikinsiu jus, Skobi. 

— Ar Luizai nuo to bus geriau? 

— Aš galėčiau padaryti ja laimingą,— atvirai pa- 
reiškė Vilsonas. Jo virpantis balsas nunešė Skobį pen- 
kiolika metų atgal — jis prisiminė kur kas jaunesnį žmogų 
nei šis subjektas nešvaria sąžine, ant jūros kranto kal- 
bantis su Vilsonu ir besiklausantis vandens pliuškenimo 
į rąstus. Jis švelniai tarė: 

— Jūs stengtumėtės. Žinau, kad stengtumėtės. 
Galbūt... — tačiau ir pats nežinojo, kaip buvo norėjęs 
užbaigti tą sakinį: galvoje švystelėjo kažkoks miglotas 
ketinimas paguosti Vilsoną, bet tuoj pat dingo. 
Užtat pajuto kylant pyktį ant to nerangaus romantiško 
žmogėno, stypsančio palei dėžes, kuris taip nieko neiš- 
mano ir vis dėlto tiek daug žino. Jis tarė: 

— O dabar norėčiau, kad liautumėtės mane šnipi- 
nėjęs. 

— Toks mano darbas,— prisipažino Vilsonas. Jo 
batai krustelėjo žiebtuvėlio šviesoje. 

— Tai, ką jums pavyksta išknisti, neturi jokios 
reikšmės. 

Palikęs Vilsoną prie benzino sandėlio, jis nuėjo to- 
lyn. Lipdamas laiptais pas Jusefa, atsigręžė ir išvydo 
tamsoje vos įžiūrimą juodulį — ten degdamas neapykanta 
stovėjo Vilsonas ir jį stebėjo. Dabar jis eis namo ir su- 
dėstys pranešimą: „11.25 aš mačiau, kaip majoras Sko- 
bis, aiškiai iš anksto susitaręs, įėjo...“ 

Skobis pasibeldė ir iškart žengė į vidų, kur pusiau 
gulomis, susikėles kojas ant stalo, drybsojo Jusefas ir 
kažką diktavo juodaodžiui klerkui. Su baime ir viltimi 
pažveigęs į Skobį, jis užbaigė sakinį: „... penki šimtai 
rietimų dirbtinio šilko, marginto degtukų dėžutėmis, sep- 
tyni šimtai — kibirėliais su smėliu, šeši šimtai — žirne- 
liais“. Tada griežtai paliepė klerkui: 

— Eik iš čia. Bet paskui grįši. Pasakyk mano 
tarnui, kad nieko neįleistų.— Jis nukėlė kojas nuo stalo, 
atsistojo ir ištiesė glebną ranką: — Sveiki, majore Sko- 
bi, — tačiau ji nusviro lyg nereikalingas skuduras.— Pir- 
mąsyk pagerbėt mano kontorą savo apsilankymu. 

— Aš ir pats nežinau, kurių galų čia atėjau, Ju- 
seifai. 

— Senokai mudu nesimatėm.— Jusefas atsisėdo ir 
delnu pasirėmė sunkią didžiulę galvą — tarsi ant lėkštės 
pasidėjo.— Laikas dviem žmonėms bėga nevienodai: lėtai 
arba greitai. Tai priklauso nuo jų draugystės. 

— Turbūt apie tai yra koks sirų eilėraštis. 

— Yra, majore Skobi, — karštai patvirtino Jusefas. 

— Jums reikėtų su Vilsonu draugauti, o ne su 
manim, Jusefai. Jis mėgsta poezija. O mano natūra pro- 
ziška. 

— Viskio, majore Skobi? 

— Neatsisakyčiau. 

Jis atsisėdo prie stalo iš kitos pusės. Amžinas mė- 
lynasis sifonas stovėjo tarp jų. 

— Kaip laikosi ponia Skobi? 

— Kam jūs atsiuntėt man tą deimantą, Jusefai? 

— Buvau jums skolingas, majore Skobi. 

— O ne, nebuvot. Pakankamai atsilyginot man tuo 
popieriaus lapeliu. 

— Aš iš visų jėgų stengiuosi pamiršti, jcg taip 
išėjo. Tvirtinu sau, jog tai buvo padaryta iš draugiš- 
kuro — iš esmės juk taip buvo. 

— Neverta meluoii pačiam sau, Jusefai. Melas 
pernelyg perregimas. 

— Majore Skobi, jei mes dažniau matytumės, aš 
pasidaryčiau geresnis.— Stikluose sušnypštė soda, ir Ju- 
sefas godžiai išgėrė. Paskui pridūrė: — Širdies gilumoje 
aš jaučiu, majore Skobi, kad jūs sunerimęs, prislėgtas... 
Aš visuomet troškau, kad bėdai ištikus, ateitumėt pas 
mane. 

Skobis tarė: 

— O mane visada imdavo juokas pagalvojus, jog 
kada nors pas jus eičiau. 

— Sirai turi pasakėčią apie pelę ir liūtą... 

— Mes irgi žinome tą pasakėčią, Jusefai. Bet aš 
niekad nelaikiau jūsų pele, o ir pats nesu liūtas. Nesu. 

— Jums neramu dėl ponios Rolt. Ir dėl savo žmo- 
nos, tiesa, majore Skobi? 

ŽŽ Taip. „8 

— Jums neverta manęs gėdytis, majore Skobi. Savo 
gyvenime aš nemažai bėdos turėjau per moteris. Dabar 
jau geriau, nes aš supratau, ką reikia daryti. Reikia 
nieko nepaisyti, majore Skobi. Pasakykit abiem: „Man 
nusispjaut. Miegu, su kuo noriu. Gyvenkit su manim ar 
pameskit — kaip norit. O man nusispjaut“. Ir jos su 
tuo susitaiko, majore Skobi.— Jis atsiduso į viskio stik- 
14.— Kartais man norėdavosi, kad nesitaikytų. 

— Aš viską padariau, Jusefai, kad tik mano žmona 
nesužinotų. 

— Aš žinau, ką jūs padarėte, majore Skobi. 

— Jūs ne viską žinote. Tas reikalas su deiman- 
tais — smulkmena, palyginti... 

— Su kuo? 

— Jūs nesuprasit. Vis tiek dabar jau kitas žmogus 
sužinojo — Ali. 

— Betgi jūs pasitikit Ali? 

— Manau, jog pasitikiu. Tačiau jis ir apie jus žino. 
Aną naktį jis buvo įėjęs ir pamatė deimantą. Jūsų tarnas 
buvo baisiai neatsargus. 

Didžiulė plaštaka ant stalo susigniaužė. 

— Aš jam tuoj parodysiu! 

— Netikras Ali brolis tarnauja Vilsonui. Jiedu ma- 
tosi. 

— Tai labai blogai, — pasakė Jusefas. 

Štai jis išsipasakojo visas savo bėdas — išskyrus 
baisiausią. Pirmąsyk gyvenime nusimetė savo naštą ir 
pajuto keistą palengvėjimą. O Jusefas užsivertė ją — 
aiškiai užsivertė. Jis atsistojo nuo kėdės, pernešė didžiu- 
les savo kulšis prie lango ir dabar spoksojo į žalią 
užtemdymo užuolaidą — tarsi į kokį peizažą. Kilstelėjęs 
ranką prie burnos, jis ėmė krimsti nagus — krimst, 
krimst, krimst kiekvieną iš eilės. Paskui ėmėsi antros 
rankos. 

— Nemanau, kad vertėtų dėl to labai jaudintis, — 
pasakė Skobis. Jautėsi truputį nejaukiai, tarsi būtų at- 
sitiktinai paleidęs galingą mašiną, kurios nebegalėjo sus- 
tabdyti. 

— Blogai, kai nepasitiki, — tarė Jusefas.— Reikia 
visuomet laikyti tokius tarnus, kuriais pasitiki. Apie 

juos visada reikia žinoti daugiau, negu jie apie tave žino. 

Šitaip jis suprato pasitikėjimą. Skobis atsakė: 

— Aš visuomet juo pasitikėdavau. 

Jusefas apžiūrėjo savo nugraužtus nagus ir krims- 
telėjo dar sykį. Paskui tarė: 

— Nesirūpinkit. Jums nereikia rūpintis. Palikit vis- 
ką man, majore Skobi. Aš iššiaiškinsiu, ar jūs galite 
juo pasitikėti, ar ne.— Staiga jis padarė stulbinantį pa- 
reiškimą: — Aš jumis pasirūpinsiu. 

— Kokiu gi būdu? 

Aš nejaučiu jokio pasipiktinimo,— su tingia nuos- 
taba pagalvojo jis. Manimi jau rūpinasi, dabar turėsiu 
globėją. 

— Neklausinėkit manęs, majore Skobi. Šįsyk turite 
viską palikti man. Aš žinau, ką daryti. 

Atsitraukęs nuo lango, Jusefas pažvelgė į Skobį. 
Jo akys buvo tuščios ir blizgančios, lyg uždengtas te- 
leskopas. Globėjiškai mostelėjęs plačiu drėgnu delnu, jis 
tarė: 

— Jums reikia tik parašyti savo tarnui raštelį, 
majore Skobi, ir paliepti jam ateiti čia. Aš pasikalbėsiu 
su juo. Mano tarnas nuneš jam raštelį. 

— Bet Ali nemoka skaityti. 

— Tai dar geriau. Tada duokit mano tarnui kokį 
ženklą, rodantį, jog jis ateina jūsų vardu. Savo žiedą su 
antspaudu. 

— Ką jūs ketinat daryti, Jusefai? 

— Padėti jums, majore Skobi. Nieko daugiau. 

Skobis iš lėto, nenoromis pradėjo mautis žiedą. 

— Jis pas mane jau penkiolika metų,— tarė.— 
Ligi šiol aš visada juo pasitikėdavau. 

— Pamatysit,— pažadėjo Jusefas,— viskas bus ge- 
rai.— Jis ištiesė ranką paimti žiedo ir jųdviejų rankos 
susilietė: buvo panašu į sąmokslininkų sandėrį.— Mes 
tik truputį pasikalbėsim. 

— Žiedas nenusimauna,— pasakė Skobis.— Jam 
keistai nesinorėjo jo numauti.— Bet jis nebūtinas. Jeigu 
jūsų tarnas perduos, kad aš šaukiu, jis ir taip ateis. 

— Vargu. Jie nemėgsta naktį eiti į uostą. 

— Jam gi nieko neatsitiks. Jis eis ne vienas, o 
su jūsų tarnu. 

— Taip, taip, žinoma. Vis dėlto, mano manymu, 
jums reikėtų pasiųsti kokį nors įrodymą... na, kad čia 
ne spąstai. Matot, Jusefo tarnu tikima ne daugiau negu 
pačiu Jusefu. 

— Tada tegul jis rytoj ateina. 

— Geriau šiąnakt, — paprieštaravo Jusefas. 

Skobis pasigraibė kišenėse ir užčiuopė sutrūkusį 
rožančių. Jis tarė: 

— Tegu ima šitą, nors tai ir nebūtina...— Staiga 
jis nutilo, pažvelgęs į tas bereikšmes akis. 

— Ačiū, — padėkojo Jusefas.— Šitas puikiai tiks. — 
Tarpdury jis pasakė: — Jauskitės kaip namie, majore Sko- 
bi. Įsipilkit dar viskio. Man reikia duoti nurodymus 
tarnui... 

Jis nesirodė labai ilgai. Skobis trečiąkart įsipylė 
viskio, o paskui, kadangi ankštame kambarėlyje buvo 
baisiai tvanku, išjungė šviesą ir atitraukė užuolaidas 
nuo jūros pusės: į kambarį iš įlankos padvelkė šioks 
toks vėjelis. Kilo mėnulis, ir plaukiojanti jūrų bazė švy- 
tėjo lyg pilkšvas ledo luitas. Skobis neramiai žengė prie 
kito lango, išeinančio į miestą, pro kurį matėsi pašiūrės ir 
lūšnos. Jis išvydo grįžtantį Jusefo klerką ir pagalvojo, 
kad Jusefas tikriausiai yra kietai suėmęs į nagą uosto 
žiurkes, jeigu jo klerkas gali vienas pats vaikštinėti po jų 
valdas. Aš atėjau pagalbos, — sakė sau Skobis,— ir dabar 
manim rūpinasi, tačiau kaip, kieno sąskaita? Šiandien 
Visų Šventųjų diena, ir jis atsiminė, kaip mechaniškai, 
beveik be jokios baimės ir gėdos, jis antrąsyk klūpojo 
prie altoriaus ir žiūrėjo į besiartinantį kunigą. Netgi 
savęs pasmerkimas gali tapti bereikšmiu įpročiu. Jis pa- 
galvojo: mano širdis surambėjo, ir ėmė vaizduotis suak- 
menėjusius kiaukutus, besimėtančius paplūdimyje,— sus- 
tingę jų įlinkiai primena arterijas. Dažniausiai Dievą 
galima užgauti tik vieną sykį. Kas bus po to, jau nes- 
varbu. Jam rodėsi, jog yra jau taip smarkiai sugedęs, 
kad niekas nebegali padėti. Dievas buvo įstrigęs jo kūne, 
ir nuo tos sėklos kūnas puvo. 

— Per karšta pasidarė? — išgirdo Jusefo balsą.— 

Nedekim šviesos. Su draugu ir tamsoj malonu. 

— Jūs labai ilgai užtrukot. 

Jusefas tyčia miglotai atsakė: 

— Reikėjo daug ką sutvarkyti. 

Skobis nusprendė, kad dabar arba niekada jis pri- 
valo išklausti Jusefo planą, tačiau pasišlykštėjimas savimi 
sukaustė jam liežuvį. 

— Taip, karšta, — pasakė jis, — pabandykim sukelti 
skersvėjį, — ir pravėrė langą į uostą.— Įdomu, ar Vilsonas 
nuėjo namo. 

— Vilsonas? 

— Jis matė mane einant čia. 

— Nesirūpinkit, majore Skobi. Man regis, jūsų tar- 
nas bus visai patikimas. 

Skobis paklausė su palengvėjimu ir viltimi: 

— Vadinasi, jums pavyks jį kuo nors prigąsdinti? 

— Neklausinėkit. Pats pamatysit. 

Viltis ir palengvėjimas pranyko. Jis pradėjo: 

— Jusefai, aš privalau žinoti... 

Tačiau Jusefas jį nutraukė: 

— Aš visuomet svajojau apie tokį vakarą, majore 
Skobi: pora taurelių, tamsa ir proga pasikalbėti apie 
svarbius dalykus. Dievą. Šeimą. Poeziją. Aš labai mėgstu 
Sekspyrą. Karališkasis Artilerijos korpusas turi puikių 
aktorių, jie išmokė mane vertinti anglų literatūros per- 
lus. Aš dievinu Sekspyrą. Kartais vien dėl jo man norė- 
tųsi išmokti skaityti, bet aš jau per senas mokytis. Bijau, 
kad dėl to prarasčiau atmintį. Tai pakenktų bizniui, o aš, 
nors ir ne dėl biznio gyvenu, turiu jį varyti, kad gyven- 
čiau. Aš norėčiau su jumis pasikalbėti apie daugelį da- 
lykų. Būčiau laimingas išgirsti, kokia jūsų gyvenimo 
filosofija. 

— Neturiu jokios. 

— Tai siūlas, kurio jūs neišleidžiat iš rankų, kad 
nepaklystumėt miške. 

— Aš jau paklydau. 

— Jūs ne toks žmogus, majore Skobi! Aš taip ža- 
viuosi jūsų charakteriu. Jūs toks teisingas žmogus. 

— Niekad toks nebuvau, Jusefai. Tiesiog nepažinau 
savęs. Žinot, yra tokia patarlė, kad juokiasi tas, kas juo- 

kiasi paskutinis. Vos tik gimęs aš jau sėdėjau čia su 
jumis ir gėriau viskį, žinodamas... 

— Ką žinodamas, majore Skobi? 

Skobis ištuštino stiklą ir tarė: 

— Tikriausiai jūsų tarnas jau pasiekė mano namus. 

— Jis su dviračiu. 

— Tada jie jau turėtų grįžti. 

— Reikia turėti kantrybės. Mums gali tekti ilgokai 
palaukti, majore Skobi. Jūs gi žinot, kokie tie tarnai. 

— Maniau, jog žinau. 

Jis pajuto, jog kairioji jo ranka, gulinti ant stalo, 
virpa, ir suspaudė ją keliais. Atsiminė ilgą žygį pasie- 
niu: amžiną stovyklavimą miške — Ali virė valgį senoje 
žuvies skardinėje; ir vėl vaizduotėje iškilo paskutinioji 
kelionė į Bambą: ilgas. laukimas prie kelto, bepraside- 
danti karštinė ir Ali visuomet greta. Akimirką, braukda- 
mas prakaitą nuo kaktos, jis pagalvojo: tai tiesiog klie- 
desys, karštinė, aš tuoj pabusiu. Pastarųjų šešių mėnesių 
įvykiai — pirmoji naktis Niseno namelyje, pernelyg at- 
viras laiškas, kontrabandiniai deimantai, melas, sakra- 
mento priėmimas, kad nuramintum moterį, — atrodė ne- 
tikri lyg šešėliai, šmėkščiojantys ant lovos žibalinės 
lempos šviesoje. Jis tikino save: aš jau bundu, aš jau 
girdžiu sirenas, skelbiančias pavojų, kaip tą naktį, tą 
naktį... Jis papurtė galvą ir atsipeikėjęs išvydo tamsoje 
Jusefą, sėdintį prie. stalo iš kitos pusės, pajuto viskio 
skonį ir suprato, jog niekas nepasikeitė. Jis tarė pavar- 
gusiu balsu; 

— Jie jau turėtų būti čia. 

Jusefas atsakė: 

— Jūs gi žinot, kokie tie tarnai. Išsigąsta sirenų 
ir puola slėptis. Mums belieka sėdėti čia ir kalbėtis, 
majore Skobi. Man tai didžiulė laimė. Net nesinori, kad 
išauštų rytas, 

— Rytas? Aš nesiruošiu laukti Ali ligi ryto. 

— (Gal jis išsigando? Suprato, kad jūs įtariat jį ir 
paspruko? Kartais tarnai grįžta į džiungles... 

— Nešnekėkit kvailysčių, Jusefai. 

— Dar viskio, majore Skobi? 

— (Gerai jau, gerai.— Jis pagalvojo: pradedu dar ir 

gerti? Rodėsi, kad nebeliko jokio pavidalo, nieko, ką 
palietęs galėtum pasakyti: tai Skobis. 

— Girdėjau, majore Skobi, kad vis dėlto bus pa- 
sielgta teisingai ir jūs būsit komisaras. 

Jis atsargiai tarė: 

— Nemanau, kad taip būtų. 

— Aš tik norėjau pasakyti, majore Skobi, kad dėi 
manęs jums nereikės jaudintis. Labiau už viską aš noriu 
jums gero. Aš dingsiu iš jūsų gyvenimo, majore Skobi. 
Nenoriu būti jums akmeniu ant kaklo. Man užteks ir šio 
vakaro, ilgo mūsų pašnekesio tamsoje apie viską. Aš 
niekad neužmiršiu šio vakaro. Jums nereikės jaudintis. 
Aš tuo pasirūpinsiu. 

Už Jusefo galvos pro langą pasigirdo riksmas — jis 
sklido kažkur iš namų ir sandėlių grūsties, pilnas baimės 
ir skausmo. Kažkas lyg dūstantis gyvulys gaudė orą, ir 
riksmas pasklido po kambario tamsą, užplūdo viskį, pas- 
talę, šiukšlių dėžę — priešmirtinis beviltiškas klyksmas. 

Jusefas pernelyg greitai pasakė: 

— Kažkoks girtuoklis.— Paskui susirūpinęs šūk- 
telėjo: — Kurgi jūs, majore Skobi? Vienam ten pavojinga! 

Tokį Skobis paskutinįsyk ir matė Jusefą: sustin- 
gęs, kuprotas siluetas ant sienos; ir sifonas bei du tušti 
stiklai mėnulio šviesoje. Laiptų apačioje stovėjo klerkas 
ir žvelgė prieplaukos pusėn. Jo akys mėnesienoje švietė 
kaip kelio ženklai, rodantys, kurion pusėn sukti. 

Tuščiuose sandėliuose abipus kelio nesigirdėjo nė 
krebžtelėjimo, Skobio žiebtuvėlis apšvietė tik maišus ir 
dėžes: jei prieplaukos žiurkės ir buvo išlindusios, tas 
klyksmas suvarė jas atgal į urvus. Jo žingsnių aidas 
atsimušė į sienas; kažkur sustaugė valkataujantis šuo. 
Būtų galėjęs ligi ryto tuščiai klaidžioti po tą visokiais 
daiktais užverstą plotą, tačiau kažkokio jausmo vedamas 
jis taip greit ir tiksliai surado kūną, tarsi pats būtų 
parinkęs nusikaltimo vietą. Eidamas vingiuotu keliu tarp 
brezento ir rąstų, jis nuolat jautė galvoje tvinkčiojant 
kažkokį nervą, nurodantį, kur yra Ali, 

Kūnas gulėjo po tuščių benzino skardinių krūva, 
susisukęs ir menkas lyg sulūžusi laikrodžio spyruoklė: 
atrodė tarsi numestas ten laukti ryto ir maitėdų paukš- 

čių. Prieš atversdamas jį už peties, Skobis dar turėjo 
šiokią tokią viltį: juk tarnai ėjo dviese. Sustingęs pilkš- 
vas Ali kaklas buvo perrėžtas du sykius. Taip, pagalvojo 
Skobis, dabar aš galiu juo pasitikėti. Geltoni akių obuo- 
liai su raudonomis gyslelėmis išvirtę spoksojo į jį tarsi 
nėatpažindami. Ali kūnas tarytum atstūmė jį, išsižadėjo 
jo: „Aš jūsų nepažinti“. Skobis garsiai ir isteriškai suriko: 

— Dievas mato, aš rasiu tą, kuris taip padarė! — 
tačiau tas nepažįstamas žvilgsnis kiaurai vėrė jį ir ne- 
leido apsimetinėti. Jis pagalvojo: aš juk esu tas žmogus. 
Argi visą laiką, sėdėdamas Jusefo kambaryje, nežinojau, 
jog kažkas rezgama? Argi negalėjau priversti jo pasa- 
kyti? 

Pasigirdo balsas: 

— Sahe? 

— Kas čia? 

— Kapralas Lamina, sahe. 

— Paieškokit čia kur nors sutraukyto rožančiaus. 
Gerai žiūrėkit. 

— Nieko nematau, sahe. 

Skobis atsiduso: o, kad galėčiau verkti, kad galė- 
čiau pajusti skausmą! Negi tikrai pasidariau toks pabaisa? 
Jis nenoromis pažvelgė į lavoną. Nakties ore sklaidėsi 
benzino kvapas, ir kurį laiką lavonas pasirodė jam labai 
mažas, tamsus ir tolimas — kaip tas sutrūkęs rožančius, 
kurį mėgino rasti: pora juodų karoliukų ir Dievo at- 
vaizdas gale. O Dieve, pagalvojo jis, aš tave nužudžiau! 
Tu tarnavai man šitiek metų, o paskui aš tave nužu- 
džiau. Po tomis benzino skardinėmis gulėjo Dievas. Skobis 
pajuto gerklę graužiančias ašaras ir druskos skonį ant 
suskilusių lūpų. Tu tarnavai man, o aš štai ką tau pa- 
dariau. Buvai man ištikimas, o aš tavimi netikėjau. 

— Kas čia, sahe? — sušnibždėjo kapralas, atsiklau- 
pęs prie lavono. 

— Aš jį mylėjau,— atsakė Skobis. 

Vos perdavęs budėjimą Fraseriui ir tai dienai užda- 
ręs kabinetą, Skobis pasuko Niseno namukų link. Jis 
važiavo primerkęs akis, žvelgdamas tiesiai į priekį, ir 
kartojo sau: dabar, šiandien pat, aš privalau bet kokia 
kaina visa tai baigti. Pradėsiu gyvenimą iš naujo — tas 
meilės košmaras baigtas. Jam rodėsi, jog pereitą naktį 
meilė amžinai mirė po benzino skardinėmis. Saulė kepino 
jo rankas, nuo prakaito prilipusias prie vairo. 

Taip susikaupęs jis mąstė apie tai, kas turėjo įvykti: 
pravers duris, tars keletą žodžių ir vėl visam laikui 
jas uždarys, — jog kone pravažiavo pro Heleną. Ji lei- 
dosi nuo kalvos link jo. Buvo be skrybėlės ir netgi ne- 
matė automobilio. Jam teko iššokus pasivyti ją ir su- 
laikyti. Jai atsigręžus, jis išvydo tokį pat veidą kaip 
Pende, nešamą pro šalį: nenusakomo amžiaus, iškankintą, 
suskilusį lyg stiklas. 

— Ką tu čia veiki? Saulėje, be skrybėlės! 

Gūždamasi ant laterito kelio ji neaiškiai ištarė: 

— Aš tavęs ieškojau. 

— Sėskim į mašiną. Tu gausi saulės smūgį. 

Jos akyse pasirodė klastingi žiburėliai. 

— Negi taip paprasta? — paklausė ji, tačiau 
pakluso. 

Jiedu susėdo greta vienas kito mašinoje. Nebebuvo 
reikalo toliau važiuoti: lygiai sėkmingai galėjo atsisvei- 
kinti ir čia. Ji tarė: 

— Šįryt aš sužinojau apie Ali. Ar tu tai padarei? 

— Ne aš perpjoviau jam gerklę,— atsakė Skobis. 
— Tačiau jis mirė per mane. 

— Ar žinai, kas tai padarė? 

— Nežinau, kieno ranka laikė peilį. Turbūt kokios 
nors uosto žiurkės. Jusefo tarnas, buvęs su juo, dingo. 
Gal tai jis padarė, o gal ir jį nužudė. Mes niekad nieko 
nesužinosim. Nesu tikras, ar Jusefas to norėjo. 

— Žinai,— tarė ji, — tai mudviejų galas. Aš nebe- 
galiu ilgiau griauti tau gyvenimo. Tylėk. Leisk man kal- 
bėti. Aš niekuomet nemaniau, kad šitaip išeis. Kiti žmo- 
nės pradeda ir baigia meilės romanus ir gyvena laimingai, 
bet mums taip nepavyks. Regis, mums reikia visko arba 
nieko. Taigi turi nelikti nieko. Palauk, nekalbėk. Aš iš- 
tisas savaites apie tai mąsčiau. Aš ruošiuosi išvykti, 
išvykti tuojau pat. 

— Kur? | 

— Aš gi prašau nekalbėti. Neklausinėk manęs. 

Jis matė blyškų jos nevilties atspindį ant priekinio 
stiklo. Jautėsi tarsi plėšomas į gabalus. 

— Brangusis,— vėl prašneko ji, — nemanyk, kad tai 
lengva. Man niekad nebuvo taip sunku. Kur kas lengviau 
būtų mirti. Tu esi visur. Niekad nebegalėsiu matyti Ni- 
seno namuko ar automobilio moriso. Gerti rožinio džino. 
Žiūrėti į negro veidą. Netgi lova... Juk reikia miegoti 
lovoje. Nežinau, kaip man nuo tavęs pabėgti. Ar verta 
tikėtis, jog po metų viskas bus gerai? Tuos metus dar 
reikia kaip nors išgyventi. Ir visą laiką žinoti, kad tu 
kažkur esi. Kad galiu išsiųsti laišką ar telegramą, ir tu 
juos perskaitysi, net jeigu ir neatsakysi. 

Jis pagalvojo: jai būtų kur kas lengviau, jeigu aš 
mirčiau. 

— Tačiau rašyti negalima,— tęsė ji. Ji neverkė. 
Greitosiomis žvilgtelėjęs jis pamatė, kad jos akys sausos, 
paraudusios ir išsekusios kaip ligoninėje.— Baisiausia 
bus pabusti. Tada žmogus akimirkai pamiršta, kaip viskas 
yra iš tikrųjų. 

Jis tarė: 

— Aširgivažiavauatsisveikinti. Tačiau yra dalykų, 
kurių aš nepajėgiu padaryti. 

— Nekalbėk, brangusis. Aš stengiuosi būti gera. 
Negi nematai, jog stengiuosi būti gera? Tau nereikia 
manęs palikti — tai aš palieku tave ir išvykstu. Tu nie- 
kuomet nesužinosi kur. Tikiuosi, jog nenusmuksiu į patį 
dugną. 

— Ne,— pasakė jis,— nę! 

— Tylėk, brangusis. Tau viskas bus gerai. Pama- 
tysi. Galėsi apsivalyti. Vėl pasidarysi geras katalikas — 

juk šito tau iš tiesų reikia, o ne krūvos moterų? 

— Aš noriu liautis skaudinęs,— atsakė jis. 

— Tu trokšti ramybės, mielasis. Tu ją turėsi. Pa- 
matysi. Viskas bus gerai. 

Ji uždėjo ranką jam ant kelio, norėdama paguosti, 
ir tada pagaliau prapliupo raudoti. Jis klausė save: iš 
kur ji semiasi to širdį draskančio švelnumo? Kaip jos 
taip greitai išmoksta senti? 

„ — Paklausyk, mielasis. Nevažiuok į mano namelį. 
Atidaryk mašinos duris ir išleisk mane. Jos užsikirto. 
Mudu atsisveikinsim čia ir tu galėsi važiuoti tiesiai namo 
arba į tarnybą — kaip nori. Taip bus kur kas lengviau. 
Nesirūpink dėl manęs. Aš susitvarkysiu. 

Jis pagalvojo: aš išvengiau tos vienos mirties, už- 
tat dabar turiu pergyventi visas. Pasilenkęs virš jos, jis 
stumtelėjo mašinos dureles. Jos ašaros nutvilkė jam 
skruostą — nudegino kaip ugnis. 

— Mudu juk galime pasibučiuoti atsisveikindami. 
Mes nesusipykome, nebuvo scenos. Nejaučiame vienas 
kitam pagiežos. 

Jie pasibučiavo, ir jis pajuto lūpomis skausmą, be- 
sidaužantį kaip paukštelio širdis. Kurį laiką abu sėdėjo 
tylėdami. Mašinos durys buvo atdaros. Keletas pro šalį 
ėjusių negrų darbininkų smalsiai pažvelgė vidun. 

Ji tarė: 

— Negaliu patikėti, jog tai paskutinis kartas, aš 
išlipsiu, tu nuvažiuosi, ir mudu niekad daugiau vienas 
kito nebematysim. Kol pavyks išvažiuoti, aš pasistengsiu 
kiek galima mažiau rodytis. Aš būsiu čia, ant kalvos, 
o tu ten, pakalnėje. O Dieve, kad bent neturėčiau tų 
baldų, kuriuos tu atvežei! 

— Tai paprasčiausi valdiški baldai. 

— Tu per staigiai sėdaisi ant vienos kėdės, ten 
dabar virbai sulaužyti. 

— Mieloji, mieloji, šitaip negalima! 

— Nekalbėk, brangusis. Aš tikrai stengiuosi būti 
gera, tačiau aš niekam negalėsiu šito papasakoti. Knygose 
visuomet būna patikėtinis. Aš neturiu patikėtinių. Man 
reikia išsikalbėti išsyk. 

Jis vėl pagalvojo: jei būčiau miręs, ji nuo manęs 

išsivaduotų. Mirusiuosius žmonės užmiršta greitai; apie 
mirusį nereikia galvoti: ką jis dabar veikia, su kuo jis? 
O šitaip jai labai sunku. 

— Štai, brangusis. Aš tuojau tai padarysiu. Užsi- 
merk. Iš lėto suskaičiuok iki trijų šimtų, ir manęs nebe- 
matysi. Tada greit apsisuk ir važiuok kiek išneša. Ne- 
noriu matyti, kaip tu nuvažiuosi. Aš užsikimšiu ausis, 
kad negirdėčiau, kaip tu kalvos papėdėje perjungsi bėgį. 
Per dieną tai daro šimtai automobilių. Bet aš nenoriu 
girdėti, kaip tu perjungsi bėgį. 

O Dieve,— meldėsi jis, prakaituotomis rankomis 
gniauždamas vairą, — užmušk mane dabar, dabar! Mano 
Dieve, niekas labiau už mane neatgailautų. Ką aš pada- 
riau! Aš skleidžiu aplinkui kančią kaip savo kūno kvapą. 
Užmušk mane! Padaryk man galą. Parazitai negali patys 
išsinaikinti. Užmušk mane! Dabar. Dabar. Dabar. 

— Užsimerk, brangusis. Tai galas. Tai iš tiesų 
galas.— Ji beviltiškai pridūrė: — Nors viskas atrodo taip 


kvaila. 
Jis tarė: 


— Aš neužsimerksiu. Aš nepaliksiu tavęs. Aš pa- 
žadėjau. 
— "Tu manęs nepalieki. Aš palieku tave. 


— Nieko neišeis. Mes mylime vienas kitą. Nieko 
neišeis. Aš jau šįvakar ateičiau pas tave patikrinti, kaip 
tu. Negalėčiau užmigti... 

— Tu bet kada gali užmigti. Nepažįstu daugiau, 
kas taip miegotų. Ak, pažiūrėk, brangusis — aš vėl ėmiau 
šaipytis iš tavęs, tarsi mudu nesiruoštume skirtis. 

— Mes ir nesiruošiame. Dar ne. 

— Bet aš tik griaunu tau gyvenimą. Negaliu su- 


teikti tau nė truputėlio laimės. 
— Ne laimė svarbiausia. 


— Aš jau apsisprendžiau. 

— Aš irgi. 

— Bet ką mums daryti, brangusis? — Ji visiškai pa- 
sidavė.— Aš sutinku, kad viskas būtų kaip seniau. Su- 
tinku meluoti. Sutinku su viskuo. 

— Palik tai man. Man reikia pagalvoti. 

Jis pasilenkė viršum jos ir užtrenkė mašinos dure- 
les. Prieš trekštelint spynai, jis jau apsisprendė. 

Skobis stebėjo, kaip mažesnysis berniukas po vaka- 
rienės nukrausto stalą: jis vaikštinėjo pirmyn atgal iš 
kambario, basomis kojomis šlepsėdamas po grindis. Luiza 
tarė: 

— Aš žinau — tai baisu, brangusis, bet tu privalai 
save perveikti. Ali niekuo nebepadėsi. 

Iš Anglijos buvo atėjusi nauja knygų siunta, ir Sko- 
bis žiūrėjo, kaip ji pjausto poezijos tomo lapus. Jos gal- 
voje buvo atsiradę daugiau žilų plaukų, nei prieš iš- 
plaukiant į Pietų Afriką, tačiau, jo manymu, ji atrodė 
keleriais metais jaunesnė, nes daugiau dažėsi: tualetinis 
stalelis buvo užverstas iš pietų atsivežtais indeliais, 
buteliukais, tūbelėmis. Ali mirtis menkai ją tepaveikė — 
o ir kodėl turėjo paveikti? Tik kaltės jausmas darė ją 
reikšmingą. Kitaip dėl mirties nesielvartautum. Būda- 
mas jaunas, jis manė, jog meilė padeda suprasti vienam 
kitą, tačiau ilgainiui suvokė, kad nei vienas žmogus ne- 
supranta kito. Meilė yra noras suprasti, kuris niekuo- 
met neišsipildo ir žūva, drauge turbūt žūva ir meilė, 
arba virsta štai tokiu skausmingu prisirišimu, ištikimybe, 
gailesčiu.... Ji sėdi, skaito poeziją ir yra už tūkstančio 
mylių nuo kančios, kuri verčia virpėti jo rankas ir 
džiovina burną. Ji suprastų, galvojo jis, jeigu aš būčiau 
aprašytas knygoje, tačiau ar aš suprasčiau ją, jeigu ji 
būtų vien personažas? Aš neskaitau tokių knygų. 

— Tu neturi ko skaityti, brangusis? 

— Atleisk, man nesinori. 

Ji užvertė knygą, ir Skobiui švystelėjo mintis, jog 
galų gale jai irgi teko dėti pastangų: ji mėgino pagel- 
bėti. Kartais jis su siaubu svarstydavo: o jeigu ji viską 
žino, jeigu toji rami išraiška, kuri nepalieka jos veido 
nuo pat grįžimo, slepia skausmą? Ji pasiūlė: 

— Pasišnekėkim apie Kalėdas. 

— Ligi jų dar galybė laiko,— skubiai atsakė jis. 

— Jos užgrius greičiau, nei spėsi susivokti. Aš 
pagalvojau, gal mums suruošti pokylį. Mes visuomet pie- 
taudavom svečiuose — smagu būtų patiems pasikviesti 
svečių. Gal per Kūčias? 

— Kaip nori. 

— Paskui visi galėtume nueiti į pusiaunakčio mi- 
šias. Mudviem, aišku, reikėtų po dešimtos susilaikyti ne- 
gėrus, bet kiti galėtų elgtis kaip nori. 

Akimirką, žiūrėdamas, kaip ji sėdi tokia linksma 
ir taip smagiai, regis, planuoja tolesnę jo pražūtį, jis 
pajuto jai neapykantą. Jis bus komisaras. Ji gavo, ko 
norėjo — savaip suprastą sėkmę; dabar jos gyvenime 
viskas gerai. Jis pagalvojo: aš mylėjau isterikę, kuriai 
atrodė, jog visas pasaulis juokiasi jai už nugaros. Aš 
myliu nevykėlius ir nepajėgiu mylėti tų, kuriems sekasi. 
O ji atrodo tokia patenkinta taip sėdėdama — viena iš 
išganytųjų. Tame plačiame veide lyg ekrane jis išvydo 
Ali kūną po juodomis skardinėmis, iškankintas Helenos 
akis, visus pasmerktųjų — savo tremties draugų — vei- 
dus: neatgailaujantį vagį, kareivį su acte suvilgyta kem- 
pine. Pagalvojęs apie tai, ką jis padarė ir ketino daryti, 
jis pamanė: net Dievas yra nevykėlis. 

— Kas yra, Tiki? Tu vis dar graužiesi?.. 

Tačiau jis negalėjo ištarti jam ant lūpų virpančio 
prašymo: leisk man vėl tavęs gailėtis, būk nusivylusi, 
negraži, būk nevykėlė, kad galėčiau iš naujo tave my- 
lėti ir užsivertų tarp mūsų atsiradusi pagiežos praraja. 
Laiko tiek mažai. Aš noriu prieš galą ir tave mylėti. 
Jis lėtai tarė: 

— Vėl skausmas. Dabar jau praėjo. Kai suima, — jis 
atsiminė palyginimą iš knygos, — tai kaip replėmis. 

— Būtinai eik pas daktarą, Tiki. 

— Rytoj nueisiu. Vis tiek ruošiausi eiti dėl nemigos. 

— Dėlnemigos? Tiki, betgi tu miegi kaip užmuštas. 

— Praeitą savaitę jau nemiegojau. 

— Tu neišsigalvoji? 

— Ne. Apie antrą pabundu ir nebegaliu užmigti — 
beveik ligi tol, kol ateina žadinti. Nesirūpink. Gausiu 
kokių tablečių. 

— Nekenčiu narkotikų. 

— Aš negersiu jų ilgai, kad neįprasčiau. 

— Ligi Kalėdų turim pastatyti tave ant kojų, Tiki. 

— Per Kalėdas jau viskas bus gerai.— Jis atsar- 
giai Žengė prie jos per kambarį, vaizduodamas žmogų, 

bijantį, kad vėl neprasidėtų skausmai, ir apkabino ją 
per krūtinę.— Nesirūpink.— Nuo prisilietimo jo pyktis 
atslūgo — jai ne taip jau labai pasisekė: ji niekad nebus 
policijos komisaro žmona. 

Kai ji nuėjo miegoti, Skobis pasiėmė dienoraštį. 
Bent šituose užrašuose jis nemelavo. Bent jau nutylėdavo. 
Fiksuodavo temperatūrą taip pat skrupulingai, lyg laivo 
kapitonas lago parodymus. Nieko neperdėdavo ir nesu- 
mažindavo, niekad nesileisdavo į apmąstymus. Čia sura- 
šyti vien faktai. Lapkričio 1. Buvau ankstyvųjų mišių 
su Luiza. Visa rytą tyriau vagystės bylą pas ponią Onoko. 
Temperatūra 2 val. 91“. Buvau kontoroje pas J. Ali 
rastas nužudytas. Sakinys toks pat paprastas ir aiškus 
kaip ir tada, kai jis parašė: K. mirė. 

Lapkričio 2. Pažymėjęs šią datą, jis sėdėjo taip 
ilgai, kad Luiza nesulaukusi pašaukė. Jis skrupulingai 
paaiškino: 

— Miegok, brangioji. Gal geriau miegosiu, jei užsi- 
sėdėsiu iki vėlumos. 

Tačiau jau dabar, nukamuotas dienos įvykių ir dau- 
gybės planų, jis beveik knapsėjo prie stalo. Nuėjęs pasi- 
ėmė iš dėžės gabalą ledo, susisuko į nosinę ir laikė prig- 
laudęs prie kaktos, kol snaudulys praėjo. Lapkričio 2. Vėl 
paėmė plunksną: dabar pasirašys sau mirties nuosprendį. 
Jis rašė: Keletą minučių šnekėjau su Helena. (Geriau 
neslėpti faktų, kuriuos kas nors galėtų išknisti.) Tem- 
peratūra 2 val. 92“. Vakare vėl užėjo skausmas. Bijau, 
kad širdies angina. Pervertęs praeitos savaitės užra- 
šus, jis vietomis pridūrė po sakinį: Labai blogai mie- 
gojau. Prasta naktis. Kamuoja nemiga. Jis atidžiai pers- 
kaitė užrašus: paskui juos skaitys tardytojas, draudimo 
inspektoriai. Nerado nieko ypatingo. Paskui vėl užsidėjo 
ant kaktos ledo, kad nugintų miegą. Buvo dar tik pusė 
pirmos — verčiau nesigulti iki dviejų. 

Antras skyrius 
1 


— Kaip replėmis gniaužia,— pasiskundė Skobis. 

— Ką tada darote? 

— Nieko. Stengiuosi kuo ramiau sėdėti, kol skaus- 
mas praeina. 

— Kiek laiko jis trunka? 

— Sunku pasakyti, bet turbūt ne ilgiau kaip minutę. 

Toliau sekė auskultavimo ritualas. Viskas, ką dak- 
taras Trevis darė, buvo kažkaip panašu į dvasininko 
veiksmus — jis dirbo susikaupęs, beveik nuolankiai. Gal 
todėl, kad buvo jaunas, jis žiūrėjo į žmogaus kūną labai 
pagarbiai: krūtinę stukseno atsargiai ir pamažu, prig- 
laudęs ausį, tartum iš tiesų būtų laukęs, jog kažkas 
atsakydamas pabels iš vidaus. Švelniai kaip per mišias 
skambėjo lotyniški žodžiai — sternum vietoje pacem. 

— Be to,— pridūrė Skobis,— aš prastai miegu. 

Jaunasis gydytojas atsisėdo už stalo ir ėmė barbenti 
cheminiu pieštuku; jo lūpų kamputyje matėsi rausvai 
violetinė dėmelė, rodanti, jog retsykiais užsimiršęs jis 
imdavo jį čiulpti. 

— Turbūt nuo nervų, — pasakė daktaras Trevis,— 
skausmo poveikis. Tai nesvarbu. 

— Man svarbu. Gal galite ko nors išrašyti? Kai 
jau užmieguų, tuomet viskas gerai, bet ištisas valandas 
gaunu gulėti ir laukti... Kartais vos begaliu dirbti. O 
policininkui, pats žinot, reikia blaivios galvos. 

— Žinoma,— sutiko daktaras Trevis,— aš kaipmat 
jums padėsiu. Geriausiai tiks evipanas.— Kaip lengvai 
viskas pavyko! — Dabar dėl skausmo...— jis vėl pradėjo 
barbenti pieštuku.— Aišku, negalima būti visiškai tik- 
ram... Norėčiau, kad jūs kiekvienąsyk kruopščiai pasižy- 
mėtumėt, kokiomis aplinkybėmis užeina skausmai... ir nuo 
ko jie prasideda. Tada bus visai įmanoma juos regu- 
liuoti ir beveik visiškai jų išvengti. 

— Bet kas man yra? 

Daktaras Trevis tarė: 

— Nespecialistus kai kurie žodžiai beveik visuomet 

gąsdina. Man norėtųsi, kad būtų galima vėžį žymėti 
simboliu, panašiai kaip H50. Žmonės nepultų iškart taip 
jaudintis. Tas pats ir su širdies angina. 

— Manot, kad man angina? 

— Visi požymiai atitinka. Tačiau žmonės metų me- 
tais gyvena, turėdami širdies anginą, ir netgi pamažėle 
dirba. Mums reikia tiksliai nustatyti, kiek jūs pajėgsite. 

— Ar man pasakyti žmonai? 

— Nematau priežasčių, kodėl turėtumėt nuo jos 
slėpti. Deja, jums gali tekti... atsistatydinti. 

— Tai viskas? 

— Galite spėti šimtą kartų numirti nuo kitko, kol 
angina jus priveiks... jeigu elgsitės rūpestingai. 

— Tačiau,antra vertus, tai gali atsitikti bet kada? 

— Aš nieko negaliu jums garantuoti, majore Skobi. 
Netgi nesu visiškai tikras, jog jums angina. 

— Tada aš patyliukais pasikalbėsiu su komisaru. 
Nenoriu gąsdinti žmonos, kol mes dar ne visai tikri. 

— Jūsų vietoje aš jai praneščiau tai, ką jums sa- 
kiau,— kad pasiruoštų. Tačiau paaiškinkit, jog rūpestin- 
gai elgdamasis jūs galite išgyventi daugelį metų. 

— O nemiga? 

— Šitie vaistai padės jums užmigti. 

Įsėdęs į automobilį ir pasidėjęs ant gretimos sėdynės 
mažą paketėlį, jis pagalvojo: man beliko pasirinkti datą. 
Jis dar ilgokai neužvedė mašinos; užplūdo baimė, tarsi 
daktaras iš tiesų būtų paskelbęs jam mirties nuosprendį. 
Neatitraukė akių nuo dailaus vaškinio antspaudo, pana- 
šaus į sukrešėjusią žaizdą. Mąstė sau: vis dėlto man 
reikia būti atsargiam, labai atsargiam. Kiek įmanoma 
stengtis, kad niekas nieko neįtartų. Ir ne vien dėl drau- 
dimo — reikėjo saugoti kitų laimę. Savižudybę ne taip 
lengva pamiršti, kaip pagyvenusio žmogaus mirtį nuo 
širdies anginos. 

Jis atplėšė paketėlį ir perskaitė nurodymus. Neži- 
nojo, kokia dozė mirtina, bet, aišku, jeigu išgers dešimtį 
kartų daugiau nei nurodyta, galės būti ramus. Vadi- 
nasi, devynias naktis iš eilės reikia išimti po vieną 
dozę ir paslėpti ją dešimtajai nakčiai. Dienoraštyje prikur- 
ti dar daugiau įrodymų ir rašyti jį ligi pat galo — lapkri- 

čio 12-osios. Reikia suplanuoti darbus kitai savaitei. Jo el- 
gesyje neturi būti jokios užuominos į atsisveikinimą. Tai 
baisiausias nusikaltimas, kurį gali įvykdyti katalikas, — 
jį reikia atlikti tobulai. 

Pirmiausia komisaras... Jis pasuko link policijos 
nuovados ir sustabdė mašiną prie bažnyčios. Nusikaltimo 
rimtumas darė jį beveik laimingą: galų gale ims veikti — 
juk taip ilgai gaišo ir mindžikavo. Kad būtų saugiau, 
įsikišo paketėlį į kišenę ir, nešdamasis savo mirtį, žengė 
vidun. Priešais Marijos statulą sena negrė degė žvakę; 
kita sėdėjo, pasistačiusi greta pintinę, ir susidėjusi rankas 
stebeilijo į altorių. Šiaip bažnyčia buvo tuščia. Skobis 
atsisėdo netoli durų: nejautė noro melstis — kas iš to? 
Jei esi katalikas, žinai iš anksto: padariusio mirtiną nuo- 
dėmę žmogaus malda neišklausoma. Tačiau į anas dvi 
jis žvelgė su liūdnu pavydu. Jos dar tebegyveno šalyje, 
kurią jis paliko. Štai ką padarė meilė žmonėms — iš- 
plėšė jam meilę amžinybei. Ir nėra prasmės kaip jau- 
nuoliui apsimetinėti, jog viena verta kito. 

Jei jau negali melstis, tai bent gali pasikalbėti. 
Sėdėdamas palei duris, kuo toliau nuo Golgotos, jis tarė: 
„O Dieve, aš vienas kaltas, nes nuo pat pradžių viską 
žinojau. Aš nusprendžiau kankinti tave, o ne Heleną 
arba savo žmoną, nes nematau tavo kančių. Galiu tik įsi- 
vaizduoti jas. Tačiau yra ribos, kiek aš galiu kankinti 
tave... arba jas. Gyvas būdamas, aš negaliu nei vienos 
jų palikti, tačiau galiu mirti ir pašalinti save iš jų kraujo. 
Jos serga manimi, ir aš galiu jas pagydyti. Ir tu, Dieve, 
irgi sergi manimi. Aš negaliu toliau mėnesis po mėnesio 
tavęs užgaulioti. Aš negaliu prisiversti ateiti prie alto- 
riaus per Kalėdas — tavo gimimo šventę — ir priimti 
tavo kūną ir kraują nuslėpdamas melą. Negaliu pada- 
ryti šito. Tau bus geriau vieną sykį ir amžinai mane 
prarasti. Aš žinau, ką darau. Aš neprašau pasigailėti. 
Rengiuosi pasmerkti save, kad ir ką tai reikštų. Aš troš- 
kau ramybės, bet niekuomet jos nebeturėsiu. Tačiau tu 
būsi ramus, kai manęs neregėsi. Neverta bus manęs ieš- 
koti nei sau po kojomis, nei už kalnų. Galėsi amžinai 

pamiršti mane, Dieve!“ Jo ranka lyg duodama pažadą 
sugniaužė kišenėje paketėlį. 

Neįmanoma ilgai kalbėti vienam — visuomet pasi- 
girsta kitas balsas: kiekvienas monologas anksčiau ar 
vėliau virsta ginču. Tad ir dabar jis negalėjo užgniaužti 
antrojo balso — šis prabilo iš jo esybės gelmių, tarsi 
sakramentas, glūdėjęs ten kaip jo pasmerkimas, būtų 
prakalbęs. „Sakai, kad myli mane, o štai ką darai — 
amžiams atimi save iš manęs. Aš kūriau tave su meile. 
Aš verkiau tavo ašaromis. Apsaugojau tave nuo dau- 
gybės dalykų, kurių tu net neįtari; aš įkvėpiau tau šį 
ramybės troškimą vien tam, kad vieną dieną galėčiau 
jį patenkinti ir pamatyti tave laimingą. O dabar tu 
atstumi mane, kad nebegalėtum pasiekti. Kai mudu kal- 
bamės, mūsų neskiria jokios didžiosios raidės. Kreipda- 
masis į mane, sakai ne Viešpatie, o tiesiog tu; aš nusi- 
žeminęs kaip paprastas elgeta. Argi negali pasitikėti 
manim, kaip pasitiki ištikimu šunimi? Aš du tūkstan- 
čius metų buvau tau ištikimas. O tau dabar tereikia 
paskambinti varpeliu, įžengti į klausyklą, išpažinti... 
Tu jau atgailauji — atgailos pilna tavo širdis. Tau reikia 
ne atgailauti, o padaryti keletą paprastų dalykų: nueiti 
į Niseno namelį ir pasakyti sudie. Arba, jei kitaip negali, 
nusidėk man ir toliau, bet daugiau nemeluok. Eik namo, 
pasakyk sudie žmonai ir gyvenk su meiluže. Jei gy- 
vensi, kada nors vis tiek grįši prie manęs. Viena iš jų 
gaus kentėti, bet patikėk, aš pasirūpinsiu, kad kančia 
nebūtų nepakeliama“. 

Balsas iš gelmių nutilo, o jo paties balsas bevil- 
tiškai atsakė: „Ne. Aš tavim nepasitikiu. Niekuomet 
nepasitikėjau. Jei tu sukūrei mane, tai sukūrei ir šį at- 
sakomybės jausmą, kurį aš nuolatos tampiau kaip akmenų 
maišą. Aš ne šiaip sau policininkas, atsakingas už tvarką 
ir įstatymų laikymąsi. Toks žmogus, kaip aš, negalėjo 
būti niekuo kitu. Aš negaliu užkrauti tau savo atsakomy- 
bės. Jei galėčiau, nebūčiau savimi. Kad išgelbėčiau save, 
aš negaliu versti vienos iš jų kentėti. Aš atsakau už jas 
ir pasirūpinsiu jomis vieninteliu man likusiu būdu. Ligonio 
mirtis suteiks joms tik trumpalaikį skausmą — miršta 

visi. Visi privalom nusilenkti mirčiai, bet gyvenimui — 
ne“. 

Balsas tarė: „Kol tu gyvas, aš neprarandu vilties. 
Jokia žmogaus neviltis negali prilygti Dievo nevilčiai. 
Ar negalėtum gyventi bent taip, kaip dabar?“ — malda- 
vo balsas, lyg pirklys turguje kiekvienąsyk nuleisdamas 
kainą. Ir paaiškino: „Būna dar blogesnių poelgių“. „Ne,— 
atsakė jis,— ne. Tai neįmanoma. Aš negaliu toliau įžei- 
dinėti tavęs prie tavo altoriaus. Juk tai aklavietė, Dieve, 
aklavietė“,— kartojo jįs, gniauždamas kišenėje paketėlį. 
Paskui atsistojo, nusigręžė nuo altoriaus ir žengė pro 
duris. Tik išvydęs savo veidą automobilio veidrodėlyje, jis 
suvokė, kad akys paraudusios nuo tramdomų ašarų. Ir 
nuvažiavo toliau — į policijos nuovadą, pas komisarą. 


Trečias skyrius 
1 


Lapkričio 3. Vakar pasakiau komisarui, kad man 
širdies angina ir aš turėsiu atsistatydinti, kai tik suras, 
kuo mane pakeisti. Temperatūra 2 val. 91“. Išgėriau 
evipano ir kur kas geriau miegojau. 

Lapkričio 4. 7.30 buvau su Luiza mišiose, bet pajutęs 
užeinant skausmą, nelaukiau komunijos. Vakare pasa- 
kiau Luizai, kad dar šiemet turėsiu atsistatydinti. Nemi- 
nėjau anginos, pasakiau, kad šlubuoja širdis. Dar viena 
gera naktis evipano dėka. Temperatūra 2 val. 89“. 

Lapkričio 5. Velingtono gatvėje pavogė.lempas. Visą 
rytą praleidau pas Azikavą, tirdamas gaisro parduotu- 
vėje priežastis. Temperatūra 2 val. 909. Nuvežiau Luizą 
į klubą, į bibliotekos vakarą. 

Lapkričio 6—10. Pirmąsyk nustojau rašyti kasdien. 
Skausmai labai padažnėjo, nebeatlaikau bent kiek didesnio 
krūvio. Kaip replėmis gniaužia. Trunka apie minutę. Jei 
nueinu daugiau kaip pusę mylios, dažniausiai atsinau- 
jina. Pereitas dvi naktis blogai miegojau, nors gėriau 
evipaną. Turbūt nuo skausmo. 

Lapkričio 11. Vėl buvau pas Trevį. Regis, nebeliko 

abejonių, kad tai širdies angina. Šįvakar pasakiau Luizai, 
bet paaiškinau, jog rūpindamasis savimi galiu gyventi 
daug metų. Su komisaru aptarėme galimybę anksčiau 
išvykti namo. Tačiau ateinantį mėnesį dar negaliu išva- 
žiuoti, nes per kitas dvi savaites teismas nagrinės daug 
man svarbių bylų. Susitariau 13 d. pietauti pas Felouvą, 
14 d. — pas komisarą. Temperatūra 2 val. 88“. 


2 


Skobis padėjo plunksnakotį ir nusišluostė riešą su- 
geriamuoju popieriumi. Buvo lapkričio 12-oji, dar tik šešta 
valanda, Luiza paplūdimyje. Smegenys dirbo gerai, bet 
nuo pečių ligi riešo dilgčiojo nervai. Jis pagalvojo: štai 
priėjau galą. Nuo to laimės mirksnio, kai jis sirenoms 
kaukiant per lietų ėjo prie Niseno namelio, praėjo metų 
metai. Po šitiek metų jau laikas mirti. 

Tačiau reikėjo apgaudinėti toliau, tarsi būtų ren- 
gęsis pergyventi ateinančią naktį, ir atsisveikinti, nors 
tik jis vienas žinos, kad atsisveikina. Jis iš lėto užlipo 
šlaitu (o jei kas nors stebi, juk jis turi atrodyti ligonis!) 
ir pasuko link Niseno namukų. Negalėjo numirti, netaręs 
nei žodžio — bet kokio žodžio? O Dieve,— meldė jis,— 
padėk man rasti reikalingą žodį! Tačiau pabeldus niekas 
neatsiliepė — nereikėjo jokių žodžių. Tikriausiai ji pap- 
lūdimyje su Bagsteriu. 

Durys buvo neužrakintos, ir jis žengė vidun. Jis 
išgyveno metų metus, o čia laikas stovėjo vietoje. Ko gero, 
tai tas pats butelis džino, iš kurio nugėrė tarnas, — kada 
tai buvo? Valdiškos kėdės stovėjo savo vietose lyg filmo 
dekoracija — jis negalėjo patikėti, kad jas iš viso kas 
nors judino, kaip ir pufą, padovanotą... ar tik ne ponios 
Karter? Pagalvė ant lovos nebuvo supurtyta po pietų 
pogulio, ir jis paglostė šiltą įdubimą, kur ilsėjosi jos 
galva. O Dieve, — maldavo jis,— aš amžinai palieku jus 
visus — tegul ji grįžta laiku, leisk man dar sykį ją pa- 
matyti. Tačiau dienos kaitra atslūgo, o niekas nesirodė. 
6.30 iš paplūdimio grįžta Luiza. Jis nebegalėjo dau- 
giau laukti. 

Jis pagalvojo, kad reikia bent palikti jai raštelį, 

ir gal, kol jį parašys, ji spės grįžti. Krūtinę spaudė bai- 
sesnis skausmas už tą, kurį jis buvo išgalvojęs Treviui. 
Aš niekad jos nebepaliesiu. Dvidešimt metų jos lūpas 
bučiuos kiti. Dauguma įsimylėjėlių apgaudinėja save vil- 
timi, kad susijungs aname pasaulyje, tačiau jis žinojo 
einąs į amžiną netektį. Dairėsi popieriaus, bet nerado 
net suplėšyto voko; tarėsi matąs rašymo reikmenų dėžutę, 
bet tai pasirodė besąs ženklų albumas. Jis kažkodėl paėmė 
jį, atvertė kur pakliuvo ir pajuto dar vieną likimo ieties 
dūrį: jis atsiminė tą ženklą su džino dėmele. Jai teks 
jį išmesti, pagalvojo jis, bet tai nesvarbu: ji pati sakė, kad, 
išplėšus ženklą, nelieka žymės. Netgi kišenėse nerado 
jokios popieriaus skiautelės, tad staiga, apimtas pavydo, 
kilstelėjo žalsvą Jurgio V atvaizdėlį ir rašalu po juo 
užrašė: Aš myliu tave. Šito užrašo ji negalės išmesti, — 
su piktdžiuga ir nusivylimu mąstė jis, — jis neištrinamas. 
Kurį laiką jautėsi tarsi padėjęs miną priešui, nors tai 
nebuvo priešas. Juk ketino save patį nušluoti jai nuo 
tako lyg kokią pavojingą skeveldrą. Užtrenkė paskui save 
duris ir iš lėto patraukė nuo kalvos — dar galėjo ją 
susitikti. Viskas, ką dabar darė, buvo paskutinį kartą — 
koks keistas jausmas. Niekad daugiau nebeis šiuo keliu; 
o po penkių minučių, imdamas iš bufeto šviežią džino 
butelį, pagalvojo: niekad daugiau nebeatkimšiu butelio. 
Veiksmų, kuriuos dar galėjo pakartoti, liko vis mažiau 
ir mažiau. Netrukus liks tik vienas paskutinis veiksmas — 
nuryti. Stovėdamas su džino buteliu rankose, pagalvojo: 
tada atsivers pragaras, ir jūs būsit išgelbėti nuo ma- 
nęs — Helena, Luiza ir Tu. 

Per pietus jis tyčia šnekėjo apie kitos savaitės rei- 
kalus; niršo ant savęs, kam priėmė Felouvo kvietimą, 
aiškino, kad kitos dienos pietų pas komisarą irgi nepa- 
vyks išvengti — jiems reikia daug ką aptarti. 

— Negi nėra vilties, Tiki, kad jeigu tu gerai, gerai 
pailsėsi?.. 

— Būtų nesąžininga ilgiau likti — ir jų, ir tavo 
atžvilgiu. Aš bet kada galiu išvirsti iš koto. 

— Tai tu tikrai atsistatydinsi? 

— Taip. 

Ji ėmė svarstyti, kur jiems apsigyvenus. Jis jau- 

tėsi mirtinai pavargęs ir turėjo iš paskutiniųjų sutelkti 
valią, kad prisiverstų domėtis kokiu nors nerealiu kai- 
meliu arba namu, kuriame, žinojo, jie niekad negyvens. 

— Aš nenoriu gyventi priemiestyje, — pasakė Lui- 
za.— Labiausiai man patiktų namas Kente, iš kur ne- 
sunku būtų pasiekti miestą. 

Jis tarė: 

— Aišku, tai priklausys nuo mūsų pajamų. Mano 
pensija nebus labai didelė. 

— Aš dirbsiu,— atsakė Luiza.— Per karą lengva 
gauti darbo. 

— Tikiuosi, pajėgsime ir be to apsieiti. 

— Bet aš visai mielai dirbčiau. 

Atėjo metas gultis, ir jis pajuto, jog baisiai ne- 
nori leisti jai išeiti. Kai ji išeis, jam beliks tik mirti. 
Nežinojo, kaip galėtų ją sulaikyti — visos bendros temos 
jau buvo aptartos. Jis tarė: 

— Aš dar truputį pasėdėsiu. Jei užtruksiu dar kokį 
pusvalandį, gal suims miegas. Nesinori gerti evipano, 
pamėginsiu apsieiti be jo. 

— Aš labai pavargau paplūdimyje. Eisiu miegoti. 

Kai ji išeis, pagalvojo jis, aš amžinai liksiu vienas. 
Širdis daužėsi, galva svaigo nuo baisaus netikrumo jaus- 
mo. Negaliu patikėti, jog tikrai rengiuosi tai padaryti. 
Štai atsikelsiu, eisiu miegoti, ir gyvenimas prasidės iš 
naujo. Niekas negali priversti manęs mirti. Nors balsas 
iš jo kūno gelmių nutilo, tačiau jį graibstė kažkokie 
pirštai, duodami nebylius pavojaus signalus, stengdamiesi 
sulaikyti... 

— Kas yra, Tiki? Tu prastai atrodai. Eikim abu 
miegoti. 

— Aš neužmigsiu,— atkakliai pakartojo jis. 

— Gal aš galiu kuo nors padėti? — paklausė Lui- 
za.— Brangusis, aš viską padaryčiau... 

Jos meilė buvo lyg mirties nuosprendis. 

— Ne, brangioji, — atsakė jis,— nevark.— Bet vos 
tik ji pasuko link laiptų, jis vėl prabilo: — Paskaityk 
man ką nors, — paprašė, — tu šiandien gavai naują knygą. 
Paskaityk ką nors. 

— Tai poezija, Tiki. Tau nepatiks. 


261 


— Nesvarbu. Gal įvarys man snaudulį. 

Jis beveik negirdėjo jos skaitymo. Sako, jog neį- 
manoma mylėti dviejų moterų, tačiau kas gi tada yra 
šis jausmas, jei ne meilė? Šis nepasotinamas troškimas 
gerti akimis tai, ko niekada nebematysi? Žylantys plau- 
kai, nervingos raukšlės veide, apsunkęs kūnas traukė 
jį taip, kaip niekada netraukė grožis. Ji neavėjo moskitų 
batų, o šlepetės buvo gerokai suplyšusios. Ne grožį mes 
mylime, mąstė jis, o nesėkmes: nesugebėjimą išsaugoti 
jaunystės, savitvardos, grožio. Grožis kaip ir pasiseki- 
mas — jo ilgai mylėti negalima. Jį užplūdo begalinis 
troškimas ginti — tačiau juk tai aš ir rengiuosi padaryti: 
visiems laikams apginti ją nuo savęs. Staiga jo dėmesį 
patraukė Luizos skaitomos eilutės: 


Visi mes krentam. Ši ranka štai kris. 
Visur matai tik tokį pat likimą. 


O Vienas juk yra: visų kritimą 
be galo švelniai laiko rankom Jis.“ 


Tie žodžiai buvo panašūs į tiesą, tačiau jis nepa- 
tikėjo: per daug paprasta būtų tuo guostis. Jis pagal- 
vojo: tos rankos manęs krintančio nebesulaikys, aš pras- 
lysiu pro pirštus, nes esu išsitepęs melu ir išdavyste. 
Sugebėjimas tikėti buvo jam mirusi kalba — nebemokėjo 
jos gramatikos. 

— Brangusis, tu snaudi. 

— Tik akimirką. 

— Aš einu į viršų. Neužtruk ilgai. Gal šįvakar 
tau neprireiks evipano. 

Jis žiūrėjo, kaip ji išeina. Ant sienos sustingo drie- 
žas. Dar nepriėjusią laiptų jis pašaukė ją atgal: 

— Luiza, palinkėk man labos nakties prieš išeidama. 
Paskui turbūt miegosi. 

Ji nerūpestingai pakštelėjo jam į kaktą, o jis vos vos 
paglostė jai ranką. Sis paskutinis vakaras negalėjo niekuo 


4Iš R. M. Rilkės eilėraščio „Ruduo“. Vertė Jonas Juškaitis. 

išsiskirti; neturėjo įvykti nieko tokio, dėl ko ji paskui 
graužtųsi. 

— Labanakt, Luiza. Žinai, aš tave myliu, — pabrėž- 
tinai nerūpestingai tarė jis. 

— Žinoma, ir aš tave myliu. 

— Taip. Labanakt, Luiza. 

— Labanakt, Tiki. 

Nieko daugiau jis negalėjo sau leisti, kad nesukeltų 
įtarimų. 

Vos išgirdęs trinktelint duris, jis išsiėmė cigarečių 
dėžutę, kurioje laikė paslėpęs dešimt evipano dozių. Kad 
būtų tikriau, pridėjo dar dvi: tai, kad per dešimtį dienų 
išgėrė dviem tabletėm per daug, nesukels įtarimo. Paskui 
gerai patraukė viskio ir atsisėdo, delne laikydamas tab- 
letes ir mėgindamas sukaupti drąsą. Dabar, švystelėjo 
galvoje, aš visiškai vienas: tai šalčio taškas. 

Tačiau jis klydo. Vienatvė irgi turi balsą, ir šis 
ėmė šaukti: „Mesk lauk tas tabletes! Daugiau jų tiek 
nebesurinksi ir būsi išgelbėtas. Nustok vaidinti! Lipk 
aukštyn, gulk į lovą ir gerai išsimiegok. Rytą tarnas 
tave pažadins, važiuosi į policijos nuovadą ir imsies kas- 
dieninio darbo“. Balsas pabrėžė žodį „kasdieninio“, lyg 
būtų sakęs „laimingo“ ar „ramaus“. 

— Ne,— garsiai tarė Skobis,— ne. 

Jis susipylė į burną po šešias tabletes ir dviem 
gurkšniais prarijo. Tada atsivertė dienoraštį ir prie lap- 
kričio 12 parašė: Buvau užsukęs pas H. R., neradau 
namie. Temperatūra 2 val... — ir staiga metė rašęs, tarsi 
mirtino skausmo pervertas. Tada tiesiai atsisėdo kėdėje 
ir ėmė laukti — regis, be galo ilgai — kokio nors artė- 
jančios mirties ženklo. Visiškai nežinojo, kaip ji ateis. 
Mėgino melstis, bet neprisiminė „Sveika Marija“ žodžių, 
ir visą laiką girdėjo, kaip muša širdis — tarsi laikrodis 
valandas. Pamėgino kalbėti atgailos maldą, bet priėjus: 
„Aš kaltas ir meldžiu atleidimo“, ties durimis susitelkė 
debesis, ėmė plaukti per kambarį, ir jis nebepajėgė prisi- 
minti, už ką prašo atleisti. Įsitvėręs abiem rankomis 
stengėsi laikytis tiesiai, tačiau nežinojo, kodėl taip daro. 
Jam pasirodė, jog kažkur giliai pajuto skausmą. 

— Audra,— pasakė garsiai, — bus audra. 

Debesys vis tirštėjo, jis pabandė atsikelti ir uždaryti 
langus. 

— Ali,— šūktelėjo jis.— Ali! 

Jam rodėsi, jog už kambario sienų kažkas jo ieško, 
šaukia, ir jis iš paskutiniųjų pamėgino duoti ženklą, kad 
yra čia. Atsistojo ant kojų ir išgirdo, kaip atsiliepdama 
suplakė širdis. Turėjo perduoti kažkokią žinią, bet audra 
ir tamsybė laikė ją surakinę krūtinėje; o visą laiką ana- 
pus namo sienų, anapus lyg būgnas ausyse dundančio 
pasaulio kažkas klaidžiojo, stengėsi įeiti vidun, šaukėsi 
pagalbos — kažkam jo reikėjo. Išgirdęs pagalbos šauksmą 
ir aukos klyksmą, Skobis iš paskutiniųjų mėgino veikti. 
Sutelkęs nepasiekiamose tolybėse išblaškytus sąmonės 
likučius, bandė kaip nors atsiliepti. Ištarė balsu: 

— Dieve mieliausias, aš myliu...— tačiau ši pas- 
tanga iščiulpė paskutines jėgas, ir jis jau nejuto, kaip 
kūnas trenkėsi į grindis, negirdėjo, kaip skimbčiodamas 
tarsi moneta po ledo dėže nusirito medalionas su šven- 
tąja, kurios vardo niekas neatsiminė. 

TREČIOJI DALIS 
Pirmas skyrius 


1 


Vilsonas tarė: ; 

— Aš stengiausi kuo ilgiau nesirodyti, bet pa- 
maniau, gal galėčiau kuo nors padėti. 

Luiza pasakė: 

— Visi buvo labai geri. 

— Aš nė neįjtariau, kad jis taip smarkiai sirgo. 

— Ką, negi nepajėgėt iššnipinėti? 

— Toks mano darbas,— atsakė Vilsonas,— ir aš 
myliu jus. 

— Kaip sklandžiai jūs tariat tą žodį, Vilsonai! 

— Jūs netikit manim? 

— Aš niekuo netikiu, kas nuolat tarška: meilė, 
meilė, meilė. Tai reiškia: aš, aš, aš. 

— Tai jūs netekėsit už manęs? 

— Kol kas nepanašu, tiesa? Bet ilgainiui — kas 
žino. Nežinia, ką gali padaryti vienatvė. Tačiau nebe- 
kalbėkim apie meilę. Tai buvo jo mėgstamiausias melas. 

— Jis jums abiem melavo. 

— Kaip ji tai pakėlė, Vilsonai? 

— Šiandien per pietus mačiau ją paplūdimyje su 
Bagsteriu. Sako, kad vakar klube ji gerokai nusitašė. 

— Visai neturi savigarbos. 

— Niekad negalėjau suprasti, ką jis joje rado. Aš 
niekad jūsų neapgaudinėčiau, Luiza, 

„— Žinot, net tą dieną prieš mirtį jis buvo nuėjęs 
pas Ją. 

— Iš kur jūs žinot? 

— Štai čia viskas surašyta — jo dienoraštyje. Jame 
Jis niekad nemelavo, niekad nerašė netikrų dalykų — 
tokių, kaip meilė. 

Buvo praėjusios trys dienos nuo paskubom surengtų 
Skobio laidotuvių. Daktaras Trevis išrašė mirties liudi- 
jimą — angina pectoris. Tokiame klimate buvo nelengva 
daryti skrodimą, be to, jo ir nereikėjo, tačiau daktaras 
Trevis dėl viso pikto patikrino evipano dėžutę. 

— Žinot,— tarė Vilsonas,— kai tarnas man pra- 
nešė, jog jis mirė staiga, naktį, aš pagalvojau, kad tai 
savižudybė. 

— Keista, bet dabar, kai jo nėra, man taip lengva 
apie jį kalbėti, — pasakė Luiza.— O juk aš jį mylėjau, 
Vilsonai. Tikrai mylėjau, bet dabar jis atrodo toli toli. 

Jis beveik nieko po savęs nepaliko: namuose — 
šiek tiek. drabužių ir .mendų kalbos gramatiką, policijos 
nuovadoje — stalčių su visokiais niekniekiais ir porą su- 
rūdijusių antrankių. Namai irgi tokie kokie buvę — pilnu- 
tėlės knygų lentynos; Vilsonui pasirodė, jog tikriausiai 
čia visuomet buvo jos, o ne jo namai. Gal jie tik vaiz- 
duojasi, kad turi kalbėti prislopintais balsais, tarsi namai 
būtų tušti? 

— Ar jūs visą laiką žinojot... apie ją? — paklausė 
Vilsonas. 

— Dėl to ir grįžau namo. Ponia Karter man pa- 
rašė. Pranešė, jog visi apie tai šneka. Aišku, jis nieko 
neįtarė. Manė, jog labai gudriai elgiasi. Tr mane beveik 
sugebėjo įtikinti, kad viskas baigta, — priėjo prie komu- 
nijos. 

— Kaip jis tai suderino su savo sąžine? 

— Turbūt kai kurie katalikai taip sugeba. Nueina 
išpažinties, o paskui vėl viskas iš naujo. Bet aš maniau, 
kad jis garbingesnis. Kai žmogus miršta, daug ką su- 
žinai. 

— Jis ėmė pinigus iš Jusefo. 

— Dabar aš galiu tuo patikėti. 

Vilsonas uždėjo ranką Luizai ant peties ir tarė: 

— Galite manim pasitikėti, Luiza. Aš myliu jus. 

— Aš tuo tikiu. 

Jiedu nesibučiavo — dar netiko taip daryti, tačiau 
sėdėjo tuščiame kambaryje, susiėmę už rankų, ir klau- 
sėsi, kaip ant skardinio stogo šokčioja grifai. 

— Tai čia jo dienoraštis, — pratarė Vilsonas. 

— Jis mirė jį rašydamas... O, nieko įdomaus, pap- 
rasčiausiai žymėjosi temperatūrą. Jis visuomet užsira- 
šydavo, kokia oro temperatūra. Nebuvo itin romantiškas. 
Dievai žino, ką ji jame rado, kad susigundė. 

— Galima man pažiūrėti? 

— Prašom, jei norit,— leido ji.— Vargšas Tikis — 
po jo neliko jokių paslapčių! 

— Jo paslaptys niekad nebūdavo labai slaptos. 

Vilsonas atvertė puslapį, perskaitė, paskui atvertė 
kitą. Tada paklausė: 

— Ar seniai jį kankino nemiga? 

— Aš visuomet maniau, jog jis miega kaip užmuš- 
tas, kad ir kas atsitiktų. 

Vilsonas paklausė: 

— O jūs pastebėjot, kad sakinius apie nemigą jis 
pridūrė vėliau? 

— Iš kur jūs ištraukėt? 

— Palyginkit rašalo spalvą. Be to, apie išgertą 
evipaną viskas taip apgalvotai, skrupulingai surašyta. 
Tačiau svarbiausia — rašalo spalva.— Jis pridūrė: — Tai 
verčia susimąstyti. 

Ji su: siaubu jį nutraukė: 

— Ak, ne, jis negalėjo to padaryti! Ji vis dėlto, 
nepaisant nieko, jis buvo katalikas! 

— Na, įsileisk mane valandėlei, tik išgerti, — mal- 
davo Bagsteris. 

— Jau paplūdimyje keturias taures išgėrėm. 

— Na, dar vieną, dar vieną! 

— Gerai,— nusileido Helena. Ji nebematė prasmės 
kam nors ko nors kada nors neleisti. 

Bagsteris pareiškė: 

— O tai pirmas kartas, kai tu įsileidai mane į 
vidų. Visai smagu čia pas tave. Nemaniau, kad Niseno 
namelyje gali būti taip jauku. 

Ji pagalvojo: mes abu įraudę ir trenkiam džinu — 
nebloga porelė! Bagsteris įspaudė jai ant viršutinės lūpos 
drėgną bučinį ir dar sykį apsidairė. 

— Cha, cha! — suriaumojo jis.— Senas geras bn- 
teliukas! 

Jiems išgėrus dar po stiklą džino, jis nusivilko 
savo uniforminį švarką ir rūpestingai pakabino ant kė- 
dės. Paskui pasakė: 

— O dabar atsipalaiduosim ir pašnekėsim apie mei- 


— Kuriems galams? — paklausė Helena.— Jau? 

— Tuoj užsidegs šviesos, — pasakė Bagsteris.— 
Prietema. Perduosim valdymą Džordžui... 

— Kokiam Džordžui? 

— Autopilotui, žinoma..Tau reikės daug išmokti! 

— Dėl Dievo, pamokysi mane kitą kartą! 

— Geresnio laiko antskrydžiui nebus,— tvirtai 
stumdamas ją prie lovos, pareiškė Bagsteris. 

O kodėl ne? — pagalvojo ji.— Kodėl ne... jei jis to 
nori? Bagsteris ne blogesnis už kokį kitą. Aš nieko šiame 
pasaulyje nemyliu, o aname — nesiskaito, tai tegu jie 
rengia savo antskrydžius (kaip pasakė Bagsteris), jei 
jau taip nori. Netardama nė žodžio, ji atsigulė ant nu- 
garos ir užsimerkė, nugrimzdama į tamsą ir nieko ne- 
norėdama žinoti. Aš esu viena, be jokios pagailos sau 
mąstė ji, tarsi konstatuodama faktą, lyg tyrinėtojas, 
kurio draugai žuvo nuošliaužoje. 

— Dėl Dievo, tu ne itin džiaugiesi, — prikišo Bags- 
teris.— Nejau nė trupučio manęs nemyli, Helena? — jo 
džino kvapas veržėsi pro jos tamsą. 

— Ne,— atsakė ji, — aš nieko nemyliu. 

Jis įsiutęs suriko: 

— Skobį tu mylėjai! — Bet tuoj pridūrė: — Atleisk. 
Neturėjau to sakyti. 

— Aš nieko nemyliu,— pakartojo ji.— Juk nega- 
lima mylėti mirusių? Jų juk nėra, tiesa? Tas pats kaip 
mylėti dinozaurą, ar ne? — klausinėjo ji, tarsi net ir 
iš Bagsterio tikėdamasi atsakymo. Ji neatmerkė akių, 
nes tamsąje jautėsi arčiau mirties — mirties, prarijusios 
jį. Lova truputį sudrebėjo — Bagsteris atsikėlė, girgžte- 
lėjo kėdė — jis nukabino švarką. Paskui tarė: 

— Aš dar nesu paskutinis galvijas, Helena. Tu be 
nuotaikos. Susitiksim rytoj? 

— Gerai. 

Nebuvo reikalo kam nors ko nors neleisti, tačiau 
Ji pajuto begalinį palengvėjimą, kad vis dėlto iš jos 
nieko nereikalaujama. 

— Labanakt, mergyt, — tarė Bagsteris.— Rytoj už- 
suksiu. 

Ji atsimerkė. ir išvydo palei duris krapštantis kaž- 
kokį svetimą žmogų pilkšvai mėlyna uniforma. Sveti- 
miems galima sakyti ką nori — jie praeina pro šalį lyg 
kito pasaulio būtybės ir viską užmiršta. Ji paklausė: 

— Ar tu tiki Dievą? 

— Na, turbūt tikiu,— glostydamasis ūsus atsakė 
Bagsteris. | 

— Aš taip norėčiau tikėti, — atsiduso ji, — taip no- 
rėčiau! 

— Na, žinai, — numykė Bagsteris,— daugelis tiki. 
Man metas eiti. Labanakt. 

Ji vėl liko viena užmerktų vokų tamsoje, o kūne 
tarsi kūdikis daužėsi troškimas — lūpos sukrutėjo, bet ji 
teprisiminė pasakyti: „Per amžių amžius. Amen...“ Visa 
kita buvo užmiršusi. Ji ištiesė ranką ir palietė pagalvę 
greta savęs — o gal vis dėlto per stebuklą pasirodys, 
kad ji ne viena, o jei ji dabar ne viena, tai niekuomet 
nebebus viena. 

— Aš niekuomet nebūčiau to pastebėjęs, ponia Sko- 
bi,— pasakė tėvas Renkas. | 

— O Vilsonas pastebėjo. 

— Kažkodėl nemėgstu tokių pastabių žmonių. 

— Toks jo darbas. 

Tėvas Renkas greitosiomis žvilgtelėjo į ją. 

— Sąskaitininko darbas? 

Ji ilgesingai paklausė: 

— Ar galite bent kiek nuraminti mane, tėve? 

Ak, jau tie pokalbiai mirusiojo namuose, — pagalvo- 
jo jis, — knaisiojimasis, aptarinėjimas, klausimai, reika- 
lavimai... Kiek triukšmo ant tylos slenksčio! 

— Jus visą gyvenimą ramino, ponia Skobi. Jei 
tiesa, ką įtaria Vilsonas, tai nuraminti dabar reikia jį. 
— Ar jūs žinote apie jį tiek, kiek žinau aš? 

— Aišku ne, ponia Skobi. Juk jūs penkiolika metų 
buvote jo žmona. Kunigui būna žinomi tik nereikšmingi 
dalykai. 

— Nereikšmingi? 

— Na, aš turiu omeny nuodėmes,— nekantriai at- 
sakė jis.— Žmonės neina pas mus išpažinti savo dory- 
bių. 

— Tikiuosi, jums žinoma apie ponią Rolt. Daugelis 
žino. 

— Vargšė moteris! 

— Nesuprantu kodėl? 

— Man gaila kiekvieno laimingo naivuolio, kuriam 
tenka šitaip susidurti su vienu iš mūsų. 

— Jis nebuvo geras katalikas. 

— Tai kvailas ir nuvalkiotas posakis, — atkirto tė- 
vas Renkas. 

— Ir dar šitoks... siaubingas galas. Negi jis ne- 
suprato, jog eina į pražūtį? 

— Taip, jis puikiausiai tai žinojo. Jis niekuomet 
netikėjo, kad bus pasigailėta — gal tik kitų žmonių. 

— Čia netgi maldos negelbės... 

Tėvas Renkas užvertė dienoraštį ir piktai sušuko: 

— Po galais, negi jūs įsivaizduojate, ponia Skobi, 
kad jūs — arba aš — ką nors išmanom apie Dievo gai- 
lestingumą! 

— Bažnyčia moko... 

— Žinau, ko moko bažnyčia. Bažnyčia žino visas 
taisykles. Bet ji nieko neišmano, kas dedasi žmogaus 
širdyje. 

— Tai jūs manote, kad dar yra šiokios tokios vil- 
ties? — vos girdimai paklausė ji. 

— Ar jūs taip pykstate ant jo? 

— Aš nejaučiu jokio pykčio. 

— Tai negi jūs manote, kad Dievas bus kerštin- 
gesnis už moterį? — primygtinai paklausė jis, tačiau ji 
traukėsi nuo tokios vilties. 

— Na, kodėl, kodėl jam reikėjo viską taip supai- 
nioti?! 

Tėvas Renkas tarė: 

— Tikriausiai keista tai sakyti apie šitaip smarkiai 
nusidėjusį žmogų, tačiau aš jį šiek tiek pažinojau ir 
manau, kad jis tikrai labai mylėjo Dievą. 

Ji ką tik buvo sakiusi, jog nejaučia pykčio, tačiau 

dar keli jo lašeliai prasisunkė tartum ašaros iš išverktų 
akių. 

— Bent jau nemylėjo nieko kito. 

— (Gal kartais ir jūs teisi, — sutiko tėvas Renkas. 

